Datasets:

NorHsangPha

/

shan-news-taifreedom_com

like 0

2019-08-13T16:05:52

https://taifreedom.com/%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%80%a2%e1%80%9d%e1%80%ba%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba-3/

ၶွင်ႇသီႇဢဝ်ၶိုၼ်းၸိုင်ႈတႆး လႄႈ ၽူႈမီးၼမ်ႉၸႂ် ႁူမ်ႈၵၼ်ဢဝ်ၶူဝ်းၶွင်ၵိၼ်ယႅမ်ႉ ၸွႆႈထႅမ် လုၵ်ႈႁဵၼ်း ႁူင်းႁဵၼ်းပရႁိတ

ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈ ၽူႈမီးၼမ်ႉၸႂ် ၸေႇတၼႃႇ ထႅင်ႈလၢႆလၢႆၵေႃႉ ႁူမ်ႈၵၼ်သေ ၸွႆႈထႅမ်ၶူဝ်းၶွင်ၵိၼ်ယႅမ်ႉတင်းၼမ် တီႈႁူင်းႁဵၼ်း ပရႁိတ ဝၢၼ်ႈၽႃလၢႆး ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ၸိုင်ႈတႆးပွတ်းၸၢၼ်း။ ၼႂ်းဝူင်ႈၼႆႉ ၽူႈမီးၼမ်ႉၸႂ် ၸေႇတၼႃႇ လၢႆလၢႆၵေႃႉ ဢဝ်ၶူဝ်းၶွင်ၵိၼ်ယႅမ်ႉတင်းသေ ၸွႆႈထႅမ်ၽၢၵ်ႇဝႆႉပၼ် တီႈလုမ်းၵပ်းသၢၼ် ဢၼ်ၶွင်ႇသီႇဢဝ်ၶိုၼ်းၸိုင်ႈတႆး (RCSS) ဝဵင်းတႃႈၶီႈလဵၵ်း တႃႇႁႂ်ႈသိုပ်ႇၸွႆႈထႅမ်ပၼ် ႁူင်းႁဵၼ်းပရႁိတ ဝၢၼ်ႈၽႃလၢႆး ၼႆလႄႈ ထိုင်ဝၼ်းထီႉ 11 August 2019 ယူႇတီႈ ၽူႈၼင်ႈလုမ်းၵပ်းသၢၼ် လႆႈသိုပ်ႇသိုဝ်ႉ ၶူဝ်းၶွင်ၵိၼ်ယႅမ်ႉ ထႅင်ႈၵမ်ႈၽွင်ႈသေယဝ်ႉ သိုပ်ႇဢဝ်ပႃး ၶူဝ်းၶွင် ဢၼ်ၽူႈမီးၼမ်ႉၸႂ် ၸေႇတၼႃႇၶဝ် ၸွႆႈထႅမ်ၽၢၵ်ႇဝႆႉ ၼၼ်ႉသေ ၵႂႃႇၸွႆႈ ထႅမ်ပၼ်တီႈ ႁူင်းႁဵၼ်းပရႁိတ ဝၢၼ်ႈၽႃလၢႆး လႄႈ ပၼ်ႁႅင်းၸႂ် တီႈလုၵ်ႈႁဵၼ်း ၶဝ်ၼႆယဝ်ႉ ၊ ယူႇတီႈ ၸဝ်ႈၶူးၶၼ်ႇထီႇၸႃႇရ လႆႈတၢင်တူဝ် လုၵ်ႈႁဵၼ်းၶဝ်တင်းသဵင်ႈသေ ႁပ်ႉဝႆႉၶူဝ်းၶွင် တင်းမူတ်း ဝႃႈၼႆ။ ၼႂ်းၶူဝ်းၶွင် ဢၼ်ၸွႆႈထႅမ်တီႈ ႁူင်းႁဵၼ်းပရႁိတ ဝၢၼ်ႈၽႃလၢႆးၼၼ်ႉ ပဵၼ်ၶဝ်ႈသၢၼ် 60 ထူင် ၊ ၼမ်ႉမၼ်းၵိၼ် 20 ပုင်း ၊ ထူဝ်ႇလိူင် 3 ထူင် ၊ ၽွင်ဝၢၼ် 2 တိူၵ်ႈ လႄႈ ၶူဝ်းၶွင်ၵိၼ်ယႅမ်ႉထႅင်ႈၵမ်ႈၽွင်ႈ ၼႆယဝ်ႉ။ ႁူင်းႁဵၼ်းပရႁိတ တီႈဝၢၼ်ႈၽႃလၢႆး ဢိူင်ႇမိူင်းပဵင်း ၸႄႈဝဵင်းႁူဝ်ပူင်း မီးလုၵ်ႈႁဵၼ်း ၸၢႆး/ယိင်း ႁူမ်ႈ 247 ၵေႃႉ ၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-13T14:53:25

https://taifreedom.com/%e1%81%be%e1%82%86%e1%80%b8%e1%81%be%e1%82%83%e1%82%89%e1%80%9e%e1%80%bd%e1%80%90%e1%80%ba%e1%82%89%e1%80%90%e1%80%ad%e1%80%b0%e1%81%b5%e1%80%ba%e1%82%88%e1%80%99%e1%80%ae%e1%82%87%e1%80%90%e1%82%83/

ၾႆးၾႃႉသွတ်ႉတိူၵ်ႈမီႇတႃႇ ဢၼ်ၸၼ်ႁႅင်းၾႆးၾႃႉလႄႈ ၾႆးမႆႈၵျွင်းလွႆႁိၼ်သႅင် ဝဵင်းၵျွၵ်းမႄး

ယွၼ်ႉပိုတ်ႇမီႇတႃႇ ၸၼ်ႁႅင်းၾႆးၾႃႉဝႆႉ မိူဝ်ႈႁႅင်းၾႆးၾႃႉဢေႇၼၼ်ႉလႄႈ ၽွင်းယၢမ်းႁႅင်းၾႆးၾႃႉ မႃးတဵမ်ၶိုၼ်းၼၼ်ႉ လိုမ်းပိၵ်ႉသေ တိူၵ်ႈမီႇတႃႇလိူတ်ႇမႆႈ လႆႈတႅၵ်ႇပဵၼ်ၾႆး ႁဵတ်းႁႂ်ႈ ၵျွင်းလွႆႁိၼ်သႅင် လႆႈထုၵ်ႇ ၾႆးမႆႈတၢင်းလင်။ မိူဝ်ႈဝၼ်းထီႉ 11 August 2019 ၶၢဝ်းယၢမ်း 07:40 မူင်းၼၼ်ႉ ၾႆးမႆႈၵျွင်းလွႆႁိၼ်သႅင် ဝၢၼ်ႈၼႃး ပွၵ်ႉ (3) ဢၼ်တိတ်းၸပ်း ဝဵင်းၵျွၵ်းမႄးၼၼ်ႉသေ ၾႆးမႆႈတၢင်းႁိုင် 15 မိၼိတ်ႉယဝ်ႉ လူတ်ႉၶႄၾႆး ၸင်ႇမႃးႁွတ်ႈ ထိုင်လႄႈ ႁဵတ်းႁႂ်ႈၾႆးလႆႈမႆႈ ၵျွင်းလွႆႁိၼ်သႅင် တင်းသွင်ၸၼ်ႉ ဢမ်ႇတၼ်းလႆႈၶူဝ်းၶွင်သင် ၼႆယဝ်ႉ။ ဝႆၢးသေၸဝ်ႈၼႃႈတီႈ ၽူႈမီးပုၼ်ႈၽွၼ်းၽၢႆႇၶႄၾႆး ဝဵင်းၵျွၵ်းမႄး ထိုင်ဢွင်ႈတီႈၾႆးမႆႈၼၼ်ႉ မီးလူတ်ႉၶႄၾႆး 3 လမ်းလႄႈ လူတ်ႉတၢင်ႇၼမ်ႉ 1 လမ်း ႁႅင်းၵူၼ်း 48 ၵေႃႉသေ လႆႈၸႂ်ႉ ၶၢဝ်းယၢမ်းႁူတ်းၾႆး တၢင်းႁိုင် 20 မိၼိတ်ႉ ၾႆးၸင်ႇတေမွတ်ႇလူင်း ၵူၼ်းႁိူၼ်းလႄႈသင်ႇၶႃႇ ဢမ်ႇမီးလွင်ႈလုမၢတ်ႇၸဵပ်းသင် ဝႃႈၼႆ။ ၵျွင်းလွႆႁိၼ်သႅင်ၼႆႉ တင်ႈယူႇၼိူဝ်ၸိၵ်းလွႆ ၼႂ်းဝၢၼ်ႈၼႃး ပွၵ်ႉ (3) ၼႃႈဝၼ်းဢွၵ်ႇ ဝဵင်းၵျွၵ်းမႄး သေ ၸဝ်ႈၵွၼ်းၵျွင်း ပဵၼ်ၸဝ်ႈဢူၵ်ႉၵထ မီးမုၼ်ၸၢင်း 5 ပႃးလႄႈ ၸဝ်ႈသၢင်ႇ 15 ပႃး ၊ လွင်ႈလုသုမ်းတႄႉ ပႆႇလၢမ်းၶၢတ်ႈလႆႈဝႃႈ တေမႅၼ်ႈ သၢင်ႉငိုၼ်းၵႃႈႁိုဝ် ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-13T14:42:42

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af%e1%80%90-2/

သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ႁူင်းႁဵၼ်း ပ/ၵ ပၢႆးပိင်ႇၺႃႇ သင်ႇၶၵုမ်းထိင်း

ၼင်ႇႁိုဝ်ၾိင်ႈငႄႈလိၵ်ႈလၢႆး ၵႂၢမ်းလၢတ်ႈတႆး ပေႃးတေဢမ်ႇႁၢႆ လႄႈ လုၵ်ႈဢွၼ်ႇသႅၼ်းႁုၼ်ႈမႂ်ႇ ပေႃးတေ ယဵၼ်ႇငႄႈ လၵ်းလႅမ်သႅမ်းၵႃႈၼၼ်ႉ သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ႁူင်းႁဵၼ်း ပ/ၵ ပၢႆးပိင်ႇၺႃႇ သင်ႇၶၵုမ်းထိင်း ၼႂ်းတိူင်းဝဵင်းလိူဝ်ႇ ၊ တိူင်းပၵူဝ်း ဢိၵ်ႇတင်း ၼႂ်းထုင်ႉဝဵင်းၼမ်ႉလၼ်ႈ တူင်ႇဝဵင်းသီႇပေႃႉ ၸိုင်ႈတႆးပွတ်းႁွင်ႇ လၢႆလၢႆတီႈ ဝႃႈၼႆ။ ႁူင်းႁဵၼ်း ပ/ၵ ပၢႆးပိင်ႇၺႃႇ သင်ႇၶၵုမ်းထိင်းၼႆႉ လႆႈပိုတ်ႇၽုၺ်ႇဝႆႉတီႈ ဝတ်ႉၽွင်ႇတေႃႇဢူး ဝဵင်းလိူဝ်ႇ တိူင်းဝဵင်းလိူဝ်ႇ ၸၼ်ႉငဝ်ႈ တေႃႇထိုင် ၸၼ်ႉၸွမ် လုၵ်ႈႁဵၼ်းမီး 145 ၵေႃႉ မေႃသွၼ် 14 ၵေႃႉ ၊ တီႈဝဵင်းတွင်ႇဢူႇ တိူင်းပၵူဝ်း ၸၼ်ႉငဝ်ႈ တေႃႇထိုင် ၸၼ်ႉၵၢင် လုၵ်ႈႁဵၼ်းမီး 215 ၵေႃႉ မေႃသွၼ် 3 ၵေႃႉ ၼႆယဝ်ႉ။ ၼႂ်းထုင်ႉဝဵင်းၼမ်ႉလၼ်ႈ တူင်ႇဝဵင်းသီႇပေႃႉ ၸိုင်ႈတႆးပွတ်းႁွင်ႇသမ်ႉ လႆႈပိုတ်ႇၽုၺ်ႇဝႆႉ ၼႂ်းဢိူင်ႇလုၵ်းယူမ်း ၸၼ်ႉငဝ်ႈ တေႃႇထိုင် ၸၼ်ႉသီႇ လုၵ်ႈႁဵၼ်းမီး 118 ၵေႃႉ မေႃသွၼ် 5 ၵေႃႉ ၊ ဢိူင်ႇၶိူဝ်းၼိမ်း လုၵ်ႈႁဵၼ်းမီး 160 ၵေႃႉ မေႃသွၼ် 8 ၵေႃႉ ၊ ဢိူင်ႇၵုင်းၵေႃႇ လုၵ်ႈႁဵၼ်းမီး 145 ၵေႃႉ မေႃသွၼ် 8 ၵေႃႉ ၊ ဢိူင်ႇဝၢၼ်ႈၸိင်း လုၵ်ႈႁဵၼ်းမီး 408 ၵေႃႉ မေႃသွၼ် 21 ၵေႃႉ ၊ ဢိူင်ႇသီႇထွၵ်ႈ လုၵ်ႈႁဵၼ်းမီး 105 ၵေႃႉ မေႃသွၼ် 4 ၵေႃႉ လႄႈ ဢိူင်ႇဝၢၼ်ႈလီ လုၵ်ႈႁဵၼ်းမီး 229 ၵေႃႉ မေႃသွၼ် 16 ၵေႃႉ ၼႆယဝ်ႉ။ ႁူင်းႁဵၼ်း ပ/ၵ ပၢႆးပိင်ႇၺႃႇ သင်ႇၶ ၵုမ်းထိင်းၼႆႉ ႁူမ်ႈလုၵ်ႈႁဵၼ်းတင်းမူတ်း မီး 1525 ၵေႃႉ မေႃသွၼ် 79 ၵေႃႉသေ ပူင်ႇသွၼ်ပၼ်ၵႂႃႇ ၼႆယဝ်ႉ။ ႁူင်းႁဵၼ်းၸၼ်ႉသုင် ပ/ၵ ပၢႆးပိင်ႇၺႃႇ သင်ႇၶၵုမ်းထိင်း တီႈဝတ်ႉၽွင်ႇတေႃႇဢူး ဝဵင်းလိူဝ်ႇၼႆႉ လုၵ်ႈဢွၼ်ႇတႆး ၵူႈတီႈတီႈ ဢွၼ်ၵၼ်ၵႂႃႇၶိုၼ်ႈႁဵၼ်းဢဝ်သေ ၸၼ်ႉငဝ်ႈတေႃႇထိုင် ၸၼ်ႉသိပ်း လုၵ်ႈႁဵၼ်းမီးယူႇပၢၵ်ႇပၢႆ ၸိူဝ်းဢၼ် ယဝ်ႉ ၸတ်ႉသိပ်းၼၼ်ႉ သိုပ်ႇႁဵတ်းၵၢၼ် သွၼ်လိၵ်ႈ တူၺ်းထိုင်လုၵ်ႈႁဵၼ်းတီႈၼၼ်ႈသေ ၶိုၼ်ႈဝႆႉၸၼ်ႉၸွမ်ၵေႃႈ မီးယူႇ 10 ၵေႃႉပၢႆ ၊ လွင်ႈၸႂ်ႉၸၢႆႇ ၶိူင်ႈၵမ်ႉၵႅမ် ဢမ်ႇတဵမ်ထူၼ်ႈလႄႈ တိုၵ်ႉလူဝ်ႇတၢင်းၸွႆႈထႅမ်ယူႇ ၼႆယဝ်ႉ။ ႁူင်းႁဵၼ်း ၸၼ်ႉၵၢင် ပ/ၵ ပၢႆးပိင်ႇၺႃႇ သင်ႇၶၵုမ်းထိင်း ဝဵင်းတွင်ႇဢူႇ တိူင်းပၵူဝ်း လႄႈ ႁူင်းႁဵၼ်းၸၼ်ႉငဝ်ႈ ပ/ၵ ပၢႆးပိင်ႇၺႃႇ သင်ႇၶၵုမ်းထိင်း ၼႂ်းထုင်ႉဝဵင်းၼမ်ႉလၼ်ႈ တူင်ႇဝဵင်းသီႇပေႃႉ ၸိုင်ႈတႆးပွတ်းႁွင်ႇၵေႃႈ တွၼ်ႈတႃႇၼႂ်းပၢင်သွၼ်လိၵ်ႈၼၼ်ႉ ပပ်ႉ ၊ ၵမ်တႅမ်ႈ ဢိၵ်ႇတင်း ၶိူင်ႈၸႂ်ႉတိုဝ်းၼႂ်း ႁူင်းႁဵၼ်းၸိူဝ်းၼႆႉ တွၼ်ႈတႃႇ တေသိုဝ်ႉ ငိုၼ်းတွင်း ပႆႇတဵမ်ထူၼ်ႈလႄႈ တိုၵ်ႉလူဝ်ႇတၢင်းၸွႆႈထႅမ်တင်းၼမ်ယူႇ ၼႆယဝ်ႉ။ ၵွပ်ႈၼႆလႄႈ ၼင်ႇႁိုဝ် လုၵ်ႈဢွၼ်ႇတႆး သႅၼ်းႁုၼ်ႈမႂ်ႇ ပေႃးတေသွၼ်လိၵ်ႈလႆႈ လီလီၼၼ်ႉ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် မီးလွင်ႈၶႂ်ႈၸွႆႈထႅမ် မိူၼ်ၼင်ႇ ငိုၼ်းတွင်း ၊ ပပ်ႉလိၵ်ႈ ၊ ၵမ်တႅမ်ႈ လႄႈ ၶိူင်ႈၸႂ်ႉတိုဝ်း ၼႂ်းပၢင်သွၼ်လိၵ်ႈ ၸွမ်းၼင်ႇပွင်ပဵၼ်လႆႈ ပေႃးဝႃႈၼႆၸိုင် ၵပ်းသိုပ်ႇလူႇတၢၼ်းလႆႈတီႈ KBZ Bank Ashin Visuddha 9/AHMAZA(T)004454 999 307 999 5442 2401 ၊ KBZ Pay Jao Visuddha 09796868136 ၊ Wave Money 09796868136 ဢိၵ်ႇတင်း ၸဝ်ႈၶူးဝိသုတ်ႉထ ၽူႈဢွၼ်ႁူဝ် ၸုမ်းလုၵ်ႈႁဵၼ်းတႆး ဝတ်ႉၽွင်ႇတေႃႇဢူး ဝဵင်းလိူဝ်ႇ မၢႆၽူင်း 09266698792 ၊ ၼၢင်းငိုၼ်းသႅင် ၽူႈမၢႆၵူႈလွင်ႈလွင်ႈ ၸုမ်းလုၵ်ႈ ႁဵၼ်းတႆး ဝတ်ႉၽွင်ႇတေႃႇဢူး ဝဵင်းလိူဝ်ႇ မၢႆၽူင်း 09453897470 လႄႈ ၸၢႆးဢွင်ႇမိူင်း လၢၼ်ႉၶၢႆပပ်ႉတႆး (မူဝ်တႆး) ဝဵင်းလိူဝ်ႇ မၢႆၽူင်း 0991050557 ၼႆႉလႆႈယူႇ ၼႆယဝ်ႉ။ ဢၼ်လႆႈပိုတ်ႇၽုၺ်ႇ ႁူင်းႁဵၼ်း ပ/ၵ ပၢႆးပိင်ႇၺႃႇ သင်ႇၶၵုမ်းထိင်းၼႆႉ ယိူင်းဢၢၼ်းတႄႉၵေႃႈ ၶႂ်ႈၸွႆႈထႅမ်ပၢႆးပိင်ႇၺႃႇ လုၵ်ႈဢွၼ်ႇတႆး ႁႂ်ႈပေႃးၶိုၼ်းယႂ်ႇ ၊ လုၵ်ႈဢွၼ်ႇၸိူဝ်းဢၼ်ဢမ်ႇမီးသုၼ်ႇ ၶိုၼ်ႈႁဵၼ်းၼၼ်ႉၵေႃႈ ႁႂ်ႈမီးသုၼ်ႇလႆႈၶိုၼ်ႈႁဵၼ်း ၊ ၸိူဝ်းလုၵ်ႈဢွၼ်ႇ ဢၼ်ၶိုၼ်ႈယဝ်ႉၸၼ်ႉငဝ်ႈ မိူင်းတႆးသေ ဢၼ်ဢမ်ႇလႆႈၶိုၼ်ႈႁဵၼ်းၵေႃႈ ၵႂႃႇသိုပ်ႇၶိုၼ်ႈ ႁူင်းႁဵၼ်းၸၼ်ႉသုင် ပ/ၵ သင်ႇၶၵုမ်းထိင်း ဝတ်ႉၽွင်ႇတေႃႇဢူး ဝဵင်းလိူဝ်ႇ လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ပၢႆးပၺ်ၺႃႇ']

2019-08-13T14:26:10

https://taifreedom.com/%e1%80%84%e1%80%9d%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-%e1%81%b8/

ငဝ်ႈၸိုင်ႈ လွႆတႆးလႅင်း ၸတ်းႁဵတ်းပၢင်ၵႅဝ်ႈ ဝၼ်းၵိူတ်ႇ ၸဝ်ႈၼၢင်းႁေႃၶမ်း ၸိုင်ႈထႆး / ဝၼ်းမႄႈ

ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸတ်းႁဵတ်းပၢင်ၵႅဝ်ႈ ဝၼ်းမႄႈလႄႈ ဢိၵ်ႇႁူမ် ၸူမ်းဝၼ်းၵိူတ်ႇ ၸဝ်ႈၼၢင်း ႁေႃၶမ်းၸိုင်ႈထႆး ဢႃႇယု ၶွပ်ႈထူၼ်ႈ ( 87 ) ဝႃႇသႃ၊ တူၵ်းႁွတ်ႈၼႂ်းဝၼ်းထိ – 12/08/2019 ၊ ၶၢဝ်းယၢမ်း -18.00 ထိုင် 19.30မူင်း တီႈငဝ်ႈၸိုင်ႈ လွႆတႆးလႅင်း။ ၵႅမ်ႁူဝ်ပဝ်ႈ (1) ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸွမ်သိုၵ်းၸၢႆးယီႈ ၊ ၵႅမ်ႁူဝ်ပဝ်ႈ (2) ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸွမ်ႁၢၼ် ၶိူဝ်ငိုၼ်း ၊ ၸဝ်ႈသိုၵ်း ၶိူဝ်းလၢဝ် ၽူႈၸတ်းၵၢၼ် ဢုပ်ႉပိူင်ႇငဝ်ႈၸိုင်ႈ ၊ ၽူႈယႂ်ႇၵူၼ်းလူင်ၼႂ်းႁွင်ႈၵၢၼ်လူင် ၊ ပေႃႈမႄႈပီႈၼွင်ႉၵူၼ်းမိူင်း ၊ လုၵ်ႈႁဵၼ်းႁူင်းႁဵၼ်းၸိူဝ်ႉၸၢတ်ႈ ၊ ၵေႃႉသိုၵ်းၵေႃႉႁၢၼ် ၶဝ်ႈႁူမ်ႈပၢင်ၵႅဝ်ႈဝၼ်းမႄႈ ဢိၵ်ႇႁူမ်ၸူမ်း ဝၼ်းၵိူတ်ႇ ၸဝ်ႈၼၢင်းႁေႃၶမ်းထႆး ႁူမ်ႈ 712 ၵေႃႉ။ ၸွမ်းၼင်ႇ ၶပ်ႉမၢႆ ပၢင်ၵႅဝ်ႈမီးၼၼ်ႉ ၵႅမ်ႁူဝ်ပဝ်ႈ(1) ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး ၸွမ်သိုၵ်းၸၢႆးယီႈ လႆႈၸပ်းတဵၼ်းလူႇ ဢုပ်းငိုၼ်းဢုပ်းၶမ်း တိူင်ႇၵဝ်ႇယွၼ်းသူးထိုင် ၸဝ်ႈၼၢင်းႁေႃၶမ်း ၼႂ်းဝၼ်းဢႃႇယုၶွပ်ႈထူၼ်ႈ (87) ဝႃႇသႃ ၼၼ်ႉ ႁႂ်ႈဢႃႇယုယိုၼ်းယၢဝ်းယူႇ လီၵတ်းယဵၼ်လႄႈ ၽူႈၶဝ်ႈႁူမ်ႈ ႁူမ်ႈၸပ်းတႅၼ်းတိူင်ႇၵၢဝ်ႇ ယွၼ်းသူးထိုင် မႄႈ ၽႂ်မၼ်းသေ ႁူမ်ႈၵၼ်ၼပ်ႉ ယမ် ၸွမ်းၽဵင်းၵႂၢမ်းယုင်ႉယွင်ႈၵုင်ႇမုၼ်ၸဝ်ႈၼၢင်းႁေႃၶမ်းၸိုင်ႈထႆးၼၼ်ႉၵႂႃႇ။ ၼႂ်းပၢင်ၵႅဝ်ႈဝၼ်းမႄႈ ဢိၵ်ႇတင်း ႁူမ်ၸူမ်းဝၼ်းၵိူတ်ႇ ၸဝ်ႈၼၢင်းႁေႃၶမ်း ၸိုင်ႈထႆးၼႆႉ ၸဝ်ႈၸေႇတၼႃႇ ၽူႈမီးၼမ်ႉၸႂ်လီ လၢႆလၢႆၵေႃႉ လႆႈၸႃႇၵႃႉၼမ်ႉသူမ်ႈ ၼမ်ႉဝၢၼ် ၽူႈၶဝ်ႈႁူမ်ႈ လႄႈ ႁူမ်ႈၵၼ်လူႇတၢၼ်း ယၢတ်ႇၼမ်ႉသေ ပၢင်ၵႅဝ်ႈယဝ်ႉတူဝ်ႈလီငၢမ်း ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-13T12:18:00

https://taifreedom.com/%e1%80%84%e1%80%9d%e1%80%ba%e1%80%b8%e1%80%90%e1%80%b0%e1%80%84%e1%80%ba%e1%82%89-%e0%b8%94%e0%b8%b4%e0%b8%99%e0%b9%84%e0%b8%a3%e0%b9%89%e0%b9%81%e0%b8%94%e0%b8%99-soil-without-land-%e1%80%a2%e1%81%bc/

ငဝ်းတူင်ႉ ดินไร้แดน Soil Without Land ဢၼ်ထၢႆႇလွင်ႈ တပ်ႉသိုၵ်းၸိုင်ႈတႆး တေပိုတ်ႇၼႄၵႂႃႇ ႁူင်းၼင် ၼႂ်းၸိုင်ႈထႆး ဝၼ်းထီႉ 15 ၼႆႉ

ပေႃးထိုင်ဝၼ်းထီႉ 15 August 2019 ငဝ်းတူင်ႉဢၼ်မီးၸိုဝ်ႈ ดินไร้แดน Soil Without Land (လိၼ်ႁၢမ်းလႅၼ်) ဢၼ်ထၢႆႇပဵၼ် Documentary film / ภาพยนตร์สารคดี / မှတ်တမ်းရုပ်ရှင် ဢၼ်ၵဵဝ်ႇၵၼ်တင်း တပ်ႉသိုၵ်းၸိုင်ႈတႆး ၼၼ်ႉ တေပိုတ်ႇၼႄၵႂႃႇ ႁူင်းၼင် လၢႆလၢႆဝဵင်း ၼႂ်းၸိုင်ႈထႆး ၼႆယဝ်ႉ။ ငဝ်းတူင်ႉ ดินไร้แดน Soil Without Land (လိၼ်ႁၢမ်းလႅၼ်) တေပိုတ်ႇၵႂႃႇၼႂ်း ႁူင်းၼင် SF Central World ဝဵင်းလူင်ၵုင်းထဵပ်ႈ ၊ ႁူင်းၼင် SF The Mall ပၢင်းၵပီႇ ဝဵင်းလူင်ၵုင်းထဵပ်ႈ ၊ ႁူင်းၼင် SF မႁႃၶျႆး ၸႄႈတွၼ်ႈသမုသႃၶွၼ်း ၊ ႁူင်းၼင် SF MAYA ဝဵင်းၵဵင်းမႆႇ ၊ ႁူင်းၼင် SF Central ၶွၼ်ၵႅၼ်ႇ ဝဵင်းၶွၼ်ၵႅၼ်ႇ ၊ ႁူင်းၼင် SF Robinson မႄႈသွတ်ႇ ဝဵင်းမႄႈသွတ်ႇ ၸိုင်ႈထႆး သေ သင်ဝႃႈ ပီႈၼွင်ႉၼႂ်းမိူင်းတႆး ဢိၵ်ႇတင်း ပီႈၼွင်ႉႁႅင်းၵၢၼ် တႆးယၢၼ်မိူင်း ၶႂ်ႈတူၺ်း ငဝ်းတူင်ႉၸိုင် သိုဝ်ႉဝႂ်လူင်ၼႃႈ ၼႂ်း Online လႆႈဢွၼ်တၢင်းတီႈ App: SF Cinema ဢမ်ႇၼၼ်လိင်ႉ https://www.sfcinemacity.com/showtime/movie/HO00000537 ၼႆႉလႆႈယူႇယဝ်ႉ ၊ ၼွၵ်ႈလိူဝ်ႁူင်းၼင် SF ယဝ်ႉ မီးထႅင်ႈႁူင်းၼင် LIDO CONNECT ပထုမ်းဝၼ်း ဝဵင်းလူင်ၵုင်းထဵပ်ႈ ၊ ႁူင်းၼင် House RCA ဝဵင်းလူင်ၵုင်းထဵပ်ႈ ၊ ႁူင်းၼင် BKKSR ပၢင်းရၵ်ႉ ဝဵင်းလူင်ၵုင်းထဵပ်ႈ ၸိုင်ႈထႆး ထႅင်ႈၼႆယူႇယဝ်ႉ။ လွင်ႈၵႃႈၶၼ် ဝႂ်ငဝ်းတူင်ႉၼၼ်ႉ လႆႈႁူႉဝႃႈ ႁူင်းၼင် တီႈၼိုင်ႈလႄႈဢွင်ႈတီႈၼိုင်ႈ ဢမ်ႇမိူၼ်ၵၼ် ၊ ငဝ်းတူင်ႉ ดินไร้แดน Soil Without Land (လိၼ်ႁၢမ်းလႅၼ်) ၼႆႉ သႅၼ်းၼင်ပဵၼ် Documentary film / ภาพยนตร์สารคดี / မှတ်တမ်းရုပ်ရှင် သေ တၢင်းယၢဝ်း ငဝ်းတူင်ႉ တေမီး 80 မိၼိတ်ႉ ၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-12T17:16:30

https://taifreedom.com/knu-%e1%80%90%e1%82%85%e1%80%95%e1%80%ba%e1%80%b8%e1%80%90%e1%80%90%e1%80%ba%e1%80%b8-%e1%80%90%e1%80%b1%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%81%b6%e1%80%9d%e1%80%ba%e1%82%88/

KNU တႅပ်းတတ်း တေၶိုၼ်းၶဝ်ႈပႃးၸွမ်း ပၢင်ဢုပ်ႇဢူဝ်း ၵဵဝ်ႇၵပ်းလွင်ႈငမ်းယဵၼ် ဢၼ်ၶဝ်ႈတၢင်းၵၢၼ်

ပတူဝ်ႇသေႃးၵွႆႇထူးဝိၼ်း ႁူဝ်ပဝ်ႈ KNU လၢတ်ႈဝႃႈ ပၢင်ၵုမ်ၵေႃႇမတီႇ ဢွၼ်ႁူဝ်ငဝ်ႈငုၼ်း KNU ၸိူဝ်ႉၸၢတ်ႈယၢင်း တႅပ်းတတ်း တေၶိုၼ်းၶဝ်ႈပႃးၸွမ်း ပၢင်ၵုမ်ဢုပ်ႇဢူဝ်း ၵဵဝ်ႇၵပ်းလွင်ႈငမ်းယဵၼ် ဢၼ်ႁဵတ်းသၢင်ႈ ၸွမ်းၼင်ႇၶေႃႈလႆႈၸႂ် NCA ၵိုတ်းတိုၵ်း ၸိုင်ႈမိူင်းပတ်ႉပိုၼ်ႉၼၼ်ႉ ဝႃႈၼႆ။ ပၢင်ၵုမ်ဢုပ်ႇဢူဝ်း ၵဵဝ်ႇၵပ်းလွင်ႈငမ်းယဵၼ် ဢၼ်ၶဝ်ႈတၢင်းၵၢၼ်ၼႆႉ တင်ႈတႄႇလိူၼ် November 2018 KNU ၵိုၵ်းယင်ႉဝႆႉၸူဝ်ႈၶၢဝ်းသေ ၶၢဝ်းတၢင်းႁိုင်ၵႂႃႇ 9 လိူၼ်ပၢႆယဝ်ႉ မိူဝ်ႈလဵဝ်တေၶိုၼ်းၶဝ်ႈပႃးဢုပ်ႇဢူဝ်းၵႂႃႇၼႆယဝ်ႉ။ လွင်ႈတႃႇတေၶဝ်ႈပႃးၸွမ်း ပၢင်ၵုမ်ဢုပ်ႇဢူဝ်း လွင်ႈငမ်းယဵၼ် ဢၼ်ၶဝ်ႈတၢင်းၵၢၼ်ၼႆႉ KNU ပိုၼ်ၽၢဝ်ႇၵႂႃႇ ဝၢႆးသေ ပၢင်ၵုမ် ၵေႃႇမတီႇဢွၼ်ႁူဝ်ငဝ်ႈငုၼ်း တွၼ်ႈၼိုင်ႈ ဢၼ်ၸတ်းႁဵတ်းၵႂႃႇ ၼႂ်းဝၼ်းထီႉ 22 July 2019 တေႃႇထိုင် 9 August 2019 ယဝ်ႉတူဝ်ႈၵႂႃႇၼၼ်ႉ ၼႆယဝ်ႉ ၊ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ယူႇတီႈ KNU ၼႂ်းၵၢၼ်ၽေႃႇၼမ်ႉၽေႃႇတူဝ် လွင်ႈငမ်းယဵၼ် ဢၼ်တေၵႂႃႇတၢင်းၼႃႈၼၼ်ႉ တေၶဝ်ႈပႃးႁဵတ်းသၢင်ႈ တဵမ်တဵမ်ထူၼ်ႈထူၼ်ႈ ၸွမ်းၼင်ႇ ပွင်ပဵၼ်လႆႈ ၊ မုၵ်ႉၸုမ်း KNU တင်းမူတ်း တေၽွမ်ႉႁူမ်ႈၵၼ်သေ ၶဝ်ႈပႃးဢုပ်ႇဢူဝ်းၵႂႃႇ ဢိၵ်ႇတင်း တေဢုပ်ႇ ဢူဝ်းငူပ်ႉငီႉ ႁဵတ်းသၢင်ႈၵႂႃႇ ၸွမ်းၵူႈမူႇၵူႈၸုမ်း ဢၼ်ၸုၵ်းမၼ်ႈၼိူဝ် ၵၢၼ်သၢင်ႈလွင်ႈငမ်းယဵၼ် NCA ၼႆယဝ်ႉ။ ပတူဝ်ႇသေႃးၵွႆႇထူးဝိၼ်း လၢတ်ႈဝႃႈ ယူႇတီႈ KNU သေ တေသိုပ်ႇၶဝ်ႈပႃးၸွမ်း ၼႂ်းမုၵ်ႉၸုမ်း PPST ဢၼ်ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆၵိုၵ်းတိုၵ်း ၸိုင်ႈမိူင်းပတ်ႉပိုၼ်ႉ NCA ဢွၼ်ႁူဝ်ၼၼ်ႉ ဝႃႈၼႆ ၊ ၵဵဝ်ႇၵပ်းလွင်ႈ တေဢွၵ်ႇၼႂ်းမုၵ်ႉၸုမ်း PPST တေဢွၵ်ႇ ဢမ်ႇဢွၵ်ႇၼၼ်ႉ ၼႂ်းၸုမ်း KNU တၢင်းႁၼ်ထိုင် မီးလွင်ႈပိူင်ႈၵၼ်လႄႈ ၸင်ႇလႆႈတႅပ်းတတ်းၵႂႃႇ ၼႂ်းပၢင်ၵုမ်ဢုပ်ႇဢူဝ်း ၵေႃႇမတီႇဢွၼ်ႁူဝ်ငဝ်ႈငုၼ်း KNU ၼႆယဝ်ႉ။ ပတူဝ်ႇသေႃးၵွႆႇထူးဝိၼ်း သိုပ်ႇလၢတ်ႈထႅင်ႈဝႃႈ ႁဝ်းၶႃႈတေႁူမ်ႈႁွမ်း ႁဵတ်းသၢင်ႈၵႂႃႇ တီႈ PPST ၊ ၼႂ်းၵၢၼ်ႁဵတ်းသၢင်ႈၼၼ်ႉ တေၵႂႃႇၸွမ်း ပေႃႇလသီႇ လွင်ႈႁူမ်ႈႁွမ်းႁဵတ်းသၢင်ႈ ဢူၺ်းလီ KNU ဝႃႈၼႆ ၊ ပၢင်ၵုမ် PPST ၼႆႉတေၸတ်းႁဵတ်းၵႂႃႇ ၼႂ်းဝၼ်းထီႉ 21 August 2019 တီႈဝဵင်းၵဵင်းမႂ်ႇ ၸိုင်ႈထႆးသေ ပၢင်ၵုမ်ၼႆႉ ၸုမ်းၽွမ်ႉႁူမ်ႈၸိူဝ်ႉ ၸၢတ်ႈယၢင်း KNU တေၶိုၼ်ႈႁွတ်ႈၵႂႃႇ ၼႆယဝ်ႉ။ ပၢင်ၵုမ်ဢုပ်ႇဢူဝ်း ၵဵဝ်ႇၵပ်းလွင်ႈငမ်းယဵၼ် ဢၼ်ၶဝ်ႈတၢင်းၵၢၼ်ၼႆႉ ယွၼ်ႉ KNU ၵိုတ်းယင်ႉဝႆႉ ၸူဝ်ႈၶၢဝ်းလႄႈပၢင်ၵုမ် ၵေႃႇမတီႇႁူမ်ႈၵၼ်ဢုပ်ႇဢူဝ်း ၵၢၼ်ငမ်းယဵၼ် မိူင်းႁူမ်ႈတုမ် UPDJC ဢၼ်လူင်ႈပွင်ၸိုင်ႈ ၊ ပႃႇတီႇၵၢၼ်မိူင်း ဢိၵ်ႇတင်း ၽူႈတၢင်တူဝ် ၸုမ်းယိင်းၵွင်ႈၵၢင်ႇၸၢဝ်းၶိူဝ်း ၸိူဝ်းလူင်းလၢႆးမိုဝ်း NCA ၵေႃႇတင်ႈဝႆႉၼၼ်ႉၵေႃႈ ဢမ်ႇၸတ်းႁဵတ်းလႆႈသေ လႆႈၵိုတ်းလိုဝ်ႈဝႆႉ ဝႃႈၼႆ ၊ ယွၼ်ႉၼႆလႄႈ ပၢင်ၵုမ်လူင်ပၢင်လူင် 21 ႁူဝ်ပၢၵ်ႇပီႊ ဢိၵ်ႇတင်း လွင်ႈဢုပ်ႇဢူဝ်းၵၢၼ်မိူင်း ဢမ်ႇၵႂႃႇလႆႈတင်းၼႃႈၼႆႉ မီးပီႊပၢႆယဝ်ႉ ဝႃႈၼႆ။ ၶေႃႈမုၼ်း – 7Dayတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-12T17:00:00

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%81%b8%e1%81%a2%e1%81%bc%e1%80%ba%e1%80%b8-%e1%80%91%e1%80%bd%e1%81%bc%e1%80%ba%e1%80%99%e1%80%ad/

ၵူဝ်းရီးယႃးၸၢၼ်း ထွၼ်မိူင်းၵျႃႇပၢၼ်ႇဢွၵ်ႇ ၼႂ်းသၢႆမၢႆၵႃႉၶၢႆၶိုၵ်ႉတွၼ်း

လူင်ပွင်ၸိုင်ႈ မိူင်းၵူဝ်းရီးယႃးၸၢၼ်း ထွၼ်မိူင်းၵျႃႇပၢၼ်ႇဢွၵ်ႇ ၼႂ်းသၢႆမၢႆၵႃႉၶၢႆၶိုၵ်ႉတွၼ်း ၸူးၵူဝ်းရီးယႃးၸၢၼ်း လူၺ်ႈလၢတ်ႈဝႃႈ မိူင်းၵျႃႇပၢၼ်ႇ ဢမ်ႇယွမ်းသူင်ႇဢွၵ်ႇ ၵုၼ်ႇၵႃႉၶၢႆထၢတ်ႈလိပ်း သေးမိၶွၼ်ႇတွၵ်ႇတိူဝ်ႇ (semiconductor) သေ ႁဵတ်းၽိတ်းပၵ်းပိူင်ၵၢၼ်ၵႃႉၶၢႆၵမ်ႇၽႃႇ ဝႃႈၼႆ။ မိူဝ်ႈၼႆႉ ဝၼ်းထီႉ 12 August 2019 ဝဵပ်ႉသၢႆႉ koreaherald ဢွၵ်ႇၼႄဝႆႉ ၽူႈၵွၼ်းႁွင်ႈၵၢၼ်လူင်ၽၢႆႇၵႃႉၶၢႆ မိူင်းၵူဝ်းရီးၸၢၼ်း လႆႈပိုၼ်ၽၢဝ်ႇဝႃႈ သၢႆမၢႆၵႃႉၶၢႆၶိုၵ်ႉတွၼ်း ဢၼ်လႆႈလူင်းလၢႆးမိုဝ်းၵၼ်ဝႆႉ တင်းမူတ်းမီး 29 မိူင်း ပႃးတင်းမိူင်းၵျႃႇပၢၼ်ၼႆယဝ်ႉ၊ ၵူၺ်ႈၵႃႈ တႃႇတေၸႂ်ႉတိုဝ်းပၵ်းပိူင် ႁႂ်ႈပဵၼ်တၢင်းၵၢၼ် ဢၼ်လႆႈ ထွၼ်သၢႆမၢႆၶိုၵ်ႉတွၼ်း မိူင်းၵျႃႇပၢၼ်ဢွၵ်ႇၼႆႉ တေလႆႈၸႂ်ႉၶၢဝ်းယၢမ်း မွၵ်ႈ 20 ဝၼ်း ၼႆယူႇ။ ၽူႈၵွၼ်းႁွင်ႈၵၢၼ်လူင်ၽၢႆႇၵႃႉၶၢႆ မိူင်းၵူဝ်းရီးၸၢၼ်း ယင်းသိုပ်ႇလၢတ်ႈထႅင်ႈဝႃႈ ၵၢၼ်တႅပ်းတတ်း ထွၼ်ဢွၵ်ႇပႅတ်ႈ သၢႆမၢႆၵႃႉၶၢႆၶိုၵ်ႉတွၼ်း မိူင်းၵျႃႇပၢၼ်ၼႆႉ သင်မၼ်းတေတုမ်ႉတိူဝ်ႉပၢႆးမၢၵ်ႈမီး ၸဝ်ႈၶွင်ၶွမ်ႇပၼီႇ ၼႂ်းမိူင်းၵူဝ်းရီးယႃးၸၢၼ်းၼႆ ယိၼ်းလီတႃႇႁပ်ႉထွမ်ႇ သဵင်ၵၢင်ၸႂ် ၵူၼ်းမိူင်းလႄႈ သင်မိူင်းၵျႃႇပၢၼ် မီးၶေႃႈတုၵ်းယွၼ်း ၵဵဝ်ႇလွင်ႈလုသုမ်း ၼႂ်းၵၢၼ်ၵႃႉၶၢႆ မိူင်းတေႃႇမိူင်းၵူဝ်းရီးယႃးၸၢၼ်းၼႆ တေၸၢင်ႈတူၺ်းထိုင် ပၼ်ပႃးယူႇ ဝႃႈၼႆ။ ၵဵဝ်ႇလူၺ်ႈလွင်ႈ ပၼ်ႁႃၵၢၼ်ၵႃႉၶၢႆ တင်းသွင်မိူင်း ဢၼ်တွပ်ႇထဵင်ၵၼ်မႃး ဢမ်ႇယဝ်ႉတူဝ်ႈ လႆႈသေပွၵ်ႈၼႆႉ ၶၢဝ်ႇ AP လၢမ်းၶၢတ်ႈဝႃႈ ပဵၼ်ယွၼ်ႉပိူဝ်ႈ လုမ်းတႅပ်းတတ်းတြႃး မိူင်းၵူဝ်းရီးၸၢၼ်း သင်ႇႁႂ်ႈၶွမ်ႇပၼီႇၵျႃႇပၢၼ်ႇ ဢၼ်မီးၼႂ်းမိူင်းၵူဝ်းရီးယႃးၸၢၼ်းၼၼ်ႉ ၸၢႆႇပၼ်ငိုၼ်း ၵႃႈတွပ်ႇတႅၼ်း ဢၼ်ၵူၼ်းမိူင်းၵူဝ်းရီးယႃး လႆႈထုၵ်ႇ ပဵၼ်ၶႃႈၸႂ်ႉ ၼႂ်းပၢင်တိုၵ်း မိူဝ်ႈပၢင်တိုၵ်းသိုၵ်းလုမ်ႈၾႃႉ ပွၵ်ႈ 2 ပီ 1935 – 1945 ၼၼ်ႉလႄႈ ႁဵတ်းႁႂ်ႈၵျႃႇပၢၼ်ႇ ဢမ်ႇပေႃးၸႂ်သေ ၸင်ႇလႆႈယဵၼ်းပဵၼ်ၵၢၼ်တေႃႇသူႈ လွင်ႈၵႃႉၶၢႆၸိုင်ႈမိူင်း တေႃႇၵၼ်မႃး ၼႆယဝ်ႉ။ ၶေႃႈမုၼ်း – Posttodayတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-12T16:39:39

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%81%bd%e1%80%b1%e1%80%b8%e1%80%9c%e1%80%ad%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%80%95%e1%80%84%e1%80%ba%e1%80%b8%e1%80%9c%e1%82%84/

ယွၼ်ႉၽေးလိၼ်ၵူၼ်ပင်းလႄႈ ၵူၼ်းမိူင်းမွၼ်းလႆႈတၢႆ မီးၵႂႃႇ 53 ၵေႃႉ

ၽူႈမီးပုၼ်ႈၽွၼ်း ၽၢႆႇၵႅတ်ႇၶႄၾႆး မိူင်းမၢၼ်ႈပိုၼ်ၽၢဝ်ႇဝႃႈ ယွၼ်ႉလွႆမလတ်ႉ တီႈႁိမ်းဝၢၼ်ႈ တႄးၽိဝ်ႇၵူင်း ၸႄႈဝဵင်းပွင်ႇ မိူင်းမွၼ်း ၵူၼ်ႇပင်းလႄႈ ၵူၼ်းလႆႈတၢႆ မီးၵႂႃႇ 53 ၵေႃႉယဝ်ႉ ဝႃႈၼႆ။ ယွၼ်ႉၽေးလိၼ်ၵူၼ်ႇပင်းသေ ၵူၼ်းလႆႈတၢႆၵႂႃႇၼၼ်ႉ တေႃႇထိုင်မိူဝ်ႈဝႃး ဝၼ်းထီႉ 11 August 2019 ယၢမ်းၵၢင်ၶမ်ႈ ၽူႈမီးပုၼ်ႈၽွၼ်းၶဝ် သွၵ်ႈႁႃႁၼ် ၶၢပ်ႈတူဝ်တၢႆ 41 ၵေႃႉသေ မိူဝ်ႈၼႆႉဝၼ်းထီႉ 12 August 2019 သမ်ႉ ၶိုၼ်းသွၵ်ႈ ႁႃႁၼ်ထႅင်ႈ ၶၢပ်ႈတူဝ်တၢႆ 12 ၵေႃႉ ႁူမ်ႈတင်းမူတ်း ၵူၼ်းတၢႆမီးၵႂႃႇ 53 ၵေႃႉ ၼႆယဝ်ႉ။ ၵူၼ်းၼႂ်းပိုၼ်ႉတီႈ ဢိၵ်ႇတင်း ၵူၼ်းၸိူဝ်းဢၼ်ၵႂႃႇၸွႆႈထႅမ် တီႈဢၼ်ပဵၼ်ၽေးၼၼ်ႉ လၢတ်ႈဝႃႈ ၵဵဝ်ႇၵပ်းလွင်ႈ လွႆမလတ်ႉ ၵူၼ်ႇပင်းၼႆႉ ၵူၼ်းတၢႆ တေၸၢင်ႈတိူဝ်းၼမ်ၵႂႃႇထႅင်ႈ ဝႃႈၼႆ။ မိူဝ်ႈဝၼ်းထီႉ 11 August 2019 ၵႅမ်ၸွမ်ၸိုင်ႈ ဢူးႁိၼ်ႇၼရီႇပၼ်ႇထီးယူႇ ဢိၵ်ႇတင်း တွၵ်ႇတိူဝ်ႇ ဝိၼ်းမျၢတ်ႈဢေး ၽွင်းလူင်ၽၢႆႇၸွႆႈထႅမ် လႄႈ တမ်းဝၢင်းပၼ်တီႈယူႇ ၵႂႃႇၵူတ်ႇထတ်း ဢွင်ႈတီႈဢၼ်လိၼ် ၵူၼ်ႇပင်းၼၼ်ႉယူႇ ဝႃႈၼႆ ၊ ၼွၵ်ႈလိူဝ်သေၼၼ်ႉ ၸုမ်းၸိူဝ်ႉၽၼ်း လွင်ႈငမ်းယဵၼ် 88 ၵူဝ်ႇမိၼ်း ၵူဝ်ႇၼႅင်ႇၵေႃႈ ၵႂႃႇႁွတ်ႈၽႅဝ်ဢွင်ႈတီႈ လိၼ်ၵူၼ်ႇပင်းၼၼ်ႉသေ ႁူမ်ႈႁွမ်းၵၼ်တင်း တႅၼ်းၽွင်းၵူၼ်းမိူင်း ပိုၼ်ႉတီႈၼၼ်ႈ ၸွႆႈထႅမ်ၵူၼ်းထူပ်းၽေးၵႂႃႇ ၼႆယဝ်ႉ။ ၶေႃႈမုၼ်း – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-12T16:35:27

https://taifreedom.com/%e1%81%b6%e1%80%b0%e1%80%84%e1%80%ba%e1%80%b8%e1%81%b5%e1%81%a2%e1%81%bc%e1%80%ba-30-%e1%80%9d%e1%81%a2%e1%80%90%e1%80%ba%e1%82%87-%e1%80%90%e1%82%83%e1%82%87%e1%81%b5%e1%80%99%e1%80%ba%e1%82%89/

ၶူင်းၵၢၼ် 30 ဝၢတ်ႇ တႃႇၵမ်ႉၸွႆႈ ပၢႆးပၺ်ႇၺႃႇယိုၼ်းယၢဝ်း

ပိုၼ်ၽၢဝ်ႇထိုင် ပေႃႈမႄႈပီႈၼွင်ႉၵူၼ်းမိူင်းတႆး လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း ၼင်ႇႁိုဝ် ႁႂ်ႈၸၢင်ႈလႆႈမီးသုၼ်ႇၶဝ်ႈပႃး ပူၵ်းပွင်ပၢႆးပၺ်ႇၺႃႇ လုၵ်ႈဢွၼ်ႇၼုမ်ႇ ၸိုင်ႈတႆး ၼႆလႄႈ ၸင်ႇလႆႈမီးမႃး ၶူင်းၵၢၼ် 30 ဝၢတ်ႇ တႃႇၵမ်ႉၸွႆႈ ပၢႆးပၺ်ႇၺႃႇယိုၼ်းယၢဝ်း မႃးယူႇယဝ်ႉ။ ၼင်ႇႁိုဝ်လုၵ်ႈဢွၼ်ႇ မိူင်းတႆးႁဝ်း ပေႃးတေၶဝ်ႈထိုင် ႁဵၼ်းသွၼ်ဢဝ်ငဝ်ႈၶၢမ်ႇပိုၼ်ႉ ပၢႆးပၺ်ႇၺႃႇ ဢၼ်မႅၼ်ႈၸွမ်း ၾိင်ႈငႄႈၾိင်ႈထုင်း သၽႃႇဝ မိူင်းတႆး ၊ ပိုၼ်းမိူင်းတႆး ၊ ၵၢၼ်မိူင်း မိူင်းတႆး ၊ လွင်ႈယူႇသၢင်ႈၵိၼ်သဝ်း ၵူၼ်းမိူင်းတႆး ၸိူဝ်းၼႆႉ လႄႈ ထႅင်ႈလွင်ႈၼိုင်ႈၵေႃႈ ၼင်ႇႁိုဝ် ၵူၼ်းမိူင်းတႆးႁဝ်း ပေႃးတေၸၢင်ႈမီးသုၼ်ႇႁူမ်ႈ ၸွႆႈပူၵ်းပွင် ပၢႆးပၺ်ႇၺႃႇ ၼၼ်ႉ ၸင်ႇလႆႈႁဵတ်းသၢင်ႈ ၶူင်းၵၢၼ် 30 ဝၢတ်ႇ ၵမ်ႉၸွႆႈပၢႆးပၺ်ႇၺႃႇ SEA ၼႆႉ ၶိုၼ်ႈမႃးဝႃႈၼႆ။ ၶေႃႈယိူင်းဢၢၼ်း ဢၼ်လႆႈတင်ႈၶိုၼ်ႈ ၶူင်းၵၢၼ် 30 ဝၢတ်ႇ ၵမ်ႉၸွႆႈပၢႆးပၺ်ႇၺႃႇ SEA ၼႆႉ မီးဝႆႉယူႇ 4 ၶေႃႈ (1) တႃႇႁႂ်ႈလုၵ်ႈဢွၼ်ႇမိူင်းတႆး ၶဝ်ႈထိုင်လႆႈငဝ်ႈၶၢမ်ႇပိုၼ်ႉ ပၢႆးပၺ်ႇၺႃႇ ၊ (2) တႃႇပူၵ်းပွင် ပိူင်ပၢႆးပၺ်ႇၺႃႇ လႄႈ လၵ်ႇသုတ်ႇၵၢၼ်ႁဵၼ်းသွၼ် ၊ (3) တႃႇၸွႆႈထႅမ် ၶိူင်ႈၵမ်ႉၵႅမ်ၵၢၼ်ႁဵၼ်းသွၼ် ၊ ၽူႈႁၢပ်ႇၵၢၼ် လႄႈ ၶူးသွၼ် ၊ (4) တႃႇၵမ်ႉၸွႆႈ လွင်ႈၵိၼ်ယႅမ်ႉ လႄႈ ၶူဝ်းၶွင် လုၵ်ႈဢွၼ်ႇႁူင်းသဝ်း ၼႆယဝ်ႉ ၊ ၶူင်းၵၢၼ် 30 ဝၢတ်ႇ ၵမ်ႉၸွႆႈပၢႆးပၺ်ႇၺႃႇ ၼႆႉ ၵေႃႇတင်ႈၶိုၼ်ႈမႃး မိူဝ်ႈဝၼ်းထီႉ 07 July 2017 သေ မိူဝ်ႈလဵဝ် မီးၸုမ်း လုၵ်ႈႁဵၼ်း သင်ႇၶတႆးမိူင်းၵွၵ်ႇ ၊ ၸုမ်းလႅင်းသၼ်လွႆ ၊ ၸုမ်းႁူမ်ႈႁႅင်းၸႂ်တႆး ၊ ၸုမ်းၸၢဝ်းၶိူဝ်းတႆး ၊ ႁိူၼ်းႁူမ်ႈႁၵ်ႉ ၸိူဝ်းၼႆႉ ၶဝ်ႈႁူမ်ႈႁဵတ်းသၢင်ႈၸွႆႈထႅမ် ၼႆယဝ်ႉ။ ၶူင်းၵၢၼ် 30 ဝၢတ်ႇ တႃႇၵမ်ႉၸွႆႈ ပၢႆးပၺ်ႇၺႃႇယိုၼ်းယၢဝ်း Sustainable Education Aids – SEA ၼႆႉ ပဵၼ်ၶူင်းၵၢၼ် ဢၼ်ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) မၵ်းမၼ်ႈၵမ်ႉထႅမ် ႁႂ်ႈပဵၼ်ၶူင်းၵၢၼ် ၵမ်ႉၸွႆႈ တႃႇပူၵ်းပွင်ပၢႆးပၺ်ႇၺႃႇ ၼႆယဝ်ႉ ၊ တင်ႈတႄႇၵေႃႇတင်ႈ ၶူင်းၵၢၼ်ၶိုၼ်ႈမႃးၼႆႉ ၽူႈမီးပုၼ်ႈၽွၼ်းၶဝ် လႆႈဢွၼ်ႁဵတ်းသၢင်ႈ ၽၢႆႇၼမ်ႉ တီႈႁူင်းႁဵၼ်း ၸိူဝ်ႉၸၢတ်ႈ ၊ ပူၵ်းပွင်ႁူင်းႁဵၼ်း ၸွမ်းဝၢၼ်ႈၼွၵ်ႈၼႃးပၢင်ႇ ၼႂ်းမိူင်းတႆး ၊ လႆႈႁူမ်ႈႁႃ လွင်ႈၵမ်ႉၸွႆႈ တႃႇႁဵတ်း သဵၼ်ႈတၢင်းလူင်း ႁူင်းႁဵၼ်းၸိူဝ်ႉၸၢတ်ႈ ၸၼ်ႉၵၢင် လွႆတႆးလႅင်း ၊ ႁူမ်ႈႁႃလွင်ႈၵမ်ႉၸွႆႈၶူဝ်းၶွင် လွင်ႈၵိၼ်ယႅမ်ႉ လုၵ်ႈႁဵၼ်း လႄႈ ႁူမ်ႈႁဵတ်းသၢင်ႈထႅင်ႈလၢႆလၢႆလွင်ႈ ၵဵဝ်ႇလူၺ်ႈတွၼ်ႈတႃႇ ပၢႆးပၺ်ႇၺႃႇ ယူႇယဝ်ႉ။ သင်ဝႃႈ ပေႃႈမႄႈပီႈၼွင်ႉၵူၼ်းမိူင်းႁဝ်း တီႈၸမ်တီႈၵႆ ၶႂ်ႈၶဝ်ႈႁူမ်ႈၸွႆႈထႅမ် တွၼ်ႈတႃႇ ပူၵ်းပွင်ပၢႆးပၺ်ႇၺႃႇ လုၵ်ႈဢွၼ်ႇ မိူင်းတႆးၼႆၸိုင် ၵပ်းသိုပ်ႇလႆႈတီႈ မၢႆၾူင်းထႆး 081,764,5510 ၊ 092,402,4333 ၊ sea.30.baht@gmail.com လႄႈ တီႈၵပ်းသိုပ်ႇထႅင်ႈလၢႆလၢႆဢၼ် ၸွမ်းၼင်ႇၵိုၵ်းဝႆႉ တီႈၼႂ်း ၶႅပ်းႁၢင်ႈ ၼၼ်ႉယူႇယဝ်ႉ။ တႆးလွတ်ႈလႅဝ်း

['ပၢႆးပၺ်ၺႃႇ', 'ၶၢဝ်ႇ']

2019-08-12T16:28:03

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%90%e1%80%ae%e1%82%89%e1%81%ba%e1%80%bd%e1%80%95%e1%80%ba%e1%80%b8%e1%81%bc/

သိုၵ်းပလွင်ႈ TNLA တီႉၺွပ်းၼၢင်းယိင်းၵေႃႉၼိုင်ႈ ၼႂ်းဝၢၼ်ႈၵၢင်ႉၵၢင်

သိုၵ်းပလွင်ႈ TNLA ၶဝ်ႈၵႂႃႇတီႈၼႂ်း ဝၢၼ်ႈၵၢင်ႉၵၢင် ဢိူင်ႇၵၢင်ႉၵၢင် ၸႄႈဝဵင်းမိူင်းလူင် ၸႄႈတွၼ်ႈၵျွၵ်းမႄး လႄႈ တီႉၺွပ်းဢဝ်တူဝ် ၼၢင်းယိင်း ၵေႃႉၼိုင်ႈ သေ ထိုင်မိူဝ်ႈၼႆႉၵေႃႈ ဢမ်ႇပႆႇႁၼ် TNLA ပွႆပၼ်တူဝ်မၼ်းၼၢင်း ပွၵ်ႈၶိုၼ်းတင်းႁိူၼ်းယေးသင် ၼႆယဝ်ႉ။ မိူဝ်ႈဝႃးဝၼ်းထီႉ 11 August 2019 သိုၵ်းပလွင်ႈ TNLA (ဢမ်ႇႁူႉႁႅင်းၵူၼ်း) ပႃးၵွင်ႈၵၢင်ႇၸေးမိုဝ်း လုၵ်ႉတင်း ဝၢၼ်ႈတေႃႉသၢင်ႈ ဢိူင်ႇတေႃႉသၢင်ႈ သေ ၵႂႃႇတီႉၺွပ်းဢဝ်တူဝ် ၼၢင်းၸၢမ်ၼူၼ်း ဢႃႇယု 40 ပီႊ ထိုင်တီႈၼႂ်းႁိူၼ်း ဝၢၼ်ႈၵၢင်ႉၵၢင် လႄႈ ဢဝ်တူဝ်မၼ်းၼၢင်း ဢွၵ်ႇၵႂႃႇၸွမ်း သၢႆသိုၵ်း TNLA ဝႃႈၼင်ႇၼႆ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းမိူင်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ သိုၵ်းပလွင်ႈ TNLA ႁွတ်ႈၽႅဝ် တီႈဝၢၼ်ႈၵၢင်ႉၵၢင်ၼႆႉ ပဵၼ်ၶၢဝ်းယၢမ်းၵၢင်ၶိုၼ်း 22:00 မူင်း ပဵၼ်ၽွင်းၵူၼ်းဝၢၼ်ႈ ၼွၼ်းလိုဝ်ႈႁိူဝ်ႉလိုဝ်ႈၸႂ် ၊ သိုၵ်း ၶဝ်ၵမ်ႈၽွင်ႈ ယူႇဝႆႉတီႈၼႂ်းလပ်းသိင်ႇ ပႂ်ႉဢဝ်ႁူမ်ႇလူမ်ႈ လႄႈ ဢမ်ႇလႆႈႁူႉလွင်ႈႁႅင်းၵူၼ်းၶဝ်ၶႃႈ ၊ သိုၵ်းပလွင်ႈ TNLA ၶဝ် ဢဝ်လွင်ႈတၢင်းသင်သေ တီႉၺွပ်း ၼၢင်းၸၢမ်ၼူၼ်း ၼႆၼၼ်ႉ ဢမ်ႇလႆႈႁူႉၸွမ်း ၊ ၸၢႆးၼေႃႇ ၵေႃႉပဵၼ်ၽူဝ် ၼၢင်းၸၢမ်ၼူၼ်း ၼၼ်ႉ ဢွၵ်ႇၵႂႃႇလႄႇတၢင်းၼွၵ်ႈဝႆႉလႄႈ ဢမ်ႇလႆႈထုၵ်ႇ တီႉၺွပ်းၵႂႃႇၸွမ်း ၼႆ လၢတ်ႈၼႄၼင်ႇၼႆ။ သိုၵ်းပလွင်ႈ TNLA တီႉၺွပ်းဢဝ်တူဝ် ၼၢင်းၸၢမ်ၼူၼ်း သေ ၵႂႃႇၵုမ်းၶင်တူဝ်ဝႆႉ ဢွင်ႈတီႈလႂ်ၼႆၼၼ်ႉ ဢမ်ႇပႆႇလႆႈႁူႉၸွမ်း လႄႈ မိူဝ်ႈလဵဝ် ပေႃႈမႄႈပီႈၼွင်ႉ ဢၼ်ၵိုတ်းတင်းႁိူၼ်းယေး ပဵၼ်ဢၼ်မႆႈၸႂ် ၸွမ်းမၼ်းၼၢင်း တႄႉတႄႉဝႃႈဝႃႈ ယူႇယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-08-12T16:26:21

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2/

မိူဝ်ႈၼႆႉ ၵူၼ်းမိူင်းမၢဝ်း ၸွႆႈထႅမ်ငိုၼ်း တႃႇသိုဝ်ႉသုတ်းပၼ် ၵေႃႉသိုၵ်း RCSS/SSA

ပေႃႈမႄႈၵူၼ်းမိူင်း ၵေႃႉၼိုင်ႈ ဢၼ်ယူႇသၢင်ႈၵိၼ်သဝ်း တီႈဝၢၼ်ႈၵွင်းၼႃး မိူင်းမၢဝ်းၼၼ်ႉ မီးၼမ်ႉၸႂ် ႁၵ်ႉပႅင်းၼိူဝ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA သေ ဢဝ်ငိုၼ်းၶႄႇ ၸွႆႈထႅမ်ပၼ်တီႈၵေႃႉသိုၵ်း ၶဝ်တင်းၼမ် လႄႈ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် ဝႃႈၼႆ။ မိူဝ်ႈၼႆႉဝၼ်းထီႉ 12 August 2019 ပေႃႈမႄႈၵူၼ်းမိူင်းမၢဝ်း ၸိုဝ်ႈ လုင်းၸိုၼ်ႈထွၼ်ႉ ဢဝ်ငိုၼ်းၶႄႇ 1,000 ယွမ်ႇ သေ ၵႂႃႇၸွႆႈထႅမ်ဢၢပ်ႈဝႆႉပၼ်တီႈ ၸၢႆးၼေႃႇသိုၵ်း ၵေႃႉမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး Restoration Council of Shan State – RCSS ဝဵင်းမူႇၸေႊ တႃႇႁႂ်ႈၸွႆႈသိုပ်ႇသူင်ႇ ထိုင်ပၼ် တီႈၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉတီႈ ၵွင်းမုင်ႈမိူင်း ၼႂ်းၸႄႈဝဵင်းႁူဝ်မိူင်း ၸိုင်ႈတႆးပွတ်းၸၢၼ်း ၼႆယဝ်ႉ။ လုင်းၸိုၼ်ႈထွၼ်ႉ လၢတ်ႈဝႃႈ ငိုၼ်း ဢၼ်ၸွႆႈထႅမ်ၸိူဝ်းၼႆႉ ၶႂ်ႈႁႂ်ႈ ၽူႈမီးပုၼ်ႈၽွၼ်းၶဝ် သိုဝ်ႉသုတ်း ၸႅၵ်ႇပၼ်ၵေႃႉသိုၵ်း ဢၼ်တူၵ်းပုၼ်ႈၽွၼ်း တီႈၵွင်းမုင်ႈမိူင်း ၊ ယိူင်းဢၢၼ်း ဢၼ်လႆႈၸွႆႈထႅမ်ၼႆႉ ၶႂ်ႈႁႂ်ႈၵေႃႉသိုၵ်း လွတ်ႈၽေးတၢင်းပဵၼ် ၵူႇသမ်ႇသႅၼ်ပိူင် ဢၼ်တိတ်းၸပ်းၸွမ်းယုင်း ၵူႈၸိူဝ်းၸိူဝ်း မႃးၼၼ်ႉ လႄႈ ၶႂ်ႈႁႂ်ႈၵေႃႉသိုၵ်းယူႇလီၵိၼ်ဝၢၼ် ၵတ်းယဵၼ်သိူဝ်းသႃႇ ပၢႆးယူႇလီၶႅမ်ႉတဵမ်တူဝ်သေ ႁဵတ်းၵၢၼ် ၸိူဝ်ႉၸၢတ်ႈၵႂႃႇၼႆ လၢတ်ႈၼင်ႇၼႆ။ ယူႇတီႈ ၸၢႆးၼေႃႇသိုၵ်း တေၵပ်းသိုပ်ႇ သူင်ႇငိုၼ်းပၼ်တီႈ ၽူႈမီးပုၼ်ႈၽွၼ်း ၵွင်းမုင်ႈမိူင်း လႄႈ ႁႂ်ႈသိုပ်ႇ သိုဝ်ႉသုတ်းၸႅၵ်ႇပၼ် ၵေႃႉသိုၵ်း ၸွမ်းၼင်ႇ တၢင်းယိူင်းဢၢၼ်း လုင်းၸိုၼ်ႈထွၼ်ႉ မီးၼၼ်ႉယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-12T13:50:54

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%90%e1%81%a2%e1%82%86%e1%82%89%e1%81%be%e1%80%af%e1%81%bc%e1%80%ba%e1%82%87%e1%80%9c%e1%82%85%e1%81%b5-2/

လူမ်းလႅင်ႉတၢႆႉၾုၼ်ႇလႅၵ်ႉၵီႉမ (typhoon legima) ၽတ်ႉၶဝ်ႈမိူင်းၶႄႇ မီးၵူၼ်းတၢႆၼမ်

မိူဝ်ႈဝၼ်းထီႉ 11 August 2019 ၶၢဝ်ႇ AFP (AGENCE FRANCE PRESSE) ပိုၼ်ၽၢဝ်ႇဝႃႈ လူမ်းလႅင်ႉ တၢႆႉၾုၼ်ႇလႅၵ်ႉၵီႉမ (typhoon legima) ဢၼ်မီးတၢင်းႁႅင်းသုင် 187 ၵီႇလူဝ်ႇမဵတ်ႉ တေႃႇၼိုင်ႈၸူဝ်ႈမူင်း ၼၼ်ႉ ၽတ်ႉၶဝ်ႈၵုၼ်ႁၢတ်ႇသၢႆး ၼႃႈဝၼ်းဢွၵ်ႇ ၸိုင်ႈမိူင်းၶႄႇသေ ႁဵတ်းႁႂ်ႈမီးၵူၼ်းတၢႆ 28 ၵေႃႉ ၼႂ်းၼၼ်ႉ တႃႇ 18 ၵေႃႉ လႆႈတၢႆ ယွၼ်ႉလိၼ်ၵုၼ်ႇပင်းထူမ်ၺႃး ၼႂ်းမိူင်းလူင်သႅၼ်ႁႆး (shanghai) ၼႆယဝ်ႉ။ ယူႇတီႈၽူႈမီးပုၼ်ႈၽွၼ်း ၸၼ်ႉၸႄႈမိူင်း ၼႂ်းပိုၼ်ႉတီႈ လႆႈပိုၼ်ၽၢဝ်ႇ လူမ်းလဵင်ႉတၢႆႉၾုၼ်ႇလႅၵ်ႉၵီႉမ (typhoon legima) ပဵၼ်ၸၼ်ႉသီလႅင် ပဵၼ်ၾူၼ်လူမ်းလႅင်ႉ ဢၼ်ႁၢဝ်ႈႁႅင်းလႄႈ ၽၢႆႇဢုပ်ႉပိူင်ႇ လႆႈၵိုတ်း လိုဝ်ႈ ၵၢၼ်တေႃႉသူင်ႇ ၸဵမ်ၵုၼ်ၵႃႉတၢင်းၶၢႆ သဵၼ်ႈတႃႈသၢႆတၢင်းလူတ်ႉၵႃး၊ လူတ်ႉၾႆး ပႃးၸဵမ်သၢႆၵၢၼ်မိၼ် လႄႈ ႁဵတ်းႁႂ်ႈပၢႆးမၢၵ်ႈမီးလူတ်းယွမ်း မႅၼ်ႈသၢင်ႉငိုၼ်း 14,570 လၢၼ်ႉယွၼ်ႇ ဝႃႈၼႆ။ ၼႂ်းဝၼ်းလဵဝ်ၵၼ်ၼႆႉၵူၺ်း ၶၢဝ်ႇဢိၼ်းတီးယႃး ထူႇတေး (India Today) ဢွၵ်ႇၼႄဝႆႉဝႃႈ ၼႂ်းမိူင်း ဢိၼ်းတီးယႃးတွၼ်ႈတႂ်ႈ မီးၾူၼ်တူၵ်းႁိုင် ၸမ် 2 လိူၼ် ၸဵမ်မိူဝ်ႈပၢႆလိူၼ် June ၼၼ်ႉလႄႈ ၼမ်ႉၾူၼ်လႆႈ လေႃႇၶဝ်ႈထူမ်ႈ ၼႂ်းမိူင်းႁၢဝ်ႈႁႅင်ႈသေ ႁဵတ်းႁႂ်ႈမီးၵူၼ်းတၢႆ တၢင်းမူတ်း 114 ၵေႃႉယဝ်ႉ ဝႃႈၼႆ။ ၾူၼ်လူမ်း ဢၼ်ၶဝ်ႈၽတ်ႉႁၢဝ်ႈႁႅင်း ၼႂ်းမိူင်းဢိၼ်းတီးယႃး ႁိုင်ပွၵ်ႈၼႆႉ မီးလိၼ်ၵူၼ်ႇပင်း ဢမ်ႇယွမ်း 80 ဢွင်ႈတီႈလႄႈ ၽူႈမီးပုၼ်ႈၽွၼ်းတင်းၼမ် လႆႈဢွၼ်ၸွႆႈ ၵူၼ်းၸိူဝ်းႁၢမ်းတီႈယူႇ ဢမ်ႇယွမ်းမွၵ်ႈ 100,000 ၵေႃႉ ၽူႈလူလွမ်ၽၢႆႇၾိင်ႈၾႃႉယႃႇသီႇ မိူင်းဢိၼ်းတီးယႃး ယင်းပိုၼ်ၽၢဝ်ႇဝႃႈ ၾူၼ်တိုၵ်ႉတေသိုပ်ႇတူၵ်းထႅင်ႈ ၸွတ်ႇတူဝ်ႈမိူင်းဢိၼ်းတီးယႃးလႄႈ ပၼ်ၾၢင်ႉႁႂ်ႈၵူၼ်းမိူင်း ၶၢႆႉၶိုၼ်ႈယူႇပိုၼ်ႉတီႈသုင် ၼႆယဝ်ႉ။ ၶေႃႈမုၼ်း – Khaosodတႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-10T16:22:25

https://taifreedom.com/%e1%80%90%e1%82%83%e1%82%87%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%a2%e1%80%af%e1%80%95%e1%80%ba%e1%82%87%e1%80%a2%e1%80%b0%e1%80%9d%e1%80%ba%e1%80%b8%e1%81%b5/

တႃႇတေသိုပ်ႇဢုပ်ႇဢူဝ်းၵၼ်ၵႂႃႇထႅင်ႈ လွင်ႈတေႃႉသူင်ႇၵႃႉၶၢႆၵုၼ်ႇ ဢမေႇရီႇၵၢၼ်ႇ လႄႈ ၶႄႇ ဢမ်ႇပႆႇတႅတ်ႈတေႃး

မိူဝ်ႈဝၼ်းထီႉ 8 July 2019 ၸွမ်ၸိုင်ႈဢမေႇရီႇၵၢၼ်ႇလၢတ်ႈဝႃႈ တႃႇတေသိုပ်ႇဢုပ်ႇဢူဝ်းၵၼ်ထႅင်ႈ လွင်ႈတေႃႉသူင်ႇၵႃႉၶၢႆၵုၼ်ႇ ၼႂ်းၵႄႈ ဢမေႇရီႇၵၢၼ်ႇ လႄႈ ၶႄႇ ဢမ်ႇပႆႇမီးလွင်ႈတႅတ်ႈတေႃး ၼႆယဝ်ႉ ၊ ပၢင်ဢုပ်ႇဢူဝ်း ၵဵဝ်ႇၵပ်းလွင်ႈ တေႃႉသူင်ႇၵႃႉၶၢႆၵုၼ်ႇ ဢမေႇရီႇၵၢၼ်ႇ ဢိၵ်ႇတင်း ၶႄႇ ဢၼ်တေၸတ်းႁဵတ်းတီႈ ဝႃႇသိၼ်ႇတၼ်ႇၼၼ်ႉ ၸၢင်ႈၶိုၼ်းၵိုတ်းလိုဝ်ႈၵေႃႈ ပဵၼ်လႆႈ ဝႃႈၼႆ။ ၵဵဝ်ၵပ်းလွင်ႈၼႆႉသေ ၸွမ်ၸိုင်ႈ ဢမေႇရီႇၵၢၼ်ႇ ႁူပ်ႉထူပ်းတင်း ၽူႈသိုဝ်ႇၶၢဝ်ႇသေ လၢတ်ႈၵႂႃႇတီႈ ႁိူၼ်းႁေႃၽိူၵ်ႇဝႃႈလွင်ႈတႃႇတေ တူၵ်းလူင်းလႆႈၸႂ်ၵၼ်တင်း ၶႄႇၼၼ်ႉ ဢမ်ႇပႆႇၽွမ်ႉ ၊ မိူဝ်ႈလဵဝ် ၵုၼ်ႇၵႃႉၶၢႆ မိူင်းၶႄႇ ႁဝ်းၶႃႈၶိုၼ်ႈၵႃႈၶွၼ်ႇသေ ႁဵတ်းသၢင်ႈယူႇ ၊ ၼွၵ်ႈလိူဝ်သေ သိုပ်ႇႁဵတ်းသၢင်ႈၵႂႃႇ ဢမ်ႇမီးသဵၼ်ႈတၢင်းတၢင်ႇလွင်ႈ ဝႃႈၼႆ ၊ ယၢမ်းၽွင်းတေႃႈလဵဝ်ၼႆႉ ယူႇတီႈ မိူင်းၶႄႇ ပဵၼ်ၽွင်းဢၼ်ႁုၵ်ႉႁၢႆႉႁႅင်း ဢၼ်လႆႈတေႃႇသူႈယူႇ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ ဢမေႇရီႇၵၢၼ်ႇ လႄႈ Huawei ဢမ်ႇပႆႇမီးလွင်ႈ ႁဵတ်းၵၢၼ်ပၢႆးမၢၵ်ႈမီးၸွမ်းၵၼ် ၊ သင်ဝႃႈ လွင်ႈတေႃႉသူင်ႇၵႃႉၶၢႆၵုၼ်ႇ ဢုပ်ႇဢူဝ်းလႆႈၸႂ်ၵၼ်တႄႉ လွင်ႈဢၼ်ၼႆႉ ၸၢင်ႈတေလႅၵ်ႈလၢႆႈၵႂႃႇယူႇ ၼႆယဝ်ႉ။ Huawei ၼႆႉ မၼ်းမီးလွင်ႈၸမ်ၵၼ်တင်း တပ်ႉသိုၵ်းၶႄႇ လႄႈ မီးလွင်ႈလီမႆႈၸႂ် တွၼ်ႈတႃႇလွင်ႈႁူမ်ႇလူမ်ႈ ၸိူဝ်ႉၸၢတ်ႈဢမေႇရီႇၵၢၼ်ႇၼႆသေ ၸွမ်ၸိုင်ႈဢမေႇရီႇၵၢၼ်ႇ ၸီႉသင်ႇပိၵ်ႉႁႄႉႁၢမ်ႈ ယႃႇႁႂ်ႈ Google and Broadcom ၶၢႆပၼ် ပၢႆးၶူင်သၢင်ႈ ပၼ် ၶွမ်ႇပၼ်ႇၼီႇ Huawei ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-10T15:38:35

https://taifreedom.com/%e1%81%bc%e1%81%a2%e1%80%84%e1%80%ba%e1%80%b8%e1%80%9a%e1%80%ad%e1%80%84%e1%80%ba%e1%82%89%e1%80%9b%e1%81%b5%e1%80%ba%e1%80%b7-%e1%80%9c%e1%82%86%e1%82%88%e1%80%95%e1%80%b5%e1%81%bc%e1%80%ba%e1%81%b5/

ၼၢင်းယိင်ႉရၵ့် လႆႈပဵၼ်ၵူၼ်းမိူင်း သႃးပီးယႃး (SERBIA)

ၸွမ်ၽွင်းလူင်မိူင်းထႆးၵေႃႉၵဝ်ႇ ၵေႃႉထိ 28 ၼၢင်းယိင့်ရၵ့် ၶျိၼ်ႊၼဝတ့် လႆႈႁပ့်ၶဝ်ႈပဵၼ်ၵူၼ်းၵိုၵ်းမိူင်း သႃးပီးယႃး ၼႆ လႆႈႁူႉၸွမ်းၼႂ်းလိၵ်ႈပိုၼ်ၶၢဝ်ႇ The nation news လၢတ်ႈၼႄၵႂႃႇၼင်ႇၼႆ။ ၸွမ်းလူၺ်ႈ ဢၢင်ႈဢိင်ဢဝ် ၽၢႆႇၶၢဝ်ႇၼွၵ်ႈမိူင်းၶဝ်ဝႃႈ လူင်ပွင်ၸိုင်ႈမိူင်း သႃးပီးယႃး လႆႈႁပ့်ဢဝ်ၸွမ်ၽွင်း လူင်ၵေႃႉၵဝ်ႇမိူင်းထႆး ၼၢင်းယိင့်ရၵ့် ၶျိၼ်ႊၼဝတ့် မၵ်းမၼ်ႈမၼ်းၼၢင်း ၵႂႃႇပဵၼ်ၵူၼ်းၼႂ်းမိူင်း ထုၵ်ႇမႅၼ်ႈ ၸွမ်းပိူင်ၵၢၼ်ၼႆယူႇယဝ့်။ မိူၼ်ၼင်ႇၽူႈသိုဝ်ႇၶၢဝ်ႇ ဢၼ်ပၵ်းသဝ်းဝႆ့တီႈမိူင်း သႃးပီးယႃး လၢတ်ႈဝႃႈ “ဝၢႆးသေလူင်ပွင်ၸိုင်ႈမိူင်း သႃးပီးယႃး ႁပ့်ဢဝ်ၼၢင်းယိင့်ရၵ့် ၶဝ်ႈမႃးပဵၼ်ၵူၼ်းၼႂ်းမိူင်းၸွမ်းပိူင်ယဝ့်ၼၼ့် လႆႈႁဵတ်းဢွၵ်ႇပၼ်ပႃး ဝႂ်ၶၢမ်ႈ မိူင်း Passport ပၼ်မၼ်းၼၢင်းၵႂႃႇ” လႆႈႁၼ်ၸုမ်းၽူႈသိုဝ်ႇၶၢဝ်ႇ ၼႂ်းမိူင်း သႃးပီးယႃးၼၼ့် တႅမ်ႈဝႆ့ၼႂ်းဝၼ်း ထိ 08 August 2019 ဝႆ့ယူႇယဝ့်။ BBC မိူင်းထႆး လႆႈၶဝ်ႈႁူပ့်ထူပ်း တွင်ႈထၢမ်ထိုင်တီႈ ၸွမ်ၽွင်းလူင်ၵေႃႉၵဝ်ႇ ထၵ်ႊသိၼ်ႊ ၶျိၼ်ႊၼဝတ့် ႁႂ်ႈႁူႉ ထိုင်လွင်ႈတႄ့ၼႆၼၼ့် လႆႈႁူႉမႃးဝႃႈ လွင်ႈဢၼ်ၼႆ့မၢၼ်ႇမႅၼ်ႈတႄ့ယူႇ ယွၼ့်ပိူဝ်ႈတူဝ်ထၵ်ႊသိၼ်ႊ လႄႈလူင်ပွင်ၸိုင်ႈမိူင်း သႃးပီးယႃး ပဵၼ်ၵေႃႉၵၼ်မႃးဝႆ့တင်းႁိုဝ်သေ သုၼ်ႇတူဝ်မၼ်းတႄ့လႆႈ ႁပ့်ၶဝ်ႈပဵၼ် ၵူၼ်းၼႂ်းမိူင်း MONTENEGRO ၼႂ်းပီ 2010 တင်းလႆႈႁပ့်ပႃး ဝႂ်ၶၢမ်ႈမိူင်းၵႂႃႇၸွမ်းမိူဝ်ႈလဵဝ်ၵၼ်ၼႆယူႇယဝ့်။ ပိၼ်ႇတႅမ်ႈ – သႅင်ၸွမ်မိူင်း 10.08.2019ဢၢင်ႈဢိင်- The nation newsတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-10T15:19:43

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%80%bd%e1%81%bc%e1%80%ba%e1%80%b8-%e1%80%9c%e1%82%86%e1%82%88%e1%80%90%e1%81%a2%e1%82%86/

ၵူၼ်းမိူင်းမွၼ်း လႆႈတၢႆ 15 ၵေႃႉယွၼ့်ၽေးၼမ့်ထူမ်ႈ

ၼႂ်းမိူင်းမွၼ်းပတ်းပိုၼ့် ယွၼ့်ၾူၼ်တူၵ်းႁႅင်းၼမ့်ထူမ်ႈသေ ႁဵတ်းႁႂ်ႈလိၼ်ၵူၼ်ႇပင်း ၵူၼ်းမိူင်းလႆႈလူႉတၢႆ ယွၼ့်မၼ်း 15 ၵေႃႉၼႆ လႆႈႁူႉၸွမ်း လူင်ပွင်ၸိုင်ႈ ၸေႈမိူင်းမွၼ်း ပိုၼ်ၽၢဝ်ႇၵႂႃႇၼင်ႇၼႆ။ ၸွမ်းလူၺ်ႈလူင်ပွင်ၸိုင်ႈၸေႈမိူင်း မိူင်းမွၼ်း ပိုၼ်ၽၢဝ်ႇၵႂႃႇဝႃႈ “မိူဝ်ႈၵၢင်ၼႂ်ဝၼ်းထီ့ 09 August 2019 ၸေႈဝဵင်းပွင်ႇ တီႈမုၵ့်တမ ယွၼ့်လွႆသၢႆးၶၢဝ် (ၻႄးၽျူႇတွင်ႇ) ၼၼ့်ၵူၼ်ႇပင်းလူင်းမႃးလႄႈ ႁဵတ်းႁႂ်ႈၵူၼ်း မိူင်းဢၼ်ယူႇၼႂ်းပိုၼ့်တီႈၼၼ့် လႆႈလူႉတၢႆမီးၵႂႃႇ 15 ၵေႃႉ မီးၵူၼ်းမၢတ်ႇၸဵပ်း 27 ၵေႃႉ” ၼႆ ၽူႈၶဝ်ႈၸုမ်း လူင်ပွင်ၸိုင်ႈၸေႈမိူင်း မိူင်းမွၼ်း ၵႅမ်ၽူႈၼမ်းၼႂ်း ဢူးမျိၼ့်တၢၼ်း လႆႈလၢတ်ႈၼႄၵႂႃႇၼင်ႇၼႆ။ ယွၼ့်ၾူၼ်တူၵ်းလူင်းမႃး ဢမ်ႇထၢတ်ႇဢမ်ႇဝၢႆးလႄႈ မႄႈၼမ့်ပီးလိၼ်းၵေႃႈ လႆႈၶိုၼ်ႈသုင်မႃးယဝ့် ထူမ်ႈၼႂ်း မိူင်းပတ်းပိုၼ့်သေ လင်ႁိူၼ်းၵူၼ်း လူႉသုမ်းၸူမ်ႁၢႆၵႂႃႇ 3600 ပၢႆ ၊ မီးၵူၼ်းပၢႆႈၽေး 14,000 ၵေႃႉလႄႈလႆႈ ဢဝ်ၸိူဝ်းၵူၼ်းပၢႆၽေး ၵႂႃႇယင့်သဝ်းဝႆ့တီႈ ဢွင်ႈတီႈၵူၼ်းပၢႆႈၽေး သၽႃႇဝ ဢၼ်ပိုတ်ႇဝႆ့ 660 တီႈပၢႆၼႆယူႇ ယဝ့်။ ပိၼ်ႇတႅမ်ႈ – သႅင်ၸွမ်မိူင်းဢၢင်ႈဢိင် – RFAတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-10T15:01:51

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-4/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်းတွင်းတီႈ ႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA

ၸုမ်းတႆးၽွမ်ႉၵၼ် ဢၼ်မီးယူႇတီႈ ထုင်ႉမၢဝ်း တုင်းလူႇၶၢမ်ႇငိုၼ်းတွင်းတီႈ ၽူႈမီးၼမ်ႉၸႂ်ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA။ မိူဝ်ႈဝၼ်းထီႉ 9 August 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ်ၸေႇတၼႃႇၶဝ်ၵူႈတီႈတီႈသေယဝ်ႉ ဢဝ်ငိုၼ်းမၢၼ်ႈ 1000000 ပျႃး (သိပ်းသႅၼ်) ၸွႆႈထႅမ်ပၼ်ထိုင်တီႈ ႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ပိူဝ်ႈတႃႇႁႂ်ႈပဵၼ် လွင်ႈၵမ်ႉၸွႆႈထႅမ် ႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၵႂႃႇ ၼႆယဝ်ႉ။ ယူႇတီႈႁွင်ႈၵၢၼ်လူင် ၽၢႆႇပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵေႃႈ ငိၼ်းၸူမ်းၶွပ်ၸႂ် တႄႉတႄႉဝႃႈဝႃႈသေ တေဢဝ်ငိုၼ်း ၸုမ်းတႆးၽွမ်ႉၵၼ် ၸွႆႈထႅမ်မႃးၼၼ်ႉ ၸႂ်ႉတိုဝ်းၵႂႃႇ ႁႂ်ႈပဵၼ်ၽွၼ်းလီ တႃႇၸိုင်ႈတႆး လႄႈ ၵူၼ်းမိူင်းတႆးၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-10T14:50:58

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၵူၼ်းၼုမ်ႇလၢႆၸႄႈဝဵင်း ႁူမ်ႈၵၼ်ၸတ်းႁဵတ်း ပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇပွၵ်ႈၵမ်း (5)

ၵူၼ်းၼုမ်ႇလၢႆၸႄႈဝဵင်း ဢွၼ်ႁူဝ်ၸတ်းႁဵတ်း ပၢင်ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇ ပွၵ်ႈၵမ်း (5) ပိူဝ်ႈတႃႇ ႁႂ်ႈၵူၼ်းၼုမ်ႇ မီးသုၼ်ႇလႆႈလဵပ်ႈႁဵၼ်း ၵဵဝ်ႇလူၺ်ႈလွင်ႈလႅၵ်ႈလၢႆႈ ၵၢပ်ႈပၢၼ် Socal Media ၼႂ်းတူင်ႇဝူင်းၵူၼ်း ႁဝ်း ၵူႈဝၼ်းဝၼ်းၼႆႉ ဝႃႈၼႆ။ မိူဝ်ႈၼႆႉ ဝၼ်းထီႉ 10 August 2019 ၶၢဝ်းယၢမ်း 08:00 မူင်း ၵူၼ်းၼုမ်ႇလၢႆလၢႆၸႄႈဝဵင်း ႁူမ်ႈၵၼ်ပိုတ်ႇပၢင်ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇ ဢွင်ႈတီႈ တပ်ႉၸုမ်းမၢႆ (3) တပ်ႉသိုၵ်းၵူၼ်းမိူင်း – သႅင်ၵႅဝ်ႈ မိူင်းၶိူဝ်း ၸႄႈဝဵင်းသီႇပေႃႉ မီးၶူးပူင်သွၼ် (5) ၵေႃႉလႄႈ မီးၵူၼ်းၼုမ်ႇ မႃးၶိုၼ်ႈပၢင်ၽိူမ်ႉ ထႅမ်ၼမ်ႉၵတ်ႉ (54) ၵေႃႉ ၼႆယဝ်ႉ။ ၽူႈဢုပ်ႉပိူင်ႇ တပ်ႉၸုမ်း (3) ပေႃႈထဝ်ႈၸူမ်းၶိူဝ်း မွၵ်ႇလၢတ်ႈၶေႃႈၵႂၢမ်း ပိုတ်ႇပၢင်ဝႃႈ ပၢင်သွၼ် ၵူၼ်းၼုမ်ႇၼႆႉ ဢမ်ႇၶႂ်ႈႁႂ်ႈမႃးၶိုၼ်ႈ ဢဝ်တၢင်း ၵျေႃႇမၼ်းၵူၺ်း ႁႂ်ႈမေႃၾင်ၸႂ်ထိုင် တႃႇတေၶဝ်ႈ တၢင်းတိုဝ်း တႃႇတူဝ်ၵဝ်ႇလႄႈ တူင်ႇဝူင်းၵူၼ်းဝၢၼ်ႈသူၼ်ႁဝ်းၼႆသေ ႁႂ်ႈဝႆႉတၢင်း ယိူင်းဢၢၼ်း ၵႂႃႇထိုင် ၸၼ်ႉၸိူဝ်ႉၸၢတ်ႈႁဝ်းၼၼ်ႉ ၼႆယူႇ။ ယင်းသိုပ်ႇလၢတ်ႈထႅင်ႈဝႃႈ ၶႂ်ႈႁႂ်ႈၵူၼ်းၼုမ်ႇႁဝ်း မေႃထၢမ်ၶိုၼ်းတူဝ်ၵဝ်ႇဝႃႈ ပုၼ်ႈၸိူဝ်ႉၸၢတ်ႈ ႁဝ်းၼႆႉ တေလႆႈႁၢင်ႈႁဵၼ်း လဵပ်ႈႁဵၼ်းဝႆႉသင် လၢႆလၢႆလႄႈ ႁႂ်ႈမေႃပိုတ်ႇၸႂ်ဝႆႉ ပုၼ်ႈတႃႇၵၢၼ် လဵပ်ႈႁဵၼ်းတႃႇသေႇ ဢမ်ႇၶႂ်ႈႁႂ်ႈပဵၼ် ၵူၼ်းၸိူဝ်းဢၼ်ၵႆႉလၢတ်ႈဝႃႈ ဢႃႇယုယႂ်ႇယဝ်ႉ ၊ ၸၼ်ႉလိၵ်ႈ လဵၵ်ႉၼႃႇ ၊ ႁဝ်းမီးၼႃႈႁိူၼ်းယဝ်ႉ ၶေႃႈၵႂၢမ်းၸိူဝ်းၼႆႉ ဢမ်ႇၶႂ်ႈႁႂ်ႈဢဝ် မႃႈႁဵတ်းၶေႃႈဢၢင်ႈသေ ၵိုတ်းယင်ႉပႅတ်ႈၵၢၼ်ႁဵၼ်းၵူၼ်းႁဝ်း ၊ ဢမ်ႇလၢႆးၼိုင်ႈၵေႃႈလၢႆးၼိုင်ႈ တႃႇႁဝ်းတေလဵပ်ႈႁဵၼ်းဢဝ် တၢင်းႁူႉၼၼ်ႉ လၢႆးတၢင်းမၼ်းမီးၼမ်ယူႇ ၼင်ႇလၢႆးတၢင်း ဢၢၼ်ႇပပ်ႉသေႁဵၼ်း ၊ မီးပၢင်သွၼ် သေၶဝ်ႈႁဵၼ်း၊ ႁဵၼ်းၼိူဝ် Socal Media ITၸိူဝ်းၼႆႉ မီးဝႆႉတင်းၼမ် ၼႆယဝ်ႉ။ ႁူဝ်ၶေႃႈၽႃႇသႃႇၵၼ်သွၼ် မီး (4) ႁူဝ်ၶေႃႈ 1) ပိုၼ်ႉႁူႉၵဵဝ်ႇလူၺ်ႈလွင်ႈ ၵၢၼ်ပူၵ်းပွင် တူင်ႇဝူင်းၵူၼ်း၊ 2) ၵၢၼ်ပႅင်းမႅတ်ႇ သိင်ႇဝႅတ်ႉလွမ်ႉ ၾိင်ႈတိုၼ်းပဵၼ်၊ 3) ပိုၼ်ႉႁူႉပၢႆးဢၢႆႇထီႇ IT၊ 4) ငဝ်ႈၶၢမ်ႇပိုၼ်ႉ ၵၢၼ်ပၢႆးမၢၵ်ႈမီး ၸိူဝ်းၼႆႉသေ ၶူးပူင်သွၼ် မီး (6) ၵေႃႉ 1) ၸၢႆးသၢႆဝၼ်းဢူး လႃႈသဵဝ်ႈ၊ 2) ၸၢႆးဝၼ်းႁိူင်း ၼႃးမၢၵ်ႇၶေႃ၊ 3) ၸၢႆးၼေႃႇဢွၼ်ႇ၊ 4)ၸၢႆးလၢဝ် ၼမ်ႉလၼ်ႈ၊ 5) ၼၢင်းလႅင်းလႅင်း သီႇပေႃႉ၊ 6) ယိင်းဢွၼ်လႅင်း မိူင်းၶိူဝ်း ၼႆယဝ်ႉ။ ပၢင်သွၼ်ၽိူမ်ႉထႅမ်ၼမ်ႉၵတ်ႉၵူၼ်းၼုမ်ႇ ပွၵ်ႈၵမ်း (5) ၼႆႉ တေႇၸတ်းႁဵတ်း ၼႂ်းဝၼ်းထီႉ 10-14 August 2019 ၶၢဝ်းတၢင်း (5) ဝၼ်း ၶၢဝ်းယၢမ်းႁဵၼ်း 08:00 မူင်းၵၢင်ၼႂ် ထိုင်ဝၢႆးဝၼ်း 17:00 မူင်း ၼႆသေ ပေႃးထိုင်မႃး ဝၼ်းထီႉ 15 August 2019 ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းမူႇၸေႈ တေမႃးလဵပ်ႈႁဵၼ်း ၼႂ်းတွၼ်ႈမိူင်းၶိူဝ်း လႄႈ တေမီးပၢင်ၶႄႉၶဵင်ႇ ပိတ်ႉမၢၵ်ႇၼင် ပိူဝ်ႈတႃႇႁႂ်ႈပဵၼ် လွင်ႈမိုတ်ႈၵိုဝ်းၸမ်ၸႂ်ၵၼ် ၼႂ်းၵူၼ်းၼုမ်ႇထုင်ႉမၢဝ်း လႄႈ ၵူၼ်းၼုမ်ႇၼႂ်းပိုၼ်ႉတီႈတွၼ်ႈၵၢင် မိူင်းၶိူဝ်း၊ သီႇပေႃႉ၊ လႃႈသဵဝ်ႈၸိူဝ်းၼႆႉ ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-10T13:37:19

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9c%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%82%86%e1%80%b8%e1%80%99%e1%80%ad%e1%80%af%e1%80%9d%e1%80%ba%e1%80%b8%e1%81%b5%e1%81%a2/

ၸုမ်းလူင်းလၢႆးမိုဝ်းၵၢၼ်ၵိုတ်းယိုတ်းလွင်ႈတိုၵ်းယိုဝ်းၸိုင်ႈမိူင်းပတ်းပိုၼ်ႉ ၸတ်းႁဵတ်းဝွၵ်ႉသျွပ်ႉ ၵဵဝ်ႇပၢႆးပိင်ႇၺႃႇ မိူင်းၽႅတ်ႇတရႄႇ

ၸုမ်းလူင်းလၢႆးမိုဝ်း ၵၢၼ်ၵိုတ်းယိုတ်း လွင်ႈတိုၵ်းယိုဝ်း ၸိုင်ႈမိူင်းပတ်းပိုၼ်ႉ ၸတ်းႁဵတ်းပၢင်ဝွၵ်ႉသျွပ်ႇ ပွၵ်ႈၵမ်း 5 ၵဵဝ်ႈလူၺ်ႈလွင်ႈ တူင်ႇဝူင်းၵူၼ်း (NCA-S EAO Social Sector Workshop) တီႈ ႁူင်းလႅမ်း Mercure ၼႂ်းဝဵင်းလူင် တႃႈၵုင်ႈ ဝၼ်းထီႉ 7 – 9 August 2019 ၼႆႉ။ တီႈပၢင်ဝွၵ်ႉသျွပ်ႉၼႆႉ ၸဝ်ႈသိုၵ်းလူင်ၸၢႆးငိုၼ်း ဢၼ်ပဵၼ်ၽူႈၼမ်းၼႂ်း UPDJC လႆႈမွၵ်ႇလၢတ်ႈၶေႃႈ ၵႂၢမ်းပိုတ်ႇပၢင်ၵႂႃႇဝႃႈ − ၼႂ်း ပၢင်ဝွၵ်ႉသျွပ်ႇ 3 ဝၼ်းၼႆႉ ဢၼ်ၸုမ်းၸၢဝ်းၶိူဝ်းၶႂ်ႈလႆႈ မူႇပိူင် ပၢႆးပိင်ႇၺႃႇၼႂ်းမိူင်းၽႅတ်ႇတႄရႇ လူဝ်ႇႁဵတ်း ႁႂ်ႈတမ်းဝၢင်းလႆႈမူႇပိူင်၊ ပၢင်ဝွၵ်ႉသျွပ်ႇဢၼ်ၼႆႉၵေႃႈ ၼႂ်းၶၢဝ်းတၢင်းၼိုင်ႈပီႊ ၸတ်းႁဵတ်းလႆႈ ၼိုင်ႈပွၵ်ႈၵူၺ်းဝႃႈၼႆလႄႈ ယွၼ်ႉၼၼ် ယုမ်ႇယၢမ်ဝႃႈ တေၸႂ်ႉႁႂ်ႈလႆႈၽွၼ်းလီလႆႈလီလီ၊ တၢင်းမုင်ႈမွင်း ႁဝ်းၶႃႈ ၵဵဝ်ႇလွင်ႈပၢင်းပိင်ႇၺႃႇၼႂ်းမိူင်းၽႅတ်ႇတရႄႇ ၊ လွင်ႇၶႂ်ႈပဵၼ်ႁဝ်းၶႃႈ လႄႈ လွင်ႈယၢပ်ႇၽိုတ်ႇႁဝ်းၶႃႈ ၸိူဝ်းၼၼ်ႉၵေႃႈ ယုမ်ႇယၢမ်ႈဝႃႈ တေဢုပ်ႇဢူဝ်းၵၼ်သေ တေ တမ်းဝၢင်းမူႇပိူင်လႆႈယူႇဝႃႈၼႆ။ ပၢင်ဝွၵ်ႉသျွပ်ႇ ဝၼ်းထူၼ်ႈၼိုင်ႈ ၽူႈတၢင်တူဝ် ၼႂ်းၸုမ်း NCA-S EAO လႄႈ ဢူးတဵင်းၼႅင်ႇ ၽူႈပၼ်တၢင်းႁၼ်ထိုင် ၼႂ်းတွၼ်ႈ တူင်ႇဝူင်းၵူၼ်း ၶဝ်ၸိူဝ်းၼႆႉ ၶိုၼ်ႈႁွတ်ႈသေ ဢုပ်ႇဢူဝ်းၵၢၼ်လွင်ႈ ငဝ်းလၢႆး ပၢႆးပိင်ႇၺႃႇယၢမ်းလဵဝ် လႄႈ ပၢႆးပိင်ႇၺႃႇ မိူင်းၽႅတ်ႇတႄရႇပဵၼ်ႁိူဝ်၊ ယူႇတီႈပၢင်ၵုမ် ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းၽႂ် မၼ်းၼၼ်ႉသေ ဢၼ်လႆႈမႃးၶေႃႈမုၼ်း ၵဵဝ်ႇလွင်ႈပၢႆးပိင်ႇၺႃႇ ၸိူဝ်းၼၼ်ႉ ဝၢင်းတၢမ်းတူၺ်း ၽႅၼ်ႇထီႉၼႄတၢင်း မၼ်း ၸိူဝ်းၼႆႉဝႃႈၼႆ။ ဝၼ်းထူၼ်ႈသွင်ၼႆႉ ၽူႈတၢင်ႇတူဝ်ႇၸုမ်းၶဝ် တၢင်းသဵင်ႈ ဢုပ်ႇဢူဝ်းပိၼ်ႇပၢႆ ၵၼ်လွင်ႈ ပၢႆးပိင်ႇၺႃႇ လႄႈ လွင်ႈငမ်းယဵၼ် ၵဵဝ်ႇၶွင်ႈၵၼ်ၸိူင်ႉႁိူဝ် ဝႃႈၼႆသေ ဝၼ်းထူၼ်ႈသၢမ် ၶိုၼ်းဢုပ်ႇဢူဝ်း တႅၵ်ႈၼိူင်းၼႄတူၺ်း လွင်ႈၶူင်းသၢင်ႈ ပၢႆးပိင်ႇၺႃႇ ၼႂ်းမိူင်းၽႅတ်ႇတရႄႇ ဢၼ်ဢဝ်တီႇမူဝ်ႇၶရႄႇသီႇ ပဵၼ်ငဝ်ႈၶၢမ်ႇ ပဵၼ်ႁိူဝ်ၸိူဝ်းၼႆႉ လႄႈ ယူႇတီႈတၢင်းႁၼ်ထိုင် ၸၢႆး − ယိင်း သေ လဵပ်ႈႁဵၼ်းႁၼ် ၵဵဝ်ႇလွင်ႈပၢႆးပိင်ႇၺႃႇ ပဵၼ်ၸိူင်ႉႁိူဝ် ၼႆသေ ဝၢႆးၼၼ်ႉ ၶိုၼ်းဢုပ်ႇဢူဝ်းၵၼ် ပဵၼ်ၸုမ်းလွင်ႈမူႇပိူင် ပၢႆးပိင်ႇၺႃႇ ၼႂ်းမိူင်း ၽႅတ်ႇတရႄႇ ဢၼ်ၸုမ်းၸၢဝ်းၶိူဝ်း ၶႂ်ႈလႆႈပဵၼ်ႁိူဝ်ၼႆၸိူဝ်းၼႆႉၵႂႃႇ ဝႃႈၼႆသေ ပၢင်ၵုမ် ၼႂ်းၶၢဝ်းတၢင်း သၢမ်ဝၼ်းယဝ်ႉတူဝ်ႈၵႂႃႇဝႃႈၼႆ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-08-10T13:24:58

https://taifreedom.com/%e1%81%bc%e1%82%82%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8%e1%81%b5%e1%80%ad%e1%80%af%e1%80%90%e1%80%ba%e1%80%b8%e1%80%9e%e1%80%ad/

ၼႂ်းၶၢဝ်းတၢင်းၵိုတ်းသိုၵ်းၽၢႆႇလဵဝ် ၶွင်သိုၵ်းမၢၼ်ႈ ဢမ်ႇပႆႇမီးၸုမ်းယိပ်းၵွင်ႈၵၢင်ႇၸၢဝ်းၶိူဝ်းလႂ် လူင်းလၢႆးမိုဝ်း NCA

သိုၵ်းမၢၼ်ႈ ၵိုတ်းလိုဝ်ႈလွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း (ပႃးၼႂ်းမိူင်းတႆး 4 တိူင်းသိုၵ်း) မီးၵႂႃႇ 3 ပွၵ်ႈယဝ်ႉ လႄႈ ဢမ်ႇပႆႇလႆႈႁၼ် ၸုမ်းယိပ်းၵွင်ႈၵၢင်ႇၸၢဝ်းၶိူဝ်းလုၵ်ႉၽိုၼ်ႉ ၸုမ်းလႂ် လူင်းလၢႆမိုဝ်း လိၵ်ႈႁူမ်ႈမၢႆ ၶေႃႈတူၵ်းလူင်း လႆႈၸႂ်ၵၢၼ်ၵိုတ်းယိုဝ်း လွင်ႈတိုၵ်းယိုဝ်း ၸိုင်ႈမိူင်းပတ်ႉပိုၼ်ႉ (Nationwide Ceasefire Agreement-NCA) သေၸုမ်းၼႆယဝ်ႉ။ ၵဵဝ်ႇလူၺ်ႈလွင်ႈၼႆႉသေ မိူဝ်ႈဝၼ်းထီႉ 21 December 2018 သိုၵ်းမၢၼ်ႈ တႄႇပိုၼ်ၽၢဝ်ႇၵိုတ်းလိုဝ်ႈ လွင်ႈတူင်ႉၼိုင် သိုၵ်း ၽၢႆႇလဵဝ် ၼႂ်းတိူင်းသိုၵ်းလူင် 5 တိူင်း တေႃႇထိုင်ၼႂ်းဝၼ်းထီႉ 30 April 2019 လႄႈ တေလႆႈဝႃႈ ပဵၼ်ပွၵ်ႈၵမ်း 1 ၼႆယဝ်ႉ ၊ ပွၵ်ႈၵမ်း 2 ပိုၼ်ၽၢဝ်ႇၵိုတ်းလိုဝ်ႈ မိူဝ်ႈဝၼ်းထီႉ 01 May 2019 ထိုင် 30 June 2019 ၊ ပွၵ်ႈၵမ်း 3 သမ်ႉ တႄႇဝၼ်းထီႉ 30 June 2019 ထိုင် လိူၼ် August 2019 ၼႆႉသဵင်ႈ လႄႈ ႁႂ်ႈၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ် ပေႃးတေၸၢင်ႈၶဝ်ႈပႃးလႆႈ ၼႂ်းၶၵ်ႉၵၢၼ်ငမ်းယဵၼ်ၼၼ်ႉ ဝႃႈၼင်ႇၼႆ။ ထိုင်မိူဝ်ႈၼႆႉဝၼ်းထီႉ 10 August 2019 ဢမ်ႇပႆႇလႆႈႁၼ် ၸုမ်းယိပ်ၵွင်ႈၵၢင်ႇ ၸၢဝ်းၶိူဝ်းလုၵ်ႉၽိုၼ်ႉ ၸုမ်းလႂ် လူင်းလၢႆးမိုဝ်း လိၵ်ႈႁူမ်ႈမၢႆ NCA သေဢမ်ႇၵႃး ၼႂ်းၶၢဝ်းတၢင်းၵိုတ်းလိုဝ်ႈ ၶွင်သိုၵ်းမၢၼ်ႈ ႁူမ်ႈ 3 ပွၵ်ႈၼႆႉ ၽၢႆႇသိုၵ်းမၢၼ်ႈ ႁၢင်ႈႁႅၼ်းသိုၵ်း ႁိပ်ႇၶဝ်ႈၼႂ်းပိုၼ်ႉတီႈ ၸုမ်းယိပ်းၵွင်ႇၵၢင်ႇၸၢဝ်းၶိူဝ်း တင်းၼမ်သေ ပိုတ်ႇပၢင်တိုၵ်း ပိုတ်းယိုဝ်းတေႃႇ လုၵ်ႈၸုမ်း ၸုမ်းဢူၺ်းလီ သိုၵ်းပွတ်းႁွင်ႇ (ၸုမ်းဢမ်ႇပႆႇလႆႈလူင်းလၢႆးမိုဝ်း လိၵ်ႈႁူမ်ႈမၢႆ NCA) လႄႈ ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA (ၸုမ်းလူင်းလၢႆးမိုဝ်းလိၵ်ႈႁူမ်ႈမၢႆ NCA) ႁၢဝ်ႈႁႅင်းလၢႆလၢႆပွၵ်ႈ ၼႂ်းပိုၼ်ႉတီႈ ၸိုင်ႈတႆး ယူႇယဝ်ႉ။ ၼႂ်းလိူၼ် August 2019 ၼႆႉၵေႃႈ သိုၵ်းမၢၼ်ႈ လႄႈ သိုၵ်းပလွင်ႈ TNLA ပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းၵူတ်ႉၶၢႆ ယဝ်ႉသေ သိုၵ်းမၢၼ်ႈ ၶိုၼ်ႈလေႃႇတိုၵ်းထႅင်ႈ တပ်ႉသိုၵ်းၸိုင်ႈတႆး SSPP/SSA တီႈၼႂ်း ၸႄႈဝဵင်းတၢင်ႉယၢၼ်း လႄႈ ႁဵတ်းႁႂ်ႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ လႆႈပၢႆႈဢွၵ်ႇယၢၼ် ႁိူၼ်းယေး ၸမ် 500 ၵေႃႉ ၼႆယဝ်ႉ။ သိုၵ်းမၢၼ်ႈၵိုတ်းလိုဝ်ႈလွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း ၼၼ်ႉ ၼႂ်းမိူင်းတႆးပဵၼ် တိူင်းသိုၵ်း ဝၼ်းဢွၵ်ႇၵၢင် (ယလၶ) ဝဵင်းၶူဝ်လမ် ၊ တိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၊ တိူင်းသိုၵ်း ၸဵင်ႇႁွင်ႇဝၼ်းဢွၵ်ႇ (ယမၶ) ဝဵင်းလႃႈသဵဝ်ႈ ၊ တိူင်းသိုၵ်းဝၼ်းဢွၵ်ႇ (ယပၶ) ဝဵင်းလူင်တူၼ်ႈတီး ၊ ၼႂ်းမိူင်းၶၢင် သမ်ႉပဵၼ် တိူင်းသိုၵ်းပွတ်းႁွင်ႇ (မပၶ) ဢၼ်ပၵ်းသဝ်းဝႆႉတီႈ ဝဵင်းမိတ်ႉၸီးၼႃး ၼႆယဝ်ႉ။ “ၶႅပ်းႁၢင်ႈ ဢဝ်ၼႂ်း Google – ၵေႃႉသိုၵ်း SSPP/SSA လႄႈ ၵေႃႉသိုၵ်း RCSS/SSA”တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-09T19:55:04

https://taifreedom.com/%e1%80%9e%e1%81%bd%e1%82%83%e1%80%b8%e1%80%99%e1%81%b5%e1%80%ba%e1%80%b8%e1%80%99%e1%81%bc%e1%80%ba%e1%82%88-%e1%81%bd%e1%80%ad%e1%80%af%e1%81%bc%e1%80%ba%e1%80%9c%e1%80%ad%e1%81%b5%e1%80%ba%e1%82%88/

သၽႃးမၵ်းမၼ်ႈ ၽိုၼ်လိၵ်ႈလၢႆးငၢၼ်း တႃႇတေမႄးပိူင်ငဝ်ႈပိူင်းမိူင်း 2008

ၽိုၼ်လိၵ်ႈလၢႆးငၢၼ်း ဢၼ်မီး ၶေႃႈဢၼ်လူဝ်ႇမူၼ်ႉမႄးထႅမ်ထွၼ် 3756 ၶေႃႈ ၵဵဝ်ႈလွင်ႈ မၢႆမီႈပိူင်ငဝ်ႈပိုင်းမိူင်း 2008 ၼၼ်ႉ ယူႇတီႈသၽႃးမိူင်းႁူမ်ႈတုမ် လႆႈဢဝ်သဵင်ၵၢင်ၸႂ် တႅၼ်းၽွင်း သၽႃးၶဝ်သေ သဵင်ၵၢင်ၸႂ် ႁၼ်လီ ၵမ်ႉထႅမ်ၼမ်လႄႈ လႆႈမၵ်းမၼ်ႈ ပဵၼ်တၢင်းၵၢၼ် ၵႂႃႇယဝ်ႉဝႃႈၼႆ။ ၽိုၼ်လိၵ်ႈလၢႆးငၼ်း တႃႇတေမူၼ်ႉမႄးထႅမ်ထွၼ် ပိူင်ငဝ်ႈပိုင်းမိူင်း 2008 ဢၼ်လႆႈတၢင်ႇထိုင်ဝႆႉ တီႈ သၽႃးၼၼ်ႉ ႁူဝ်ပဝ်ႈသၽႃးမိူင်းႁူမ်ႈတုမ် ၸင်ႇလႆႈပိုၼ်ၽၢဝ်ႇ ဢဝ်ႈသဵင် ၵၢင်ၸႂ် ၽွင်းတႅၼ်းသၽႃး 608 ၵေႃႉ မိူဝ်ႈဝၼ်းထီႉ 9 Aug 2019 ၽူႈပၼ်သဵင်ၵၢင်ၸႂ် မီး 598 ၵေႃႉ သဵင်ၵၢင်ၸႂ် ႁၼ်လီၵမ်ႉထႅမ် မီး 410 ၵေႃႉ သဵင်ၵၢင်ၸႂ် သၢၼ်ၶတ်းမီး 197 ၵေႃႉ ၵူၺ်းလႄႈ ယူႇတီႈ သၽႃးမိူင်း ႁူမ်ႈတုမ်ၸင်ႇလႆႈ မၵ်းမၼ်ႈ ပဵၼ်တၢင်းၵၢၼ်ၵႂႃႇဝႃႈ မႄးလႆႈယူႇဝႃႈၼႆ။ ၽိုၼ်လိၵ်ႈလၢႆးငၢၼ်း တႃႇတေမူၼ်ႉမႄး ထႅမ်ထွၼ် ပိူင်ငဝ်ႈပိုင်းမိူင်း 2008 ၼၼ်ႉ ယူႇတီႈ ၽွင်းတႅၼ်း ၸုမ်းပႃႇတီႈ ၵၢၼ်မိူင်း ၶဝ်လႆႈတၢင်ထိုင်ၶိုၼ်ႈမႃးသေၽၢႆႇတၢင်း တပ်ႉသိုၵ်းမၢၼ်ႈတႄႉ ထွၼ်တူဝ်ဢွၵ်ႇ ၵေႃႇမတီႇတႃႇမူၼ်ႉမႄး ပိူင်ငဝ်ႈပိုင်းမိူင်းၸဵမ်ၸဝ်ႉ လႄႈ ဢမ်ႇတၢင်ႇသင်ၸွမ်းဝႃႈၼႆ။ ၼႂ်းၽိုၼ်လိၵ်ႈလၢႆးငၢၼ်း တႃႇတေမူၼ်ႉမႄးထႅၼ်ထွၼ် 3756 ၶေႃႈၼၼ်ႉ ယူႇတီႈ ပႃႇတီႇ ဢၼ်လႆႈ တၢင်ထိုင်ဝႆႉ ၼၼ်ႉ ပႃႇတီႇႁူဝ်သိူဝ် 1112 ၶေႃႈ ၊ ပႃႇတီႇရၶႅင်ႇ 858 ၶေႃႈ ၊ ပႃႇတီႇ မိူင်းမွၼ်းမႂ်ႇ မွၵ်ႇ 600 ၶေႃႈပၢႆ လႄႈ ပႃႇတီႇ အမ်ိဳးသားညီညြတ္ေသာ ဒီမိုကရက္တစ္ပါတီ မီး 460 ၶေႃႈ ဝႃႈၼႆ။ ၽွင်းတႅၼ်းဢၼ်ၶဝ်ႈပႃးၼႂ်း ၵေႃႇမတီႇ 45 ၵေႃႉ ဢူးတိၼ်ႇတိတ်ႉ လၢတ်ႈၵႂႃႇတီႈသိုဝ်ႇၶၢဝ်ႇဝႃႈ မိူဝ်ႈဢုပ်ႇဢူဝ်းၵၼ် တီႈၼႂ်းၵေႃႇမတီႇ တႃႇတေလႆႈမႃး ပိူင်ၵျၢမ်းၼၼ်ႉ တီႈၼႂ်းၵေႃႇမတီႇ ၼၼ်ႉၵေႃႈ မုင်ႈမွင်းဝႃႈ တေလႆႈမႃး ၵၢင်ၸႂ်တၢင်းၼမ် ၼႆယူႇ ။ တႆးလွတ်ႈလႅဝ်း

['ၵၢၼ်မိူင်း', 'ၶၢဝ်ႇ']

2019-08-09T16:49:29

https://taifreedom.com/%e1%81%bc%e1%82%82%e1%80%ba%e1%80%b8%e1%81%b5%e1%81%a2%e1%80%84%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%b6%e1%82%84%e1%80%9c%e1%80%ad%e1%81%bd%e1%80%b0%e1%80%9d%e1%80%ba/

ၼႂ်းၵၢင်မိူင်း ၶႄလိၽူဝ်းၼီးယိူဝ်း (California) မီးၵူၼ်းႁၢႆႉ ဢဝ်မိတ်ႈလမ်းၽၼ်း ဢမ်ႇလိူၵ်ႈၼႃႈၽႂ်

ၶၢဝ်ႇ BBC ၼွၵ်ႈမိူင်း ဢွၵ်ႇၼႄဝႆႉ ဝၼ်းထီႉ 8 August 2019 ၼႂ်းမိူင်း ၶႄလိၽူဝ်းၼီးယိူဝ်း (California) တွၼ်ႈတႂ်ႈ မီးၵူၼ်းႁၢႆႉၵေႃႉၼိုင်ႈ ပႃးမိတ်ႈႁႃၸူၼ်ၸွမ်းလၢၼ်ႉလႄႈ လမ်းၽၼ်းၵူၼ်း ဢမ်ႇလိူၵ်ႈၼႃႈၽႂ် ၶၢဝ်းတၢင်းႁိုင် 2 ၸူဝ်ႈမူင်းသေ ႁဵတ်းႁႂ်ႈမီးၵူၼ်းတၢႆ 4 ၵေႃႉလႄႈ မၢတ်ႇၸဵပ်း 2 ၵေႃႉ။ ၸဝ်ႈၼႃႈတီႈပလိၵ်ႈ ၼႂ်းမိူင်း ၶႄလိၽူဝ်းၼီးယိူဝ်း လၢတ်ႈဝႃႈ မိူဝ်ႈဝၼ်းထီႉ 7 August 2019 ၶၢဝ်းယၢမ်း 16:00 မူင်းၼၼ်ႉ ၵူၼ်းမိူင်း ၼႂ်းပိုၼ်ႉတီႈ ထူဝ်းမႃးၸႅင်ႈဝႃႈ မီးၵူၼ်းႁၢႆႉ ပႃးမိတ်ႈသေ ၶဝ်ႈၸူၼ်ၼႂ်းလၢၼ်ႉ ၊ ၼႂ်းႁူင်းသဝ်း ၊ ဢိၵ်ႇတင်း လၢၼ်ႉၶၢႆၼမ်ႉမၼ်း ထႅင်ႈလၢႆလၢႆဢွင်ႈတီႈ ဝႃႈၼႆ။ ဝၢႆးသေၸဝ်ႈၼႃႈတီႈ လႆႈႁပ်ႉၸႅင်ႈယဝ်ႉၼၼ်ႉ ၸင်ႇလႆႈၸွပ်ႇသွၵ်ႈ ၸွမ်းႁႃတူဝ်ၵူၼ်းႁၢႆႉသေ ၵႂႃႇၺွပ်းလႆႈ တူဝ်ၵူၼ်းႁၢႆႉ တီႈၼႂ်း 7-ELEVEN ဢၼ်မီးဝႆႉတီႈ ဝဵင်းသႅၼ်တဢႅၼ်တ (Santa Ana) မိူင်းၶႄလိၽူဝ်းၼီးယိူဝ်းၼၼ်ႉသေ ၵူၼ်းႁၢႆႉမီးမိတ်ႈယၢဝ်း 2 မၢၵ်ႈလႄႈ ၵွင်ႈဢၼ်ၵူၼ်းႁၢႆႉၸူၼ်ဢဝ်မႃးလႆႈ 1 လဝ်း ၼႆယဝ်ႉ။ ဝၢႆးၸဝ်ႈၼႃႈတီႈ ပလိၵ်ႈၵုမ်းၶင်တူဝ် ၵူၼ်းႁၢႆႉလႆႈယဝ်ႉၼၼ်ႉ လႆႈႁူႉဝႃႈ ၵူၼ်းႁၢႆႉၸႂ်ႉၶၢဝ်းယၢမ်း 2 ၸူဝ်ႈမူင်းသေ ၶဝ်ႈၸူၼ်ၸွမ်းလၢၼ်ႉ ၊ ႁူင်းသဝ်းၸိူဝ်းၼႆႉလႄႈ လမ်းၽၼ်းၵူၼ်း ဢၼ်ဢမ်ႇမီးတၢင်းၽိတ်းတင်းၼမ် ဢမ်ႇလိူၵ်ႈၼႃႈၽႂ်သေ ႁဵတ်းႁႂ်ႈမီးၵူၼ်းတၢႆထိုင် 4 ၵေႃႉ မၢတ်ႇၸဵပ်း 2 ၵေႃႉၼႆယူႇ လွင်ႈလႆႈပဵၼ်ၵႂႃႇ ၵၢၼ်ၶႃႈႁႅမ် ၵူၼ်းတၢႆပွၵ်ႈၵမ်းၼႆႉ ၸဝ်ႈၼႃႈတီႈပလိၵ်ႈလၢမ်းၶၢတ်ႈဝႆႉဝႃႈ တေဢမ်ႇၵဵဝ်ႇၵၼ်တၢင်း လွင်ႈၸႅၵ်ႇၽႄ ၸိူဝ်ႉၶိူဝ်းၵူၼ်း ၼႂ်းၸိုင်ႈမိူင်း ဢမေႇရိၵၢၼ်ႇ လႆႈႁူႉၸွမ်းၶၢဝ်ႇ ၼင်ႇၼႆ။ ၶေႃႈမုၼ်း – BBC, Thairath တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2019-08-09T15:11:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-3/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ၸွႆႈလူႇတၢၼ်းငိုၼ်း တီႈဝတ်ႉၵျွင်းမုၼ်ၸဝ်ႈ

ၸုမ်းတႆးၽွမ်ႉၵၼ် ဢၼ်မီးတီႈထုင်ႉမၢဝ်း တုင်းလူႇၶၢမ်ႇငိုၼ်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈ လူၺ်ႈလၢႆးသူင်ႇငိုၼ်း ၼႂ်းဝီႇၶျႅၵ်ႉ (Wechat) သေ သိုပ်ႇဢဝ်ငိုၼ်း ဢၼ်လႆႈႁပ်ႉဝႆႉၸိူဝ်းၼၼ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ လူႇတၢၼ်းပၼ်တီႈ ၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်း ၼႆယဝ်ႉ။ မိူဝ်ႈၼႆႉဝၼ်းထီႉ 09 August 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် ၸိုဝ်ႈ ၸၢႆးငိုၼ်းတႆး လႆႈဢဝ်ငိုၼ်းမၢၼ်ႈ 1,500,000 ပျႃး တၢင်တူဝ်ၽူႈမီးၼမ်ႉၸႂ် ၸေႇတၼႃႇၶဝ်တင်းသဵင်ႈသေ ၵႂႃႇၸွႆႈထႅမ် ပၼ်ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ ႁႂ်ႈလႆႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ် တီႈၵေႃႉသိုၵ်း ၶဝ်ဝႃႈၼင်ႇၼႆ ၊ ယူႇတီႈ ၽူႈမီးပုၼ်ႈၽွၼ်း တပ်ႉသိုၵ်းၸိုင်ႈတႆး RCSS/SSA ပဵၼ်ဢၼ်ယိၼ်းလီ ႁူမ်ၸူမ်းတႄႉတႄႉ လႄႈ လႆႈတၢင်တူဝ်ၵေႃႉသိုၵ်း ၶဝ်တင်းသဵင်ႈသေ ႁဵတ်းဝႂ်ယွင်ႈၵုင်ႇ ယေႃးမုၼ်ပၼ်တီႈ ၽူႈမီးၼမ်ႉၸႂ် ၸေႇတၼႃႇၶဝ်ၵႂႃႇ ႁႂ်ႈလႆႈပဵၼ်တီႈမၢႆတွင်း ၵိုၵ်းပိုၼ်းၵႂႃႇပီႊယၢဝ်းၶၢဝ်းႁိုင် ၼႆယဝ်ႉ။ မိူဝ်ႈဝၼ်းထီႉ 07 August 2019 ၸုမ်းတႆးၽွမ်ႉၵၼ် လႆႈဢဝ်ငိုၼ်းမၢၼ်ႈ 2,500,000 ပျႃး လူႇတၢၼ်းပၼ်တီႈ ၸဝ်ႈၶူးပၺ်ႇၺႃႇသႃႇမိ ပဵၼ်ၸဝ်ႈၼင်ႈၵျွင်း ၵျွင်းၵၢင်ဝဵင်း ပွၵ်ႉ 4 ဝဵင်းတၢင်ႉယၢၼ်း လႄႈ တႃႇႁႂ်ႈပဵၼ်ငိုၼ်းၸႂ်ႉတိုဝ်း ၼႂ်းၵၢၼ်သႃႇသၼႃႇ ၼႆယဝ်ႉ ၊ ၼႂ်းငိုၼ်းလူႇတၢၼ်းၼၼ်ႉ ပႃးမူႇၸုမ်းတႆးၵေႃႉႁၵ်ႉ ၽွမ်ႉႁႅင်းၸႂ်သိူဝ်း ၵူႈမိူင်းမိူင်း ႁူမ်ႈလူႇတၢၼ်း 230,000 ပျႃး ၊ ၼၢင်းသူၺ်ႇသႃႇ ဝဵင်းတၢင်ႉယၢၼ်း ႁူမ်ႈလူႇတၢၼ်း 100,000 ပျႃး ၼႆ လႆႈႁူႉၸွမ်းမီးၼင်ႇၼႆ။ သင်ဝႃႈ ၽူႈမီးၼမ်ႉၸေႇတၼႃႇ ၽိူၵ်ႇၸိုၼ်ႈၶၢဝ်ၶဝ် မီးလွင်ႈၶႂ်ႈၸွႆႈထႅမ် ငိုၼ်းတွင်း တီႈပေႃႈမႄႈၵူၼ်းမိူင်းတႆး ၸိူဝ်းတူၵ်း တၢင်းယၢပ်ႇၽိူၵ်ႇလႄႈသင် ၊ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး လႄႈသင် ၊ ၸွႆႈထႅမ်လူႇတၢၼ်း ဝတ်ႉဝႃးၽႃသိူဝ်ႇ လႄႈသင် ၵပ်းသိုပ်ႇလႆႈတီႈ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် မၢႆၽူင်းၶႄႇ ယိင်းဢွၼ်ႇ 13,377,746,884 ၊ ၸၢႆးႁၵ်ႉၶိူဝ်း 15,911,757,049 ၊ ၸၢႆးၶိူဝ်းႁၢၼ် ၽူင်းမၢၼ်ႈ 09,960,217,636 ဢိၵ်ႇတင်း မၢႆ Wechat ID – SAIHAN334410 ၼႆႉယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-09T15:07:44

https://taifreedom.com/%e1%81%be%e1%81%a2%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%90%e1%81%a2%e1%82%86%e1%80%9a%e1%80%bd%e1%81%bc%e1%80%ba%e1%82%89%e1%81%bc%e1%81%a2%e1%80%9d%e1%80%ba/

ၵူၼ်းတၢႆယွၼ်ႉၼၢဝ်လိူတ်ႈဢွၵ်ႇ 72 ၵေႃႉ ၼႂ်းမိူင်းထႆး

တၢင်းပဵၼ်ၸၢင်ႈတိတ်းၸပ်း ယုင်းႁၢႆ့လႄႈသင် / မႅင်းလႄႈသင် ၸွမ်းၼင်ႇၽိုၼ်လိၵ်ႈလၢႆးငၢၼ်း ၽွင်းလူင် ၽၢႆႇပၢႆးယူႇလီၶဝ်ဝႃႈ ၼၢဝ်လိူတ်ႈဢွၵ်ႇၼႂ်းပီႊ 2019 (ၶေႃႈမုၼ်းမႃးတီႈ ငဝ်ႈငုၼ်းၽၢႆႇပႂ်ႉတူၺ်းလႄႈႁႄ့ၵင်ႈ တင်းပဵၼ် 506 ဢွၵ်ႇဝႆ့မိူဝ်ႈဝၼ်းထီ့ 6. August 2019) မီးၵူၼ်းလႆႈၸပ်းတၢင်းပဵၼ် ၼၢဝ်လိူတ်ႈဢွၵ်ႇ (Dengue Feve: DF, Dengue hemorrhagic fever: DHF, Dengue Shock syndrome: DSS) ၼႆယဝ်ႉ။ ၼၢဝ်လိူတ်ႈဢွၵ်ႇသေႀျွၵ်ႉ (ပေႃးၼၢဝ်မႃး လိူတ်ႈလဵင်ႉဢွၵ်းႁဝ်း လဵင်ႉဢမ်ႇၶိုတ်းတၼ်း) ၵူၼ်းၸပ်းတင်း ပဵၼ် 64159 ၵေႃႉ ၊ မိူဝ်ႈဝူင်ႈပူၼ်ႉမႃးၼႆ့ မီးၵူၼ်းၸပ်းတင်းပဵၼ် 4992 ၵေႃႉ ၼႂ်းပီၼႆ့ ၵူၼ်းၸပ်းတင်း ပဵၼ်ၼၢဝ် လိူတ်ႈဢွၵ်ႇၼႆ့ ၼမ်လိူဝ်ၶိုၼ်ႈမႃးလိူဝ်ပီၵၢႆ ႁူဝ်ပၢၵ်ႇလႂ် 1.6% ၵူၼ်းၸပ်းတင်းပဵၼ်ယဝ်ႉတၢႆ ယွၼ်ႉမၼ်း 72 ၵေႃႉ။ ၼႂ်းၵူၼ်းၸပ်းတင်းပဵၼ် ၼၢဝ်လိူတ်ႈဢွၵ်ႇၼႆ့ ၼႂ်းမိူင်းထႆးၸဵင်ႇႁွင်ႇဝၼ်းဢွၵ်ႇ ပဵၼ်ၼမ်လိူဝ်ပိူၼ်ႈ (130.06) တေႃႇႁူဝ်ၵူၼ်းၼိုင်ႈသႅၼ်ၵေႃႉ လိူဝ်သေၼၼ်ႉမိူၼ်ၼင်ႇ မိူင်းထႆးပွတ်းၸၢၼ်း (95.13) မိူင်းထႆး ပွတ်းၵၢင် (77.45) လႄႈမိူင်းထႆးပွတ်းႁွင်ႇ (75.70) ၸွမ်းလူၺ်ႈမၢႆၶပ်းၼင်ႇတႂ်ႈၼႆ့။ ငဝ်းလၢႆးတင်းပဵၼ်ၼၢဝ်လိူတ်ႈဢွၵ်ႇ ၼႂ်းမိူင်းထႆး ၼႂ်းပီႊ 2019 ၸပ်းတၢင်းပဵၼ် 54,223 ၵေႃႉ တၢႆယွၼ်ႉ 72 ၵေႃႉ ၊ 2018 ၸပ်းတၢင်းပဵၼ် 41,094 ၵေႃႉ တၢႆယွၼ်ႉ 48 ၵေႃႉ ၊ 2017 ၸပ်းတၢင်းပဵၼ် 27,765 ၵေႃႉ တၢႆ 38 ၵေႃႉ ၊ 2016 ၸပ်းတၢင်းပဵၼ် 28,586 ၵေႃႉ တၢႆယွၼ်ႉ 22 ၵေႃႉ ၊ 2015 ၸပ်းတၢင်းပဵၼ် 54,223 ၵေႃႉ တၢႆယွၼ်ႉ 37 ၵေႃႉ ၊ 2014 ၸပ်းတၢင်းပဵၼ် 21,083 ၵေႃႉ တၢႆယွၼ်ႉ 20 ၵေႃႉ ၼႆယဝ်ႉ။ လွင်ႈလႆႈတၢႆယွၼ်ႉမၼ်းသမ်ႉ 1. ယူႇၼႂ်းတူင်ႇဝူင်း ဢၼ်မီးၵူၼ်းပဵၼ်ၼၢဝ်လိူတ်ႈဢွၵ်ႇ လႄႈမီးတူဝ်ယုင်းႁၢႆ့မဵဝ်း (HI,CI) ၼႂ်းႁိူၼ်း ၵူၼ်း ၸပ်းတင်းပဵၼ်လႄႈလႆႈတၢႆယွၼ်ႉမၼ်း ႁူဝ်ပၢၵ်ႇလႂ် 10 % ၊ 2. သိုဝ်ႉယႃႈယႃသေ ဢဝ်မႃးၵိၼ်ႁင်းၵူၺ်း ၊ 3. ၵူၼ်းမီးတင်းပဵၼ်ၼၢဝ်လိူတ်ႈဢွၵ်ႇ ဢမ်ႇလႆႈႁပ်ႉလွင်ႈယူတ်းယႃၶိုတ်းၶိုတ်းတၼ်းတၼ်း သမ်ႉၵႂႃႇ ယူတ်းယႃတီႈႁူင်းမေႃယႃဢွၼ်ႇ သမ်းပၼ်ယႃ NSAIDs တင်း Steroid ၵူၺ်း ၊ 4. မီးတင်းပဵၼ်ၸပ်းတူဝ် တင်းပဵၼ်လိူတ်ႈသုင် လိူတ်ႈလဵင်ႉႁူဝ်ၸႂ်ဢမ်ႇၵုမ်ႇထူၼ်ႈ တင်းပဵၼ်ၵူၼ်းပီး ထႆႊရွႆးတ် (Thyroid) လႄႈတင်းပဵၼ်မွင်ၶေႃႈ။ ၶေႃႈၾၢင်ႉ – သင်ႁူႉဝႃႈ မီးတင်းပဵၼ်လူမ်းၼၢဝ်ၶိုၼ်ႈမႃးၼႆ ႁႂ်ႈၵႂႃႇယူတ်းယႃတီႈႁူင်းယႃလူင် ယႃႇၵႂႃႇႁႃယူတ်း ယႃတီႈဢၼ်ဢမ်ႇမီး ယႃႈယႃၶိုတ်းတၼ်းဝႆ့။ ပိၼ်ႇတႅမ်ႈ – သႅင်ၸွမ်မိူင်းဢၢင်ႈဢိင် – Chiang Mai Newsတႆးလွတ်ႈလႅဝ်း

['ၶၢဝ်ႇ', 'ပၢႆးယူႇလီ']

2019-08-09T14:54:59

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%9c%e1%82%84%e1%82%88-%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0-3/

သင်ႇၶၸဝ်ႈ လႄႈ ပေႃႈမႄႈၵူၼ်းမိူင်း ဝဵင်းပၢင်ႇသၢႆး ၽွမ်ႉၵၼ် ပၵ်းလၵ်းသဝ်ႁိၼ် လွမ်ႉႁူဝ်ႉၼႃႈလိၼ်သႃႇသၼႃႇ

မိူဝ်ႈဝၼ်းထီႉ 6 August 2019 သင်ႇၶၸဝ်ႈ တိူၵ်ႈသွၼ်ထမ်း ပရိယၢတ်ႈ ဝတ်ႉဢွၵ်ႇမင်ႇၵလႃႇ ဢွၼ်ႁူဝ်ၼမ်းၼႃႈသေ ၸိူဝ်းပဵၼ်ၽူႈယႂ်ႇၵူၼ်းလူင် ၊ ၵေႃႇမတီႇၵျွင်း ဢိၵ်ႇတင်း ပေႃႈမႄႈၵူၼ်းမိူင်း ဝဵင်းပၢင်ႇသၢႆး ဢွၼ်ၽွမ်ႉႁူမ်ႈၵၼ် ပၵ်းလၵ်းသဝ်ႁိၼ် လွမ်ႉႁူဝ်ၼႃႈလိၼ် သႃႇသၼႃႇ တီႈႁိမ်းၵွင်းမူးထၢတ်ႈဢသီႇတိ ဝဵင်းပၢင်ႇသၢႆး ၸႄႈတွၼ်ႈမူႇ ၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၵဵဝ်ႇၵပ်းလွင်းတၢင်း ဢၼ်လႆႈပၵ်းလၵ်းသဝ်ႁိၼ် လွမ်ႉႁူဝ်ႉၼႃႈလိၼ် သႃႇသၼႃႇ ဝတ်ႉဝႃးၽႃသိူဝ်ႇၼႆႉ ၵွပ်ႈပိူဝ်ႈ တီႈႁိမ်းဝၢင်းၵွင်းမူး တိူၵ်ႈသွၼ်ထမ်းပရိယၢတ်ႈ ဝတ်ႉဢွင်ႇမင်ႇၵလႃႇ ဝဵင်းပၢင်ႇသၢႆး မီးၸုမ်းသိုၵ်းမၢၼ်ႈ လႄႈ ၸုမ်းသိုၵ်းပီႇတုၸိတ်ႉ ၵႂႃႇပၵ်းလၵ်းဝႆႉ တႃႇႁဵတ်း တပ်ႉၶဝ်သေ လွမ်ႉႁူဝ်ႉဢဝ်ပႃးတီႈလိၼ်သူၼ် ၵူၼ်းမိူင်းၵႂႃႇတင်းၼမ် ၊ ၵွပ်ႈၼၼ်လႄႈ ပေႃးမိူဝ်းၼႃႈမႃး ၵူဝ်ၶဝ်ဢဝ်ပႃးၼႃႈလိၼ် သႃႇသၼႃႇ ဝတ်ႉဝႃးၽႃသိူဝ်ႇၼႆလႄႈ ၸင်ႇလႆႈ ၽိတ်ႈမွၵ်ႇႁွင်ႉထိုင် ၸုမ်းၽၢႆႇတႅၵ်ႈထတ်းၼႃႈလိၼ်သေ ၵႂႃႇတႅၵ်ႈထတ်းပၼ် ဝႃႈၼႆ ၊ ဝၢႆးသေ ၸုမ်းၽၢႆႇ တႅၵ်ႈထတ်းၼႃႈလိၼ် တႅၵ်ႈထတ်းပၼ်ယဝ်ႉ သင်ႇၶၸဝ်ႈ ဢိၵ်ႇတင်း ပေႃႈမႄႈ ၵူၼ်းမိူင်း ဝဵင်းပၢင်ႇသၢႆး ဢွၼ်ၽွမ်ႉႁူမ်ႈၵၼ် ပၵ်းလၵ်းသဝ်ႁိၼ် လွမ်ႉႁူဝ်ႉၼႃႈလိၼ် သႃႇသၼႃႇၵႂႃႇ ၼႆယဝ်ႉ။ ၼႂ်းဝၼ်းပၵ်းလၵ်းသဝ်ႁိၼ်ၼႆႉ ပေႃႈမႄႈၵူၼ်းမိူင်း ဝဵင်းပၢင်ႇသၢႆး လဵၵ်ႉၼုမ်ႇထဝ်ႈ သၢမ်ပၢၼ်ၸဵတ်းသႅၼ်း ဢွၼ်ၵၼ် ပႃးသဵမ် ၊ ၽႃႉ ၊ မိတ်ႈ ၊ ၸေႃးၶုတ်းလိၼ် ၊ ထူဝ်ႈၵႃး တွၼ်ႈတႃႇတေတေႃႉ လၵ်းသဝ်ႁိၼ် ၶိူင်ႈၵမ်ႉၵႅမ်ၵူႈလွင်ႈလွင်ႈသေ ၽွမ်ႉႁူမ်ႈၵၼ် ႁဵတ်းသၢင်ႈၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-08T22:28:42

https://taifreedom.com/%e1%80%95%e1%80%9c%e1%80%ad%e1%81%b5%e1%80%ba%e1%82%88%e1%80%91%e1%82%86%e1%80%b8-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8-%e1%81%b5%e1%80%b0%e1%81%bc%e1%80%ba%e1%80%b8%e1%80%9a/

ပလိၵ်ႈထႆး တိၺွပ်း ၵူၼ်းယိင်းမိူင်းမၢၼ်ႈ 3 ၵေႃႉ ယွၼ်ႉလၵ်ႉတေႃႉသူင်ႇ ၵႃႉၶၢႆ ယႃႈမဝ်းၵမ်

ပလိၵ်ႈထႆး ဢိၵ်ႇတင်း ၽူႈမီးပုၼ်ႈၽွၼ်း ၽၢႆႇၶွၼ်ႇ ႁူမ်ႈႁွမ်းၵၼ်သေ တိၺွပ်း ၵူၼ်းယိင်းမိူင်းမၢၼ်ႈ 3 ၵေႃႉ တီႈလၢၼ်ႇၵူတ်ႇထတ်း ၵူၼ်းၶဝ်ႈဢွၵ်ႇမိူင်း ဝဵင်းမႄႈသၢႆ လႅၼ်လိၼ် မိူင်းတႆး လႄႈ မိူင်းထႆး ယွၼ်ႉပိူဝ်ႈတေႃႉယႃႈလမ် လတ်းၽၢတ်ႇ ၼႆယဝ်ႉ။ မိူဝ်ႈဝၼ်းထီႉ 6 August 2019 ၵူၼ်းယိင်းမိူင်းမၢၼ်ႈ 3 ၵေႃႉ ဢိၵ်ႇတင်း လူတ်ႉၶိူင်ႈတၢင်ႇၵုၼ်ႇလမ်းၼိုင်ႈ လုၵ်ႉတၢင်း ဝဵင်းတႃႈၶီႈလဵၵ်း မိူင်းတႆးသေ လတ်းၽၢၼ်ႇလၢၼ်ႇ ဝဵင်းမႄႈသၢႆ မိူင်းထႆးၼၼ်ႉ မီးလွင်ႈပႅၵ်ႇပိူင်ႈ လီထၢင်ႇထိူမ် လႄႈ ၽူႈမီးပုၼ်ႈၽွၼ်းၽၢႆႇၶွၼ်ႇ မိူင်းထႆး ၸႂ်ႉၶိူင်ႈ X-ray ၵူတ်ႇထတ်းသေ တိၺွပ်းလႆႈ ယႃႈလမ် ၼမ်ႉၼၵ်း 25 ၵီႇလူဝ်ႇ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၽူႈမီးပုၼ်ႈၽွၼ်းၽၢႆႇၶွၼ်ႇ မိူင်းထႆး လၢတ်ႈၼႄဝႃႈ ဝဵင်းမႄႈသၢႆၼႆႉ ပဵၼ်ဝဵင်းဢၼ်မီးႁိမ်းလႅၼ်လိၼ် လႄႈ ယႃႈမဝ်းၵမ်ၵေႃႈ ၸင်ႇလႆၶဝ်ႈမႃးၵူႈလၢႆး ၊ ယွၼ်ႉၼႆ လႄႈ ၸွမ်းလၢၼ်ႇလႅၼ်လိၼ်ၼႆႉ ႁဝ်းၶႃႈ လႆႈၸႂ်ႉၶိူင်ႈ X-ray သေ ၵူတ်ႇထတ်း ၼႆယဝ်ႉ။ ပလိၵ်ႈထႆး ပိုၼ်ၽၢဝ်ႇဝႃႈ ၵူၼ်းယိင်းမိူင်းမၢၼ်ႈ 3 ၵေႃႉ ဢၼ်တေႃႉသူင်ႇယႃႈလမ် 17 ႁေႃႇ ၊ ၼမ်ႉၼၵ်း 25 ၵီႇလူဝ်ႇ လတ်းၽၢၼ်ႇလၢၼ်ႇ လႅၼ်လိၼ်မိူင်းထႆးၼႆႉ ပဵၼ်ၼၢင်းၽိတ်ႈ ဢႃႇယူႉ 40 ပီႊ ၊ ၼၢင်းလူႇ ဢႃႇယူႉ 30 ပီႊ ဢိၵ်ႇတင်း ၼၢင်းဢေးလဵၵ်ႉ ဢႃႇယူႉ 31 ပီႊ ဝႃႈၼႆ ၊ ၸိူဝ်းၶဝ် 3 ၵေႃႉ ယွမ်းႁပ်ႉဝႃႈ ယႃႈလမ်ၼႆႉ သိုဝ်ႉမႃးတီႈ ၵူၼ်းၵေႃႉၼိုင်ႈ ၼႂ်းၸႄႈဝဵင်း တႃႈၶီႈလဵၵ်း မိူင်းတႆးသေ လႆႈသိုဝ်ႉၼိုင်ႈႁေႃႇ ငိုၼ်းထႆး 11000 ဝၢတ်ႇ ၼႆယဝ်ႉ။ မိူဝ်ႈဝၼ်းထီႉ 6 August 2019 ၵူၺ်းၼင်ႇၵဝ်ႇ ပလိၵ်ႈထႆး တိၺွပ်းလႆႈ ၵူၼ်းမိူင်းမၢၼ်ႈ 15 ၵေႃႉ ဢိၵ်ႇတင်း ၵူၼ်းမိူင်းထႆး 6 ၵေႃႉ တီႈႁွင်ႈ ဢၼ်ၵူၼ်းမိူင်းမၢၼ်ႈ ယူႇသဝ်းၼမ် ၼႂ်းၸႄႈတွၼ်ႈ သမုတ်ႉသႃၶွၼ်း ယွၼ်ႉၶဝ် တူမ်ႈၵိၼ်ၼမ်ႉမႆယႃႈ ဢၼ်မိူင်းထႆး မၵ်းမၼ်ႈဝႃႈ ပဵၼ်ယႃႈမဝ်းၵမ်ၼႆသေ ပိၵ်ႉႁႄႉႁၢမ်ႈဝႆႉၼၼ်ႉ ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇသုၼ်ႇလႆႈသုၼ်ႇပဵၼ် ၵူၼ်းႁဵတ်းၵၢၼ်ယၢၼ်မိူင်း မိူင်းမၢၼ်ႈ လၢတ်ႈၼႄဝႃႈ မႆယႃႈၼႆႉ တွၼ်ႈတႃႇၵူၼ်းၵိၼ်မၼ်း တၢမ်ႇငိုၼ်း ၊ တၢမ်ႇတၢင်းၽိတ်း ဢမ်ႇၼၵ်းၼႃသေတႃႉ ပေႃးပဵၼ်ၵူၼ်းမိူင်းထႆး ၵိၼ်တႄႉ တေထုၵ်ႇၺႃးတၢင်းၽိတ်း လိုပ်ႈဢွၵ်ႇမိူင်း ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2019-08-08T20:08:06

https://taifreedom.com/%e1%80%9d%e1%80%b5%e1%80%84%e1%80%ba%e1%80%b8%e1%81%b6%e1%80%bb%e1%81%a2%e1%82%86%e1%80%b8-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%81%a2%e1%80%9d%e1%80%ba%e1%80%b8-%e1%81%bc/

ဝဵင်းၶျၢႆး မိူင်းလၢဝ်း ၼမ်ႉထူမ်ႈႁႅင်ႈ ၼႂ်းၶွပ်ႈၶူပ်ႇ 50 ပီႊ

ဝၼ်းထီ့ 7 August 2019 ဝဵင်းၶျၢႆး ၸေႈတွၼ်ႈႁူဝ်ၽၼ်ႊ ထူပ်းၺႃးၽေးသၽႃႇဝ (ၵိုင်ႉၵၢင်ႉ) ႁၢဝ်ႈႁႅင်းၼႂ်းၶွပ်ႈ ၶူပ်ႇ 50 ပီႊ ယွၼ်ႉၵွပ်ႈ ၼမ်ႉပႃႇထိူၼ်ႇလႆၼွင်းႁႅင်းမႃး ၶဝ်ႈထူမ်ႈၼႂ်းႁိမ်းႁွမ်းဝဵင်းၶျၢႆး ၊ ၵူၼ်းမိူင်းလႆႈ 18 ဝၢၼ်ႈ လႄႈ ၶူဝ်းၶွင် လႆႈလုသုမ်း ယွၼ်ႉႁႅင်းၼမ်ႉလူၵ်ႈၼွင်းမႃးႁႅင်း ႁဵတ်းႁႂ်ႈလိၼ်မိူင်းၵူၼ်ႇပင်းတုမ်ႉတိူဝ်ႉ တီႈလိၼ် ၽုၵ်ႇသွမ်ႈ ၊ တီႈလဵင်ႉလူသတ်း ၊ သတ်းလဵင်ႉၵေႃႈလႆႈႁၢႆ ၊ တုမ်ႉတိူဝ်ႉပႃးသဵၼ်ႈတႃႈသၢႆတၢင်း ၊ သဝ်ၾႆးၾႃႉ ၊ သဝ်လၵ်းၾူင်း ၸိူဝ်းၼႆ့လႆႈလုသုမ်းယွၼ်ႉ ၼမ်ႉပႃႇထိူၼ်ႇ လူၵ်ႈလႆႈမႃးႁႅင်း ၊ မီးၵူၼ်းဝၢၼ်ႈယူႇ ဝၢၼ်ႈႁူဝ်လမ်ႊ လႆႈႁၢႆလၢႆၵႂႃႇၸွမ်း 7 ၵေႃႉၼႆယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆ့ ၸဝ်ႈၼႃႈတီႈၽူႈၵဵဝ်ႇၶွင်ႈၶဝ် လႆႈထတ်းတူၺ်းလွင်ႈလူႉသုမ်း ယွၼ်ႉၽေးသၽႃႇဝ မႅၼ်ႈပဵၼ်သၢင်ႉငိုၼ်းလၢဝ်း 13,000 လၢၼ်ႉၵိပ်ႊ (ၼိုင်ႈမိုၼ်ႇသၢမ်ႁဵင်လၢၼ်ႉ) လႄႈလႆႈၶိုၼ်းၸွႆႈတူၺ်းထိုင် ပၼ်ၵူၼ်းမိူင်းၸိူဝ်းလႆႈ လူႉသုမ်းၸွမ်းၵႂႃႇယူႇ။ ၽၢႆႇဢုပ်ႉပိူင်ႇမိူင်းဝဵင်းၶျၢႆးလၢတ်ႈဝႃႈ “ၵူႈပီႊၵေႃႈပေႃးၶၢဝ်းၾူၼ်မႃးၼႆ တီႈဝဵင်းၶျၢႆးၼႆ့ ၵႆ့လႆႈၺႃးၼမ်ႉထူမ်ႈ ႁႅင်ႈယူႇ ၊ ၵူၺ်းပီႊၼႆႉ ပဵၼ်ပီႊဢၼ်ႁၢဝ်ႈႁႅင်းလိူဝ်ပိူၼ်ႈ ယၢမ်းလဵဝ်တီႈမိူင်းဝဵင်းၶျၢႆး ၵေႃႈလႆႈႁႃ ၸွႆႈထႅမ် ႁႃၵူၼ်း ၸွႆႈထႅမ်မႃးၸွႆႈထႅမ်ၵႂႃႇ” ၼႆယူႇယဝ့်။ လွင်ႈဢၼ်ၼမ်ႉပႃႇထိူၼ်ႇလႆၼွင်းႁႅင်းၼႆ့ ယွၼ်ႉလူၺ်ႈၶွမ်ႇပၼီႇတႅပ်း မႆ့ၶၢႆ ၶုတ်းႁႄႈလၢႆၸိူဝ်းလၢႆဢၼ် ၊ ႁဵတ်းၾၢႆ ၾႆးၾႃႉ ယႃႉလိၼ်ၵႅၼ်ႇ ပဵၼ်မႃးလိၼ်ၽုၺ်ႈ ႁဵတ်းႁႂ်ႈတူၼ်ႈမႆ့ ဢၼ်မီးဝႆ့ယူႇၼၼ်ႉ ဢမ်ႇမီးႁႅင်း ၸုပ်ႇၼမ်ႉ ၵဵပ်းၼမ်ႉၾူၼ် ဢၼ်ၵိုင်ႉၵၢင်ႉတူၵ်းလူင်းမႃးသေ လႆႈၵိုင်ႉၵၢင်ႉလူၵ်ႈၼွင်းမႃး ၵမ်းယႂ်ႇၵမ်းလူင် ယူႇယဝ်ႉ။ ပိၼ်ႇတႅမ်ႈ – သႅင်ၸွမ်မိူင်း ဢိင်ဢဝ် – RFA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-08T17:25:12

https://taifreedom.com/%e1%81%bd%e1%80%b0%e1%82%88%e1%80%90%e1%82%85%e1%80%99%e1%80%ba%e1%82%88%e1%80%9c%e1%80%ad%e1%81%b5%e1%80%ba%e1%82%88-%e1%80%a2%e1%81%bc%e1%80%ba%e1%80%9a%e1%81%a2%e1%80%99%e1%80%ba%e1%82%88%e1%80%9c/

ၽူႈတႅမ်ႈလိၵ်ႈ ဢၼ်ယၢမ်ႈလႆႈႁပ်ႉသူး ၼူဝ်ပဵဝ် (nobel prize) သဵင်ႈၵၢမ်ႇ

မိူဝ်ႈဝၼ်းထီႉ 6 August 2019 ၶၢဝ်ႇ AFP ဢွၵ်ႇၼႄဝႆႉဝႃႈ ၵူၼ်းၼႂ်းႁိူၼ်း ၼၢင်းထူဝ်ၼိ မေႃရိသူၼ် (toni Morrison) လႆႈဢွၵ်ႇမႃး လၢတ်ႈဝႃႈ ၽူႈတႅမ်ႈလိၵ်ႈ ဢၼ်ယၢမ်ႈလႆႈႁပ်ႉသူး ၼူဝ်ပဵဝ် (nobel prize) မိူဝ်ႈပီ 1994 ၼၼ်ႉ လႆႈသဵင်ႈၵၢမ်ႇၵႂႃႇ မိူဝ်ႈယၢမ်းၵၢင်ၶိုၼ်းၼၼ်ႉ ဝႃႈၼႆ။ ၼၢင်းထူဝ်ၼိ မေႃရိသူၼ်ၼႆႉ ဢႃႇယုလႆႈ 88 ပီ လႆႈလူမ်ႉၸပ်းတၢင်းပဵၼ် ဢမ်ႇႁိုင်သင်သေ လႆႈလူႉသဵင်ႈၵၢမ်ႇ တီႈႁူင်းယႃတီႈၼိုင်ႈ ၼႂ်းဝဵင်းလူင်ၼိဝ်းယွၵ်ႉ၊ ၼၢင်းထူဝ်ၼိ မေႃရိသူၼ် မီးၵူၼ်းႁူႉၸၵ်းတင်းၼမ် ယွၼ်ႉပဵၼ် ၽူႈတႅမ်ႈလိၵ်ႈ ၽၢႆႇပၢႆးပိုၼ်း ဢၾရိၵၢၼ်ႇ လႄႈ ဢမေႇရိၵၢၼ်ႇ ယင်းယၢမ်ႈပဵၼ် ၽူႈတေႃႇသူႈၶိုၼ်း ၸုမ်းဢၼ် ယၢမ်ႈယိပ်းဢႃႇၼႃႇသေ မႃးတဵၵ်းတဵင် ၵူၼ်းၸၼ်ႉပႃႈတႂ်ႈ ၸဵမ်ၸိူဝ်းၼႆႉ။ ၼၢင်းထူဝ်ၼိ မေႃရိသူၼ် ၵိုင်ႉၵၢင်ႉမီးၸိုဝ်ႈသဵင်လိုဝ်းလင် မိူဝ်ႈမၼ်းၼၢင်း တႅမ်ႈပိုၼ်ဢွၵ်ႇပပ်ႉလိၵ်ႈ ပွၵ်ႈဢွၼ် တၢင်းသုတ်း ဢၼ်မီးၸိုဝ်ႈဝႃႈ (The Bluest Eye) ၼႂ်းပီ 1970 ၼႂ်းလိၵ်ႈမၼ်းၼၢင်း တေတႅမ်ႈဢဝ် ၼႂ်းၵၢၼ် လဵပ်ႈႁဵၼ်းတူဝ်ထူပ်းၵမ်ႈၼမ် ဢၼ်ၵဵဝ်ႇၵပ်း ၵူၼ်းၽိဝ်ၼိူဝ်ႉလမ် တင်းၽိဝ်ၼိူဝ်ႉၶၢဝ်ၼႆလႄႈ ႁဵတ်းႁႂ်ႈၵူၼ်းၶိူဝ်း ဢၾရိၵၢၼ်ႇ၊ ဢမေႇရိၵၢၼ်ႇ လႆႈႁပ်ႉသူး ၼူဝ်ပဵဝ် (nobel prize ပဵၼ်ၵေႃႉ ဢွၼ်တၢင်းသုတ်း ၼႆယဝ်ႉ။ ၼွၵ်ႈလိူဝ်သေ ပပ်ႉလိၵ်ႈ The Bluest Eye ယဝ်ႉ ယင်းမီးထႅင်ႈ Belved, Paradise, Love ပပ်ႉလိၵ်ႈၸိူဝ်းၼႆႉ ၼၢင်းထူဝ်ၼိ မေႃရိသူၼ် လႆႈႁပ်ႉသူး ထႅင်ႈတင်းၼမ် ဝၢႆးသေလႆႈႁူႉၶၢဝ်ႇ ၼၢင်းထူဝ်ၼိ မေႃရိသူၼ် လႆႈသဵင်ႈၵၢမ်ႇယဝ်ႉၼၼ်ႉ ၼႂ်းတူင်ႇဝူင်း ၽူႈတႅမ်ႈလိၵ်ႈလႄႈ ၽူႈလူလိၵ်ႈတင်းၼမ်ၶဝ် လႆႈဢွၵ်ႇမႃး ႁူမ်ႈမွင်ၸႂ် ၸွမ်းတၢင်းၼမ် ဝႃႈၼႆ။ ၶေႃႈမုၼ်း – Thairath တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-08-08T16:13:23

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89%e1%80%90%e1%81%a2%e1%82%86%e1%82%89%e1%81%be%e1%80%af%e1%81%bc%e1%80%ba%e1%82%87%e1%80%9c%e1%82%85%e1%81%b5/

လူမ်းလႅင်ႉတၢႆႉၾုၼ်ႇလႅၵ်ႉၵီႉမ (typhoon legima) ၽတ်ႉၶဝ်ႈ ၵုၼ်ထၢႆႇဝၢၼ်ႇ

ၼႂ်းဝၼ်းလဵဝ်ၵၼ် တီႈၵုၼ်ထၢႆႇဝၢၼ်ႇ ၺႃးလူမ်းလႅင်ႉတၢႆႉၾုၼ်ႇလႅၵ်ႉၵီႉမ (typhoon legima) ၽတ်ႉၶဝ်ႈသႂ်ႇ ႁၢဝ်ႈႁႅင်း ဝၢႆးဢိင်ႇသၼ်ႇ တၢင်းႁႅင်းသုင် 5.9 ႁဵတ်းႁႂ်ႈႁိူၼ်းတိူၵ်ႈသုင်သၼ်ႇၶွၼ်းႁႅင်းလႄႈ လင်ႁိူၼ်းၼပ်ႉ ႁူဝ်မိုၼ်ႇ ဢမ်ႇမီးၾႆးၾႃႉၸႂ်ႉ။ မိူဝ်ႈၼႆႉ ဝၼ်းထီႉ 8 August 2019 ၶၢဝ်းယၢမ်း 05:28 မူင်း တီႈၵုၼ်ထၢႆႇဝၢၼ်ႇၼၼ်ႉ ဢိင်ႇသၼ်ႇ တၢင်းႁႅင်း 5.9 ယွၼ်ႉဢိင်ႇသၼ်ႇၶွၼ်းႁႅင်းလႄႈ ႁဵတ်းႁႂ်ႈတူႈသိူဝ်ႈၽႃႈ လူမ်ႉတဵင်သႂ်ႇၵူၼ်း ဢႃႇယု 60 လႆႈလု တၢႆ 1 ၵေႃႉ လင်ႁိူၼ်းၼပ်ႉႁူဝ်မိုၼ်ႇ ဢမ်ႇမီးၾႆးၾႃႉၸႂ်ႉ လူမ်းလႅင်ႉတၢႆႉၾုၼ်ႇလႅၵ်ႉၵီႉမ (typhoon legima သမ်ႉသိုပ်ႇ ၽတ်ႉၶဝ်ႈသႂ်ႇထႅင်ႈ ဝႃႈၼႆ။ ဢိင်ႇသၼ်ႇပွၵ်ႈၵမ်းၼႆႉ လႆႈတႄႇပဵၼ် တီႈႁိမ်းၽင်ႇၵုၼ်ႁၢတ်ႇသၢႆး ၸဵင်ႇၸၢၼ်းဝၼ်းဢွၵ်ႇတွၼ်ႈတႂ်ႈ ၸႄႈမိူင်း ဢီလၢၼ်သေ တၢင်းလိုၵ်ႉလူင်း မွၵ်ႈ 10 ၵီႇလူဝ်ႇမဵတ်ႉၵူၺ်းလႄႈ ႁဵတ်းႁႂ်ႈလႆႈႁပ်ႉႁူႉ ႁႅင်းသၼ်ႇၶွၼ်း ဢိင်ႇသၼ်ႇၸွတ်ႇတူဝ်ႈ ၼႂ်းၵုၼ်ထၢႆႇဝၢၼ်ႇ တင်းမူတ်းလႄႈ မႅၼ်ႈၽွင်းယၢမ်း ၵူၼ်းၵမ်ႈၼမ် တိုၵ်ႉၼွၼ်း လပ်းလီ လႆႈၵိုင်ႉၵၢင်ႉၽႅတ်း တိုၼ်ႇ ၼႆယဝ်ႉ။ ဝႆးသေဢိင်ႇသၼ်ႇ ပူၼ်ႉၵႂႃႇလၢႆၸူဝ်ႈမူင်းၼၼ်ႉၵူၺ်း လူမ်းလႅင်ႉတၢႆႉၾုၼ်ႇလႅၵ်ႉၵီႉမ (typhoon legima) သမ်ႉၶိုၼ်းၽတ်ႉၶဝ်ႈသႂ်ႇ ၵုၼ်ထၢႆႇဝၢၼ်ႇထႅင်ႈ လူမ်းလႅင်ႉတၢႆႉၾုၼ်ႇလႅၵ်ႉၵီႉမ ပဵၼ် လူမ်းလႅင်ႉ ဢၼ်ႁၢဝ်ႈႁႅင်း သုင် တေသိုပ်ႇၽတ်ႉၶဝ်ႈၸူး တၢင်းၸဵင်ႇၸၢၼ်း ဝၼ်းဢွၵ်ႇတွၼ်ႈ ၼိူဝ် လႄႈ ၼမ်ႉပၢင်ႇလၢႆႇ တေၶိုၼ်ႈသုင် မီးၾူၼ်တူၵ်း လူမ်းၽတ်ႉႁၢဝ်ႈႁႅင်း ၸၢင်ႈႁဵတ်းႁႂ်ႈ လိၼ်ၵုၼ်ႇပင်း ပဵၼ်မၢင်ပိုၼ်ႉတီႈ ၼႆယဝ်ႉ။ ၶေႃႈမုၼ်း – Thairathတႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-07T20:38:04

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87-%e1%80%9d%e1%81%a2%e1%81%bc%e1%80%ba%e1%82%88%e1%81%bc%e1%80%99/

ၸုမ်းၵူၼ်းၼုမ်ႇ ဝၢၼ်ႈၼမ်ႉၸၢင်ႉ ႁူမ်ႈႁႅင်းၵၼ် ၵူတ်ႇထတ်းတိၺွပ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ်

ၸုမ်းၵူၼ်းၼုမ်ႇ ဝၢၼ်ႈၼမ်ႉၸၢင်ႉ လႆႈမီးလွင်ႈ ႁူမ်ႈႁႅင်းၵၼ် တင်းၼမ်သေ ၵူတ်ႇထတ်းသွၵ်ႈတဝ် လိုပ်ႈလမ်းပႅတ်ႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈပႃႇႁဵဝ်ႈ ဝၢၼ်ႈၼမ်ႉၸၢင်ႉ ဢိူင်ႇၼွင်လွင်း ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇသေ တိၺွပ်းလႆႈ ၵူၼ်းၵဵဝ်ႇၶွင်ႈ ယႃႈမဝ်းၵမ် ဢိၵ်ႇတင်း ယႃႈမဝ်းၵမ် တင်းၼမ် ဝႃႈၼႆ။ မိူဝ်ႈဝၼ်းထီႉ 5 August 2019 ၸုမ်းၵူၼ်းၼုမ်ႇ ဝၢၼ်ႈၼမ်ႉၸၢင်ႉ လႆႈမီးလွင်ႈ ႁူမ်ႈႁႅင်းၵၼ်သေ ၵႂႃႇသွၵ်ႈတဝ် လိုပ်ႈလမ်းပႅတ်ႈ ၵူၼ်းသူႇသမ်းၵိၼ် ယႃႈမဝ်းၵမ် တီႈပႃႇႁဵဝ်ႈ ဝၢၼ်ႈၼမ်ႉၸၢင်ႉသေ ၵူတ်ႇထတ်းတိၺွပ်းလႆႈ ၵူၼ်းသူႇသမ်းၵိၼ် ယႃႈမဝ်းၵမ် 5 ၵေႃႉ ၊ ၸၢႆးယီႊတူင်ႊ ဢႃႇယူႉ 42 ပီႊ ယူႇဝၢၼ်ႈၼိမ် ၽၢႆႇတူင်ႉၶုမ်ႇ ၊ ၸၢႆးဢၢႆႈသမ် ဢႃႇယူႉ 41 ပီႊ ယူႇဝဵင်းၼမ်ႉၶမ်း ၊ ၸၢႆးယီႊ ဢႃႇယူႉ 48 ပီႊ ယူႇဝၢၼ်ႈၵွင်းတပ်ႉ ၸႄႈဝဵင်းၼမ်ႉၶမ်း ၊ ၼၢင်းၶမ်း ဢႃႇယူႉ 33 ပီႊ ယူႇဝၢၼ်ႈမိူင်းပၢင်း ဢိူင်ႇၼွင်တဝ်း မိူင်းၶႄႇ ၊ ၸၢႆးသၢမ် ဝဵင်းၼမ်ႉၶမ်း ဢိၵ်ႇတင်း ယႃႈမဝ်းၵမ် မိၵ်ႈ 881 သီလႅင် 106 မဵတ်ႉ ၊ သီၵမ်ႇ 20 မဵတ်ႉ ႁူမ်ႈတင်းမူတ်း 126 မဵတ်ႉ ၊ ယႃႈၾိၼ်ႇၽိူၵ်ႇ တဝ်ႈလူင် 3 တဝ်ႈ ၊ တဝ်ႈဢွၼ်ႇ 5 တဝ်ႈ ႁူမ်ႈ 8 တဝ်ႈ လႄႈ လူတ်ႉၶိူင်ႈ 3 လမ်း ၼႆယဝ်ႉ။ ၵူၼ်းၼႂ်းပိုၼ်ႉတီႈၵေႃႉၼိုင်ႈ လၢတ်ႈၼႄဝႃႈ ၸုမ်းၵူၼ်းၼုမ်ႇ ဝၢၼ်ႈၼမ်ႉၸၢင်ႉ တိၺွပ်းလႆႈ ၵူၼ်းၵဵဝ်ႇၶွင်ႈ ယႃႈမဝ်းၵမ်ၼႆႉ ယွၼ်ႉဢမ်ႇမီးၶွၵ်ႈၶင် လႄႈ လႆႈသင်သွၼ်မူၼ်ႉမႄး ပၼ်ၵႂၢမ်းႁူႉသေ ပွႆႇပၼ်ၶိုၼ်း ၼႆယဝ်ႉ။ ၸုမ်းၵူၼ်းၼုမ်ႇ ဝၢၼ်ႈၼမ်ႉၸၢင်ႉ ၵူတ်ႇထတ်း သွၵ်ႈတဝ် လိုပ်ႈလမ်းပႅတ်ႈ ၵူၼ်းသူႇသမ်းၵိၼ်ယႃႈမဝ်းၵမ်ပွၵ်ႈၼႆႉ တေလႆႈဝႃႈ ပဵၼ်ပွၵ်ႈၵမ်းထီႉ 3 ယဝ်ႉလႄႈ မိူဝ်ႈပွၵ်ႈၵမ်းထီႉၼိုင်ႈၼၼ်ႉ လႆႈၵူတ်ႇထတ်းၵႂႃႇ ၼႂ်းဝၼ်းထီႉ 24 March 2019 သေ မိူဝ်ႈပွၵ်ႈၵမ်းထီႉ 2 သမ်ႉ လႆႈၵူတ်ႇထတ်းၵႂႃႇ ၼႂ်းဝၼ်းထီႉ 21 April 2019 ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-07T18:41:44

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-8/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈႁပ်ႉတၢင်းၸွႆႈထႅမ် တီႈပေႃႈမႄႈပီႈၼွင်ႉၵူၼ်းမိူင်း ၸိုင်ႈတႆးပွတ်းၸၢၼ်း

ပေႃႈမႄႈပီႈၼွင်ႉၵူၼ်းမိူင်း ၸိုင်ႈတႆးပွတ်းၸၢၼ်း မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်သေ ၸူႉတုမ်ငိုၼ်းတွင်း ၸွမ်းၼင်ႇပွင်ပဵၼ်လႆႈသေယဝ်ႉ သိုဝ်ႉၶူဝ်းၶွင်ၸႂ်ႉ ဢိၵ်ႇတင်း ၶွင်ၵိၼ်ယႅမ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၸႄႈဝဵင်း မိူင်းပၼ်ႇ ၸိုင်ႈတႆးပွတ်းၸၢၼ်း ဝႃႈၼႆ။ မိူဝ်ႈဝၼ်းထီႉ 6 August 2019 ပေႃႈမႄႈပီႈၼွင်ႉၵူၼ်းမိူင်း ၼႂ်းၸိုင်ႈတႆးပွတ်းၸၢၼ်း ဢဝ်ၶဝ်ႈသၢၼ် လႄႈ ၼမ်ႉၽိတ်ႉထူဝ်ႇၼဝ်ႈၶူဝ်ႈ 450 ၵွၵ်း ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်သီႇဢဝ်ၶိုၼ်းၸိုင်ႈတႆး RCSS/SSA ဝဵင်းမိူင်းပၼ်ႇ ပိူဝ်ႈတႃႇ ႁႂ်ႈၸွႆႈသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၸႄႈဝဵင်း မိူင်းပၼ်ႇ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇ ဢဝ်ၶိုၼ်းၸိုင်ႈတႆး RCSS/SSA ဝဵင်းမိူင်းပၼ်ႇၵေႃႈ သိုပ်ႇဢဝ် ၶွင်ၵိၼ်ယႅမ်ႉ ဢၼ်လႆႈႁပ်ႉဝႆႉတီႈ ပေႃႈမႄႈပီႈၼွင်ႉၵူၼ်းမိူင်းၼၼ်ႉ ၶိုၼ်းသူင်ႇႁွတ်ႈၽႅဝ် တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ ၼႂ်းၸႄႈဝဵင်း မိူင်းပၼ်ႇ ယဝ်ႉတူဝ်ႈလီငၢမ်း ယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၸွႆႈထႅမ်ၶွင်ၵိၼ်ယႅမ်ႉပၼ် ၵေႃႉသိုၵ်း တပ်ႉသိုၵ်းၸိုင်ႈတႆးၼႆႉပဵၼ် 1(ၸၢႆးၵမ်ႇ+ၼၢင်းထူၺ်း ၶဝ်တင်းႁိူၼ်း ဝဵင်းလွႆလႅမ် ၶဝ်ႈသၢၼ်ၼိုင်ႈထူင် ၊ 2(ၸၢႆးလၢဝ်းသၢမ်+ၼၢင်းၶမ်းဢွင်ႇ ၶဝ်တင်းႁိူၼ်း ဝဵင်းၼမ်ႉၸၢင် ၶဝ်ႈသၢၼ်ၼိုင်ႈထူင် ၊ 3(ၸၢႆးသိူဝ်ၼုမ်ႇ ယႃႈၶၼ်းဝၢၼ် ၊ ၸၢႆးၸၼ်ႇတ ဝဵင်းလွႆလႅမ် ၊ ပႃႈဢုင်ႇ ဝဵင်းၼမ်ႉၸၢင် ႁူမ်ႈၵၼ်ႁဵတ်း ၼမ်ႉၽိတ်ႉထူဝ်ႇၼဝ်ႈၶူဝ်ႈ 450 ၸွၵ်း ဢိၵ်ႇတင်း ၽူႈမီးၼမ်ႉၸႂ်ၸေႇတၼႃႇၶဝ် လၢႆလၢႆၵေႃႉ ၶဝ်ႈႁူမ်ႈ ၸွႆႈထႅမ်ၸွမ်း တင်းၼမ် ၼႆယဝ်။ မိူဝ်ႈဝၼ်းထီႉ 24 July 2019 ၼၼ်ႉၵေႃႈ ၸၢႆးတႃႉ+ၼၢင်းပီး ဝဵင်းမိူင်းပၼ်ႇ မီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈ ၶၢဝ်သႂ်သေ သိုဝ်ႉသွၵ်းတိၼ်ၶဵဝ် 200 ၵူႈ သၢင်ႉငိုၼ်းမၢၼ်ႈ 1100000 ပျႃး(သိပ်းဢဵတ်းသႅၼ်) ၵႂႃႇၸွႆႈထႅမ် ဢၢပ်ႈဝႆႉ ပၼ်တီႈ ၽူႈမီးပုၼ်ႈၽွၼ်း RCSS/SSA ပိူဝ်ႈတႃႇႁႂ်ႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင်ဝႆႉ ၼႂ်းၸႄႈတွၼ်ႈ မိူင်းသၢတ်ႇ ၸိုင်ႈတႆးပွတ်းဢွၵ်ႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-07T15:47:34

https://taifreedom.com/un-%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%80%9e%e1%80%ad%e1%80%af%e1%80%95%e1%80%ba%e1%82%87%e1%82%81%e1%82%83%e1%81%b6%e1%80%b1%e1%82%83/

UN ပိုၼ်ၽၢဝ်ႇ သိုပ်ႇႁႃၶေႃႈမုၼ်း တေပၼ်တၢမ်ႇ တပ့်မတေႃႇ ဢိၵ်ႇၶွမ်ႇပၼီႇဢၼ်ၵဵဝ်ႇၶွင်ႈ

ၵဵဝ်ႇၵပ်းလူၺ်ႈလွင်ႈမီးၶေႃႈ ႁၢမ်ႈဢမ်ႇပၼ်ၵႃႉၶၢႆၵွင်ႈၵၢင်ႇပၼ် တပ့်မတေႃႇသေ UN ပိုၼ်ၽၢဝ်ႇဝႃႈ လွင်ႈ လႆႈႁပ့်ပုၼ်ႈၽွၼ်းၶူၼ့်ႁႃ ၶေႃႈမုၼ်းၵဵဝ်ႇၵပ်း မိူင်းႁူမ်ႈတုမ်ႈမိူင်းမၢၼ်ႈ လႄႈ ၶွမ်ႇပၼီႇဢၼ်ၵဵဝ်ႇၶွင်ႈ ၵၼ်တင်း တပ့်သိုၵ်းမၢၼ်ႈ တႃႇတေပၼ်တၢမ်ႇ/ပိၵ့် ၵႂႃႇၼႆ လႆႈတိုၵ်းသူၼ်းၸူးၵူႈမူႇၵူႈၸုမ်းယူႇယဝ့်။ UN ၽၢႆႇမီးပုၼ်ႈၽွၼ်းလွင်ႈမိူင်းမၢၼ်ႈ တင်းၽၢႆႇသေႃႉႁႃၶေႃႈမုၼ်းၵူႈမိူင်း မိူင်း FFM လႆႈပိုၼ်ၽၢဝ်ႇၵႂႃႇၼႂ်း ဝၼ်းထီ့ 05 August 2019 ဝႃႈ ဢၼ်ပဵၼ်ၶွမ်ႇပၼီႇ ၵဵဝ်ႇၶွင်ႈတပ့်မတေႃႇ ၸိူဝ်းမီးဝႆ့ယူႇၼႂ်းမိူင်း/ၼွၵ်ႈမိူင်း ပဵၼ်သဵၼ်ႈတၢင်းႁႃငိုၼ်းၶဝ်ႈပၼ်တပ့်မတေႃႇၼၼ့်မိူၼ်ၵမ့်ၵႅမ် ပၼ်ႁႅင်း ႁႂ်ႈပေႃႇပဵၼ်မႃး လွင်ႈပူၼ့်ပႅၼ် သုၼ်ႇလႆႈသုၼ်ႇပဵၼ်ၵူၼ်းလိူဝ်မႃး။ ၽူႈၶဝ်ႈၸုမ်း ၽၢႆႇတၢင်လၢတ်ႈတပ့်မတေႃႇ ၸွမ်ႁၢၼ် ၸေႃႇမိၼ်းထုၼ်းလၢတ်ႈဝႃႈ ဢမ်ႇယၢမ်ႈမီးလွင်ႈၵဵဝ်ႇ ၶွင်ႈၸွမ်း ၶွမ်ႇပၼီႇၶိူင်ႈၵွင်ႈၵၢင်ႇတၢင်ႇမိူင်းသင် ၊ ယွၼ့်ပဵၼ်လွင်ႈၶဵင်ၶႅင်လႄႈ ၽူႈမီးၼမ့်ၸႂ်ၶဝ် ၸွႆႈထႅမ်မႃး ပၼ်တီႈ ပူးတီးတွင်ႇ ၊ မွင်ႇတေႃး ၼၼ့်ၵေႃႈ လႆႈၼပ့်သွၼ်ႇပၼ်ပႃး ၵူၼ်းၼႂ်းပိုၼ့်တီႈတင်း ပိင်ႇၵႃႇလီႇၶဝ် ၸွမ်းယူႇ။ ယူႇတီႈ UN လႄႈ မိူင်းၽူႈၶဝ်ႈၸုမ်း UN သေ လႆႈတိုၵ်းသူၼ်း ႁႂ်ႈဝႆ့ၼမ့်ၼၵ်းပၼ်တၢမ်ႇၸူး ၶွမ်ႇပၼီႇ ၼႂ်းမိူင်း ၼွၵ်ႈမိူင်း ဢၼ်မီးလွင်ႈ ၵွင့်ၵၢႆႇတင်းတပ့်မတေႃႇ ၊ ႁႂ်ႈပၼ်ႁႅင်းၵပ်းသိုပ်ႇတင်း ၶွမ်ႇပၼီႇ ၼႂ်းမိူင်း ၼွၵ်ႈမိူင်း ဢၼ်ဢမ်ႇမီးလွင်ႈၵွင့်ၵၢႆႇ တင်းတပ့်မတေႃႇၼၼ့်ၵူၺ်းၼႆ လႆႈႁုႁၼ်ၸွမ်းလွင်ႈတိုၵ်းသူၼ်းၼႆ့ ၼႂ်းၽိုၼ်လိၵ်ႈ လၢႆးငၢၼ်းၼၼ့် ၸွမ်းဝႃႈ မီးၶေႃႈယိုၼ်ႈယွၼ်းထိုင် ႁႂ်ႈပၼ်တၢမ်ႇၸူးၶွမ်ႇပၼီႇ တီႈဢႄႇ သုတ်းမီး 45 သေ ၼႂ်းၼၼ့် ပဵၼ်ၶွမ်ႇပၼီႇလူင် မိူင်းႁူမ်ႈတုမ်မျႅၼ်ႇမႃႇ ၵမ့်ၼမ်ယူႇယဝ့်။ ၶွမ်ႇပၼီႇဢၼ်ပဵၼ် ၶွင်တပ့်မတေႃႇၶဝ် မီးမိူၼ်ၼင်ႇ (ျပည္ေထာင္စုျမန္မာႏိုင္ငံ စီးပြားေရး ဦးပိုင္လီမီတက္) (MEHL) & ျမန္မာ့စီးပြားေရး ေကာ္ပိုေရးရွင္း (MEC) တႄႇၸဵမ်လွင်ႈႁဵတ်းဢွၵ်ႇ ၵုၼ်ႇၶူဝ်း ၶိူင်ႈၵေႃႇသၢင်ႈ ၶိူင်ႈ ယႃႈယႃ ၵၢၼ်ဢႃႇမၶၢမ်ႇ (Insurance) ၵၢၼ်တေႃႉသူင်ႇ၊ ၵၢၼ်ယေးငိုၼ်း ၸၵႂႃႇၸိူဝ်းၼႆ့ မဵဝ်းပွင်းတင်းၼမ် လႄႈမီးၶူင်းၵၢၼ်ပၢႆးမၢၵ်ႈမီးလူင် တီႈဢႄႇသုတ်းမၼ်းမီးယူႇ 120 ဢၼ်သေ တပ့်မတေႃႇၶဝ်ၶဝ်ႈၵုမ်းၵမ်ဝႆ့ ပႃးယူႇၼႆ လႆႈႁၼ်ပႃးမႃးၼႂ်းၽိုၼ်လိၵ်ႈလၢႆးငၢၼ်းၼၼ့်ယူႇ။ လိူဝ်သေၼၼ့် တီႈဢႄႇသုတ်းမၼ်း လႆႈႁၼ်မႅၼ်ႈထႅင်ႈၶွမ်ႇပၼီႇ 15 ဢၼ် မီးလွင်ႈႁူမ်ႈမိုဝ်းၵၼ်တင်း တပ့်မတေႃႇ လႄႈတိုၵ့်မီးၶွမ်ႇၼီႇ တီႈၼွၵ်ႈမိူင်း 44 ဢၼ် လႆႈႁူႉဝႃႈမီႈလွင်ႈၵွင့်ၵၢႆႇတင်းတပ့်မတေႃႇထႅင်ႈ။ ၶွမ်ႇပၼီႇၸိူဝ်းမီးယူႇၼွၵ်ႈမိူင်း ဢၼ်ဝႃႈမႃးၸိူဝ်းၼၼ့် မီးလွင်ႈၵဵဝ်ႇၶွင့်ၵၼ်တင်း လွင်ႈပူၼ့်ပႅၼ်သုၼ်ႇလႆႈ သုၼ်ႇပဵၼ်ၵူၼ်းၵူႈမိူင်းမိူင်း ပၵ်းပိူင်သုၼ်ႇလႆႈသုၼ်ႇပဵၼ်ၵူႈမိူင်းမိူင်း မိူၼ်ၼင်ႇပၼ်ႁႅင်းလွင်ႈ ယႃႉလု သုၼ်ႇလႆႈသုၼ်ႇပဵၼ်ၵူၼ်း ၼႆၵႂႃႇယူႇယဝ့်။ ပိၼ်ႇတႅမ်ႈ – သႅင်ၸွမ်မိူင်းၶေႃႈမုၼ်းတီႈ – RFAတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-07T15:44:23

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8%e1%80%95%e1%80%bd%e1%80%90%e1%80%ba%e1%80%b8%e1%80%a2%e1%80%bd%e1%81%b5%e1%80%ba%e1%82%87%e1%81%b6%e1%80%b0%e1%80%84/

မိူင်းတႆးပွတ်းဢွၵ်ႇၶူင်း မူတၢႆၼမ် ယွၼ့်ၵႃႇလမူ

မိူင်းလႃး မိူင်းၽျႅၵ်ႈ တႃႈၶီႈလဵၵ်း မိူင်းတႆးပွတ်းဢွၵ်ႇၶူင်း မူတၢႆ ယွၼ့်တၢင်းပဵၼ်ၵႃႇလမူသေ တႅၼ်းၽွင်းၸေႈမိူင်း ၼႂ်းဝဵင်းတႃႈၶီႈလဵၵ်း ဢူးၶိၼ်ႇမွင်ႇတိၼ့်လၢတ်ႈဝႃႈ လႆႈလူင်းပိုၼ့်တီႈ ၵူတ်ႇ ထတ်းတူၺ်း ၸိူဝ်းမူ ဢၼ်ၸပ်းတၢင်းပဵၼ် လႄႈ တၢႆၵႂႃႇ 1000 တူဝ်ပၢႆ ၼႂ်း 12 ဝၢၼ်ႈ ယူႇယဝ့်။ မၼ်းၸဝ်ႈလၢတ်ႈဝႃႈ “ မူၸိူဝ်းဢၼ်ၸပ်းတၢင်းပဵၼ်သေ တၢႆၵႂႃႇၼၼ့် မၢင်ဝၢၼ်ႈပေႃးဢမ်ႇၵိုတ်းသေတူဝ် ယဝ့် ၊ မၢင်ဝၢၼ်ႈၵေႃႈ ၵိုတ်းယူႇတူဝ်သွင်တူဝ်ၵူၺ်း၊ ဢၼ်ႁဝ်းလူင်းပိုၼ့်တီႈၼႂ်း 12 ဝၢၼ်ႈၼၼ့် ၶႃႈလႆႈႁူႉ လွင်ႈ 12 ဝၢၼ်ႈၼၼ့်ၵူၺ်း ၼႂ်းၼၼ့်ၶဝ်ယင်း ဢမ်ႇႁတ်းလၢတ်ႈၼႄလွင်ႈတႄ့မၼ်း ၊ လိူဝ်သေဝၢၼ်ႈၸိူဝ်း ၼၼ့်ၵေႃႈ မၢင်ဝၢၼ်ႈတၢႆၵႂႃႇ 400 ပၢႆ ၊ မၢင်ဝၢၼ်ႈ/တီႈၵေႃႈတၢႆၵႂႃႇ 100 ပၢႆယူႇ”ၼႆမၼ်းလၢတ်ႈၼႄၼင်ႇၼႆ။ ႁွင်ႈၵၢၼ်လူင် ၽၢႆႇလဵင့်လူသတ်းလႄႈ ယူတ်းယႃသတ်းလၢတ်ႈဝႃႈ “လႆႈလူင်းထတ်းတူၺ်း ၸွမ်းဝၢၼ်ႈ ဢၼ်မီးမူတၢႆၼၼ့် ယႃႇႁႂ်ႈၶဝ်ဢဝ်တူဝ်တၢႆမူ ပွႆႇလူင်းၸွမ်းၼမ့် ႁႂ်ႈဢဝ်တူဝ်တၢႆမူၸိူဝ်းၼၼ့် ၽင်ၼႂ်းလိၼ် ၸွမ်းပိူင် ၊ လူင်းပၼ်တၢင်းႁူႉ တႃႇသမ်းပၼ်ယႃ ႁေႉၵင်ႈၸၵႂႃႇၸိူဝ်းၼႆ့” လၢတ်ႈၼင်ႇၼႆ။ ပေႃးတူၺ်းၼႂ်းၽိုၼ်လိၵ်ႈလၢႆးငၢၼ်း ၼႂ်းလုမ်းၸေႈတွၼ်ႈတႃႈၶီႈလဵၵ်းၼႆၸိုင် ၼႂ်းဝူင်ႈပူၼ့်မႃး မီးမူတၢႆၵႂႃႇ ႁူဝ်သိပ်းမၼ်းၼႆယူႇယဝ့်။ တီႈလႅၼ်လိၼ်ထႆး-မိူင်းႁူမ်ႈတုမ်မျႅၼ်ႇမႃႇၼၼ့် လႆႈႁၼ်မႅၼ်ႈမူ ၸၢဝ်းၶိူဝ်း ဢႃးၶႃႇ လႄႈလႃးႁူႇၶဝ်လဵင့် သေတၢႆၼၼ့်တႄ့ လႆႈတၢႆၵႂႃႇၼမ်ဝႆ့ လႆႈႁူႉၸွမ်းၼင်ႇၼႆ။ မူၸိူဝ်းၸပ်းတၢင်းပဵၼ်ယူႇၼၼ့် ဢမ်ႇၵိၼ်တင်း ၵိၼ်ယႅမ့်သင်သေ ၶၢမ်ႇလႆႈမွၵ်ႈသၢမ်ဝၼ်းယဝ့်တၢႆၵႂႃႇ မိူဝ်ႈၸမ်တေတၢႆၼၼ့်ၵေႃႈ ႁူဝ်မူၼၼ့်ၵိုင့်ၵၢင့်ယႂ်ႇ မႃးႁႅင်းႁႅင်းသေ လိူတ်ႈၵေႃႈဢွၵ်ႇမႃးတင်းသူပ်း တင်းပၢၵ်ႇလႄႈတၢႆၵႂႃႇၼႆယဝ့်။ ဢူးတိၼ့်သူၺ်ႇ ၵူၼ်းၼႂ်းၸုမ်းၸွႆႈလိူဝ်ၵူၼ်း ၸုမ်းမိတ့်ၸိမ လၢတ်ႈဝႃႈ “ၼင်ႇႁိုဝ်မူလဵင့်ၸွမ်းႁိူၼ်းၼၼ့် တေၸၢင်ႈၽႄႈၸပ်းလၢမ်းၵၼ် ႁႂ်ႈၵပ်းသိုပ်ႇလၢတ်ႈမႃးတီႈ ႁွင်ႈၵၢၼ် ၽၢႆႇလဵင့်လူလႄႈ ၽၢႆႇယူတ်းယႃ တၢင်းပဵၼ်ၼၼ့်ၶိုတ်းတၼ်းၸွမ်း” မၼ်းၸၢႆးလၢတ်ႈၼင်ႇၼႆ။ Dr. တင်ႇၵူဝ်ႇၵူဝ်ႇ ၽူႈၵုမ်းၵမ် ႁွင်ႈၵၢၼ်လူင် ၽၢႆႇလဵင့်လူသတ်းလႄႈ ၽၢႆႇယူတ်းယႃ သပ်းလႅင်းၼႄဝႃႈ “မူ ၸိူဝ်းၸပ်းတင်းပဵၼ်သေ တၢႆၵႂႃႇၼၼ့် မၼ်းၸၢင်ႈၸပ်းဝႆး ၼႂ်းမူၼင်ႇၵၼ်ၵူၺ်း တီႈတူဝ်ၵူၼ်းတႄ့ ဢမ်ႇ ၸၢင်ႈၸပ်း” ၼႆယူႇယဝ့်။ တေႃႇၼင်ႇၼၼ် တီႈၼႂ်းၼႃႈတီႈဢုပ့်ပိူင်ႇၶိုၵ့်တွၼ်းမၢႆ (4) မိူင်းလႃးၼၼ့်ၵေႃႈ မူၸပ်းတင်ပဵၼ်ၵႃႇလမူ သေ လႆႈႁႄႉႁၢမ်ႈၵူၼ်းၼႂ်းပိုၼ့်တီႈ ၵဵဝ်ႇၵပ်းလူၺ်ႈ ၶိူင်ႈၵိၼ်ယႅမ့်ၵဵဝ်ႇၵပ်းမူၼၼ့် ႁၢမ်ႈဢဝ်မႃးသိုဝ့်ၶၢႆၼႆ လႆႈႁူႉၸွမ်းၶေႃႈပိုၼ်ၽၢဝ်ႇ ၵဵဝ်ႇလူၺ်ႈလွင်ႈၼႆ့ၼႂ်း 02 August 2019 ၼႆ့ယူႇယဝ့်။ ပိၼ်ႇတႅမ်ႈ – သႅင်ၸွမ်မိူင်း ဢိင် – RFAတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-07T14:42:20

https://taifreedom.com/%e1%81%bc%e1%82%82%e1%80%ba%e1%80%b8%e1%80%9d%e1%81%bc%e1%80%ba%e1%80%b8%e1%80%9c%e1%80%b5%e1%80%9d%e1%80%ba-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8/

ၼႂ်းဝၼ်းလဵဝ် တပ်ႉသိုၵ်းၸိုင်ႈတႆး RCSS/SSA တီႉၺွပ်းလႆႈၵူၼ်းၵိၼ်ယႃႈ 25 ၵေႃႉ လႄႈ သိမ်းလႆႈ ယႃႈတင်းၼမ်

ၸွမ်းၼင်ႇ ပေႃႇလသီႇ မုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး မီးဝႆႉ ၽဵဝ်ႈမူၺ်ႉယႃႈမဝ်းၵမ် ၼႆၼၼ်ႉသေ ယူႇတီႈၸဝ်ႈၼႃႈတီႈ လႆႈဢွၼ်ႁူဝ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၵႂႃႇၸွပ်ႇသွၵ်ႈၵူတ်ႇထတ်း ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် တီႈၼႂ်း ဢိူင်ႇၼွင်ႁွႆ ၊ ဢိူင်ႇႁူၺ်ႈဢွၼ်ႇ ၸႄႈဝဵင်းမိူင်းၵိုင် ၸိုင်ႈတႆးပွတ်းၸၢၼ်း လႄႈ ႁုပ်ႈသိမ်းလႆႈ ယႃႈတင်းၼမ်။ မိူဝ်ႈဝၼ်းထီႉ 05 August 2019 ၸဝ်ႈၼႃႈတီႈ လႆႈဢွၼ်ႁူဝ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ပိၵ်ႉသဵၼ်ႈတႃႈသၢႆတၢင်း တၢင်းၶဝ်ႈဢွၵ်ႇဝၢၼ်ႈသေယဝ်ႉ ၸွပ်ႇသွၵ်ႈၵူတ်ႇထတ်း ၵူၼ်းမိူင်းဢၼ်မီး လွင်ႈထၢင်ႇထိူမ်ႇ လႄႈ ၼႂ်းၼၼ်ႉ တီႉၺွပ်းလႆႈ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ၸၢႆး 22 ၵေႃႉ ယိင်း 3 ၵေႃႉ ႁူမ်ႈ 25 ၵေႃႉ ၊ သိမ်းလႆႈပႃး ယႃႈမ မိၵ်ႈ WY ႁူမ်ႈတင်းမူတ်း 1,075 မဵတ်ႉ ၊ လူတ်ႉၶိူင်ႈ 1 လမ်း ၊ ယႃႈလမ်ၵမ်ၽွင်ႈ ၊ ငိုၼ်းမၢၼ်ႈ ၊ ငိုၼ်းၶႄႇ ၊ ၾူင်း ၊ မူၵ်ႇသူႇယႃႈမ/ယႃႈလမ် လႄႈ ၶိူင်ႈၵမ်ႉၵႅမ် တႃႇသူႇ ယႃႈမဝ်းၵမ် ထႅင်ႈတင်းၼမ် ၼႆယဝ်ႉ။ ၵူၼ်းၵႃႉၶၢႆ သူႇသမ်းၵိၼ် ယႃႈမဝ်းၵမ် ႁူမ်ႈ 25 ၵေႃႉၼႆႉ ယူႇတီႈ ၸဝ်ႈၼႃႈတီႈ တပ်ႉသိုၵ်းၸိုင်ႈတႆး RCSS/SSA လႆႈၵုမ်းၶင်တူဝ်ၸိူဝ်းၶဝ်ဝႆႉသေ တေမူၼ်ႉမႄးပၼ် ဢၵျၢင်ႉတၢင်းယၢမ်ႈ ၸိူဝ်းဢမ်ႇလီၼၼ်ႉယူႇ ဝႃႈၼႆ။ မိူဝ်ႈဝၼ်းထီႉ 26 June 2019 ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) လႆႈၸုတ်ႇ ၽဝ်ပႅတ်ႈ ယႃႈမဝ်ၵမ် ၵူႈသႅၼ်းသႅၼ်း ဢၼ်ၵေႃႉသိုၵ်း RCSS/SSA လႄႈ ပေႃႈမႄႈပီႈၼွင်ႉၵူၼ်းမိူင်း ၼႂ်းပိုၼ်ႉတီႈ ႁူမ်ႈၵၼ်တီႉၺွပ်းလႆႈ ၼႂ်းပီႊ 2018 – 2019 ၼႆယဝ်ႉ။ တႆးလွတ်ႈလႅဝ်း

['ယႃႈမဝ်းၵမ်', 'ၶၢဝ်ႇ']

2019-08-07T13:37:29

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba-%e1%80%95%e1%80%9b%e1%80%ad%e1%80%90%e1%80%ad%e1%80%9e%e1%80%ba%e1%82%89-%e1%80%a2%e1%82%84%e1%80%b8%e1%80%9a/

ႁိူဝ်းမိၼ် ပရိတိသ်ႉ ဢႄးယႃးဝေး (British Airways) လႆႈဢဝ်ၶိူင်ႈလူင်း ဝၢင်းႁိူဝ်းမိၼ်ၶိုၵ်ႉၶၢၵ်ႉ

ႁိူဝ်းမိၼ် ပရိတိသ်ႉ ဢႄးယႃးဝေး (British Airways) A321 ၵိုင်ႉၵၢင်ႉမီးၵႂၼ်းသီၶၢဝ် ဢွၵ်ႇမႃးၸွမ်းႁူးလူမ်း ႁိုင် 10 မိၼိတ်ႉ ၵႂၼ်းသီၶၢဝ် ဢၼ်မိူၼ်ၵႂၼ်းၾႆးၼၼ်ႉ တဵမ်ဝႆႉတင်းလမ်းလႄႈ ၵူၼ်းၶပ်းႁိူဝ်းမိၼ် လႆႈႁိပ်ႈၼႅတ်ႈ ဢဝ်ႁိူဝ်းမိၼ်လူင်း ၸွမ်းငဝ်းလၢႆးၶိုၵ်ႉၶၢၵ်ႉ ဝႃႈၼႆ။ မိူဝ်ႈဝၼ်းထီႉ 6 August 2019 ၶၢဝ်းယၢမ်း 18:45 မူင်းၼၼ်ႉ သၢႆၵၢၼ်မိၼ် ပရိတိသ်ႉ ဢႄးယႃးဝေး A321 ၶပ်ႉမၢႆသၢႆၵၢၼ်မိၼ် AB 422 ဢၼ်လုၵ်ႉတီႈ ဝဵင်းလူင်လွၼ်ႇတွၼ်ႇ မိူင်းဢင်းၵိတ်းသေ ၵႂႃႇမိူင်းသပိင်ႇ ၽွင်းတိုၵ်ႉမိၼ်ၶိုၼ်ႈၵၢင်ႁၢဝ် ဢၼ်မီးၵူၼ်းၶီႇဝႆႉ 175 ၵေႃႉၼၼ်ႉ ပဵၼ်ၽေးၵိုင်ႉၵၢင်ႉလႄႈ လႆႈယွၼ်းလူင်း တီႈဝၢင်းႁိူဝ်းမိၼ် တီႈဝဵင်းဝႃးလဵၼ်းသျႃး (Valencia) မိူင်းသပိင်ႇ ၼႆႇယဝ်ႉ။ ဝၢႆးသေႁိူဝ်းမိၼ် လႆႈလူင်းၵိုတ်းယဝ်ႉလီငၢမ်းၼၼ်ႉ ၼင်ႇႁိုဝ် ၵူၼ်းဢၼ်မီးယူႇၼိူဝ်ႁိူဝ်းမိၼ်တင်းသဵင် ပေႃးတေလွတ်ႈၽေး ဢွၵ်ႇလႆႈဝႆးၼၼ်ႉ ၽူႈမီးပုၼ်ႈၽွၼ်း ၼႂ်းႁိူဝ်းမိၼ် လႆႈႁဵတ်းၸွမ်းၶၵ်ႉတွၼ်ႈၵၢၼ် ငဝ်းလၢႆးၶိုၵ်ႉၶၢၵ်ႉသေ ၵူၼ်းတၢင်း 175 ၵေႃႉ လွတ်ႈၽေးတင်းမူတ်း ဝႃႈၼႆ။ ယူႇတီႈၵူၼ်းၶီႇႁိူဝ်းမိၼ် တင်းၼမ်လၢတ်ႈဝႃႈ မိူဝ်ႈၽွင်းတိုၵ်ႉမီးၵႂၼ်းၾႆး ဢွၵ်ႇမႃးပႆႇၼမ်ၼၼ်ႉ ၽူႈမီး ပုၼ်ႈၽွၼ်း ၼႂ်းႁိူဝ်းမိၼ် ဢမ်ႇလၢတ်ႈပၼ်ၾၢင်ႉသင်သေဢမ်ႇၵႃး လၢႆးႁၢင်ႈႁႅၼ်း ၽွင်းယၢမ်းပဵၼ်ၽေး ၸွမ်းငဝ်းလၢႆးၶိုၵ်ႉၶၢၵ်ႉၵေႃႈ ဢမ်ႇပွင်ႇလႅင်းပၼ်ၼႆယဝ်ႉ၊ ၵူၺ်းၵႃႈ ယူႇတီႈၶွမ်ႇပၼီႇ ပရိတိသ်ႉ ဢႄးယႃးဝေး (British Airways) လႆႈယွမ်းၼွမ်းထိုင် ၽူႈဢၼ်ၼင်ႈႁိူဝ်းမိၼ်လမ်းၼႆႉ တၢင်းဢီးမေး Email ယဝ်ႉလႄႈ လႆႈၸၢႆႇပၼ်ၶိုၼ်း ၵႃႈႁိူဝ်း မိၼ်တင်းမူတ်းသေ ၸၢႆႇပၼ်ပႃးၵႃႈႁူင်းလိုဝ်ႈသဝ်းတင်းမူတ်း လႆႈႁူႉၸွမ်းၶၢဝ်ႇ ၼင်ႇၼႆ။ တႆးလွတ်ႈလႅဝ်းၶေႃႈမုၼ်း – Posttoday

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-06T15:48:16

https://taifreedom.com/%e1%81%b5%e1%80%b0%e1%80%9d%e1%80%ba%e1%80%b8%e1%80%9b%e1%80%ae%e1%80%b8%e1%80%9a%e1%82%83%e1%80%b8%e1%82%81%e1%80%bd%e1%80%84%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8/

ၵူဝ်းရီးယႃးႁွင်ႇ ယိုဝ်းမၢၵ်ႇလူင် Ballistic missile ထႅင်ႈ

မိူဝ်ႈၼႆႉဝၼ်းထီႉ 6 July 2019 ယၢမ်းၵၢင်ၼႂ် ၵူဝ်းရီးယႃးႁွင်ႇ ယိုဝ်းမၢၵ်ႇလူင် Ballistic missile ၶဝ်ႈၵႂႃႇၼႂ်း ၼမ်ႉပၢင်ႇလၢႆႇသေ တုမ်ႉတွပ်ႇပၼ်ၾၢင်ႉ လွင်ႈဢမေႇရီႇၵၢၼ်ႇ လႄႈ ၵူဝ်းရီးယႃးၸၢၼ်း တေႁူမ်ႈႁွမ်းၵၼ် တႄႇၽိုၵ်းသိုၵ်း ၼႂ်းဝူင်ႈၼႆႉ ဝႃႈၼႆ။ ၽူႈၵွၼ်းတပ်ႉသိုၵ်း ၵူဝ်းရီးယႃးၸၢၼ်း လၢတ်ႈဝႃႈ မၢၵ်ႇလူင် Ballistic missile ၼႆႉ လုၵ်ႉတီႈၸႄႈတွၼ်ႈ Hwanghae လွႆ ဢၼ်မီးၽၢႆႇလင် ပွတ်းတူၵ်းမိူင်း ၵူဝ်းရီးယႃးႁွင်ႇၼၼ်ႉသေ ယိုဝ်းၵႂႃႇ ဝႃႈၼႆ ၊ မၢၵ်ႇလူင်ၼႆႉ ယိုဝ်းၶိုၼ်ႈလႆႈ တၢင်းသုင် 37 ၵီႇလူဝ်ႇမီႇတႃႇ ၊ တၢင်းၵႆသမ်ႉ 450 ၵီႇလူဝ်ႇမီႇတႃႇ ၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇၸွပ်ႇၶၢဝ်ႇ ဢမေရီႇၵၢၼ်ႇ လႄႈ ၵူဝ်းရီးယႃးၸၢၼ်းတႄႉ လၢတ်ႈဝႃႈ မၢၵ်ႇလူင် ၵူဝ်းရီးယႃးႁွင်ႇ ယိုဝ်းပွၵ်ႈၼႆႉ မိူၼ်ၵၼ်တင်း မၢၵ်ႇလူင် ဢၼ်ၵူဝ်းရီးယႃးႁွင်ႇယိုဝ်း မိူဝ်ႈပူၼ်ႉမႃး ဝၼ်းထီႉ 25 July 2019 ၼႆယဝ်ႉ။ ၼႂ်းၶၢဝ်းတၢင်း သွင်ဝူင်ႈၵူၺ်း ၵူဝ်းရီးယႃးႁွင်ႇ ယိုဝ်းမၢၵ်ႇလူင် 4 ပွၵ်ႈသေ ၼႄၽၢင်ႁၢင်ႈဝႃႈ ဢမ်ႇမီးလွင်ႈ ႁၢၼ်ႉၸႂ်ၼိူဝ် လွင်ႈဢမေႇရီႇၵၢၼ်ႇ လႄႈ ၵူဝ်းရီးယႃးၸၢၼ်း တေႁူမ်ႈႁွမ်းၵၼ် ၽိုၵ်းသိုၵ်း ၼႆယဝ်ႉ။ မိူဝ်ႈၽွင်း ၸမ်တေယိုဝ်းမၢၵ်ႇလူင် လူဝ်ႇထႅင်ႈယူႇ ၼႂ်းၶၢဝ်းယၢမ်း ၸူဝ်ႈမိၼိတ်ႉၼၼ်ႉ ၽွင်းလူင်ၽၢႆႇၼွၵ်ႈမိူင်း ၵူဝ်းရီးယႃးႁွင်ႇ ပိုၼ်ၽၢဝ်ႇဝႃႈ လွင်ႈဢမေႇရီႇၵၢၼ်ႇ လႄႈ ၵူဝ်းရီးယႃးၸၢၼ်း တေႁူမ်ႈႁွမ်းၵၼ် ၽိုၵ်းသိုၵ်းၼႆႉ ပူၼ်ႉပႅၼ်ၶေႃႈလႆႈၸႂ် ၵူဝ်းရီးယႃးႁွင်ႇ ၊ ဢမေႇရီႇၵၢၼ်ႇ ဢိၵ်ႇတင်း ၵူဝ်းရီးယႃးၸၢၼ်း ဢၼ်တူၵ်းလူင်း လႆႈၸႂ်ၵၼ် ဝႆႉ မိူဝ်ႈပႆႁိုင်သင်ၼၼ်ႉ ၼႆယဝ်ႉ။ ဢမေႇရီႇၵၢၼ်ႇ လႄႈ ၵူဝ်းရီးယႃးၸၢၼ်း လၢတ်ႈဝႃႈ လွင်ႈၶဝ်တေႁူမ်ႈႁွမ်းၵၼ် ၽိုၵ်းသိုၵ်းၼႆႉ ႁဵတ်းတွၼ်ႈတႃႇ ၽၢႆႇၵႅတ်ႇၶႄၵူၺ်း ၼႆသေတႃႉ ၽၢႆႇၵူဝ်းရီးယႃးႁွင်ႇတႄႉ ႁၼ်ဝႃႈ ဢမေႇရီႇၵၢၼ်ႇ လႄႈ ၵူဝ်းရီးယႃး ၸၢၼ်း ႁၢင်ႈႁႅၼ်းတႃႇ တေပူၼ်ႉပႅၼ် မိူင်းၵူဝ်းရီးယႃးႁွင်ႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-08-06T14:57:15

https://taifreedom.com/%e1%80%9c%e1%80%b0%e1%80%84%e1%80%ba%e1%80%95%e1%80%bd%e1%80%84%e1%80%ba%e1%81%b8%e1%80%ad%e1%80%af%e1%80%84%e1%80%ba%e1%82%88-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%ad/

လူင်ပွင်ၸိုင်ႈ မိူင်းဢိၼ်းတီးယိူဝ်း သင်ႇၵူၼ်းမိူင်းၶၢႆႉဢွၵ်ႇ ဝဵင်းၶႅသ်ႉမေး ၼပ်ႉႁူဝ်မိုၼ်ႇ

မိူဝ်ႈဝၼ်းထီႉ 04 August 2019 လူင်ပွင်ၸိုင်ႈ မိူင်းဢိၼ်းတီးယိူဝ်း ၸိသင်ႇႁႂ်ႈၵူၼ်းမိူင်း ၼႂ်းပိုၼ်ႉတီႈ လႄႈ ၵူၼ်းၼွၵ်ႈမိူင်း (Tourist) ဢၼ်ၶဝ်ႈၵႂႃႇဢႅဝ်ႇယဵမ်ႈ တၢင်းႁၢင်ႈလီ တီႈဝဵင်းၶႅသ်ႉမေး (Cashmir) ၼၼ်ႉ ဢွၵ်ႇပိုၼ်ႉတီႈ ဢမ်ႇယွမ်း 20,000 ၵေႃႉ ယွၼ်ႉတေၸၢင်ႈပဵၼ်ၽေးပၢင်တိုၵ်း။ လူင်ပွင်ၸိုင်ႈ မိူင်းဢိၼ်းတီးယိူဝ်း ပိုၼ်ၽၢဝ်ႇဝႃႈ ၼင်ႇႁိုဝ်ၵူၼ်းၼႂ်းမိူင်း ၸိူဝ်းမႃးႁဵတ်းၵၢၼ်လီၵုသူဝ်ႇ သႃႇသၼႃႇ ႁိၼ်ႇတူႇလႄႈ ၵူၼ်းၼွၵ်ႈမိူင်း ဢၼ်မီးဝႆႉတီႈ တီႈဝဵင်းၶႅသ်ႉမေး ပေႃးတေလွတ်ႈၽေးလီၼၼ်ႉ တပ်ႉၵၢင်ႁၢဝ် မိူင်းဢိၼ်းတီးယိူဝ်း လႆႈဢဝ်ႁိူဝ်းမိၼ် တေႃႉသူင်ႇၶၢႆႉဢွၵ်ႇ ၵူၼ်းၼွၵ်ႈမိူင်း ၸိူဝ်းမႃးသဝ်းထင် တီႈဝဵင်းၶႅသ်ႉမေးဢွၵ်ႇ 326 ၵေႃႉလႄႈ ၵူၼ်းၼႂ်းမိူင်းထႅင်ႈ 11,301 ၵေႃႉ ၶၢႆႉဢွၵ်ႇဝဵင်း ဝႃႈၼႆ။ ၵဵဝ်ႇလူၺ်ႈလွင်ႈ ၵူၼ်းမိူင်းလႆႈၶၢႆႉဢွၵ်ႇဝဵင်းၶႅသ်ႉမေးၼႆႉ ယွၼ်ႉပိူဝ်ႈ လူင်ပွင်ၸိုင်ႈ မိူင်းပႃႇၵီႇသတၢၼ်ႇ ပိုၼ်ၽၢဝ်ႇၵၢဝ်ႇၼေးဝႃႈ တပ်ႉသိုၵ်းဢိၼ်းတီးယိူဝ်း လႆႈဢဝ်ၵူၼ်းမိူင်း ပႃႇၵီႇသတၢၼ်ႇတၢႆ 2 ၵေႃႉၼႆလႄႈ ႁဵတ်းႁႂ်ႈတီႈဝဵင်းၶႅသ်ႉမေး လႅၼ်လိၼ် ဢိၼ်းတီးယိူဝ်းလႄႈ ပႃႇၵီႇသတၢၼ်ႇ တိတ်းၸပ်းၵၼ်ၼႆႉ ၸၢင်ႈပဵၼ် ပၢင်တိုၵ်းဝႃႈၼႆ။ ဝဵင်းၶႅသ်ႉမေးၼႆႉ ပဵၼ်ဝဵင်းဢၼ်ႁၢင်ႈလီ မီးလွႆၼမ်ႉၶႅင် ပဵၼ်တီႈၵူၼ်းၼွၵ်ႈမိူင်း ၶဝ်ႈၵႂႃႇဢႅဝ်ႇယဵမ်ႈတင်းၼမ် မီးထမ်ႈၼမ်ႉၶႅင်ဢၼ်ယႂ်ႇၵႂၢင်ႈလူင်လႄႈ ပဵၼ်တီႈၵိူဝ်းယမ် သႃႇသၼႃႇႁိၼ်ႇတူႇ ၼပ်ႉတႄႇဢဝ် ၼႂ်းလိူၼ် June 2019 မႃးၼႆႉ ၵူၼ်းၸိူဝ်းၵိူဝ်းယမ် သႃႇသၼႃႇႁိၼ်ႇတူႇ ၵႂႃႇႁဵတ်းၵၢၼ်ၵုသူဝ်ႇ တီႈထမ်ႈၼမ်ႉၶႅင်ၼႆႉ 300,000 ၵေႃႉ ၼႆယဝ်ႉ။ ဝၢႆးသေ မိူင်းပႃႇၵီႇသတၢၼ်ႇ လႄႈ မိူင်းဢိၼ်းတီးယိူဝ်း လႆႈလွတ်ႈလႅဝ်း တႂ်ႈဢင်းၵိတ်း မိူဝ်ႈလိူၼ် July 1947 ယဝ်ႉၼၼ်ႉ တင်းသွင်မိူင်း ၽႂ်ၵေႃႈႁိမ်ၵၼ်ဝဵင်းၶႅသ်ႉမေးလႄႈ ၽူႈဢုပ်ႉပိူင်ႇ ဝဵင်းၶႅသ်ႉမေး ၸင်ႇလႆႈလိူၵ်ႈ ယူႇၸွမ်း မိူင်းဢိၼ်းတီးယိူဝ်းသေ ပၢင်တိုၵ်းယႂ်ႇလူင်ၵေႃႈ လႆႈပဵၼ်ၵႂႃႇၼႂ်းပီ 1947 ၼၼ်ႉၵမ်းလဵဝ်လႄႈ ပၢင်တိုၵ်းယင်းသိုပ်ႇပဵၼ်ထႅင်ႈ 2 ပွၵ်ႈ ၼႂ်းပီ 1965 လႄႈ 1999 လႆႈႁူႉၸွမ်းၶၢဝ်ႇ ၼင်ႇၼႆ။ တႆးလွတ်ႈလႅဝ်းၶေႃႈမုၼ်း = BBC, Khaosod

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-06T14:52:06

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%80%9c%e1%82%84%e1%82%88-tnla-%e1%80%95%e1%80%b5%e1%81%bc%e1%80%ba%e1%80%95%e1%81%a2%e1%80%84/

သိုၵ်းမၢၼ်ႈ လႄႈ TNLA ပဵၼ်ပၢင်တိုၵ်းၵၼ် ဝၢႆးလင်သိုၵ်းမၢၼ်ႈ ႁုပ်ႈသိမ်းႁူင်းႁဵတ်းယႃႈ ၼႂ်းၸႄႈဝဵင်းၵူတ်ႉၶၢႆ

ဝၢႆးလင် သိုၵ်းမၢၼ်ႈ ၵႂႃႇၵူတ်ႇထတ်းသိမ်းလႆႈႁူင်းႁဵတ်း ယႃႈမဝ်းၵမ် ဢၼ်ဢမ်ႇလႆႈႁူႉၽႂ်ပဵၼ်ၸဝ်ႈၶွင် တီႈၼိုင်ႈ ယၢၼ်ၵႆ ဝၢၼ်ႈသႅဝ်ႉႁေႃႇ မွၵ်ႈ 3,000 မီႇတႃႇယဝ်ႉသေ ထုၵ်ႇသိုၵ်း TNLA ၸတ်းသိုၵ်းပႂ်ႉမူၵ်းယိုဝ်း သိုၵ်းမၢၼ်ႈ တီႈၼႂ်းၸႄႈဝဵင်းၵူတ်ႉၶၢႆ 2 ဝၼ်းထပ်းၵၼ် ၼႆယဝ်ႉ။ မိူဝ်ႈဝၼ်းထီႉ 04 August 2019 ယၢမ်းဝၢႆးဝၼ်း သၢႆသိုၵ်းမၢၼ်ႈ ၵႂႃႇႁွတ်ႈၽႅဝ် ဝၢၼ်ႈၵဝ်ႇၼွင်ၶဵဝ် ၼႂ်းပိုၼ်ႉတီႈ လုၵ်ႈၸုမ်းဢူၺ်းလီ သိုၵ်းပွတ်းႁွင်ႇတူင်ႉၼိုင် လႄႈ ထုၵ်ႇသိုၵ်း TNLA ၸတ်းသိုၵ်း မူၵ်းယိုဝ်း ဝႃႈၼႆ ၊ ထိုင်ၼႂ်း ဝၼ်းထီႉ 05 August 2019 ယၢမ်းၵၢင်ၼႂ် 06:30 မူင်း သွင်ၽၢႆႇ လႆႈပဵၼ်ပၢင်တိုၵ်းၵၼ် တီႈ ဝၢၼ်ႈၼမ်ႉၸူင် ၵမ်ႉၼိုင်ႈသေ ထိုင်ယၢမ်း ၵၢင်ၼႂ် မွၵ်ႈ 7:00 မူင်းပၢႆ သွင်ၽၢႆႇပဵၼ် ပၢင်တိုၵ်းၵၼ်ထႅင်ႈ တီႈႁိမ်း တႃႈမိူင်းငႄး ၼႆယဝ်ႉ။ လႆႈႁူႉၸွမ်းထႅင်ႈဝႃႈ ၼႂ်းဢွင်ႈတီႈ ပဵၼ်ပၢင်တိုၵ်း သွင်ဝၼ်းထပ်းၵၼ်ၼႆႉ ၽၢႆႇသိုၵ်း TNLA ပဵၼ် တပ်ႉၸုမ်း မၢႆ-5 လႄႈ ၽၢႆႇသိုၵ်းမၢၼ်ႈ ပဵၼ် တပ်ႉမ 99 ၊ ၶမယ 419 ၊ ၶမယ 109 ၼႆယဝ်ႉ ၊ ၵဵဝ်ႇလူၺ်ႈလွင်ႈဝၢတ်ႇၸဵပ်း လႄႈ လွင်ႈတူၵ်းသုမ်း တင်းသွင်ၽၢႆႇၼၼ်ႉ ဢမ်ႇလႆႈႁူႉၸွမ်း။ မိူဝ်ႈဝၼ်းထီႉ 30 June 2019 သိုၵ်းမၢၼ်ႈ သိုပ်ႇပိုၼ်ၽၢဝ်ႇၵႂႃႇဝႃႈ တေၵိုတ်းလိုဝ်ႈ လွင်ႈတူင်ႉၼိုင်သိုၵ်း ၼႂ်းတိူင်းသိုၵ်းလူင် 5 တိူင်း (ၼႂ်းမိူင်းတႆး 4 တိူင်း မိူင်းၶၢင် 1 တိူင်း) တေႃႇထိုင်ၼႂ်းလိူၼ် August 2019 ၼႆႉသဵင်ႈ ဝႃႈၼင်ႇၼႆ။ ၼႂ်းၶၢဝ်းယၢမ်းၵိုတ်းလိုဝ်ႈ လွင်ႈတူင်ႉၼိုင်သိုၵ်းမၢၼ်ႈ တင်ႈတႄႇဝၼ်းထီႉ 21 December 2018 မႃးၼႆႉ သိုၵ်းမၢၼ်ႈ ဢဝ်ၶေႃႈဢၢင်ႈဝႃႈ ၵူတ်ႇထတ်းၼႃႈလိၼ်ၼႆသေ ဢဝ်ႁႅင်းသိုၵ်းၶဝ်ႈၼႂ်းပိုၼ်ႉတီႈ ၸုမ်းယိပ်း ၵွင်ႈၵၢင်ႇၸၢဝ်းၶိူဝ်း တင်းၼမ် လႄႈ ပဵၼ်ပၢင်တိုၵ်းၵၼ်တင်း ၸုမ်းယိပ်းၵွင်ႈၵၢင်ႇၸၢဝ်းၶိူဝ်း လၢႆလၢႆပွၵ်ႈ တီႈၼႂ်း ၸိုင်ႈတႆး ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-08-05T17:35:30

https://taifreedom.com/%e1%82%81%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%81%bc%e1%80%ba%e1%80%b8%e1%80%95%e1%80%9b%e1%82%81%e1%80%ad%e1%80%90-%e1%80%9d%e1%81%a2%e1%81%bc%e1%80%ba%e1%82%88%e1%81%bc%e1%80%bd/

ႁူင်းႁဵၼ်းပရႁိတ ဝၢၼ်ႈၼွင်လူင် လႆႈႁပ်ႉတၢင်းၸွႆႈထႅမ်တီႈ ၸုမ်းၶၢဝ်ႇတႆး ႁူမ်ႈၸွႆႈၸိူဝ်ႉၸၢတ်ႈ မိူင်းၶႄႇ

ၸွမ်းၼင်ႇတၢင်းယိူင်းဢၢၼ်း ၸုမ်းၶၢဝ်ႇတႆး ႁူမ်ႈၸွႆႈၸိူဝ်ႉၸၢတ်ႈ ဢၼ်မီးယူႇၼႂ်းမိူင်းၶႄႇ ၼၼ်ႉသေ တုင်းလူႇၶၢမ်ႇ ငိုၼ်းတွင်းတီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ႁူင်းႁဵၼ်း ပရႁိတ ၼႂ်းၸႄႈဝဵင်း တၢင်ႉယၢၼ်း ဝႃႈၼႆ။ မိူဝ်ႈဝၼ်းထီႉ 3 July 2019 ၽူႈမီးပုၼ်ႈၽွၼ်း ၸုမ်းၶၢဝ်ႇတႆး ႁူမ်ႈၸွႆႈၸိူဝ်ႉၸၢတ်ႈ လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 700,000 ပျႃး ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈၵွၼ်းႁူင်းႁဵၼ်း ပရႁိတ ဝၢၼ်ႈၼွင်လူင် ဢိူင်ႇလူင်ပူင်း ၸႄႈဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ ပိူဝ်ႈတႃႇတေမႄး ၵေႃႇသၢင်ႈႁူင်းႁဵၼ်းမႂ်ႇ လႄႈ မႄးၵုမ်းလုမ်းလႃး ႁူင်းႁဵၼ်း တီႈဢၼ်လူႉၵွႆၸိူဝ်းၼၼ်ႉ ဝႃႈၼႆ။ ၽူႈမီးၼမ်ႉၸႂ် ၸေတၼႃႇ ဢၼ်လႆႈၸွႆႈထႅမ်ငိုၼ်းတွင်း တီႈႁူင်းႁဵၼ်း ပရႁိတ ဝၢၼ်ႈၼွင်လူင်ၼႆႉ 1(ၼၢင်း မွၼ်းဢွင်ႇ ဝဵင်းပၢင်သၢင်း ငိုၼ်းၶႄႇ 580 ယွၼ်ႇ ၊ 2(ၸုမ်းၼၢင်းလဝ်း ထုင်ႉမၢဝ်း 400 ယွၼ်ႇ ၊ 3(ယိင်းမျႃႉၸိင်ႇ ဝဵင်းတၢင်းယၢၼ်း 250 ယွၼ်ႇ ၊ 4(ၸၢႆးသၢင်ႇဢၢႆႈၵွႆႇ ဝဵင်းၵဵင်းၶမ်း 200 ယွၼ်ႇ ၊ 5(သၢမ်ပီႈၼွင်ႉ လၢၼ်ႉမႄးလုတ်ႉၶိူင်ႈ တႆးလူင် ဝဵင်းပၢင်ႇသၢႆး 150 ယွၼ်ႇ ၊ 6(ၸၢႆးလုၵ်ႈသႅင် မိူင်းလႅမ်း 150 ယွၼ်ႇ ၊ 7(ၼၢင်းၸီႇဢေး ၼမ်ႉၶမ်း 100 ယွၼ်ႇ ၊ 8(ၸၢႆးမွင်ႇလူႇ မိူင်းၶိူဝ်း ၸႄႈဝဵင်းသီႇပေႃႉ 100 ယွၼ်ႇ ၊ 9(သြႃႇၸၢႆးမွင်ႇ ဝဵင်းပၢင်ႇသၢႆး ငိုၼ်းမၢၼ်ႈ 50000 ပျႃး ၊ 10(ၸၢႆးဢွင်ႇမိၼ်ႉ ဝဵင်းၵျွၵ်ႉမႄး 50000 ပျႃး ၊ ၸၢႆးသူဝ်းလုၼ်ႇ+ၼၢင်းသူၺ်ႇသဵင်ႇ ၽႃၵၢၼ်ႉ 40000 ပျႃး ဢိၵ်ႇတင်း ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ်တင်းၼမ် လႆႈၶဝ်ႈႁူမ်ႈ ၸွႆႈထႅမ်ၸွမ်း ၼႆယဝ်ႉ။ ၸုမ်းၶၢဝ်ႇတႆး ႁူမ်ႈၸွႆႈၸိူဝ်ႉၸၢတ်ႈ လႆႈၸွႆႈထႅမ်ႁူင်းႁဵၼ်းၼႆႉ လႆႈဝႃႈပဵၼ်ပွၵ်ႈၵမ်း ထီႉသွင်ယဝ်ႉလႄႈ မိူဝ်ႈပွၵ်ႈၵမ်း ထီႉၼိုင်ႈၼၼ်ႉၵေႃႈ လႆႈဢဝ်ငိုၼ်းမၢၼ်ႈ 300,000 ပျႃး ၵႂႃႇၸွႆႈထႅမ် လူႇတၢၼ်းပၼ်တီႈ ၸဝ်ႈၶူး သီႇရိထမ်ႇမ ပိူဝ်ႈတႃႇႁႂ်ႈသိုပ်ႇၸွႆႈထႅမ် ႁူင်းႁဵၼ်းၸိူဝ်ႉၸၢတ်ႈတီႈ ထုင်ႉပူင်း ၊ မိူင်းပဵင်း၊ မိူင်းၵိုင် သၢမ်ဢွင်ႈတီႈ ၼႂ်းၸိုင်ႈတႆး ပွတ်းၸၢၼ်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-05T17:10:09

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-7/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း

ၸွမ်းၼင်ႇတၢင်းယိူင်းဢၢၼ်း ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း မီးၼၼ်ႉသေ ဢဝ်ငိုၼ်းၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 3 August 2019 ၽူႈမီးပုၼ်ႈၽွၼ်း ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းမၢၼ်ႈ 400,000 ပျႃး ၵႂႃႇၸွႆႈထႅမ် ဢၢပ်ႈဝႆႉပၼ်တီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ဝဵင်းမူႇၸေႊသေ ပိူဝ်ႇတႃႇ ႁႂ်ႈၸွႆႈသိုပ်ႇသိုဝ်ႉ တိင်ႇၼမ်ႉပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ဝဵင်းမူႇၸေႊ ၵေႃႈ သိုပ်ႇဢဝ်ငိုၼ်း ၸုမ်းႁူမ်ႈႁႅင်းလႅင်းပိူင်း ထုင်ႉမၢဝ်း ဢၼ်လႆႈႁပ်ႉဝႆႉၼၼ်ႉသေ သိုဝ်ႉတိင်ႇၼမ်ႉ ဢိၵ်ႇတင်း ၶူဝ်းၶွင်ၸႂ်ႉတင်းၼမ် သူင်ထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA လႆႈတၢင်တူဝ် ၵေႃႉသိုၵ်း တပ်ႉသိုၵ်းၸိုင်ႈတႆး တင်းသဵင်ႈသေ ငိၼ်းၸူမ်းၶွပ်ႈၸႂ် တႄႉတႄႉဝႃႈဝႃႈ တီႈဢၼ်ၽူႈမီးၼမ်ႉၸႂ် ၸေႇတၼႃႇၶဝ် ၸူႉတုမ်ငိုၼ်းတွင်း ၸွမ်းၼင်ႇပွင်ပဵၼ်လႆႈသေ သိုဝ်ႉတိင်ႇၼမ်ႉ ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/ SSA ဢၼ်ပၵ်း သဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-08-05T16:07:10

https://taifreedom.com/supermarket-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%80%b5%e1%81%b5%e1%80%ba%e1%82%89%e1%80%9e%e1%81%bc%e1%80%ba%e1%82%89-texas/

Supermarket ၼႂ်းမိူင်းထဵၵ်ႉသၼ်ႉ (texas) ထုၵ်ႇၵူၼ်းႁၢႆႉ ၶဝ်ႈယိုဝ်းတၢႆ 20 ၵေႃႉ

မိူဝ်ႈဝၼ်းထီႉ 3 August 2019 ၶၢဝ်းယၢမ်း 10:00 မူင်း ယၢမ်းၵၢင်ၶိုၼ်းၼၼ်ႉ Supermarket တီႈၼႂ်းဝဵင်း ဢဵဝ်ပႃးသူဝ်ႉ မိူင်းထဵၵ်ႉသၼ်ႉ (texas) ၸိုင်ႈမိူင်းႁူမ်ႈတုမ် ဢမေႇရိၵၢၼ်ႇၼၼ်ႉ မီးၵူၼ်းၵေႃႉၼိုင်ႈ ၶဝ်ႈၵႂႃႇ ၼႂ်းႁၢင်ႈ သုၼ်ၵၢၼ်ၵႃႉၶၢႆသေ ၵေႃႇၵၢၼ်ႁၢႆႉ။ ၸၢႆးၵေႃႉၼႆႉ ပႃးၵွင်ႈယၢဝ်း ၶဝ်ႈၵႂႃႇၼႂ်း Supermarket တီႈဢၼ်ၵူၼ်းၵိုၼ်း ၶွၼ်ႈၼမ်ၶဝ် ယူႇဝႆႉၼၼ်ႉသေ ဢဝ်ၵွင်ႈယိုဝ်းသႂ်ႇ ဝၢႆးလႆႈငိၼ်းသဵင်ၵွင်ႈတႅၵ်ႇ ၵမ်ႈၽွင်ႈၵေႃႈ တူၵ်းၸႂ်သေ တၼ်းလႅၼ်ႈပၢႆႈပူၼ်ႉ ၵူၺ်းၵႃႈ ယွၼ်ႉသဵင်ၵွင်ႈ ဢမ်ႇထၢတ်ႇဢမ်ႇဝၢႆးလႄႈ ႁဵတ်းႁႂ်ႈမီးၵူၼ်းတၢႆ ၊ မီးၵူၼ်းမၢတ်ႇၸဵပ်း ၼႂ်းလွင်ႈၵေႃႇၵၢၼ်ႁၢႆႉ ပွၵ်ႈၵမ်းၼႆႉတင်းၼမ် ဝႃႈၼႆ။ ဝၢႆးၸဝ်ႈၼႃႈတီႈ လႆႈႁပ်ႉၸႅင်ႈသေ ၶဝ်ႈထိုင်ဢွင်ႈတီႈ ဢၼ်လႆႈပဵၼ် လွင်ႈၵေႃႇၵၢၼ်ႁၢႆႉ ယဝ်ႉၼၼ်ႉ ၸဝ်ႈၼႃႈတီႈ ၽၢႆႇႁူမ်ႇလူမ်ႈ ၽူႈမီးပုၼ်ႈၽွၼ်း ပလိၵ်ႈၶဝ် လႆႈၵူတ်ႇထတ်းလႄႈ လႆႈႁူႉဝႃႈ မီးၵူၼ်းထုၵ်ႇယိုဝ်း တၢႆ ထိုင် 20 ၵေႃႉလႄႈ မီးၵူၼ်းမၢတ်ႇၸဵပ်း တင်းမူတ်း 26 ၵေႃႉ ၼႆယဝ်ႉ။ ၵူၼ်းၵေႃႉဢၼ် ၵေႃႇၵၢၼ်ႁၢႆႉ ပွၵ်ႈၵမ်းၼႆႉ လႆႈႁူႉဝႃႈၸိုဝ်ႈ ၽႅတ်ႉထရိၵ်ႉ ၶူးသိၼ်း (Patrick Crusius) ဢႃယု 21 ပီ ၵူၺ်းၼႆသေ ၵဵဝ်ႇလူၺ်ႈလွင်ႈတၢင်း ဢၼ်မၼ်းၸၢႆး လႆႈၵေႃႇၵၢၼ်ႁၢႆႉတႄႉ ၸဝ်ႈၼႃႈတီႈ ၽူႈမီးပုၼ်ႈ ၽွၼ်း ပႆလႆႈတႅပ်းတတ်းဝႃႈ ယွၼ်ႉပၼ်ႁႃသင်လႄႈပဵၼ်မႃး ၼႆယဝ်ႉ။ ၶေႃႈမုၼ်း = khaosod တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-05T14:21:44

https://taifreedom.com/%e1%81%be%e1%80%b0%e1%81%bc%e1%80%ba%e1%80%90%e1%80%b0%e1%81%b5%e1%80%ba%e1%80%b8%e1%80%91%e1%80%95%e1%80%ba%e1%80%b8%e1%81%b5%e1%81%bc%e1%80%ba%e1%80%9c%e1%81%a2%e1%82%86%e1%80%9d%e1%81%bc%e1%80%ba/

ၾူၼ်တူၵ်းထပ်းၵၼ်လၢႆဝၼ်းလႄႈ တူၼ်ႈမႆႉၺွင်ႇ သၢမ်ၶႃ လူမ်ႉယဝ်ႉ

မိူဝ်ႈၼႆႉဝၼ်းထီႉ 05 August 2019 ယၢမ်းၵၢင်ၼႂ်ၸဝ်ႉ 04:30 မူင်း တူၼ်ႈမႆႉၺွင်ႇ သၢမ်ၶႃ ဢၼ်မီးဝႆႉတီႈ ၼႂ်းဝၢင်းၵျွင်း ၵျွင်းၶမ်း ဝဵင်းမိူင်းတူၼ် လႄႈ ၸိုဝ်ႈလိုဝ်းလင် ၼႂ်းၽဵင်းၵႂၢမ်း ၸၢႆးမူး မေႃသွၼ်ႁူၺ်ႈၸွႆး ၼၼ်ႉ လူမ်ႉယဝ်ႉဝႃႈၼႆ။ ၵူၼ်းၼႂ်းပိုၼ်ႉတီႈ လၢတ်ႈၼႄဝႃႈ ၾူၼ်းတူၵ်းလၢႆဝၼ်းထပ်းၵၼ် တူၵ်းတင်းဝၼ်းတင်းၶိုၼ်း ဢမ်ႇပေႃး ႁႃႇယႂ်ႇ ၼင်ႇၵဝ်ႇၶႃႈ ႁၢၵ်ႇမႆႉၺွင်ႇ သၢမ်ၶႃၵေႃႈ ၼဝ်ႈဝႆႉၵမ်ႈၽွင်ႈယဝ်ႉ တေဢမ်ႇမီးႁႅင်း ၵမ်ႉတူၼ်ႈမၼ်းဝႆႉသေ လႆႈၵိုင်ႉၵၢင်ႉလူမ်ႉ ၽတ်ႉတိူဝ်ႉသႂ်ႇၺႃး ၵွင်းမူးၵဝ်ႇၵႄႇ လႄႈ ႁုၼ်ႇႁၢင်ႈၽြႃးပဵၼ်ၸဝ်ႈ ဢိၵ်ႇတင်း ၸလွပ်ႈ လူႉၵွႆဢိတ်းဢွတ်း ၊ လွင်ႈလူႉသုမ်း တင်းမူတ်း တူၵ်းမႅၼ်ႈသၢင်ႉငိုၼ်းၵႃႈႁိုဝ် လႄႈ လွင်ႈဢႃႇယု ၵွင်းမူးၵဝ်ႇၵႄႇ ဢိၵ်ႇတင်း ဢႃႇယု တူၼ်ႈမႆႉၺွင်ႇ သၢမ်ၶႃ မီးၵႃႈႁိုဝ်ၼႆၼၼ်ႉ ဢမ်ႇပႆႇလႆႈႁူႉၸွမ်း ၊ ႁဝ်းၶႃႈတႄႉ ပဵၼ်ဢၼ်သေးလၢႆယူႇၶႃႈ တူၼ်ႈမႆႉၺွင်ႇ သၢမ်ၶႃၼႆႉ ဢႃႇယုမၼ်းယႂ်ႇလိူဝ် ပေႃႈၶႃႈႁဝ်း သေဢမ်ႇၵႃး ပဵၼ်ပႃးတူၼ်ႈမႆႉ ဢၼ်ႁၢင်ႈလီၵိုၵ်းပိုၼ်း ၼႂ်းဝဵင်းမိူင်းတူၼ် တူၼ်ႈၼိုင်ႈယူႇၼႆ လၢတ်ႈၼႄၼင်ႇၼႆ။ ယူႇတီႈ ၽူႈမီးပုၼ်ႈၽွၼ်း ၽၢႆႇလိူမ်ႈလႆႇ လူင်ပွင်ၸိုင်ႈ လႄႈ ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဝဵင်းမိူင်းတူၼ် လႆႈႁူမ်ႈၵၼ် ပတ်းၽဵဝ်ႈ ႁဵတ်းလွင်ႈလိူမ်ႈလႆႇမူတ်းသႂ် ဢွင်ႈတီႈတူၼ်ႈမႆႉၺွင်ႇသၢမ်ၶႃ လူမ်ႉၼၼ်ႉယူႇၼႆ လႆႈႁူႉၸွမ်းမီး ၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-03T14:47:47

https://taifreedom.com/%e1%80%a2%e1%80%ad%e1%81%bc%e1%80%ba%e1%82%87%e1%80%90%e1%80%b0%e1%80%9d%e1%80%ba%e1%82%87%e1%81%bc%e1%80%ae%e1%80%b8%e1%80%9e%e1%80%bb%e1%82%83%e1%80%b8-%e1%80%9a%e1%80%ad%e1%80%af%e1%80%90%e1%80%ba/

ဢိၼ်ႇတူဝ်ႇၼီးသျႃး ယိုတ်းၶိုၼ်းၶေႃႈပၼ်ၾၢင်ႉ သူႇၼႃႇမီႇ (Tsunami) ဝၢႆးဢိင်ႇသၼ်ႇ

မိူဝ်ႈဝၼ်းထီႉ 02/08/2019 ၶၢဝ်းယၢမ်း 19:03 မူင်းၼၼ်ႉ တီႈၽင်ႇပၢင်ႇလၢႆႇ ၵုၼ်သႃးဝႃး မိူင်းဢိၼ်ႇတူဝ်ႇၼီးသျႃး ပဵၼ်တီႈၵူၼ်းယူႇ ၵိုၼ်းၶွၼ်ႈၼႅၼ်ႈၼႃၼၼ်ႉ ဢိင်ႇသၼ်ႇႁႅင်းထိုင် 6.9 လႄႈ ႁဵတ်းႁႂ်ႈ ၵူၼ်းတင်းၼမ်လၢႆ တီႈၵုၼ်သႃးဝႃး တူၵ်းၸႂ်တိုၼ်ႇသၢၼ်ႈ။ ယွၼ်ႉပိူဝ်ႈ ဢိင်ႇသၼ်ႇႁၢဝ်ႈႁႅင်း သမ်ႉပဵၼ်ယၢမ်းၵၢင်ၶမ်ႈလႄႈ ၼင်ႇႁိုဝ်ၵူၼ်းမိူင်း ပေႃးတေလွတ်ႈၽေးၼၼ်ႉ လူင်ပွင်ၸိုင်ႈ မိူင်းဢိၼ်ႇတူဝ်ႇၼီးသျႃးၶဝ် ၸင်ႇလႆႈဢွၵ်ႇၶေႃႈပိုၼ်ၽၢဝ်ႇ ပၼ်ၾၢင်ႉဝႃႈ ၸၢင်ႈပဵၼ်ၽေးၼမ်ႉၼွင်း သူႇၼႃႇမီႇ (Tsunami) ယႂ်ႇလူင်ၼႆသေ သင်ႇႁႂ်ႈၵူၼ်းမိူင်း ၸိူဝ်းယူႇ ၸမ်ပိုၼ်ႉတီႈ ဢိင်ႇသၼ်ႇၼၼ်ႉ ၶၢႆႉၶိုၼ်ႈယူႇတီႈသုင်သေ ဝၢႆးၼၼ်ႉ ၸင်ႇလႆႈယိုတ်းၶိုၼ်း ၶေႃႈပၼ်ၾၢင်ႉ ၼႆယဝ်ႉ။ ဢိင်ႇသၼ်ႇ တီႈၵုၼ်သႃးဝႃး မိူင်းဢိၼ်ႇတူဝ်ႇၼီးသျႃး ပွၵ်ႈၵမ်းၼႆႉ ၽူႈလူင်ႉလႅၼ်ႇ ၽၢႆႇပၢႆးသၢႆႈ science changing world (USGS) ၶဝ်လၢတ်ႈဝႃႈ တၢင်းႁႅင်း 6.9 လႄႈ ႁႅင်းလိုၵ်ႉလူင်းထိုင် 52.8 ၵီႇလူဝ်ႇမီႇတႃႇလႄႈ ႁႅင်းသၼ်ႇထိုင် ဝဵင်းၵျၵႃတႃႉ ဝဵင်းလူင်ဢိၼ်ႇတူဝ်ႇၼီးသျႃးလႄႈ ထႅင်းလၢႆႇလၢႆ ဝဵင်း ဝႃႈၼႆ။ မိူင်းဢိၼ်ႇတူဝ်ႇၼီးသျႃးၼႆႉ မိူဝ်ႈဝၼ်းထီႉ 05/08/2018 ၼၼ်ႉၵေႃႈ လႆႈပဵၼ်ၽေးဢိင်ႇသၼ်ႇ ႁဵတ်းႁႂ်ႈ မီးၵူၼ်းတၢႆ 460 ၵေႃႉလႄႈ မိူဝ်ႈၼႂ်း 9 လိူၼ် ပီ 2018 ၵူၺ်းၼင်ႇၵဝ်ႇ ဢိင်ႇသၼ်ႇ ႁၢဝ်ႈႁႅင်းသေ လႆႈပဵၼ်ေၽးၼမ်ႉၼွင်း သူႇၼႃႇမီႇ (Tsunami) ႁဵတ်းႁႂ်ႈ မီးၵူၼ်းတၢႆထိုင် 2000 ၵေႃႉပၢႆ လႆႁူႉၸွမ်းၶၢဝ်ႇ BBC ထႆး ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-03T14:34:53

https://taifreedom.com/%e1%80%a2%e1%80%99%e1%80%ba%e1%82%87%e1%82%81%e1%80%ad%e1%80%af%e1%80%84%e1%80%ba%e1%81%bc%e1%81%a2%e1%81%bc%e1%80%ba%e1%80%b8-%e1%80%90%e1%80%b1%e1%81%b5%e1%80%af%e1%80%99%e1%80%ba%e1%80%b8%e1%80%91/

ဢမ်ႇႁိုင်ၼၢၼ်း တေၵုမ်းထိင်းလႆႈ H1N1

ယွၼ့်ၵူၼ်းၸပ်းပဵၼ်ရေႃးၵႃႇ H1N1 သေတႄႇဢဝ်ၼႂ်း 01 January 2019 ထိုင်မႃးၼႂ်း 28 July 2019 ၵူၼ်းမိူင်းလႆႈ လုတၢႆ ႁူမ်ႈႁူဝ်ၼပ့်ၵူၼ်း 78 ၵေႃႉ ၊ ၽွင်းလူင်ၽၢႆႇလဵၼ်ႈႁႅင်း လႄႈၽၢႆႇႁႄ့ၵင်ႈ တၢင်းပဵၼ်ဢၼ် ၸၢင်ႈၽႄႈၸပ်းၵၼ် ၵႅမ်ၽူႈၸတ်းၵၢၼ် ႁွင်ႈၵၢၼ်ၽၢႆႇပၢႆးယူႇလီ တွၵ်ႇတႃႇ ၶိၼ်ႇၵျီး လၢတ်ႈၼႄ ၵႂႃႇၼင်ႇၼႆ။ ၼႂ်းမိူင်းမၢၼ်ႈပတ်းပိုၼ့်ၼႆ့ လိူဝ်သေ ၼႂ်းမိူင်းၶၢင်တင်း မိူင်းတႆး ၶႂ်ႈဝႃႈမီးၵူၼ်းၸပ်းတၢင်းပဵၼ် H1N1 ၵႂႃႇၵူႈတီႈယူႇယဝ့် ၊ ၼႂ်းၵူၼ်းၸပ်းတၢင်းပဵၼ် H1N1 လႄႈၵူၼ်းဢၼ်ထၢင်ႇထိူမ်ဝႃႈ ၸပ်း တၢင်းပဵၼ် 970 ၵေႃႉသေ လႆႈၵူတ်ႇထတ်းတူၺ်း ၼႂ်းၵူၼ်းၸပ်းတၢင်းပဵၼ် လႆႈႁၼ်မႅၼ်ႈ ၵူၼ်း ဢၼ်မီးၸိူဝ့်မႅင်းမၼ်း 407 ၵေႃႉ ၵူၼ်းလႆႈတၢႆယွၼ့်မၼ်းၵႂႃႇ 78 ၵေႃႉယူႇယဝ့်။ မိူဝ်ႈပီ 2019 မႃးၼႆ့ ၵူၼ်းၸပ်းပဵၼ်တၢင်းပဵၼ် H1N1 မီး 400 ၵေႃႉပၢႆပၢႆသေ လႆႈလူႉတၢႆမီးၵႂႃႇ 74 ၵေႃႉ လႄႈမိူဝ်ႈပီ 2017 မီးၵူၼ်းၸပ်းတၢင်းပဵၼ် H1N1 ၼမ်လိူဝ် 1000 ပၢႆယဝ့် လႆႈတၢႆယွၼ့်တၢင်း ပဵၼ်ၼႆ့ 38 ၵေႃႉယူႇယဝ့်။ မိူင်းႁူမ်ႈတုမ် မိူင်းမၢၼ်ႈ ပတ်းပိုၼ့် မီးၵူၼ်းၸပ်းတၢင်းပဵၼ် H1N1 တၢႆယွၼ့်တၢင်းပဵၼ်ၼႆ့ၵႂႃႇ 74 ၵေႃႉလႄႈ ဢၼ်တၢႆယွၼ့်တၢင်းပဵၼ်ၼႆ့ ၼမ်လိူဝ်ပိူၼ်ႈပဵၼ် တီႈဝဵင်းလူင်တႃႈၵုင်ႈၼႆယဝ့်။ မေႃယႃလူင် ( တွၵ်ႇတႃႇ) ၵျေႃႇတႅတ့်ၸူဝ်း ၽၢႆႇယူတ်းယႃ တၢင်းပဵၼ်ၵူႈပၢႆးပၢႆး လႆႈထတ်းသၢင် ႁၼ်ဝႃႈ “ ၵူၼ်းဢၼ်လႆႈတၢႆယွၼ့် H1N1 ၼႆ့ ၵမ့်ၼမ်ပဵၼ် ၵူၼ်းႁဵတ်းၵၢၼ်ႁႃၸဝ့်ၵိၼ်ၶမ်ႈ၊ ၵူၼ်း ၸိူဝ်းၼႆ့ ပေႃးၸပ်းတၢင်းပဵၼ်ၶိုၼ်ႈမႃး ယွၼ့်လွင်ႈယင့်လိုဝ်ႈသဝ်း ဢမ်ႇတဵမ်ထူၼ်ႈ ဢမ်ႇလႆႈယင့် ၼွၼ်းလႄႈသင် ဢမ်ႇလႆႈယူတ်းယႃၶိုတ်းတၼ်း ဢမ်ႇလႆႈၵႂႃႇယူတ်းယႃၸိူဝ်းၼႆ့ယူႇယဝ့်” ၼႂ်းၶၢဝ်းတၢင်း 7 လိူၼ်မႃးၼႆ့ ၵူၼ်းလႆႈလူႉတၢႆၵႂႃႇ 74 ၵေႃႉၼႆသေတ၊ ႁူဝ်ၵူၼ်းၸပ်းၸိူဝ့်မႅင်းၵေႃႈ လူတ်းယွမ်းလူင်းမႃးၼမ်သေ ၼႂ်းၶၢဝ်းယၢမ်းဢမ်ႇႁိုင်ၼၢၼ်းၼႆ့ တေၵုမ်းထိင်းၵႂႃႇလႆႈယူႇၼႆ။ ၽွင်းလူင်ၽၢႆႇလဵၼ်ႈႁႅင်း လႄႈၽၢႆႇႁႄ့ၵင်ႈ တၢင်းပဵၼ်ဢၼ် ၸၢင်ႈၽႄႈၸပ်းၵၼ် ၵႅမ်ၽူႈၸတ်း ၵၢၼ် ႁွင်ႈၵၢၼ်ၽၢႆႇပၢႆးယူႇလီ တွၵ်ႇတႃႇၶိၼ်ႇၵျီး လၢတ်ႈၵႂႃႇၼင်ႇၼႆယူႇယဝ့်။ “ထႅင်ႈဝူင်ႈ သွင်ဝူင်ႈ ၵေႃႈတေၸၢင်ႈပိုၼ်ၽၢဝ်ႇဝႃႈ တၢင်းပဵၼ်ဢၼ်ၼႆ့တေလူတ်းယွမ်းလႆႈယူႇ” ၼႆ တွၵ်ႇတႃႇ ၶိၼ်ႇၵျီး ၶိုၼ်းသိုပ်ႇလၢတ်ႈၵႂႃႇထႅင်ႈယူႇယဝ့်။ သႅင်ၸွမ်မိူင်းဢိင်ဢဝ်တီႈ – BBCတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ']

2019-08-03T14:27:35

https://taifreedom.com/%e1%81%b6%e1%82%84%e1%82%87-%e1%80%9c%e1%82%84%e1%82%88-%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%a2%e1%81%bc%e1%80%ba%e1%82%87-%e1%80%9c%e1%82%86%e1%82%88%e1%81%b8/

ၶႄႇ လႄႈ ဢမေႇရိၵၢၼ်ႇ လႆႈၸႂ်တႃႇႁူပ့်ထူပ်း ဢုပ်ႇဢူဝ်းၵဵဝ်ႇလွင်ႈ ပၢႆးၵႃႉၶၢႆ

ၽူႈငူပ့်ငိပၢႆးၵႃႉၶၢႆ ၶႄႇလႄႈဢမေႇရိၵၢၼ်ႇ ႁူပ့်ထူပ်းဢုပ်ႇဢူဝ်းၵၼ်တီႈ ဝဵင်းလူင်သျႅၼ်းႁၢႆး မီးလွင်ႈလႆႈၸႂ် ၵၼ်သေ ယူႇတီႈ ဢမေႇရိၵၢၼ်ႇ လႆႈၸႂ်ဝႃႈ တေၶိုၼ်းသိုပ်ႇဢုပ်ႇဢူဝ်းၵၼ်ၵႂႃႇၼႂ်းလိူၼ် September ပီႊ 2019 ဝႃႈၼႆ့။ ၸွမ်းလူၺ်ႈလႅင်ႇၶၢဝ်ႇလူင်ပွင်ၸိုင်ႈမိူင်းၶႄႇ သျိၼ်ႇႁႂႃႇၼၼ့် လၢတ်ႈဝႃႈ လွင်ႈဢုပ်ႇဢူဝ်းၵမ်းၼႆ့ တႅၵ်ႇလႅင်း လီ ၊ လွင်ႈဢုပ်ႇဢူဝ်းဢၼ်ၼႆ့ ဢၢပ်ႈတေၸၢင်ႈဢဝ်မႃးႁဵတ်းသၢင်ႈၵႂႃႇၸွမ်းယူႇ။ လႆႈသိုပ်ႇဢုပ်ႇဢူဝ်းၵႂႃႇပႃး လွင်ႈဢၼ်ၼႂ်းမိူင်းၶႄႇ ၶႂ်ႈလႆႈၶႂ်ႈပဵၼ်ၼၼ့် တေတိူဝ်းၶႂၢၵ်ႈႁပ့်သိုဝ့် ၵုၼ်ႇၼႂ်းၵၢၼ်ၽုၵ်ႈသွမ်ႈ ႁဵတ်းဢွၵ်ႇ ၼႂ်းမိူင်းဢမေႇရိၵၢၼ်ႇႁဵတ်းဢွၵ်ႇ။ ၽူႈတၢင်တူဝ် ၽၢႆႇဢမေႇရိၵၢၼ်ႇလႄႈၶႄႇ လႆႈၵိၼ်ၶဝ်ႈႁူမ်ႈမူႇ ဢုပ်ႇၵၼ်ၵႂႃႇ တီႈၼႂ်းဝဵင်းလူင် သျႅၼ်ႇႁၢႆး မိူဝ်ႈၽူႈတၢင်တူဝ် ဢမေႇရိၵၢၼ်ႇ မႃးထိုင်ဝႆ့တီႈ ဝဵင်းလူင် သျႅၼ်းႁၢႆး ဝၼ်းဢၢင်းၵၢၼ်း (ဢိင်ႇၵႃႇ) ပူၼ့်မႃးၼၼ့် မိူဝ်ႈၽွင်းၼင်ႇၼၼ် ၸွမ်ၸိုင်ႈမိူင်းဢမေႇရိၵၢၼ်ႇ Donald Trump လၢတ်ႈၾၢင့်ထိုင်ၶႄႇမႃး ဝႃႈ ပေႃးငူပ့်ငိၵၼ် ဝၢႆးလိူၵ်ႈတင်ႈ 2020 ၼႆ့ တိုဝ့်တၢင်းမၼ်းတေဢမ်ႇပေႃးၶႅမ့်တၢၼ်ႇ ဢုပ်ႇၵွၼ်ႇၵၢၼ်လိူၵ်ႈ တင်ႈၼႆ မၼ်းလၢတ်ႈၵႂႃႇၼင်ႇၼႆယူႇယဝ့်။ ဝၢႆးလင်ပၢင်လိူၵ်ႈတင်ႈ 2020 ယဝ့်ၵႂႃႇ သင်ပႄ့ပၢင်လိူၵ်ႈတင်ႈၸွမ်ၸိုင်ႈၶိုၼ်းၼႆၵေႃႈ လွင်ႈတေဢုပ်ႇဢူဝ်း ၼၼ့် တေၸၢင်ႈမီးလွင်ႈယၢပ်ႇၽိုတ်ႇလိူဝ်သေ ၊ ၵမ်းလိုၼ်းမႃး ၵူဝ်ဢမ်ႇမီးၶေႃႈလႆႈၸႂ်ၵၼ်မႃးသင်ၼႆ လႆႈ ႁၼ်တႅမ်ႈဝႆ့ၼႂ်း Twitter ၼၼ့်လႄႈပၼ် ၾၢင့်ၵႂႃႇဝႆ့ၼင်ႇၼႆ။ ၽူႈမီးသုၼ်ႇလၢတ်ႈ ၽွင်းလူင် ၽၢႆႇၵပ်းသိုပ်ႇ ၼွၵ်ႈမိူင်း Hua Chunying လၢတ်ႈၼႄႇၽၢႆႇၶၢဝ်ႇ ၼႂ်းမိူင်းပေႇၵျိၼ်းၼၼ့်ဝႃႈ “ယူႇတီႈၸွမ်ၸိုင်ႈမိူင်း ဢမေႇရိၵၢၼ်ႇသေ ဢဝ်တိုဝ့်တၢင်းငဝ်းလၢႆးႁႃသဵင်တႃႇ ပီ 2020 ယဝ့်မိပ်ႇငႅၼ်းမႃးၼိူဝ်ၶႄႇၼၼ့် ဢမ်ႇမီး တီႈပွင်ႇ” လႆႈလၢတ်ႈၵႂႃႇၼႄ တီႈပၢင်သပ်းၸႅင်ႈၶၢဝ်ႇ ၵႂႃႇၼင်ႇၼႆ။ သႅင်ၸွမ်မိူင်းဢိင်ဢဝ်တီႈ – VOA တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-03T13:58:16

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad-3/

ပေႃႈမႄႈပီႈၼွင်ႉၵူၼ်းမိူင်း ဝဵင်းၼမ်ႉလၼ်ႈ ၸတ်းႁဵတ်းပၢင်ပွႆး ယွင်ႈၵုင်ႇယေႃးမုၼ် သင်ႇၶၸဝ်ႈ သၢမ်တူၼ် ဢၼ်လႆႈၸုမ်ႈၵုၼ်း Ph.D

မိူဝ်ႈၼႆႉ ဝၼ်းထီႉ 3 August 2019 ယၢမ်းၵၢင်ၼႂ် ပေႃႈမႄႈပီႈၼွင်ႉၵူၼ်းမိူင်း ဝဵင်းၼမ်ႉလၼ်ႈ ၸတ်းႁဵတ်းပၢင်ပွႆး ယွင်ႈၵုင်ႇယေႃးမုၼ် သင်ႇၶၸဝ်ႈ သၢမ်တူၼ် ဢၼ်လႆႈႁပ်ႉၸုမ်ႈၵုၼ်း “ၶူးမေႃလူင် Ph.D ၽၢႆႇပၢႆးသၢင်ႈ ၽွၼ်းလီၵူၼ်းၼမ်” တမ်ႈတီႈ ၸၼ်ႉၸွမ်တိုဝ်းၵမ်လီ ၵဵဝ်ႇၵပ်းၵူႈမိူင်းမိူင်း ၸႄႈမိူင်းၽလေႃႇရီႇတႃႇ ၸိုင်ႈမိူင်း ဢမေရိၵၢၼ်ႇ ၊ ၸိုင်ႈမိူင်းၵျႃႇပၢၼ်ႇ လႄႈ ၸိုင်ႈမိူင်းသိင်ႇၵပူဝ်ႇ ၼၼ်ႉ ဝႃႈၼႆ။ သင်ႇၶၸဝ်ႈ သၢမ်တူၼ် ဢၼ်လႆႈႁပ်ႉၸုမ်ႈၵုၼ်း “ၶူးမေႃလူင် Ph.D ၽၢႆႇပၢႆးသၢင်ႈ ၽွၼ်းလီၵူၼ်းၼမ်” တမ်ႈတီႈ ၸၼ်ႉၸွမ်တိုဝ်းၵမ်လီ ၵဵဝ်ႇၵပ်းၵူႈမိူင်းမိူင်းၼႆႉ ပဵၼ်ၸဝ်ႈသြႃႇၺႃႇၼေႃးၽႃႇသ (မႁႃသတ်ထမ်မၸေႃတိၵထၸ) ဝတ်ႉၵျွင်းၵၢင် ဝဵင်းၼမ်ႉလၼ်ႈ ၊ ၸဝ်ႈသြႃႇတေႇဝိင်ႇတ (ထမ်ႇမၵထိၵပႁုၸၼႁိတတရ M.A Sri Lanka) ဝတ်ႉ ၵၢင်ႉမေႃႇ ဝဵင်းသီႇပေႃႉ ၊ ၸဝ်ႈသြႃႇထမ်ႇမိသ်ႉသရ (ၸဝ်ႈၼုမ်ႇလႅင်း) (B.A M.A Ph.D. MCU Thailand) ဝတ်ႉသီႇရိဝတ်ႉတၼ ဝဵင်းလိူဝ်ႇသေ လႆႈၵႂႃႇႁပ်ႉသူးၸုမ်ႈၵုၼ်း ပွၵ်ႈမႃးမိူဝ်ႈဝၼ်းထီႉ 30 July 2019 ၼၼ်ႉ ၼႆယဝ်ႉ။ သင်ႇၶၸဝ်ႈ သၢမ်တူၼ်ၼႆႉ ပဵၼ်ၸႃႇတီႉ ထုင်ႉဝဵင်းၼမ်ႉလၼ်ႈ တင်းသၢမ်ၸဝ်ႈသေ ယၢမ်းၽွင်းတေႃႈလဵဝ် ၸဝ်ႈ သြႃႇၺႃႇၼေႃးၽႃႇသ လႆႈပဵၼ်ၽူႈၵွၼ်းဝတ်ႉ ၵျွင်းၵၢင် ဝဵင်းၼမ်ႉလၼ်ႈ ၊ ၸဝ်ႈသြႃႇတေႇဝိင်ႇတ လႆႈၵႂႃႇပဵၼ် ၽူႈၵွၼ်းဝတ်ႉ ၵၢင်ႉမေႃႇ ဝဵင်းသီႇပေႃႉ ၊ ၸဝ်ႈသြႃႇထမ်ႇမိသ်ႉသရ သမ်ႉ လႆႈၵႂႃႇပဵၼ် ၵႅမ်ၽူႈၵွၼ်းဝတ်ႉ သီႇရိဝတ်ႉတၼ ဝဵင်းလိူဝ်ႇ ၼႆယဝ်ႉ။ ပၢင်ပွႆးယွင်ႈၵုင်ႇယေႃးမုၼ်ၼႆႉ လႆႈၸတ်းႁဵတ်းၵႂႃႇ တမ်ႈတီႈ မတ်ၸိမႃရႃမ ၵျွင်းၵၢင် ဝဵင်းၼမ်ႉလၼ်ႈ တူင်ႇဝဵင်း သီႇပေႃႉ ၸိုင်ႈတႆးပွတ်းႁွင်ႇ မီးသင်ႇၶၸဝ်ႈ ၊ ၽူႈယႂ်ႇၵူၼ်းလူင် ဢိၵ်ႇတင်း ပီႈၼွင်ႉၶႅၵ်ႇတီႈၸမ်တီႈၵႆ ၶဝ်ႈႁူမ်ႈ တင်းၼမ် ၊ ၸွမ်းၼင်ႇၶပ်းမၢႆမီးၼၼ်ႉသေ ယၢမ်းၵၢင်ၼႂ် 05 : 30 မူင်း ၵၢပ်ႈသွမ်းၼႂ် သင်ႇၶၸဝ်ႈ ၊ ယၢမ်း 07 : 00 မူင်း ထၢပ်ႈၵၢမ်ႇယေႃးမုၼ် ၸဝ်ႈသြႃႇတေႇဝိၼ်ႇတ ၊ ၸဝ်ႈသြႃႇၺႃႇၼေႃးၽႃႇသ ၊ ၸဝ်ႈသြႃႇထမ်ႇမိသ်ႉသရ (ၸဝ်ႈၼုမ်ႇလႅင်း) ႁႂ်ႈယူႇလီၵတ်းယဵၼ်ဢႃႇယူႉယိုၼ်းယၢဝ်း လႄႈ ႁႂ်ႈပွင်သၢင်ႈ ၵၢၼ်သႃႇသၼႃႇၵႂႃႇ ၶၢဝ်းႁိုင် ၊ ယၢမ်း 08 : 00 မူင်းသမ်ႉ ယွင်ႈၵုင်ႇယေႃးမုၼ် ၸဝ်ႈသြႃႇသၢမ်တူၼ်သၢမ်ပႃး ဢၼ်လႆႈႁပ်ႉ ၸုမ်ႈၵုၼ်းမႃး ၼၼ်ႉ သေ ဢွၼ်ၵၼ် လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ ပၢင်ပွႆးယွင်ႈၵုင်ႇယေႃးမုၼ်ၼႆႉ ပေႃႈမႄႈပီႈၼွင်ႉၵူၼ်းမိူင်း ဝဵင်းၼမ်ႉလၼ်ႈ ၵူႈပွၵ်ႉၵူႈယွမ်ႇ လႆႈႁူမ်ႈၵၼ်ႁဵတ်းပဵၼ် ၸဝ်ႈတႃႇၼ ၶဝ်ႈသွမ်းၽၵ်းသွမ်း ဢိၵ်ႇတင်း ၸႃႇၵလဵင်ႉလူပီႈၼွင်ႉၶႅၵ်ႇတီႈၸမ်တီႈၵႆ ၸိူဝ်းမႃးၶဝ်ႈႁူမ်ႈပၢင်ပွႆး ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-03T13:32:35

https://taifreedom.com/%e1%80%9c%e1%80%af%e1%81%b5%e1%80%ba%e1%82%88%e1%81%b8%e1%80%af%e1%80%99%e1%80%ba%e1%80%b8-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae%e1%82%87%e1%81%be%e1%82%85%e1%80%90%e1%80%ba/

ၸုမ်းၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၵိုတ်းလိုဝ်ႈၵၢၼ်တူင်ႉၼိုင် ၸူဝ်ႈၶၢဝ်း

ႁူဝ်ပဝ်ႈ ၸုမ်းၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) လၢတ်ႈဝႃႈ ၵွပ်ႈတၢင်းႁၼ်ထိုင် ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ၸိူဝ်းပဵၼ်လုၵ်ႈၸုမ်း (UNFC) ဢမ်ႇမိူၼ်ၵၼ် ပႅၵ်ႇပိူင်ႈၵၼ်သေ လႆႈၵိုတ်းလိုဝ်ႈ လူင်ႈတူင်ႉၼိုင်ဝႆႉ ၸူဝ်ႈၶၢဝ်း ၼႆယဝ်ႉ။ မိူဝ်ႈဝၼ်းထီႉ 01-02 August 2019 လုၵ်ႈၸုမ်း ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၸတ်းႁဵတ်းပၢင်ၵုမ်ၶိုၵ်ႉၶၵ်ႉ တီႈဝဵင်းၵဵင်းမႆႇ ၸိုင်ႈထႆး သေ ဢုပ်ႇဢူဝ်းတူၵ်းလူင်း လႆႈၸႂ်ၵၼ်ၵႂႃႇ လွင်ႈတေ ၵိုတ်းလိုဝ်ႈၵၢၼ်တူင်ႉၼိုင် ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ဝႆႉၸူဝ်ႈၶၢဝ်း ၼႆယဝ်ႉ။ ဝၢႆးသေပၢင်ၵုမ်ယဝ်ႉ ၼၢႆႇႁၢၼ်ႇတႃႇ ႁူဝ်ပဝ်ႈ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) လၢတ်ႈတီႈ ၽူႈသိုဝ်ႇၶၢဝ်ႇဝႃႈ တွၼ်ႈဢၼ်ၶႂ်ႈလၢတ်ႈၼႄ ၵူၼ်းမိူင်းႁဝ်းတႄႉ ၼႂ်းငဝ်းလၢႆးယၢမ်းလဵဝ် UNFC ႁဝ်းၶႃႈၼႆႉ လုၵ်ႈၸုမ်းႁဝ်းၶႃႈ ၸုမ်းၼိုင်ႈ လႄႈ ၸုမ်းၼိုင်ႈ တၢင်းႁၼ်ထိုင် ဢမ်ႇမိူၼ်ၵၼ် ပႅၵ်ႇပိူင်ႈၵၼ် ၊ မၢင်ၸိူဝ်းၵေႃႈ လူင်းလၢႆးမိုဝ်း လိၵ်ႈႁူမ်ႈမၢႆ NCA ၊ မၢင်ၸုမ်းၵေႃႈ ႁူမ်ႈမိုဝ်းၸွမ်း ၸုမ်းဢူၺ်းလီ သိုၵ်းပွတ်းႁွင်ႇ မိူၼ်ၼႆဝႆႉ ၊ ဢၼ်လုၵ်ႈၸုမ်း တၢင်းႁၼ်ထိုင်မိူၼ်ၵၼ်တႄႉ သင်ဝႃႈ ႁဝ်းႁႃးဢမ်ႇႁူမ်ႈမိုဝ်းၵၼ်သေ ႁဵတ်းသၢင်ႈၵႂႃႇၼႆၸိုင် ႁဝ်းတိုၼ်း ဢမ်ႇထိုင်ယိူင်းမၢႆ ၸွမ်းၼင်ႇႁဝ်းမုင်ႈမွင်းၼၼ်ႉလႆႈ ဝႃႈၼႆ။ ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၼႆႉ ၵေႃႈတင်ႈၶိုၼ်ႈမႃး မိူဝ်ႈဝၼ်းထီႉ 16 February 2011 သေ ယၢမ်ႈမီးလုၵ်ႈၸုမ်း 12 ၸုမ်း (1) မုၵ်ႉၸုမ်းၸိူဝ်ႉၸၢတ်ႈ ဝ – WNO ၊ (2) မုၵ်ႉၸုမ်းလွတ်ႈလႅဝ်း သဝ်းၶေႃၶၢင် – KIO ၊ (3) တႅဝ်းႁူမ်ႈၸိူဝ်ႉၸၢတ်ႈၶျၢင်း – CNF ၊ (4) ပႃႇတီႇမႂ်ႇသုင်ၸိုင်ႈတႆး – SSPP ၊ (5) ႁူမ်ႈတုမ် တီႇမူဝ်ႇၶရႅတ်ႉတိၵ်ႉလႃးႁူႇ – LDU ၊ (6) ပႃႇတီႇမိူင်းမွၼ်းမႂ်ႇ – NMSP ၊ (7) ႁူမ်တုမ်ၸိူဝ်ႉၸၢတ်ႈယၢင်း – KNU ၊ (8) မုၵ်ႉၸုမ်းပွတ်းပွႆႇ ၸိူဝ်ႉၸၢတ်ႈပဢူဝ်း – PNLO ၊ (9) ၶွင်ႇသီႇၸိူဝ်ႉၸၢတ်ႈ ရၶႅင်ႇ – ANC ၊ (10) ပႃႇတီႇမႂ်ႇသုင်ၸိူဝ်ႉၸၢတ်ႈ ယၢင်းလႅင် KNPP ၊ (11) တပ်ႉသိုၵ်းပူတ်းပွႆႇ ၸိူဝ်ႉၸၢတ်ႈတဢၢင်း – TNLA ၊ (12) တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉ ၵူႈၸၢဝ်းၶိူဝ်းမိူင်းမၢၼ်ႈ – MNDAA ၼႆယဝ်ႉ။ ၼႂ်းၸုမ်း ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) ၼၼ်ႉ ယွၼ်ႉလုၵ်ႈၸုမ်း တၢင်းႁၼ်ထိုင် ဢမ်ႇမိူၼ်ၵၼ် ၵမ်ႈၽွင်ႈထွၼ်တူဝ်ဢွၵ်ႇၼႂ်းၸုမ်းယဝ်ႉ လူင်းလၢႆးမိုဝ်း လိၵ်ႈႁူမ်ႈမၢႆ NCA ၵၼ်တင်း လူင်ပွင်ၸိုင်ႈမၢၼ်ႈ ၊ ၵမ်ႈၽွင်ႈသမ်ႉ ၵႂႃႇႁူမ်ႈႁွမ်း ပဵၼ်လုၵ်ႈၸုမ်း ၶွမ်ႇမတီႇ ဢုပ်ႇဢူဝ်းငူပ်ႉငီႉၵၢၼ်မိူင်း မိူင်းႁူမ်ႈတုမ် (FPNCC) ဢၼ်ၸုမ်း ဝ ဢွၼ်ႁူဝ်ဝႆႉယူႇယၢမ်းလဵဝ် ၊ မိူဝ်ႈလဵဝ် ၼႂ်းၸုမ်း UNFC တေၵိုတ်း လုၵ်ႈၸုမ်း NMSP လႄႈ LDU (သွင်ၸုမ်းၼႆႉၵေႃႈ လူင်းလၢႆးမိုဝ်းလိၵ်ႈႁူမ်ႈမၢႆ NCA ယဝ်ႉ) ၊ ANC ၊ KNPP ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်မိူင်း']

2019-08-02T14:30:31

https://taifreedom.com/%e1%80%9c%e1%80%b0%e1%80%99%e1%80%ba%e1%80%b8%e1%80%9c%e1%82%85%e1%80%84%e1%80%ba%e1%82%89-%e1%80%9d%e1%80%ad%e1%81%bd%e1%82%83%e1%80%b8-vipha-%e1%81%bd%e1%80%90%e1%80%ba%e1%82%89%e1%82%81%e1%81%a2/

လူမ်းလႅင်ႉ ဝိၽႃး (Vipha) ၽတ်ႉႁၢဝ်ႈႁႅင်း တီႈၵုၼ်ႁွင်ႇၵွင်ႇ ၼႂ်းၸိုင်ႈမိူင်းၶႄႇ

မိူဝ်ႈဝၼ်းထီႉ 01/08/2019 သိုဝ်ႇၶၢဝ်ႇ ဝဵပ်ႉသၢႆႉ (Accueather) ၼႂ်းႁွင်ႇၵွင်ႇ ပိုၼ်ၽၢဝ်ႇဝႃႈ လူမ်းလႅင်ႉ ဝိၽႃး ၽတ်ႉၶဝ်ႈၵုၼ်ႁွင်ႇၵွင်ႇ ႁဵတ်းႁႂ်ႈ လႆႈပိၵ်ႉႁူင်းႁဵၼ်း ၸူဝ်ႈၶၢဝ်းလႄႈ သၢႆၵၢၼ်မိၼ် ၼႂ်းမိူင်းႁွင်ႇၵွင်ႇၵေႃႈ လႆႈဢိုတ်းပႅတ်ႈ 700 သၢႆမိၼ်ၼႆယဝ်ႉ။ လူမ်းလႅင်ႉ ဝိၽႃးၼႆႉ လႆႈတေႇပဵၼ်မႃး တီႈပၢင်ႇလၢႆႇ ၼႂ်းၸိုင်ႈမိူင်းၶႄႇတွၼ်ႈတႂ်ႈ ဢၼ်တိတ်းၸပ်းၵၼ် တင်းမိူင်းၽိလိပ်ႉပိၼ်း ဝႃႈၼႆ ယွၼ်ႉလူမ်းလႅင်ႉ ဝိၽႃးၼႆႉသေ ႁဵတ်းႁႂ်ႈၾူၼ်တူၵ်း ႁၢဝ်ႈႁႅင်း ၼမ်ႉထူမ်ႈသုင် ထိုင် 1 မဵတ်ႉ ပဵၼ်မၢင်ပိုၼ်ႉတီႈ ၼႂ်းၵုၼ်ႁွင်ႇၵွင်ႇ တွၼ်ႈတႂ်ႈ ၼႆယဝ်ႉ။ ၵဵဝ်ႇလူၺ်ႈလွင်ႈ လူမ်းလႅင်ႉဝိၽႃး ဢၼ်ၽတ်ႉႁၢဝ်ႈႁႅင်း တီႈၵုၼ်ႁွင်ႇၵွင်ႇၼၼ်ႉသေ သိုဝ်ႇၶၢဝ်ႇၶဝ် ယင်းသိုပ်ႇ လၢတ်ႈထႅတ်ႈဝႃႈ လူမ်းလႅင်ႉဝိၽႃး တေၸၢင်ႈၽတ်ႉၶဝ်ႈထိုင်လႆႈ မိူၼ်ၼင်ႇတီႈလႅၼ်လိၼ် ဢၼ်သၢမ်မိူင်း တိတ်းၸပ်းၵၼ် မိူင်းဝႅတ်ႉၼၢမ်း တွၼ်ႈၼိူဝ် လႄႈ မိူင်းလၢဝ်းတွၼ်ႈၼိူဝ်ၸိူဝ်းၼႆႉ လူမ်းဝိၽႃး တေၸၢင်ႈၽတ်ႉ ၶဝ်ႈထိုင်လႄႈ ႁဵတ်းႁႂ်ႈ ၼမ်ႉထူမ်ႈလႆႈမိူၼ်ၵၼ် ဝႃႈၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း', 'ၶၢဝ်ႇ']

2019-08-02T14:15:36

https://taifreedom.com/%e1%80%99%e1%81%a2%e1%81%b5%e1%80%ba%e1%82%87%e1%80%90%e1%82%85%e1%81%b5%e1%80%ba%e1%82%87%e1%80%90%e1%80%ae%e1%82%88-%e1%81%b5%e1%80%af%e1%80%84%e1%80%ba%e1%80%b8%e1%80%91%e1%80%b5%e1%80%95%e1%80%ba/

မၢၵ်ႇတႅၵ်ႇတီႈ ၵုင်းထဵပ်ႈ ၼႂ်းမိူင်းလူင်ၸိုင်ႈထႆး ႁဵတ်းႁႂ်ႈမီးၵူၼ်းမၢတ်ႇၸဵပ်း

မိူဝ်ႈၼႆႉ ဝၼ်းထီႉ 02/08/2019 ၶၢဝ်းယၢမ်း 08:20 မူင်း ၼၼ်ႉ မၢၵ်ႇတႅၵ်ႇတီႈ တႃႈလူတ်ႉၾႆး BTS သဵၼ်ႈတၢင်း ၽလၢမ်း 9 ၵုင်းထဵပ်ႈ ၼႂ်းမိူင်းလူင် ၸိုင်ႈထႆး ႁၢင်ႇၵၼ်ၶၢဝ်းယၢမ်း 30 မိၼိတ်ႉၼၼ်ႉ မၢၵ်ႇတႅၵ်ႇထႅင်ႈလုၵ်ႈထီႉ 2 ႁဵတ်းႁႂ်ႈ မီးၵူၼ်းတူၵ်းၸႂ်တိုၼ်ႇသၢၼ်ႈ ၵူဝ်ႁႄ တင်းၼမ် ။ ထိုင်မႃးၶၢဝ်းယၢမ်း 09:00 မူင်းၼၼ်ႉ မၢၵ်ႇလႆႈတႅၵ်ႇထႅင်ႈ ပွၵ်ႈၵမ်း 2 ၸဝ်ႈၼႃႈတီႈၶဝ် လႆႈၵူတ်ႇထတ်းထႅင်ႈ တီႈႁိမ်းတၢင်းၽႄ ၽလၢမ်း 9 57/1 လႆႈၵူတ်ႇႁၼ် မၢၵ်ႇတႅၵ်ႇလႄႈ မီးၵူၼ်းလႆႈတိူဝ်ႉမၢတ်ႇၸဵပ်းဝႆႉ 2 ၵေႃႉ ၵူၼ်းမၢတ်ႇၸဵပ်းၼၼ်ႉ လႆႈႁူႉဝႃႈ ပဵၼ်ၸဝ်ႈၼႃႈတီႈသူၼ်လူင် ၼႆယဝ်ႉ။ ၶၢဝ်းယၢမ်း 09:10 မူင်းၼၼ်ႉ သဵင်မၢၵ်ႇတႅၵ်ႇ လႆႈမေႃးလင်ၶိုၼ်ႈထႅင်ႈ 3 ၵမ်း တီႈႁိမ်းၼႃႈသုၼ်ၵၢင် ႁဵတ်းၵၢၼ် လူင်ပွင်ၸိုင်ႈ ၸႅင်ႈဝတ်ႉထၼ ၸဝ်ႈၼႃႈတီႈ ၽူႈမီးလူင်ႉလႅၼ်ႇ ၽၢႆႇမၢၵ်ႇတႅၵ်ႇ လႆႈၶဝ်ႈၵူတ်ႇထတ်းႁၼ်ဝႃႈ မၢၵ်ႇဢၼ်ၵူၼ်းႁၢႆႉ ဢဝ်မႃးဝၢင်း ပွၵ်ႈၵမ်းၼႆႉ မီးလၢႆသႅၼ်းဝႆႉ ဝႃႈၼႆႉ။ ၵူၼ်းႁၢႆႉ တမ်းၽႅၼ်ၵၢၼ်ဝၢင်းမၢၵ်ႇ ဝႆႉတီႈၵုင်းထဵပ်ႈ ၼႂ်းမိူင်းလူင်ၸိုင်ႈထႆး ပွၵ်ႈၵမ်းၼႆႉ ပဵၼ်ၵၢၼ်ဝၢင်းၽႅၼ် ႁႂ်ႈမၢၵ်ႇတႅၵ်ႇ လၢႆလၢႆဢွင်ႈတီႈဝႆႉၼႆယဝ်ႉ ယၢမ်းလဵဝ်ၸဝ်ႈၼႃႈတီႈ လႆႈၵုမ်းၶင်တူဝ် ၽူႈၵေႃႉဢၼ် ထၢင်ႇထိူမ်ဝႃႈ ပဵၼ်ၵူၼ်းဝၢင်းမၢၵ်ႇတႅၵ်ႇ ပွၵ်ႈၵမ်းၼႆႉယဝ်ႉ လႆႈႁူႉၸွမ်းၶၢဝ်ႇ ၾူတ်ႉထူႇတေး ဝႃႈၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ']

2019-08-02T12:00:57

https://taifreedom.com/%e1%81%b8%e1%80%9d%e1%80%ba%e1%82%88%e1%80%95%e1%81%a2%e1%82%86%e1%80%b8%e1%80%99%e1%80%bd%e1%81%bc%e1%80%ba%e1%80%b8%e1%81%bd%e1%80%b5%e1%80%84%e1%80%ba%e1%80%b8%e1%81%b5%e1%82%82%e1%81%a2%e1%80%99/

ၸဝ်ႈပၢႆးမွၼ်းၽဵင်းၵႂၢမ်းတႆး တေၸတ်းႁဵတ်း ပၢင်ၵုမ်ဢုပ်ႇဢူဝ်း တႃႇၶွတ်ႇၽွတ်ႈ ၸုမ်းပၢႆးမွၼ်းတႆး

ပေႃးထိုင်မႃး ၼႂ်းဝၼ်းထီႉ 17 August 2019 ၸဝ်ႈပၢႆးမွၼ်းၽဵင်းၵႂၢမ်းတႆး တေၸတ်းႁဵတ်း ပၢင်ၵုမ်ဢုပ်ႇဢူဝ်း တႃႇၶွတ်ႇၽွတ်ႈ ၸုမ်းပၢႆးမွၼ်းတႆး ဢွင်ႈတီႈႁူင်းလုၵ်း ၼွင်ၶမ်း ပွၵ်ႉ(1) ဝဵင်းလၢႆးၶႃႈ ၸိုင်ႈတႆးပွတ်းၸၢၼ်း ဝႃႈၼႆ။ ပၢင်ႇၵုမ်ၼႆႉ တေၸတ်းႁဵတ်းၵႂႃႇ ၼႂ်းဝၼ်းထီႉ 17 – 18 August 2019 ၶၢဝ်းတၢင်းသွင်ဝၼ်းသေ ယိူင်းဢၢၼ်းတႄႉ 1(ၼင်ႇႁိုဝ်တေပွင်သၢင်ႈလႆႈ ၼႃႈၵၢၼ်တႃငၢၼ်း ပၢႆးမွၼ်းၽဵင်းၵႂၢမ်းတႆး ၸွမ်းၵၢပ်ႈၸွမ်းပၢၼ် ၊ 2(ၼင်ႇႁိုဝ် တေႁူမ်ႈႁွမ်း ႁၵ်ႉသႃလုမ်းလႃး ပၢႆးမွၼ်းၽဵင်းၵႂၢမ်းတႆး သိုပ်ႇၵႂႃႇလႆႈမိူဝ်းၼႃႈ ၊ 3(ၼင်ႇႁိုဝ် ၸဝ်ႈပၢႆးမွၼ်းၽဵင်းၵႂၢမ်းတႆး တေမိုတ်ႈၵိုဝ်း ၸမ်ၸႂ်တိူဝ်းတွၼ်းၵႂႃႇ မိူဝ်းၼႃႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-02T11:34:09

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad-2/

ပေႃႈမႄႈပီႈၼွင်ႉၵူၼ်းမိူင်း ဝဵင်းၼမ်ႉလၼ်ႈ ပူၵ်းတင်ႈပၢႆႉ သဵၼ်ႈတၢင်း ဢၼ်ပႃးလိၵ်ႈတႆး

ၼင်ႇႁိုဝ် ၸိုဝ်ႈသဵၼ်ႈတၢင်း ဢၼ်မီး ၼႂ်းပွၵ်ႉ ၼႂ်းဝဵင်း ပေႃးတေမီးၸိုဝ်ႈ တႅတ်ႈၼႅတ်ႈ မီးပၵ်းမီးပိူင် လႄႈ ႁႂ်ႈပေႃးပဵၼ်ၸိုဝ်ႈ ဢၼ်ၵိုင်ႇလႅပ်ႈၵၼ်တင်း ဝၢၼ်ႈဝဵင်းတႆးၼၼ်ႉ ပေႃႈမႄႈပီႈၼွင်ႉၵူၼ်းမိူင်း ဝဵင်းၼမ်ႉလၼ်ႈ ဢွၼ်ၵၼ်ၸတ်းႁဵတ်း ပၢင်ပွႆးပူၵ်းတင်ႈ ပၢႆႉသဵၼ်ႈတၢင်း ဢၼ်ပႃးလိၵ်ႈတႆး ၸွမ်းၵဵဝ်ႇၵၢင်ဝဵင်း လၢႆလၢႆတီႈ ဝႃႈၼႆ။ ပၢင်ပွႆးပူၵ်းတင်ႈပၢႆႉသဵၼ်ႈတၢင်း ဢၼ်ပႃးလိၵ်ႈတႆး ၸွမ်းၵဵဝ်ႇၵၢင်ဝဵင်း ၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 30 July 2019 ယၢမ်းၵၢင်ၼႂ် တီႈဝဵင်းၼမ်ႉလၼ်ႈ တူင်ႇဝဵင်းသီႇပေႃႉ ၸိုင်ႈတႆးပွတ်းႁွင်ႇ မီးတႅၼ်းၽွင်း ၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၸႄႈဝဵင်းသီႇပေႃႉ ၊ ၽူႈမီးပုၼ်ႈၽွၼ်း ၽၢႆႇပလိၵ်ႈ ၊ ၽူႈယႂ်ႇၵူၼ်းလူင် ၼႂ်းထုင်ႉဝဵင်းၼမ်ႉလၼ်ႈ လႄႈ ၵူၼ်းၼုမ်ႇ ဢိၵ်ႇတင်း လုၵ်ႈႁဵၼ်း ၸုမ်းပိင်ႇၶယႃႇၸိူဝ်းၼႆႉ ၶဝ်ႈႁူမ်ႈၸွမ်းတင်ၼမ် ၼႆယဝ်ႉ။ ၵူၼ်းၼုမ်ႇ ၼႂ်းပိုၼ်ႉတီႈ ဝဵင်းၼမ်ႉလၼ်ႈ ၵေႃႉၼိုင်ႈ လၢတ်ႈၼႄဝႃႈ ဝဵင်းၼမ်ႉလၼ်ႈၼႆႉ တင်းမူတ်း မီး 11 ပွၵ်ႈ 5 ဝၢၼ်ႈ သဵၼ်ႈတၢင်းလူင် သဵၼ်တၢင်းဢွၼ်ႇၸွမ်းၵိဝ်ႇ ပႃးၸဵမ် သဵၼ်ႈတၢင်းၵႂႃႇၸွမ်းဝၢၼ်ႈ ဢၼ်ထုၵ်ႇလီႁဵတ်းပၢႆႉ မီးယူႇ 202 သဵၼ်ႈ ဝႃႈၼႆ ၊ ယၢမ်းလဵဝ် တိုၵ်ႉပူၵ်းတင်ႈယဝ်ႉၵႂႃႇ 72 သဵၼ်ႈသေ သဵၼ်ႈတၢင်း ဢၼ်ၵိုတ်းယူႇၸိူဝ်းၼၼ်ႉၵေႃႈ တေသိုပ်ႇၶတ်းၸႂ် ပူၵ်းတင်ႈၵႂႃႇ ႁႂ်ႈယဝ်ႉတူဝ်ႈ ဝႃႈၼႆ။ ၶႅပ်းႁၢင်ႈ – NL Media Namlanတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-08-01T14:00:42

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%95%e1%80%ad%e1%80%af%e1%81%bc%e1%80%ba%e1%82%89%e1%80%90/

ၵူၼ်းမိူင်းၼႂ်းပိုၼ်ႉတီႈ လႆႈတၢႆ 62 ၵေႃႉ လႄႈ ဝၢတ်ႇၸဵပ်း 156 ၵေႃႉ ၼႂ်းပၢင်တိုၵ်း သိုၵ်းမၢၼ်ႈ တင်း ရၶႅင်ႇ

သိုၵ်းမၢၼ်ႈ လႄႈ သိုၵ်းရၶႅင်ႇ Arakan Army -AA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ မိူင်းရၶႅင်ႇသေ ႁဵတ်းႁႂ်ႈ ၵူၼ်းမိူင်း ဢၼ်ဢမ်ႇမီးတၢင်းၽိတ်းသင်ၼၼ်ႉ လႆႈဝၢတ်ႇၸဵပ်း လူႉတၢႆယွၼ်ႉပၢင်တိုၵ်း တင်းၼမ် ၼႆယဝ်ႉ။ ၸွမ်းၼင်ႇ ၼႂ်းသဵၼ်ႈမၢႆ ၸၢဝ်းၶိူဝ်းၽွမ်ႉႁူမ်ႈ ရၶႅင်ႇ REC ၵဵပ်းဝႆႉၼၼ်ႉ တင်ႈတႄႇၼႂ်းပီႊ 2018 ထိုင် ဝၼ်းထီႉ 25 July 2019 ၼႆႉ သိုၵ်းမၢၼ်ႈ လႄႈ တပ်ႉသိုၵ်းရၶႅင်ႇ ပဵၼ်ပၢင်တိုၵ်းၵၼ်သေ မီးၵူၼ်းမိူင်း လႆႈတၢႆယွၼ်ႉ ၼႂ်းၵႄႈပၢင်တိုၵ်း 62 ၵေႃႉ ဝၢတ်ႇၸဵပ်း 156 ၵေႃႉ ၊ ၼႂ်းၵူၼ်းမိူင်း ဢၼ်ဝၢတ်ႇၸဵပ်း လႄႈ လူႉတၢႆၼၼ်ႉ ၵမ်ႈၽွင်ႈ ယဵပ်ႇ/ၽႃႇ ၺႃးမၢၵ်ႇ ၊ တိူဝ်ႉၸပ်းၺႃး ၸၢၵ်ႇမၢၵ်ႇလူင် ၊ ဝၢတ်ႇၸဵပ်းလူႉတၢႆ ယွၼ်ႉတၢင်ႇလွင်ႈ ၼႂ်းၵႄႈပၢင်တိုၵ်း ၼႆယဝ်ႉ။ ၸဝ်ႈသိုၵ်းလူင် ဝိၼ်းသေႃႇဢူး ၽူႈၵွၼ်းတိူင်းပွတ်းတူၵ်း လၢတ်ႈဝႃႈ ၼႂ်းၵႄႈၵၢင်ပၢင်တိုၵ်းၼၼ်ႉ ၽၢႆႇသိုၵ်းမၢၼ်ႈ လႆႈပိုတ်းယိုဝ်း ဢမ်ႇသၢင်ႇထုၵ်ႇသေ ၵႂႃႇတိူဝ်ႉၸပ်းၺႃး ၵူၼ်းမိူင်းၼၼ်ႉ ၸၢင်ႈမီး ၵႂႃႇလႆႈယူႇ တင်းၽၢႆႇ AA ၵေႃႈ ၸၢင်ႈမီးယူႇ ဝႃႈၼင်ႇၼႆ ၊ ၽၢႆႇ AA တႄႉလၢတ်ႈဝႃႈ ၼႂ်းၶၢဝ်းယၢမ်း ပဵၼ်ပၢင်တိုၵ်း ၸုမ်း AA ပိုတ်းယိုဝ်းသေ ၵူၼ်းမိူင်းလႆႈတၢႆၼၼ်ႉ ဢမ်ႇမီးသေၵေႃႉ ၼႆ လႆႈႁၼ် ၼႂ်းၶၢဝ်ႇပိုၼ်ႉတီႈ DVB ဢွၵ်ႇဝႆႉ မိူဝ်ႈဝႃးဝၼ်းထီႉ 31 July 2019 ၼင်ႇၼႆ။ မိူဝ်ႈဝၼ်းထီႉ 30 July 2019 သိုၵ်းမၢၼ်ႈ လႄႈ သိုၵ်းရၶႅင်ႇ AA ပဵၼ်ပၢင်တိုၵ်းၵၼ် ၼႂ်းပိုၼ်ႉတီႈ ၸႄႈဝဵင်းပူးတီးတွင်ႇ မိူင်းရၶႅင်ႇ ၼႆယဝ်ႉ။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-08-01T13:33:19

https://taifreedom.com/%e1%81%bc%e1%82%82%e1%80%ba%e1%80%b8%e1%81%b6%e1%81%a2%e1%80%9d%e1%80%ba%e1%80%b8%e1%80%90%e1%81%a2%e1%80%84%e1%80%ba%e1%80%b8-7-%e1%80%9d%e1%81%bc%e1%80%ba%e1%80%b8-%e1%81%b5%e1%80%b0%e1%80%9d/

ၼႂ်းၶၢဝ်းတၢင်း 7 ဝၼ်း ၵူဝ်းရီးယႃးႁွင်ႇ ယိုဝ်းမၢၵ်ႇလူင် Ballistic missile ထိုင် 2 ပွၵ်ႈ

မိူဝ်ႈဝၼ်းထီႉ 31/07/2019 ၽူႈသိုဝ်ႇၶၢဝ်ႇ ယွၼ်ႊဢၢပ်ႉ (Yonhap News ) ၶွင်ၵူဝ်းရီးယႃးၸၢၼ်း ပိုၼ်ၽၢဝ်ႇဝႃႈ ၽူႈၼမ်းၵူဝ်းရီးယႃးႁွင်ႇ ၶိမ်ၸူင်ဢိုၼ် လႆႈမီးၵၢၼ်ယိုဝ်းမၢၵ်ႇလူင် Ballistic missile 2 လုၵ်ႈ တီႁိမ်းပၢင်ႇလၢႆႇ သမုတ်ႉတရႃႇၵူဝ်းရီးယႃး မိူင်းႁမ်ၵယွင်းတႂ်ႈ ပွတ်းဢွၵ်ႇၶွင်မိူင်း ၵူဝ်းရီးယႃးႁွင်ႇ ၼႆယဝ်ႉ။ ဝၼ်းထီႉ 31/07/2019 ၵၢင်ၼႂ်ၸဝ်ႉ ၶၢဝ်းယၢမ်း 05:06 မူင်းၼၼ်ႉ သိုၵ်းၵူဝ်းရီးယႃးႁွင်ႇၶဝ် လႆႈယိုဝ်း မၢၵ်ႇလူင်ၵႂႃႇ 1 လုၵ်ႈလႄႈ သမ်ႉလႆႈသိုပ်ႇယိုဝ်းထႅင်ႈလုၵ်ႈထီႉ 2 ၼႂ်းၶၢဝ်းယၢမ်း 05:27 မူင်းသေ ယူႇတီႈ ၽူႈၵွၼ်းသိုၵ်း ၽၢႆႇၵူဝ်းရီးယႃးၸၢၼ်းလႄႈ ဢမေႇရိၵၼ်ႇၶဝ် ၶၢတ်ႈလၢမ်းဝႃႈ မၢၵ်ႇလူင်ဢၼ် ၵူဝ်းရီးယႃးၶဝ် ယိုဝ်းပွၵ်ႈၵမ်းၼႆႉ မိူၼ်ငၢႆးၵၼ်တင်းမၢၵ်ႇလူင် ဢၼ်ၶဝ်ယိုဝ်းမိူဝ်ႈပူၼ်ႉမႃး 6 ဝၼ်း ၼၼ်ႉၵူၺ်း တၢင်းသုင် တေၶိုၼ်ႈလႆႈမွၵ်ႈ 30 ၵီႇလူဝ်ႇလႄႈ တၢင်းယိုဝ်းၵႆလႆႈသမ်ႉ မွၵ်ႈ 250 ၵီႇလူဝ်ႇ ၼႆယဝ်ႉ။ ၵဵဝ်ႇလူၺ်ႈလွင်ႈ ၶိမ်ၸူင်ဢိုၼ် ၽူႈၼမ်းၵူဝ်းရီးယႃးႁွင်ႇ ယိုဝ်းမၢၵ်ႇလူင်ပွၵ်ႈၵမ်း 2 ၼႂ်းၶၢဝ်း တၢင်းၼႂ်းၶၢဝ်းတၢင်း ဢမ်ႇထိုင် 7 ဝၼ်းၼႆႉ ၵေႃသိုဝ်ႇၶၢဝ်ႇ BBC လၢမ်းၶၢတ်ႈဝႃႈ ပဵၼ်ယွၼ်ႉပိူဝ်ႈဝႃႈ ၽၢႆႇတပ်ႉ သိုၵ်း ဢမေႇရိၵၼ်ႇလႄႈ တပ်းသိုၵ်း ၵူဝ်းရီးယႃးၸၢၼ်းၶဝ် တိုၵ်ႉတေသိုပ်ႇမီး ပၢင်ၽိုၵ်းၽွၼ်ႉ ၵၢၼ်တိုၵ်းသိုၵ်း ၸွမ်းၵၼ် ၸိူင်ႉၼင်ႇၵူႈပီပီယူႇၼႆလႄႈ ႁဵတ်းႁႂ်ႈ ၶိမ်ၸူင်ဢိုၼ် ၽူႈၼမ်းၵူဝ်းရီးယႃး ႁွင်ႇၶဝ် ဢမ်ႇႁၢၼ်ႉၸႂ် ၼႆယဝ်ႉ။ ၶိမ်ၸူင်ဢိုၼ် ၽူႈၼမ်းၵူဝ်းရီးယႃးႁွင်ႇလႄႈ တူဝ်ႇၼႄႇထမ်ႉ ၸွမ်ပွင်ၸိုင်ႈ မိူင်းဢမေႇရိၵၼ်ႇ တိုၵ်ႉႁူပ်ႉထူပ်း ဢုပ်ႇဢူဝ်းၵၼ် မိူဝ်ႈၼႂ်းလိူၼ် June ပီ 2019 ပူၼ်ႉမႃးၼႆႉ တီႈလႅၼ်လိၼ် ၵူဝ်းရီးယႃးႁွင်ႇလႄႈ ၵူဝ်းရီးယႃး ၸၢၼ်းၶဝ် တိတ်းၸပ်းၵၼ်ၼၼ်ႉၵူၺ်း လႆႈႁူႉၸွမ်းၶၢဝ်ႇထႆးရတ်ႉ ဢွၵ်ႇဝႆႉ ၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2019-08-01T13:25:46

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%a2%e1%80%99%e1%80%b1%e1%82%87%e1%80%9b%e1%80%ad%e1%81%b5%e1%81%bc%e1%80%ba%e1%82%87-%e1%80%9c%e1%82%84%e1%82%88-%e1%80%99%e1%80%ad%e1%80%b0/

မိူင်းဢမေႇရိၵၼ်ႇ လႄႈ မိူင်းၶၼေႇတႃႇ လႆႈထုၵ်ႇၺႃး ၵူၼ်းလၵ်ႉႁႅၵ်ႉၶေႃႈမုၼ်း ၼပ်ႉႁူဝ်လၢၼ်ႉၵေႃႉ

ယေးငိုၼ်းလူင် ၶႅပ်ႇပီႇတႃႇဝၼ်း (Capital One Bank) ဢၼ်မီးဝႆႉ ၼႂ်းမိူင်း ဢမေႇရိၵၼ်ႇ လႄႈ မိူင်းၶၼေႇတႃႇ လႆႈထုၵ်ႇၺႃး ၵူၼ်းႁႅၵ်ႇၵႃႇၽၢႆႇၶွမ်ႇၽိဝ်ႇတိူဝ်ႇ ၶဝ်ႈသွၵ်ႈယႃႉတဝ် ထိုင်ၶေႃႈမုၼ်း သုၼ်ႇတူဝ် ၽူႈၸိူဝ်းၸႃႉဢၼ် လႆႈယိပ်းတိုဝ်းဝႆႉဝႂ်ယေးငိုၼ်း ၶႅပ်ႇပီႇတႃႇဝၼ်းၼၼ်ႉ ထိုင်106 လၢၼ်ႉ ၵေႃႉၼႆ။ မိူဝ်ႈဝၼ်းထီႉ 29/07/2019 ၽူႈၵုမ်းၵမ် ၽၢႆႇယေးငိုၼ်းလူင် ၶႅပ်ႇပီႇတႃႇဝၼ်း ၼႂ်းၸိုင်ႈမိူင်းလူင် ဢမေႇရိၵၼ်ႇ လႆႈဢွၵ်ႇပိုၼ်ၽၢဝ်ႇၵႂႃႇဝႃႈ မိူဝ်ႈဝၼ်းထီႉ 19/07/2019 ပူၼ်ႉမႃးၼၼ်ႉ မီးႁႅၵ်ႇၵႃႇ ၽၢႆႇၶွမ်ႇၽိဝ်ႇတိူဝ်ႇ လႆႈလၵ်ႉ ၶဝ်ႈသွၵ်ႈႁႃ ၶေႃႈမုၼ်းသုၼ်ႇတူဝ် ၽူႈၸိူဝ်းယိပ်းတိုဝ်းဝႆႉ ဝႂ်ယေးငိုၼ်း ၶႅၵ်ႉပီႇတႃႇဝၼ်း ႁူမ်ႈတင်းသဵင်ႈ မီး106 လၢၼ်ႉၵေႃႉဝႃႈၼႆ။ ႁႅၵ်ႇၵႃႇ ပွၵ်ႈၵမ်းၼႆႉ လႆႈဝႃႈပဵၼ်ႁႅၵ်ႇၵႃႇ ဢၼ်ႁုၵ်ႉႁၢႆႉယႂ်ႇလူင်သေပိူၼ်ႈ တီႈၼႂ်းယေးငိုၼ်း ၶႅပ်ႇပီႇတႃႇဝၼ်း ၼႆယဝ်ႉ ၽူႈၸိူဝ်းဢၼ်လႆႈထုၵ်ႇ ႁႅၵ်ႇၵႃႇ ၶဝ်ႈထိုင်ၶေႃႈမုၼ်းသုၼ်ႇ တူဝ်ၶဝ်လႆႈၼၼ်ႉ ၵမ်ႈၼမ်တေပဵၼ်ၵူၼ်းၼႂ်း ၸိုင်ႈမိူင်းလူင် ဢမေႇရိၵၼ်ႇ 100 လၢၼ်ႉၵေႃႉလႄႈ ထႅင်ႈ 6 လၢၼ်ႉၵေႃႉသမ်ႉ ပဵၼ်ၵူၼ်းၼႂ်းမိူင်း ၶၼေႇတႃႇ ၼႆယဝ်ႉ။ လွင်ႈလႆႈပဵၼ်ၵႂႃႇ ႁႅၵ်ႇၵႃႇ ၶွမ်ႇၽိဝ်ႇတိူဝ်ႇ ဢၼ်လႆႈလၵ်ႉၸူၼ် ၶေႃႈမုၼ်းၼႂ်းယေးငိုၼ်း ၶႅပ်ႇပီႇတႃႇဝၼ်း ပွၵ်ႈၵမ်း ၼႆႉ ၽူႈၵုမ်းၵမ် ၽၢႆႇယေးငိုၼ်းလူင် ၶဝ်လၢတ်ႈဝႃႈ ႁႅၵ်ႇၵႃႇ တၼ်းလႆႈၶဝ်ႈထိုင် ၸိုဝ်ႈၵူၼ်းလႄႈ မၢႆၾူၼ်းၸိူဝ်း ၼႆႉၵူၺ်းဝႃႈၼႆ မၢႆလပ်ႉယေးငိုၼ်းတႄႉ ဢမ်ႇတၼ်း ၶဝ်ႈထိုင်လႆႈၼႆယဝ်ႉ ၽူႈလၵ်ႉၵေႃႉ ပဵၼ်ႁႅၵ်ႇၵႃႇ ပွၵ်ႈၵမ်းၼႆႉ လႆႈႁူႉဝႃႈ ၽၢႆႇၽူႈမီးပုၼ်ႈၽွၼ်းၶဝ် လႆႈၵုမ်းၶင်တူဝ် မၼ်းဝႆႉယဝ်ႉ လႆႈႁူႉၸွမ်းၶၢဝ်ႇ ထႆးရတ်ႉ ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-08-01T12:12:01

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8-%e1%80%90/

သိုၵ်းမၢၼ်ႈ ႁၢင်ႈႁႅၼ်း တေသိုဝ်ႉ ႁိူဝ်းလမ်ၼမ်ႉ မိူင်းဢိၼ်းတီးယႃး

သိုဝ်ႇၶၢဝ်ႇ Economic Times တႅမ်ႈဝႆႉဝႃႈ ၼႂ်းပီႊၼႆႉ မိူင်းဢိၼ်းတီးယႃး တေလွႆးဢၢပ်ႈ ႁိူဝ်းလမ်ၼမ်ႉ INS Sindhuvir သႅၼ်းမဵဝ်း Kilo class ဢၼ်ၸႂ်ႉႁႅင်းၾႆးၾႃႉ လႄႈ ၼမ်ႉမၼ်းၸၢၵ်ႈ ပၼ်သိုၵ်းမၢၼ်ႈ ဢၼ်တေပဵၼ်မႃး ႁိူဝ်းလမ်ၼမ်ႉ ဢွၼ်တၢင်းသုတ်း တႃႇသိုၵ်းမၢၼ်ႈ ဝႃႈၼႆ ၊ ႁိူဝ်းလမ်ၼမ်ႉ INS Sindhuvir ၼႆႉ တပ်ႉၼမ်ႉသိုၵ်းမၢၼ်ႈ မီးယိူင်းဢၢၼ်း တႃႇတေၸႂ်ႉ တီႈၽိုၵ်းသွၼ်ၵၢၼ်သိုၵ်း ၼႆယဝ်ႉ။ ႁိူဝ်းလမ်ၼမ်ႉသႅၼ်းမဵဝ်း Kilo class ၼႆႉ မိူင်းဢိၼ်းတီးယႃး သိုဝ်ႉမႃးတီႈ မိူင်းရႃးသျႃး မိူဝ်ႈပီႊ 1980 ၼႆယဝ်ႉ ၊ ယၢမ်းၽွင်းတေႃႈလဵဝ် ၶွမ်ႇပၼ်ႇၼီႇ Hindustan Shipyard ၶိုၼ်းမႄးၵုမ်း ႁဵတ်းသၢင်ႈ တီႈဝဵင်း Vizag သေ ၼႂ်းပီႊ 2019 ပႆႇသဵင်ႈၼႆႉ တေမႄးၵုမ်း ႁဵတ်းသၢင်ႈႁႂ်ႈယဝ်ႉတူဝ်ႈၵႂႃႇ ဝႃႈၼႆ ၊ ဢၼ်လူဝ်ႇႁဵတ်းသၢင်ႈ မႄးၵုမ်းၼၼ်ႉ ယွၼ်းၶႂၢင်ႉတီႈ မိူင်းရႃးသျႃး ဢၼ်ႁဵတ်းဢွၵ်ႇ ႁိူဝ်းလမ်ၼမ်ႉ ဢွၼ်တၢင်းသုတ်းၼၼ်ႉသေ တႃႇၽိုၵ်းသွၼ်တီႈ တပ်ႉၼမ်ႉ သိုၵ်းမၢၼ်ႈၼၼ်ႉ တေမႄးၵုမ်း ႁၢင်ႈႁႅၼ်း မိူၼ်ၼင်ႇ ပိူင်ၵဝ်ႇၵႂႃႇ ၼႆယဝ်ႉ။ ၼႂ်းလိူၼ် July ပူၼ်ႉမႃးၼႆႉ ၽူႈမီးပုၼ်ႈၽွၼ်း သိုၵ်းမၢၼ်ႈ လႄႈ ဢိၼ်းတီးယႃး မီးလွင်ႈႁူပ်ႉထူပ်း ဢုပ်ႇဢူဝ်းၵၼ်သေ ၸွမ်ၸိၵ်းသိုၵ်း မိၼ်းဢွင်ႇလႅင်ႇ ၵေႃႈ ႁွတ်ႈၽႅဝ်ဝႆႉတီႈ မိူင်းဢီးတီးယႃး ဝႃႈၼႆ ၊ ၽွင်းလူင် ၽၢႆႇၵႅတ်ႇၶႄ ဢိၼ်းတီးယႃး လၢတ်ႈဝႃႈ လွင်ႈၽၢႆႇၵႅတ်ႇၶႄ တင်းသွင်မိူင်း ၊ လွင်ႈတေႁူမ်ႈႁွမ်းၵၼ် ႁဵတ်းသၢင်ႈ ၵၢၼ်ၽိုၵ်းသိုၵ်း ၊ လွင်ႈဢိၼ်းတီးယႃး တေသွၼ်ပၼ် ၵၢၼ်သိုၵ်း သိုၵ်းမၢၼ်ႈ ၊ ၼင်ႇႁိုဝ် လွင်ႈႁူမ်ႇလူမ်ႈ သၢႆသဵၼ်ႈတၢင်းၼမ်ႉ ပေႃးတေၶႅမ်ႉလႅပ်ႈၼၼ်ႉ တေႁူမ်ႈႁွမ်း ၵၼ်ႁဵတ်းသၢင်ႈၼႆ လႆႈဢုပ်ႇဢူဝ်းၵၼ်တင်း ၸွမ်ၸိၵ်းသိုၵ်း မိၼ်းဢွင်ႇလႅင်ႇၵႂႃႇ ၼႆယဝ်ႉ။ Jane’s Defence Weekly သိုဝ်ႇၶၢဝ်ႇ မိူင်းဢိၼ်းတီးယႃး တႅမ်ႈဝႆႉဝႃႈ လွင်ႈတႃႇတေလွႆးဢၢပ်ႈပၼ် ႁိူဝ်းလမ်ၼမ်ႉ INS Sindhuvir ဢၼ်ႁဵတ်းဢွၵ်ႇ မိူဝ်ႈပၢၼ်သူဝ်ႇပီႇယႅတ်ႉၼႆႉ ၽူႈတၢင်တူဝ် ၸုမ်းၸွမ်ၸိၵ်းသိုၵ်း မိၼ်းဢွင်ႇလႅင်ႇ လႄႈ ၽူႈမီးပုၼ်ႈၽွၼ်း ၽၢႆႇၵႅတ်ႇၶႄ မိူင်းဢိၼ်းတီးယႃး လႆႈႁူပ်ႉထူပ်းဢုပ်ႇဢူဝ်းၵၼ်ၵႂႃႇ ၼႂ်းဝၼ်းထီႉ 29 July 2019 ၼၼ်ႉ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2019-07-31T15:34:43

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8%e1%81%b5%e1%81%a2%e1%81%bc%e1%80%ba%e1%80%90%e1%82%83/

ၵူၼ်းမိူင်းႁဵတ်းၵၢၼ်တႃးသီ ဢမ်ႇလႆႈငိုၼ်းၵႃႈႁႅင်း လႄႈ ၼႄၵၢင်ၸႂ် တေႃႇၸဝ်ႈၶွင် Gold Luck Water Park

ၵူၼ်းမိူင်း ၸိူဝ်းႁဵတ်းၵၢၼ် တႃးသီ ၼႂ်း Gold Luck Water Park ဢမ်ႇလႆႈငိုၼ်းၵႃႈႁႅင်း တီႈပေႃႈလဵင်ႉ/ၸဝ်ႈၶွင် လႄႈ လႆႈႁူမ်ႈၵၼ် ဢွၵ်ႇၼႄၵၢင်ၸႂ် လုၵ်ႉတီႈပွၵ်ႉ 1 ယိပ်းပၢႆႉပႆတၢင်းၵႂႃႇထိုင်တီႈ ၼႃႈႁူင်းႁေႃးၵၢင်ဝဵင်း ဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မိူင်းဝၼ်းထီႉ 30 July 2019 ယၢမ်းၵၢင်ၼႂ် 09:00 မူင်း ၵူၼ်းမိူင်း ၸိူဝ်းႁဵတ်းၵၢၼ် တႃးသီ ၼႂ်း Gold Luck Water Park လႆႈယိပ်းပၢႆႉ ၼႄၵၢင်ၸႂ်တေႃႈၸဝ်ႈၶွင် (Gold Luck Water Park) ၵႂႃႇဝႃႈ ၶႂ်ႈႁႂ်ႈ ဢူးယႄးၼၢႆႇ ၼႆႉ ႁၼ်ထိုင်ၵၢင်ၸႂ်ၶဝ် ၊ ႁႂ်ႈဢူးယႄးၼၢႆႇ ၸၢႆႇပၼ်ငိုၼ်း ၵႃႈႁဵတ်းၵၢၼ်တႃးသီ ဝႆးဝႆး ၊ ႁႂ်ႈၸိူဝ်းပဵၼ်ပေႃႈ လဵင်ႉၼၼ်ႉ ပွႆႇပၼ်ၵူၼ်းႁဵတ်းၵၢၼ် ဢၼ်ၺႃးၶီႇၼဵၵ်းတဵၵ်းတဵင် ဝႆးဝႆး ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ တင်းၽၢႆႇၵူၼ်းႁဵတ်းၵၢၼ်တႃးသီ ၼႂ်း Gold Luck Water Park တႄႉဝႃႈ လူဝ်ႇလႆႈငိုၼ်း ၵႃႈႁႅင်း တီႈ ဢူးယႄးၼၢႆႇ မွၵ်ႈသၢင်ႉငိုၼ်းမၢၼ်ႈ 130 သႅၼ်ပျႃး ၊ ၼႂ်းငိုၼ်းမွၵ်ႈ 130 သႅၼ်ပျႃးၼၼ်ႉ ၵူၼ်းႁဵတ်းၵၢၼ်တင်းမူတ်း 15 ၵေႃႉ လူဝ်ႇလႆႈၸႅၵ်ႇၽေပၼ်ၵၼ်ၵေႃႉၶိုင်ႈ ၼႆယဝ်ႉ ၊ တင်းၽၢႆႇ ဢူးယႄးၼၢႆႇ တႄႉဝႃႈ တွၼ်ႈၵၢၼ်တႃးသီ မဝ်ဢဝ်ၼႆႉ လႆႈႁဵတ်းလိၵ်ႈႁူမ်ႈမၢႆၵၼ်သေ ၸၢင်ႈၶဝ်မႃးႁဵတ်းၵၢၼ် လႄႈ လွင်ႈငိုၼ်း ၸိူဝ်းၼႆႉၵေႃႈ လႆႈသၢင်းလၢင်းပၼ်ၵၼ်မူတ်းယဝ်ႉ ၊ သင်ဝႃႈ ၽၢႆႇၶဝ်ဢမ်ႇမီးလွင်ႈႁၢၼ်ႉၸႂ်ၼႆ ၵႂႃႇတိူင်ႇလႆႈတီႈ လုမ်းတႅပ်းတတ်းတြႃး ၊ လုမ်းႁႅင်းၵၢၼ် ၸိူဝ်းၼႆႉလႆႈယူႇ ၊ တွၼ်ႈတႃႇ တေၵႄႈၶၢႆလွင်ႈၼႆႉၼၼ်ႉ ယူႇတီႈတူဝ် ၶႃႈႁဝ်း တူဝ်ႈတၼ်းဝႆႉယူႇ ဝႃႈၼင်ႇၼႆ။ ၼႂ်းၸုမ်းၶၢဝ်ႇ ၽူႈတွႆႇႁွၵ်ႈ ဢွၵ်ႇဝႆႉဝႃႈ တွၼ်ႈတႃႇတေဢဝ်ၶၢဝ်ႇလွင်ႈၵူၼ်းတႃးသီ ဢၼ်ဢမ်ႇလႆႈ ငိုၼ်းၵႃႈႁႅင်းၼၼ်ႉ ယူႇတီႈၶုၼ်ႇသေႃႇဢူး ၽူႈသိုဝ်ႇၶၢဝ်ႇ DVB ၊ မမျတ်ႉၼူဝ်းတူႇ ၽူႈသိုဝ်ႇၶၢဝ်ႇမျၢၼ်ႇမႃႇထၢႆးမ် လႆႈၵႂႃႇတွင်ႈထၢမ် ဢူးယေးၼၢႆႇ မိူဝ်ႈဝၼ်းတီႈ 22 July 2019 လႄႈ ၽူႈသိုဝ်ႇၶၢဝ်ႇသွင်ၵေႃႉ ၺႃးလွၵ်ႇငိုတ်ႈသေဢမ်ႇၵႃး ၺႃးဢဝ်လိူင်ႈ ပိုတ်ႇဢမုၶတီးတေႃႇ သိုဝ်ႇၶၢဝ်ႇ လူၺ်ႈတၢင်းၽိတ်း ႁေႃႈၵႃး ဢမ်ႇမီးၶွၼ်ႇ ဝႃႈၼႆ။ ၼင်ႇႁိုဝ် တေလႆႈၶိုၼ်းၵႃႈႁႅင်းၸိူဝ်းၼၼ်ႉ ယူႇတီႈၵူၼ်းႁဵတ်းၵၢၼ် လႆႈတၢင်ႇလိၵ်ႈထိုင်တီႈ ၵေႃႇမတီႇငူပ်ႉငီႉ ၵႄႈၶၢႆပၼ်ႁႃ ၵူၼ်းႁဵတ်းၵၢၼ် ဝႆႉယူႇၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-31T13:40:08

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%9d-uwsa-39-%e1%81%b5%e1%80%b1%e1%82%83%e1%82%89-%e1%81%b5%e1%80%ad%e1%81%bc%e1%80%ba%e1%81%ba%e1%82%83%e1%80%b8%e1%81%bc%e1%80%99%e1%80%ba/

သိုၵ်းဝ UWSA 39 ၵေႃႉ ၵိၼ်ၺႃးၼမ်ႉ ဢမ်ႇမူတ်းသႂ်သေ မိူဝ်ႇပဵၼ်ၵွင်ႉ

သိုၵ်းဝ UWSA တပ်ႉၵွင် 778 ယူႇၽၢႆႇတႂ်ႈၵုမ်းၵၼ် တပ်ႉၸုမ်း 171 ဢၼ်ပၵ်းသဝ်းဝႆႉတီႈ ဝၢၼ်ႈၶၢႆးလူင် ၸႄႈဝဵင်းမိူင်းတူၼ် ၸိုင်ႈတႆးပွတ်းဢွၵ်ႇ ဢၼ်တိတ်းၸပ်းၵၼ်တင်း လႅၼ်လိၼ်တႆး/ထႆး ၵိၼ်ၺႃးၼမ်ႉ ဢမ်ႇမူတ်းသႂ်သေ မိူဝ်ႇပဵၼ်ၵွင်ႉ လႄႈ လႆႈသူင်ႇယူတ်းယႃတူဝ် တီႈ ႁူင်းယႃၸႄႈဝဵင်း ပၢင်မၢၵ်ႇၽႃႈ ၸႄႈတွၼ်ႈမႄႈႁွင်ႈသွၼ် ၸိုင်ႈထႆး ဝႃႈၼႆ။ မိူဝ်ႈဝၼ်းထီႉ 29 July 2019 သိုၵ်းဝ UWSA ၵိၼ်ၺႃးၼမ်ႉ ဢမ်ႇမူတ်းသႂ်သေ မီးလွင်ႈပဵၼ်တွင်ႉၸဵပ်း ၊ တွင်ႉၵႅၼ်း ၊ ဢေႃႉႁၢၵ်ႈ ဢိၵ်ႇတင်း လိုမ်းတူဝ် လႄႈ လႆႈသူင်ႇယူတ်းယႃတူဝ်တီႈ ႁူင်းယႃ ၸႄႈဝဵင်း ပၢင်မၢၵ်ႇၽႃႈ ၸႄႈတွၼ်ႈ မႄႈႁွင်ႈသွၼ် ၸိုင်ႈထႆးၵႂႃႇသေ ၵဵဝ်ႇၵပ်းလွင်ႈတၢင်း ထိုင်တီႈပေႃးလႆႈသူင်ႇယူတ်းယႃတူဝ် ၼႂ်းမိူင်းထႆးၼႆႉ ယွၼ်ႉသိတ်းယႃႈၶႃႈ မူင်ႈမႅင်း ၼႂ်းသူၼ်ႁႆႈ ဢၼ်မီးၽၢႆႇၼိူဝ် ၼမ်ႉႁွင်ႈ ဢၼ်ၵူၼ်းဝၢၼ်ႈၸႂ်ႉတိုဝ်း ဝႃႈၼႆ ၊ ဝၢႆးသေသိတ်းယႃႈၶႃႈ မူင်ႈမႅင်းယဝ်ႉ ၽူၼ်မႃးလႄႈ ႁဵတ်းႁႂ်ႈယႃႈ ၶႃႈမူင်ႈမႅင်း ဢၼ်သိတ်းၼႂ်းသူၼ်ႁႆႈၼၼ်ႉ လႆၶဝ်ႈၵႂႃႇ ၼႂ်းၼမ်ႉႁွင်ႈ ၸွမ်းၼမ်ႉၽူၼ် လႄႈ ၸင်ႇလႆႈၵိၼ်ၺႃး ၼမ်ႉယႃႈၶႃႈမူင်ႈမႅင်း ဢၼ်သိတ်းၼႂ်းသူၼ်ႁႆႈသေ မိူဝ်ႇပဵၼ်ၵွင်ႉ ၼႆယဝ်ႉ။ သိုၵ်းဝ UWSA ဢၼ်ၵိၼ်ၺႃး ၼမ်ႉသိတ်းယႃႈၶႃႈမူင်ႈမႅင်းသေ မိူဝ်ႇပဵၼ်ၵွင်ႉ လႆႈသူင်ႇယူတ်းယႃတူဝ်တီႈ ႁူင်းယႃ ၸႄႈဝဵင်း ပၢင်မၢၵ်ႇၽႃႈၼႆႉ ၸၢႆး 37 ၵေႃႉ ယိင်း 2 ၵေႃႉ ႁူမ်ႈ 39 ၵေႃႉ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-31T12:18:16

https://taifreedom.com/%e1%80%9b%e1%80%b1%e1%82%83%e1%80%b8%e1%81%b5%e1%82%83%e1%82%87-%e1%81%b5%e1%82%83%e1%82%87%e1%80%9c%e1%80%99%e1%80%b0-%e1%81%bc%e1%82%82%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba/

ရေႃးၵႃႇ ၵႃႇလမူ ၼႂ်းမိူင်းလၢဝ်း

ရေႃးၵႃႇ ၵႃႇလမူ တီႈဝဵင်းပေႃႊရိၶမ်းၶျႆး ၽႄႈၸပ်းၵၼ် ၼႂ်း 10 လင်ႁိူၼ်းတမ်း ၸဝ်ႈၼႃႈတီႈ (ၽူႈမီးပုၼ်ႈ ၽွၼ်း) ၶဝ်လႆႈၽဵဝ်ႈမူၺ့် ပႅတ်ႈမူၸိူဝ်းၸပ်းရေႃးၵႃႇ ၵႃႇလ ၼိုင်ႈႁဵင်ပၢႆ ၊ မူၸိူဝ်းၸပ်းရေႃး ၵႃႇၼၼ့် ပဵၼ်တီႈ ၼႂ်းဝဵင်းပေႃႊရိၶၼ်း ၊ ဝဵင်းထွင်း လႄႈဝဵင်းၵမ်ႊၵိူတ်ႇ ၸဝ်ႈၼႃႈတီႈၽၢႆႇၵိၼ်ယႅမ့် လႆႈဢဝ် ပွတ်းၼိူဝ့်မူ ၵူႈ ႁိူၼ်းႁိူၼ်းသေ ထတ်းသၢင်ႈတူၺ်း ၼႂ်းၼိူဝ့်မူၼၼ့် လႆႈႁၼ်မႅၼ်ႈၸိူဝ့်မႅင်း ၵႃႇလ ၼႂ်းၼိူဝ့်မူ၊ လႆႈႁုၸွမ်း လူၺ်ႈၸဝ်ႈၼႃႈတီႈ ၽၢႆႇၽုၵ်ႇသွမ်ႈ လဵင့်လူလႄႈၽၢႆႇပႃႇမႆ့ ၼႂ်းၸေႈဝဵင်းပေႃႊရိၶမ်းၶျႆး လၢတ်ႈၼႄတီႈၽၢႆႇ ၶၢဝ်ႇ RFA ၼႂ်း ဝၼ်းထီ့ 29.07.2019 ၼႆ့ဝႃႈ- “မိူဝ်ႈၸဝ်ႈၼႃႈတီႈႁဝ်းၶႃႈ လူင်းၵႂႃႇၵူတ်ႇထတ်းလိူင်ႈမူတၢႆၼၼ့် လႆႈႁၼ်ဝႃႈ မူတၢႆတႄ့လႄႈ လႆႈႁၼ်ၺႃး မူငဝ်မိုင် ဢၼ်ၸမ်တေတၢႆၼၼ့်ပႃးထႅင်ႈ ၊ သမ့်ဢဝ်လိူတ်ႈမူတၢႆၵႂႃႇယဝ့်ၸိူဝ်းၼၼ့် ၵႂႃႇၵူတ်ႇထတ်းတူၺ်း ၵေႃႈလႆႈႁၼ်ဝႃႈ ၸပ်းရေႃးၵႃႇတႄ့ ၊ ယွၼ့်ၼၼ့် ႁႂ်ႈၸဝ်ႈၼႃႈတီႈ ပႂ်ႉၵူတ်ႇထတ်းပၼ် ႁူတ်းၼမ့်ယႃႈယႃ ၶႃႈ ႁႅမ်ၸိူဝ့်မႅင်း ၽဵဝ်ႈမူၺ့်မူၸိူဝ်းၸပ်း ရေႃးၵႃႇၼၼ့် ၸွမ်းထႅင်ႈ” ၼႆယဝ့်။ ၸဝ်ႈၼႃႈတီႈသိုပ်ႇလၢတ်ႈ “တီႈဝဵင်းပေႃႊရိၶၼ်ႊ တိုၵ့်မီးမူၵမ်ႈၽွင်ႈ ဢၼ်ပွႆႇလဵင့်ဝႆ့ လႄႈၸပ်းၸိူဝ့်မႅင်း ၼႂ်းၼၼ့် ၵမ့်ၼမ်ပဵၼ်မူသႅၼ်းယႂ်ႇ 29 တူဝ် မူသႅၼ်းလဵၵ့် 47 တူဝ် တိၺွပ်းဢမ်ႇလႆႈလႄႈ မၢင်ပွၵ်ႈၵႂႃႇတၢႆ ၸွမ်းၼႂ်းၸွၵ့် ၼႂ်းယုမ်း ၸွမ်းႁွင်ႈၼမ့်ၸိူဝ်းၼႆ့” ၼႆယူႇယဝ့်။ ၸိူင့်ႁိုဝ်ၵေႃႈလီ မိူဝ်ႈဢႃးတိတ့်ပူၼ့်မႃး ၸဝ်ႈၼႃႈတီႈလႆႈထတ်းႁၼ်မႅၼ်ႈမူ ဢၼ်ၸပ်းရေႃးၵႃႇ လႄႈ တႆၢ ၼႂ်းၸေႈဝဵင်းပေႃႊရိၶၼ်ႊ ၼႂ်းဝၢၼ်ႈပၢၵ်ႇထိူင်ႇ ဝၢၼ်ႈၻင်ႊ ဝၢၼ်ႈၽႃမိူင်း ၸမ် 500 တူဝ် လႆႈၽဵဝ်ႈမူၺ့် ႁႅမ်တၢႆၵႂႃႇပႅတ်ႈယဝ့် 142 တူဝ် လိူဝ်သေၼၼ့် လႆႈၾၢင့်သတိပႂ်ႉတူၺ်းဝႆ့ယူႇ။ ၽူႈၼမ်းၼႂ်း ၸွမ်ၽွင်းလူင်ၸၼ့်ၸေႈမိူင်း ထွင်းရုၼ်းသီသုလိတ့် လႆႈလၢတ်ႈၵႂႃႇ ၼႂ်းပၢင်ၵုမ်ပၢတ်ႈလိူၼ် 07.2019 ၵဵဝ်ႇၵပ်းလွင်ႈမူ ဢၼ်ၸပ်းရေႃးၵႃႇ ၵႃႇလ ၼႂ်းမိူင်းလၢဝ်း ပတ့်ပိုၼ့်ၼၼ့်ၵႂႃႇဝႃႈ “ႁႂ်ႈ ၸဝ်ႈၼႃႈတီႈ ၽူႈမီးပုၼ်ႈၽွၼ်း တူၺ်းထိုင်ၵူတ်ႇထတ်း ႁေ့ၵင်ႈ ၵႄႈလိတ်ႈပၼ်ႁႃ လွင်ႈရေႃးၵႃႇ ၵႃႇလမူ ၽႄႈၸပ်း ၸွတ်ႈတူဝ်ႈၼႆ့ႁႂ်ႈလႆႈၼႆယူႇယဝ့်။ ဢိင်ဢဝ်ၶေႃႈမုၼ်း ၵၢၼ်တၢင်ႇၶၢဝ်ႇ ၶဝ်ႈပိူင်ၵၢၼ်မိူင်းလၢဝ်း ၊ မီးမူၸပ်းရေႃးၵႃႇ ၵႃႇလမူ ၼႂ်းမိူင်းလၢဝ်း မီး 8 ၸေႈတွၼ်ႈ 12 ဝဵင်း 23 ဝၢၼ်ႈ ၼႂ်းၼၼ့် မီးယူႇၼႂ်းဝဵင်းလူင် ဝဵင်းၸၼ် ၸေႈတွၼ်ႈ သဝၼ်ႊၼၶဵတ်ႇ ၊ ဝဵင်းၽူင်ႊသႃလီး ၊ ဝဵင်းၶျႆးသူမ်ပုၼ်း ၊ ဝဵင်းႁူဝ်ၽၼ်း ၊ ဝဵင်းပေႃႊရိၶမ်းၶျႆး ၊ ဝဵင်းသႃႊလဝၼ်း ဝဵင်းဢုတူမ်းၶျႆး ၸိူဝ်းၼႆ့ မီးမူၸပ်းရေႃးၵႃႇယဝ့် 9281 တူဝ် တၢႆၵႂႃႇယဝ့် 2025 တူဝ် ၽဵဝ်ႈမူၺ့်ႁႅမ်တၢႆယဝ့် 1832 တူဝ် ဢၼ် ၵိုတ်းဝႆ့ၸိူဝ်းၼၼ့်ၵေႃႈ လႆႈပႂ်ႉတူၺ်းဝႆ့ၶိုတ်းၶိုတ်းတၼ်းတၼ်းယူႇယဝ့်။ ပိၼ်ႇတႅမ်ႈ – သႅင်ၸွမ်မိူင်း ဢိင်ဢဝ်တီႈ – RFA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-07-30T15:05:47

https://taifreedom.com/%e1%81%bd%e1%80%b0%e1%82%88%e1%80%90%e1%81%a2%e1%80%84%e1%80%ba%e1%80%90%e1%80%b0%e1%80%9d%e1%80%ba-%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88/

ၽူႈတၢင်တူဝ် သိုၵ်းမၢၼ်ႈ ထွၼ်တူဝ်ဢွၵ်ႇ တႃႇတေမႄး ပိူင်ငဝ်ႈပိုင်းမိူင်း 2008

ၽူႈတၢင်တူဝ် သိုၵ်းမၢၼ်ႈ ထွၼ်တူဝ်ဢွၵ်ႇ လွင်ႈတႃႇတေၶဝ်ႈပႃး ဢုပ်ႇဢူဝ်း ၸွမ်းၼင်ႇ ၽိုၼ်လိၵ်ႈလၢႆးငၢၼ်း ၸုမ်းၵေႃႇမတီႇႁူမ်ႈႁွမ်း တႃႇမူၼ်ႉမႄး ပိူင်ငဝ်ႈပိုင်းမိူင်း 2008 ဢၼ်လႆႈပၼ်သဵၼ်ႈမၢႆဝႆႉၼၼ်ႉ ၼႆယဝ်ႉ။ၸုမ်းၵေႃႇမတီႇႁူမ်ႈႁွမ်း ဢၼ်ၽူႈၶဝ်ႈၸုမ်း 45 ၵေႃႉ ၶဝ်ႈပႃးဝႆႉၼႆႉ တွၼ်ႈတႃႇတေမူၼ်ႉမႄး ထႅမ်ထွၼ် ပိူင်ငဝ်ႈ ပိုင်းမိူင်း 2008 ၼႆသေ ၵဵပ်းႁွမ်တွမ်ၸူႉ ၶေႃႈဢၼ်တႃႇတေထွၼ် ႁူမ်ႈ 3765 ၶေႃႈသေ မိူဝ်ႈဝၼ်းထီႉ 15 July 2019 ၼၼ်ႉ လႆႈတၢင်ႇၽိုၼ်လိၵ်ႈ လၢႆးငၢၼ်းၵႂႃႇတီႈ သၽႃးၸိုင်ႈမိူင်း ၼႆယဝ်ႉ။ ၼႂ်းၽိုၼ်လိၵ်ႈလၢႆးငၢၼ်းၼၼ်ႉ ပႃးၸဵမ်ၽူႈတၢင်တူဝ် သိုၵ်းမၢၼ်ႈ 78 ၵေႃႉ ႁူမ်ႈၽူႈတၢင်တူဝ် 125 ၵေႃႉ ပၼ်သဵၼ်ႈမၢႆဝႆႉ တွၼ်ႈတႃႇတေ ၶဝ်ႈပႃး ဢုပ်ႇဢူဝ်း ပိူင်ငဝ်ႈပိုင်းမိူင်း 2008 ဝႃႈၼႆ ၊ ဝၢႆးသေ ပၼ်သဵၼ်ႈမၢႆယဝ်ႉ ၽၢႆႇသိုၵ်းမၢၼ်ႈ ထွၼ်တူဝ်ဢွၵ်ႇၶိုၼ်း ၼႆယဝ်ႉ။ ၽူႈတၢင်တူဝ် ၸုမ်းသိုၵ်းမၢၼ်ႈလၢတ်ႈဝႃႈ လွင်ႈၽွတ်ႈႁႅၼ်း ၵေႃႇမတီႇႁူမ်ႈႁွမ်းသေ ႁဵတ်းသၢင်ႈၼႆႉ မၼ်းဢမ်ႇငမ်ႇ ၵၼ်တင်း ပိူင်ငဝ်ႈပိုင်းမိူင်း ဝႃႈၼႆ ၊ ယွၼ်ႉၼပ်ႉယမ် ၶေႃႈတႅပ်းတတ်း သၽႃး လႄႈ ၸင်ႇလႆႈ ပၼ်သဵၼ်ႈမၢႆၸွမ်း ၵေႃႇမတီႇႁုမ်ႈႁွမ်းၵူၺ်း ၊ ၶၵ်ႉတွၼ်ႈၵၢၼ်ငၢၼ်း ၽိုၼ်လိၵ်ႈလၢႆးငၢၼ်း ၼႆႉၵေႃႈ မၼ်းဢမ်ႇငမ်ႇၵၼ်တင်း ပိူင်ငဝ်ႈပိုင်းမိူင်း 2008 ဢၼ်ၼႄဝႆႉၼႂ်းတွၼ်ႈ 12 ၼၼ်ႉ ၼႆယဝ်ႉ။ ၽိုၼ်လိၵ်ႈလၢႆးငၢၼ်းၼႆႉ ပေႃးမိူဝ်ႈၽုၵ်ႈ ဝၼ်းထီႉ 31 July 2019 ၽူႈတၢင်တူဝ် ပႃႇတီႇသၢင်ႇသီႈ 6 ၵေႃႉ ၊ ပႃႇတီႇၸိူဝ်ႉၸၢတ်ႈရၶႅင်ႇ ၊ ပႃႇတီႇ ႁူဝ်သိူဝ် SNLD ဢိၵ်ႇတင်း ၽူႈတၢင်တူဝ် ပႃႇတီႇၸၢဝ်းၶိူဝ်းၵမ်ႈၽွင်ႈ ႁူမ်ႈၽူႈတၢင်တူဝ် 21 ၵေႃႉ တေတႄႇဢုပ်ႇဢူဝ်းၵၼ်ၵႂႃႇၼႆ လႆႈႁူႉၸွမ်း ၶေႃႈမုၼ်းၶၢဝ်ႇ RFA ဢွၵ်ႇဝႆႉၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-30T12:37:04

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%9e%e1%80%84%e1%80%ba%e1%82%87%e1%81%b6%e1%80%90%e1%82%86%e1%80%b8-%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2%e1%80%9d%e1%80%ba/

ၸုမ်းသင်ႇၶတႆး ထုင်ႉမၢဝ်း ဢွၼ်ႁူဝ်ၸတ်းႁဵတ်း ပၢင်ပွႆးတြႃး လႄႈ ပၢင်တၢၼ်ႈၶႆႈ

ပုၼ်ႈတႃႇတေပဵၼ် ငိုၼ်းၵွင်ၵၢင် ႁူမ်ႈၵၼ်ၵမ်ႉၸွႆႈ ၵၢၼ်ႁဵၼ်းပၢႆးပၺ်ႇၺႃႇ တႃႇသိုပ်ႇၼေႃႇတႅၼ်းၶိူဝ်း ၸိူဝ်းဢၼ် ပဵၼ် သင်ႇၶၸဝ်ႈ ထုင်ႉမၢဝ်း ၵႂႃႇသွၼ်ႁဵၼ်း ၼႂ်းမိူင်း/ၼွၵ်ႈမိူင်းၼၼ်ႉ ၼႆသေ ဢၼ်ပဵၼ်ၸုမ်း သင်ႇၶတႆး ထုင်ႉမၢဝ်း ဢွၼ်ၵၼ်ၸတ်းႁဵတ်း ပၢင်ပွႆးတြႃး လႄႈ ပၢင်တၢၼ်ႈၶႆႈ ၼႆယဝ်ႉ။ ပၢင်ပွႆးတြႃး လႄႈ ပၢင်တၢၼ်ႈၶႆႈၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 27-28 July 2019 တီႈႁူင်းထမ်းလူင် ဝတ်ႉၵွင်းမူးၶမ်းသေ ၸဝ်ႈသြႃႇၵေႃးဝိတ ဝတ်ႉၼမ်ႉႁီး(ထုင်ႉလွႆႁူဝ်သိူဝ်) ၊ ၸဝ်ႈသြႃႇဝၼ်ႇၼသႃႇရ ဝတ်ႉလႅင်းပိူင်း ဝၢၼ်ႈၼမ်ႉတီး တူင်ႇဝဵင်းၼမ်ႉၶမ်း ၵျွႃႉႁွတ်ႈထိုင် မႅတ်ႉတႃႇႁေႃးတြႃးပၼ်လႄႈ မီးပီႈၼွင်ႉၵူၼ်းမိူင်း ပရိတ်ႈသၢတ်ႈ ၸဝ်ႈတႃႇၼတင်းၼမ် ၼႂ်းၸႄႈဝဵင်းမူႇၸေႊ လႆႈၵႂႃႇလူႇတၢၼ်း လႄႈ ႁူမ်ႈၵၼ်ထွမ်ႇငိၼ်းတြႃး ယူႇယဝ်ႉ။ ၼႂ်းဝၼ်းထီႉ 28 July 2019 သမ်ႉ တႄႇပိုတ်ႇပၢင်တၢၼ်ႈၶႆႈၵႂႃႇ ယၢမ်းဝၢႆးဝၼ်း 02 : 00 မူင်း ၸွမ်းၼင်ႇၶပ်းမၢႆမီးၼၼ်ႉသေ ၸဝ်ႈၶူးပၼ်ႇတိတ(မၢဝ်းသႅင်ၾႃႉ) B.A.MA(Sri Lanka) ဝတ်ႉၵုၼ်လူင် ဝဵင်းၼမ်ႉၶမ်း လႄႈ ၸဝ်ႈသြႃႇဢႃႇတိတ်ႉၸ (ၵႅမ်ၽူႈမၢႆ ၸုမ်းပုတ်ႉထ သႃႇသၼႃႇ ဢိူင်ႇတႂ်ႈၶူင်း) ဝတ်ႉတိုင်ၶမ်းလူင် ဝဵင်းမိူင်းမၢဝ်း လႆႈတၢၼ်ႈၶႆႈ ပၼ်တၢင်းႁူႉၵႂႃႇ ၵဵဝ်ႇၵပ်းလွင်ႈ လိၵ်ႈလၢႆးပၢႆးႁူႉ ၼႂ်းထမ်ႇမ ၼႂ်းလေႃးၵ လႄႈ ၽိင်ႈပိူင်ယူႇသဝ်း ၼႂ်းတူင်ႇဝူင်းၵူၼ်းလွၵ်းလၢႆးပူၵ်းပွင် လုၵ်ႈဢွၼ်ႇၼေႃႇတႅၼ်းၶိူဝ်း ႁႂ်ႈၶဝ်ပေႃး ႁုၼ်ႈမုၼ်းၶိုၼ်ႈယႂ်ႇၵႂႃႇ မိူဝ်းၼႃႈၼႆ ယူႇယဝ်ႉ။ ဝၢႆးသေပၢင်တၢၼ်ႈၶႆႈ ယဝ်ႉတူဝ်ႈၵႂႃႇ ၽူႈၶပ်းပၢင်ၵႅဝ်ႈ ၽိတ်ႈပၢင်း ၸဝ်ႈသြႃႇ ၼရၼႃႇထ (မႁႃႇသတ်ႉထမ်ႇမၸေႃးတိၵထၸ) ဝတ်ႉမႁႃႇဝၼ်ႇ ဢၼ်ပဵၼ် ႁူဝ်ပဝ်ႈ ၸုမ်းသင်ႇၶတႆး ထုင်ႉမၢဝ်း ဝဵင်းမူႇၸေႊ လႄႈ ၸဝ်ႈၶူးထမ်ႇမသီႇရိ ဝတ်ႉၸေႇယျသုၶ ဝဵင်းၼမ်ႉၶမ်း မွပ်ႈယိုၼ်ႈပၼ် ဝႂ်ယွင်ႈယေႃး ၸဝ်ႈတႃႇၼၶဝ်သေ ယိုၼ်ႈဢၢပ်ႈလူႇတၢၼ်း ငိုၼ်းၵမ်ႉၸွႆႈ ၵၢၼ်ႁဵၼ်း ပၢႆးပၺ်ႇၺႃႇ သင်ၶၸဝ်ႈၸိူဝ်းၵႂႃႇ ၶိုၼ်းႁဵၼ်း ပၺ်ႇၺႃႇ ၼႂ်းမိူင်း/ၼွၵ်ႈမိူင်းၼၼ်ႉ ၼႆယဝ်ႉ။ ၸုမ်းသင်ႇၶတႆး ထုင်ႉမၢဝ်းၼႆႉ တႄႇဢဝ်သင်ႇၶၸဝ်ႈ ဝဵင်းမူႇၸေႊ ၊ ဝဵင်းပၢင်ႇသၢႆး ၊ ဝဵင်းၼမ်ႉၶမ်း ၊ ထုင်ႉလွႆႁူဝ်သိူဝ် ၊ ဝဵင်းမိူင်းမၢဝ်းၸိူဝ်းၼႆႉ လႆႈၽွမ်ႉႁူမ်ႈႁႅင်းဢုပ်ႇဢူဝ်း လႆႈၸႂ်ၵၼ်မၵ်းမၼ်ႈ ၽွတ်ႈႁႅၼ်းဝႆႉ မိူဝ်ႈပီႊသႃႇသၼႃႇ – 2560 ဝႃႇ ၼၼ်ႉမႃးသေ ယိူင်းဢၢၼ်းတႄႉ ႁူမ်ႈၵၼ်ၸွႆႈၵၢၼ်ႁဵၼ်း ပၢႆးပၺ်ႇၺႃႇ တႃႇသိုပ်ႇၼေႃႇတႅၼ်းၶိူဝ်း ၼႆယဝ်ႉ။ ဢၼ်လႆႈၵမ်ႉၸွႆႈငိုၼ်း သင်ႇၶၸဝ်ႈ ထုင်ႉမၢဝ်းၸိူဝ်းၵႂႃႇၶိုၼ်ႈႁဵၼ်း ပၢႆးပၺ်ႇၺႃႇ ပီႊၼႆႉ မီးသင်ႇၶၸဝ်ႈ တိူၵ်ႈသွၼ်လိၵ်ႈ ဢွင်ႇမင်ႇၵလႃႇ ဝဵင်းပၢင်ႇသၢႆး လႄႈ ဝတ်ႉမႁႃႇဝၼ်ႇ ဝဵင်းမူႇၸေႊ ၊ တိူၵ်ႈသွၼ်လိၵ်ႈၵွင်းမူးၶမ်း ၊ ဝတ်ႉၵမ်ႇမထၢၼ်း ဝဵင်းမူႇၸေႊ ၊ ဝတ်ႉၸွၼ်ၸေႃႇ ၊ ဝတ်ႉမၢၼ်ႈဝဵင်း ၊ ဝတ်ႉပၢင်ႇၶမ်း ဝဵင်းမိူင်းမၢဝ်း ၊ ၼႂ်းတူင်ႇဝဵင်းၼမ်ႉၶမ်း ထုင်ႉလွႆႁူဝ်သိူဝ် ႁူမ်ႈတင်းသဵင်ႈ 60 ၸဝ်ႈပၢႆး ၽွင်းတိုၵ်ႉၵႂႃႇၶိုၼ်ႈၵၢၼ်ႁဵၼ်း ပၢႆးပၺ်ႇၺႃႇဝႆႉ ဢိၵ်ႇတင်း လႆႈယုၵ်ႉယွင်ႈပၼ်သူး ၸိူဝ်းလုၵ်ႈႁဵၼ်း ဢွင်ႇပူၼ်ႉၸၼ်ႉ B.A တီႈႁူင်းႁဵၼ်း ၶေႃးရဵၵ်ႉသႃႇရိပုတ်ႉထ ၵွင်းမူးၶမ်းဝဵင်းမူႇၸေႊ 6 ၸဝ်ႈၼႆ လႆႈႁူႉၸွမ်း ၶေႃႈမုၼ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-30T10:59:05

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%90%e1%82%86%e1%80%b8-%e1%80%9c/

ပေႃႈမႄႈၵူၼ်းမိူင်းတႆး လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း ၸွႆႈထႅမ် ၵေႃႉသိုၵ်း RCSS/SSA ဢိၵ်ႇတင်း လုၵ်ႈႁဵၼ်း

ၼႂ်းဝၼ်းလဵဝ်ၵၼ် ပေႃႈမႄႈပီႈၼွင်ႉၵူၼ်းမိူင်းတႆး ဝဵင်းတႃႈၶီႈလဵၵ်း လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း (ၸုမ်းတူၼ်ႈတႆး ၵဵင်းမႆႇ) ဢၼ်မီးတီႈ ၼႂ်းၸိုင်ႈထႆး မီးၼမ်ႉၸႂ် ၸေႇတၼႃႇသေ သိုဝ်ႉသိူဝ်ႈၶူဝ်း လႄႈ ၶူဝ်းၶွင်ၵိၼ်ယႅမ်ႉတင်းၼမ် ၸွႆႈထႅမ်ပၼ် လုၵ်ႈႁဵၼ်း ဢိၵ်ႇတင်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ မိူဝ်ႈဝၼ်းထီႉ 24 July 2019 ပေႃႈမႄႈၵူၼ်းမိူင်း ဝဵင်းတႃႈၶီႈလဵၵ်း လႄႈ ပီႈၼွင်ႉႁႅင်းၵၢၼ် တႆးယၢၼ်မိူင်း (ၸုမ်းတူၼ်ႈတႆး ၵဵင်းမႆႇ) ဢဝ်ၶူဝ်းၶွင်ၵိၼ်ယႅမ်ႉ သူင်ႇႁွတ်ႈထိုင်တီႈ လုမ်းၵပ်းသၢၼ် လူင်ပွင်ၸိုင်ႈမၢၼ်ႈ ဢၼ် ၶွင်ႇသီႇဢဝ်ၶိုၼ်း ၸိုင်ႈတႆး (RCSS) ပိုတ်ႇၽုၺ်ႇဝႆႉ တီႈဝဵင်းမိူင်းပၼ်ႇ ယဝ်ႉသေ ထိုင်ဝၼ်းထီႉ 29 July 2019 ယူႇတီႈ ၸၢႆးၸိုၼ်ႈ ၽူႈၼင်ႈလုမ်းၵပ်းသၢၼ် လူင်ပွင်ၸိုင်ႈမၢၼ်ႈ လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇ ၶဝ်တင်းသဵင်ႈသေယဝ်ႉ ဢဝ်ၶူဝ်းၶွင်ၵိၼ်ယႅမ်ႉ ဢၼ်လႆႈႁပ်ႉဝႆႉၸိူဝ်းၼၼ်ႉ ၸႅၵ်ႇပၼ်တီႈ လုၵ်ႈႁဵၼ်း ဢွင်ႈတီႈၼိုင်ႈ လႄႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၸွမ်းၼင်ႇ ၵၢင်ၸႂ် ၽူႈမီးၼမ်ႉၸႂ် ၸေႇတၼႃႇၶဝ် ၶႂ်ႈလႆႈၶႂ်ႈပဵၼ် ၼၼ်ႉယူႇယဝ်ႉ။ ၼႂ်းၶူဝ်းၶွင်ၸွႆႈထႅမ်ၸိူဝ်းၼၼ်ႉ ပေႃႈမႄႈၵူၼ်းမိူင်းတႆး ဝဵင်းတႃႈၶီႈလဵၵ်း လႆႈသိုဝ်ႉ မွၵ်ႇဝၢႆႇဝၼ်း 5 တိူၵ်ႈ ၊ ပီႈၼွင်ႉႁႅင်းၵၢၼ် တႆးယၢၼ်မိူင်း (ၸုမ်းတူၼ်ႈတႆး ၵဵင်းမႆႇ) လႆႈႁူမ်ႈသိုဝ်ႉ သိူဝ်ႈ T-Shirt 450 ၽိုၼ် ၊ ၽႃယၢင် 2 ၵဵၼ် ၊ မႆႉသီၶဵဝ်ႈ 100 လႅမ်ႈ ၊ ယႃႈသီၶဵဝ်ႈ 100 လွတ်ႇ ၊ ၵွၼ်ႈသီတူဝ် 100 ၵွၼ်ႈ ၊ ၽႃႈယၢင်ႁူမ်ႇ ၶၢဝ်းၾူၼ် 500 ၽိုၼ် ၊ ၶဝ်ႈသွႆး MAMA ၊ ပႃဢႅပ်ႇ ၊ ၵိူဝ်ၽွင်ဝၢၼ် ၊ ၼမ်ႉပႃ ၊ ၼမ်ႉယႃလၢင်ႉဝၢၼ်ႇ လႄႈ ၶူဝ်းၶွင်ၵိၼ်ယႅမ်ႉထႅင်ႈလၢႆလၢႆ လွင်ႈယူႇယဝ်ႉ။ မိူဝ်ႈဝၼ်းထီႉ 22 July 2019 ပေႃႈမႄႈၵူၼ်းမိူင်း ၼႂ်းမိူင်းၶၢင် လႆႈၸူႉတုမ်ငိုၼ်းသေ ၸွႆႈထႅမ် လုၵ်ႈႁဵၼ်း ႁူင်းႁဵၼ်းၸိူဝ်ႉၸၢတ်ႈ လႄႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-29T14:42:48

https://taifreedom.com/%e1%80%9c%e1%80%ad%e1%81%bc%e1%80%ba%e1%81%b5%e1%80%b0%e1%81%bc%e1%80%ba%e1%82%87-%e1%80%90%e1%80%ae%e1%82%88%e1%81%bd%e1%82%83%e1%81%b5%e1%81%a2%e1%81%bc%e1%80%ba%e1%82%89-%e1%80%99%e1%80%ae%e1%80%b8/

လိၼ်ၵူၼ်ႇ တီႈၽႃၵၢၼ်ႉ မီးၵူၼ်းတၢႆ 18 ၵေႃႉ

မိူဝ်ႈဝႃးဝၼ်းထီႉ 28 July 2019 ယၢမ်းၵၢင်ၼႂ်မွၵ်ႈ 02:00 မူင်း လိၼ်ၵူၼ်ႇဢွင်ႈတီႈၶုတ်းသႅင် ၽႃၵၢၼ်ႉ မိူင်းၶၢင် သေ မီးၵူၼ်းတၢႆ 18 ၵေႃႉ ၼႆယဝ်ႉ။ ၽူႈၼမ်းၼႂ်း ၵူႈလွင်ႈလွင်ႈ ၸႄႈဝဵင်းၽႃၵၢၼ်ႉ လၢတ်ႈဝႃႈ လိၼ်ၵူၼ်ႇသေ တႅင်းၺႃးၵူၼ်း တၢႆၵႂႃႇၼၼ်ႉ မီး 18 ၵေႃႉ ၼႂ်းၼၼ်ႉ ပဵၼ် ၵူၼ်းႁဵတ်းၵၢၼ် ၵုင်ႇမၼီႇ 15 ၵေႃႉ ၊ ပလိၵ်ႈ ၽၢႆႇႁူမ်ႇလူမ်ႈ 3 ၵေႃႉ ၊ ယူႇတီႈ ၽူႈမီးပုၼ်ႈၽွၼ်း ၽၢႆႇၵဵဝ်ႇၶွင်ႈၶဝ် လႆႈဢဝ် ႁႅင်းၵူၼ်းတင်းၼမ်သေ ၸွႆႈထႅမ်သွၵ်ႈႁႃ ဢဝ်တူဝ်ၸိူဝ်းၶဝ်ဢွၵ်ႇမႃးလႆႈ 13 ၵေႃႉ ၊ လိူဝ်ၼၼ်ႉ တိုၵ်ႉသိုပ်ႇႁႃဝႆႉယူႇ ဝႃႈၼႆ။ ၼႂ်းပီႊ 2019 ၼႆႉ ဢွင်ႈတီႈၶုတ်းသႅင် ၽႃၵၢၼ်ႉ မီးၵူၼ်းတၢႆ 115 ၵေႃႉ ၊ ႁၢႆ 8 ၵေႃႉ ၊ ဝၢတ်ႇၸဵပ်း 9 ၵေႃႉ ယွၼ်ႉၵွင်ၶီႈလိၼ်ၵူၼ်ႇ ၊ ၼွင်ၵူမ်ႇၵူၼ်ႇ ၊ ၽင်ႁိုၵ်းၵူၼ်ႇ ၸဵမ်ၸိူဝ်းၼႆႉၼႆ လႆႈႁၼ်ၼႂ်းၶၢဝ်ႇပိုၼ်ႉတီႈ DVB ဢွၵ်ႇဝႆႉ ၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-29T13:39:42

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba-%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba/

ၸုမ်းပွင်ၵၢၼ် ပၢႆးပၺ်ႇၺႃႇ RCSS လႆႈၵႂႃႇၶဝ်ႈႁူမ်ႈၸွမ်း ပၢင်ၵုမ်ဢုပ်ႇဢူဝ်း ၽွတ်ႈႁႅၼ်း ၸုမ်းၵေႃႇမတီႇ ႁူင်းႁဵၼ်း ပရႁိတ

မိူဝ်ႈဝၼ်းထီႉ 27 July 2019 ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA လႆႈၵႂႃႇၶဝ်ႈႁူမ်ႈၸွမ်း ပၢင်ၵုမ်ဢုပ်ႇဢူဝ်း ၽွတ်ႈႁႅၼ်း ၸုမ်းၵေႃႇမတီႇ ႁူင်းႁဵၼ်းပရႁိတ ၼွင်ၽႃ ဢိူင်ႇႁူဝ်ၼွင် တမ်ႈတီႈ ဝတ်ႉသီႇရိမင်ႇၵလႃႇ ဝဵင်းၶူဝ်လမ် ၸိုင်ႈတႆးပွတ်းၸၢၼ်း ဝႃႈၼႆ။ ၼႂ်းပၢင်ၵုမ်ၼၼ်ႉ ၸဝ်ႈသြႃႇၼၼ်ႇတေႃးၽႃႇသ ဝတ်ႉသီႇရိမင်ႇၵလႃႇ (ႁူဝ်ပဝ်ႈ – သင်ႇၶၼႃႇယၵ ဝဵင်းၶူဝ်လမ်) မွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းႁူႉ ၊ ၸဝ်ႈသြႃႇဝိမလ ႁူင်းႁဵၼ်းပရႁိတ မႁႃႇၽေႃးထိ မွၵ်ႇလၢတ်ႈၶေႃႈၵႂၢမ်း ပၼ်ၵႂၢမ်းႁူႉ ၊ ၸဝ်ႈသြႃႇပၼ်ႇတိတ ႁူင်းႁဵၼ်း ပရႁိတၼွင်ၽႃ မွၵ်ႇလၢတ်ႈသပ်းလႅင်းၼႄ ၵဵဝ်ႇၵပ်းလွင်ႈ ႁူင်းႁဵၼ်း ပရႁိတ ၼွင်ၽႃ ၊ ဢူးၼေႇမိၼ်းထုၼ်း ၽၢႆႇဢုပ်ႉပိူင်ႇၸႄႈဝဵင်း မွၵ်ႇလၢတ်ႈၶေႃႈၵႂၢမ်း ပၼ်တၢင်းႁၼ် ထိုင် ၵဵဝ်ႇၵပ်းလွင်ႈ ႁူင်းႁဵၼ်း ပရႁိတ ၼႆယဝ်ႉ။ ပၢင်ၵုမ် ဢုပ်ႇဢူဝ်းၽွတ်ႈႁႅၼ်း ၸုမ်းၵေႃႇမတီႇ ႁူင်းႁဵၼ်းပရႁိတ ၼႆႉ သင်ႇၶၸဝ်ႈ ဢွၼ်ႁူဝ်ၸတ်းႁဵတ်းသေ မီးသင်ႇၶၸဝ်ႈ ၊ ၽူႈယႂ်ႇၵူၼ်းလူင် ၊ ႁွင်ႈၵၢၼ်လူင်ပွင်ၸိုင်ႈ ၊ ၶူးသွၼ်/မေႃသွၼ် ၊ ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA လႄႈ ပေႃႈမႄႈပီႈၼွင်ႉၵူၼ်းမိူင်း ၶိုၼ်ႈႁွတ်ႈတင်းၼမ် ၼႆယဝ်ႉ။ ဝႆးသေ သင်ႇၶၸဝ်ႈ လႄႈ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းယဝ်ႉ လႆႈဢွၼ်ၵၼ် ၽွတ်ႈႁႅၼ်းၸုမ်းၵေႃႇမတီႇ ႁူင်းႁဵၼ်းပရႁိတ ဢၼ်ပဵၼ် ၼႃႇယၵ ၊ ၽူႈၼင်ႈၸိုင်ႈ ၊ ၽူႈၼမ်းၼႂ်း ၵူႈလွင်ႈလွင်ႈ ၊ ၽၢႆႇယိပ်းငိုၼ်း လႄႈ ၽၢႆႇႁႃငိုၼ်း သေ ႁုပ်ႈသိမ်းပၢင်ၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-27T14:48:58

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%95%e1%80%bd%e1%80%84%e1%80%ba%e1%81%b5%e1%81%a2%e1%81%bc%e1%80%ba%e1%80%95%e1%81%a2%e1%82%86%e1%80%b8%e1%80%95%e1%81%ba%e1%80%ba%e1%82%87%e1%81%ba-2/

ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၸတ်းႁဵတ်း ပၢင်ၵုမ်(6)လိူၼ်ပၢတ်ႈ(1) ပီႊ 2019

မိူဝ်ႈဝၼ်းထီႉ 26 July 2019 ၸုမ်းပွင်ၵၢၼ်ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၸတ်းႁဵတ်း ပၢင်ၵုမ် (6) လိူၼ်ပၢတ်ႈ(1) တီႈလုမ်းၼွင်ၽႃ ၸႄႈဝဵင်းၶူဝ်လမ် ၸိုင်ႈတႆးပွတ်းၸၢၼ်း မီးၶူးသွၼ်/မေႃသွၼ် ၶဝ်ႈႁူမ်ႈတင်းၼမ် ဝႃႈၼႆ။ ၼႂ်းပၢင်ၵုမ်ၼၼ်ႉ ၸုမ်းပွင်ၵၢၼ်ပၢႆးပၺ်ႇၺႃႇ လႄႈ ၽူႈမီးပုၼ်ႈၽွၼ်း တၢင်ႇၼႄၵၢၼ်ငၢၼ်း ဢၼ်လႆႈႁဵတ်းသၢင်ႈမႃး လႄႈ ထတ်းသၢင် တီႈၶိုၼ်ႈယႂ်ႇ တီႈယူပ်ႈယွမ်း ဢိၵ်ႇတင်း ႁူမ်ႈၵၼ်တမ်းဝၢင်း ၶၵ်ႉတွၼ်ႈၵၢၼ်ငၢၼ်း ဢၼ်တေႁဵတ်းသၢင်ႈၵႂႃႇ ၶၢဝ်းၼႃႈ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-27T12:25:09

https://taifreedom.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%81%bc%e1%82%86%e1%82%89-%e1%81%bd%e1%82%85%e1%81%bc%e1%80%ba%e1%82%87%e1%80%9c%e1%80%ad%e1%81%bc%e1%80%ba%e1%80%9d%e1%82%86-%e1%80%90%e1%80%ae/

မိူဝ်ႈၼႆႉ ၽႅၼ်ႇလိၼ်ဝႆ တီႈၽီႉလိတ်ႈပိင်း မီးၵူၼ်းတၢႆ 6 ၵေႃႉ

မိူဝ်ႈၼႆႉဝၼ်းထိႉ 27 July 2019 ၵၢင်ၼႂ်ၼႆႉ ၽႅၼ်ႇလိၼ်ဝႆၵႂႃႇ သွင်ၵမ်းထပ်းၵၼ် တီႈၸႄႈတွၼ်ႈ ပတဵင်ႇထ် Batanes မိူင်းၽီႉလိတ်ႈပိင်းသေ မီးၵူၼ်းတၢႆ 6 ၵေႃႉ လႄႈ မၢတ်ႈၸဵပ်း မွၵ်ႈ 60 ၵေႃႉ ဝႃႈၼႆ။ တၢင်းႁႅင်းၽိၼ်ႇလိၼ်ဝႆမီး 5.4 မၢၵ်ႉၵၼီႉၵျွတ်ႉ လႄႈ 5.9 မၢၵ်ႉၵၼီႉၵျွတ်ႉသေ ၽႅၼ်ႇလိၼ်ဝႆၵႂႃႇ မိူဝ်ႈယၢမ်းၽွင်း ၶၢဝ်းၵူၼ်းၼွၼ်း ယူႇၼႂ်းႁိူၼ်းၼႆ လႃႇဢူးတီႇသႃႇၵုၼ်ႇ ၽူႈၵွၼ်းၸႄႈဝဵင်း လၢတ်ႈၵႂႃႇၼင်ႇၼႆ။ ၽူႈၵွၼ်းပလိၵ်ႈ ဢူႇသီႇပီလႃႇ တႄႉလၢတ်ႈဝႃႈ ႁိူၼ်းၵူၼ်းမိူင်း လႆႈသၼ်ႇၶွၼ်း ၵိူင်းဝႆၵႂႃႇႁႅင်းဝႆႉ ၊ ၽႃႁိူၼ်းၸိူဝ်းၼႆႉၵေႃႈ ၵူၼ်ႇပၢင်းသေ တဵင်သႂ်ႇၵူၼ်းမိူင်း ၊ ယူႇတီႈ ပလိၵ်ႈႁဝ်းၶႃႈၵေႃႈ လႆႈဢဝ်ႁႅင်းၵူၼ်း တင်းၼမ်သေ သွၵ်ႈႁႃ ၸွႆႈထႅမ်ၵူၼ်းမိူင်း ၸိူဝ်းဝၢတ်ႇၸဵပ်း ၸိူဝ်းၼၼ်ႉယူႇ ဝႃႈၼႆ။ မိူင်းၽီႉလိတ်ႈပိင်းၼႆႉ ပဵၼ်ၵုၼ်ဢၼ်မီးၼႂ်း သမ်ႉမုၵ်ႉတလႃႇ ပသီႉၽဵၵ်ႉ တႂ်ႈမိူင်းသမ်ႉ မီးၽႅၼ်ႇလိၼ်လူင် ဢၼ်ႁွင်ႉဝႃႈ Ring of Fire (တူင်ႇၾႆး) ၼၼ်ႉ ၵွင်ႉၵၢႆႇၵၼ်ဝႆႉသေ ပဵၼ်တီႈ ဢၼ်မီးလွႆၾႆးၼမ် လႄႈ ၼႂ်းလုမ်ႈၾႃႇၼႆႉ မိူင်းဢၼ်ၵႆႉၺႃးၽႄး ၽႅၼ်လိၼ်ဝႆႉ ၼၼ်ႉ ပႃးဝႆႉ မိူင်းၽီႉလိတ်ႈပိင်း မိူင်းၼိုင်ႈယူႇယဝ်ႉ။ တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ']

2019-07-27T12:21:19

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8-%e1%81%bc%e1%82%82%e1%80%ba%e1%80%b8/

ပေႃႈမႄႈၵူၼ်းမိူင်း ၼႂ်းမိူင်းၶၢင် ၸွႆႈထႅမ်ငိုၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA

ၸွမ်းၼင်ႇတၢင်းယိူင်းဢၢၼ်း ၸုမ်းၵူၼ်းၼုမ်ႇ လွႆၸေႊ ထုင်ႉႁူဝ်ၵဵဝ် မိူင်းၶၢင် လႄႈ ပူၵ်ႉၵူဝ်ႇသုၼ်ႇတူဝ် ၵူၼ်းမိူင်း ၵေႃႉၼိုင်ႈ မီးၼၼ်ႉ လႆႈဢဝ်ငိုၼ်း ၸွမ်းၼင်ႇပွင်ပဵၼ်လႆႈသေယဝ်ႉ ၸွႆထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ၸုမ်းပွင်ၵၢၼ် ပၢႆးပၺ်ႇၺႃႇ RCSS ၼႆယဝ်ႉ။ မိူဝ်ႈဝၼ်းထီႉ 22 July 2019 ၸုမ်းၵူၼ်းၼုမ်ႇ လွႆၸေႊ ထုင်ႉႁူဝ်ၵဵဝ် ၼႂ်းမိူင်းၶၢင် လႆႈၸူႉတုမ်ငိုၼ်းမၢၼ်ႈ 421,000 ပျႃး သေ ၼႂ်းၼၼ်ႉ ဢဝ်ၸွႆႈထႅမ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ တႃႇ 200,000 ပျႃး လႄႈ လိူၼ်ငိုၼ်း 221,000 ပျႃးၼၼ်ႉ ၸွႆႈထႅမ်ပၼ်တီႈ ၸုမ်းပွင်ၵၢၼ် ပၢႆးပၺ်ႇၺႃႇ ၶွင်ႇသီႇဢဝ်ၶိုၼ်းၸိုင်ႈတႆး (RCSS) တွၼ်ႈတႃႇသိုဝ်ႉ ၶူဝ်းၶွင်ပၼ် လုၵ်ႈႁဵၼ်း ႁူင်းႁဵၼ်း ၸိူဝ်ႉၸၢတ်ႈၸိုင်ႈတႆး ဝႃႈၼႆ ၊ ၼႂ်းဝၼ်းလဵဝ် ၵၼ်ၵူၺ်းၼင်ႇၵဝ်ႇ ယူႇတီႈ ပူၵ်ႉၵူဝ်ႇသုၼ်ႇတူဝ် ၸၢႆးႁႃႈၶမ်း လႆႈဢဝ်ငိုၼ်းၸွႆႈထႅမ်ပၼ်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ ၸုမ်းပွင်ၵၢၼ် ပၢႆးပၺ်ႇၺႃႇ RCSS ၵႂႃႇ ၼိုင်ႈတီႈလႂ် ငိုၼ်းၶႄႇ 600 ယွမ်ႇ (ႁူမ်ႈ 2 တီႈ 1,200 ယွမ်ႇ) ယူႇယဝ်ႉ။ ယူႇတီႈ ၽူႈမီးပုၼ်ႈၽွၼ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈတၢင်တူဝ် ၵေႃႉသိုၵ်း လႄႈ လုၵ်ႈႁဵၼ်း တင်းသဵင်ႈသေ ယိၼ်းၸူမ်းၶွပ်ႈၸႂ်ယႂ်ႇၼမ်ထိုင်တီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈၸဝ်ႈယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-26T16:00:34

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%91%e1%82%86%e1%80%b8%e1%81%b8%e1%80%95%e1%80%ba%e1%80%b8%e1%80%90%e1%81%a2%e1%80%84%e1%80%ba/

ၵူၼ်းမိူင်းထႆးၸပ်းတၢင်းပဵၼ် ၼၢဝ်ၶႆႈလိူတ်ႈဢွၵ်ႇ ၼမ်လိူဝ်မႃး

ဢိင်ၼိူဝ်ၶၢဝ်ႇ ပၢႆးယူႇလီၼႂ်းထႆး ၽၢႆႇၶၢဝ်ႇထႆးရတ့် ဝၼ်းထီ့ 17.07.2019 ဝႃႈ ၼၢဝ်ၶႆႈလိူတ်ႈဢွၵ်ႇ ယွၼ်ႉယုင်းၶူပ်း မိူဝ်ႈၼႂ်းလိူၼ် 06.2019 ထိုင်ယၢမ်းလဵဝ် ၽႄႈဢွၵ်ႇမႃး ႁဵတ်းႁႂ်ႈမီးၵူၼ်းတၢႆၵႂႃႇ 33 ၵေႃႉ။ ၸွမ်းလူၺ်ႈ မေႃယႃလူင် သုၶုမ်ႊ ၵၢၼ်ႊၸၼ်ႊၽိမၢႆႊ ၽူႈၼမ်းၼႂ်းၽၢႆႇပၢႆးယူႇလီ လၢတ်ႈဝႃႈ “ယၢမ်းလဵဝ် ရေႃးၵႃႇ ၼၢဝ်ၶႆႈလိူတ်ႈဢွၵ်ႇ မီးၵူၼ်းၸပ်းၼမ်လိူဝ်မႃး ၵူႈဝဵင်းၼႂ်းမိူင်းထႆး၊ ၵူႈပွၵ်ႈ လွင်ႈၼၢဝ်ၶႆႈလိူတ်ႈဢွၵ်ႇၼႆ့ ပဵၼ်မႃး ပီၶႅၼ်ႈပီ ဢမ်ႇၼၼ်သွင်ပီၼိုင်ႈပွၵ်ႈ၊ ၵမ်းၼႆ့ယွၼ့်ရေႃးၵႃႇဢၼ်ၼႆ့ ၶိုၼ်းပေႃႇပဵၼ်မႃးႁၢဝ်ႈႁႅင်းဝႆ့ ယဝ့်လႄႈ ၸင်ႇလႆႈသင်ႇႁႂ်ႈၸဝ်ႈၼႃႈတီႈၽၢႆႇပၢႆးယူႇလီ ႁၢင်ႈႁႅၼ်းႁပ့်မိုဝ်း သင်ႇႁႂ်ႈႁူင်းယႃလူင် ၵူႈတီႈ ပိုတ်ႇ ၽုၺ်ႇပၼ် ဢွင်ႈတီႈတိူင်ႇပၢင်ႇဢုပ်ႇဢူဝ်းတၢင်း ၽၢႆႇယူတ်းယႃၶိုၵ့်တွၼတ်းရေႃးၵႃႇ ၼၢဝ်ၶႆႈလိူတ်ႈဢွၵ်ႇႁႂ်ႈၶိုတ်း တၼ်းထိုင် ၽူႈၸိူဝ်းဢၼ်ၸပ်းတၢင်းပဵၼ်ၵႂႃႇ ၊ ပိုတ်ႇပၼ်ပၢင်သွၼ် မေႃယႃမႂ်ႇ ဢၼ်ႁဵၼ်းမႃးယဝ့် ႁႂ်ႈလႆႈ ႁဵတ်းၵၢၼ်ၶူၼ့်ၶႂႃႉ ၊ ၵူတ်ႇထတ်းၸိူဝ့်မႅင်း ၊ ယူတ်းယႃၽူႈၸိူဝ်း ၸပ်းတၢင်းပဵၼ် ၼၢဝ်ၶႆႈယိူတ်ႈဢွၵ်ႇၼႆ ယူႇယဝ့်။ ၽူႈၸတ်းၵၢၼ်လူင် ၽၢႆႇပၢႆးယူႇလီ လႄႈၽၢႆႇၵုမ်းထိင်းရေႃးၵႃႇ မေႃယႃလူင် သုဝုၼ်ႇၼၶျႆး ဝတ့်ထၼ ယိင့်ၸလိူၼ်း လၢတ်ႈဝႃႈ “ငဝ်းလၢႆး ရေႃးၵႃႇ ၼၢဝ်လိူတ်ႈဢွၵ်ႇၼႆ့ ၸွမ်းလူၺ်ႈၽၢႆႇပၢႆးသၢႆႊ ရေႃးၵႃႇ ၸၢင်ႈၸပ်းၵၼ် တင်း ၽၢႆႇၵုမ်းထိင်းရေႃးၵႃႇ လၢတ်ႈၼႂ်းလိူၼ်ၼႆ့ဝႃႈ မီးၵူၼ်းၸပ်းရေႃးၵႃႇ ၼၢဝ်လိူတ်ႈဢွၵ်ႇ 15440 ၵေႃႉ လႄႈမီးၵူၼ်းလႆႈတၢႆ ယွၼ့်မၼ်းၵႂႃႇ 13 ၵေႃႉ တီႈၼႂ်းမိူင်းထႆး။ လၢႆးႁႄႉၵင်ႈ တုၵ်းယွၼ်းႁႂ်ႈ ၵူၼ်းမိူင်း ၽူႈမီးၼမ့်ၸႂ် ၸွႆႈၵၼ်ၽဵဝ်ႈမူၺ့်ပႅတ်ႈ တီႈဢၼ်ယုင်းဢွၵ်ႇၶႆႇ/လုၵ်ႈ မိူၼ်ၸိူင့် ၼင်ႇ ၶူဝ်းၶွင်ၸႂ်ႉတိုဝ်းယဝ့်ၸုၼ့်ပႅတ်ႈၸိူဝ်းၼၼ့်လႄႈသင် တီႈဢုမ် ဢႅင်ႇၼမ့်ၸိူဝ်း ဢမ်ႇမီးၽႃ ပိၵ့်ဝႆ့ ၼမ့်တူႇၼဝ်ႈၼႂ်းမွၵ်ႇမေႃႈၼမ့် ယႃႇႁႂ်ႈမီးၼမ့်တူႇၼဝ်ႈ ဢုမ်ႇၶီႈမႃႇ တီႈၼမ့်ယိုင်ႈၼမ့်ဢိူင်း တီႈဝႆ့ ၶႅပ်းတိၼ် သင်ၸိူဝ့်ဝႃႈမီးဝႆ့ၵေႃႈ ၸႂ်ႉတိုဝ်းသၢၼ် Zeolites ႁဵတ်းႁႂ်ႈၶႆႇယုင်းလုတၢႆ တတ်းပႅတ်ႈသဵၼ်ႈသၢႆ တၢင်ႈယုင်း ။ ယွၼ်းလွင်ႈႁူမ်ႈမိုဝ်းထိုင်ပႃး လၢၼ့်ၶၢႆယႃ ယႃႇႁႂ်ႈၸႅၵ်ႇၸၢႆႇ ၶၢႆပၼ်ယႃၵႄႈဝတ်း/ၼၢဝ် Aspirin / Brufen ၸိူဝ်းၼႆ့ ပၼ်တီႈၵေႃႉၵူၼ်း ၸိူဝ်းဢၼ်ထၢင်ႇထိူမ်ဝႃႈ မီးလူမ်း ၸပ်း ၼၢဝ်ၶႆႈလိူတ်ႈဢွၵ်ႇ ၼၼ့်လႃးလႃး ယွၼ့်တေ ၸၢင်ႈႁဵတ်းႁႂ်ႈ လိူတ်ႈဢွၵ်ႇၼမ်လိူဝ်မႃး ယူႇယဝ့်။ မိူင်းလၢဝ်း မိူၼ်ၼင်ႇ ၽၢႆႇၵုမ်းထိင်းရေႃးၵႃႇ ပၢႆးသၢႆႊရေႃးၵႃႇၸၢင်ႈၸပ်း လၢတ်ႈဝႃႈ လုၵ့်တီႈၵူၼ်းၸပ်းပဵၼ်ရေႃးၵႃႇၼႆ့ ႁူဝ်ႁဵင် ယဵၼ်းမႃးပဵၼ်ႁူဝ်မိုၼ်ႇသေ လႆႈလုတၢႆၵႂႃႇ 33 ၵေႃႉ ၵူၼ်းမႃးၶဝ်ႈယူတ်းယႃၼမ်လိူဝ်မႃး ႁဵတ်းႁႂ်ႈၵူႇ ၼွၼ်းၵူၼ်းပဵၼ်တီႈႁူင်းယႃ ဢမ်ႇၵုမ်ႇထူၼ်ႈ သမ့်ပေႃးလႆႈၶႂၢၵ်ႈၸႂ်ႉႁွင်ႈ (Club) ၼႂ်းႁူင်းယႃႇ ႁပ့်ၵူၼ်းမႃး ယူတ်းယႃထႅင်ႈ။ ၸွမ်းၼင်ႇလႆႈဢၢင်ႈဢိင်ဢဝ် ၽိုၼ်လိၵ်ႈတၢင်ႇထိုင်ၵၢၼ်ငၢၼ်း ငဝ်ႈငုၼ်းၽၢႆႇၶူၼ့်ၶႂႃႉ ရေႃးၵႃႇၸၢင်ႈၸပ်း ပႅၼ်းၼၼ့်ဝႃႈ “ၼၢဝ်ၶႆႈလိူတ်ႈဢွၵ်ႇ ပဵၼ်မႃးႁၢဝ်ႈႁႅင်းမိူဝ်ႈႁၢင်ပီ 2018 တေႃႇထိုင်ယၢမ်းလဵဝ်ၼႆ့ တီႈဝဵင်းလူင် မိူင်းလူင်လၢဝ်း ဝဵင်းၸၼ် မီးၵူၼ်းၸပ်းရေႃးၵႃႇ ၼၢဝ်လိူတ်ႈဢွၵ်ႇ ၼမ်လိူဝ်မႃး 3095 ၵေႃႉ လႆႈတၢႆ 7 ၵေႃႉ တၢင်ႇၸႄႇဝဵင်း ဢၼ်မီးၵူၼ်းတၢႆၼမ်ၵေႃႈ ပဵၼ်ၵိင်ႇၸႄႈဝဵင်း လႆႈတၢႆ 10 ၵေႃႉ ၸပ်းရေႃးၵႃႇဝႆ့ 2518 ၵေႃႉ ယူႇယဝ့်။ ပိၼ်ႇတႅမ်ႈ- သႅင်ၸွမ်မိူင်း တႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-07-26T15:38:02

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91-2/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်းတွင်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႄႈ လူႇတၢၼ်းငိုၼ်းတီႈ ဝတ်ႉၵျွင်းမုၼ်ၸဝ်ႈ

ၸုမ်းတႆးၽွမ်ႉၵၼ် ဢၼ်မီးယူႇတီႈ ထုင်ႉမၢဝ်း တုင်းလူႇၶၢမ်ႇငိုၼ်းတွင်းတီႈ ၽူႈမီးၼမ်ႉၸႂ် ၸေတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ သိုပ်ႇဢဝ်ငိုၼ်း လူႇတၢၼ်းပႃး တွၼ်ႈတႃႇၵေႃႇသၢင်ႈ ႁဵတ်းၵျွင်းမုၼ်ၸဝ်ႈမႂ်ႇ ၼႂ်းၸႄႈဝဵင်းတၢင်ႉယၢၼ်း ဝႃႈၼႆ။ မိူဝ်ႈဝၼ်းထီႉ 23 July 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် တင်းသဵင်ႈသေ ဢဝ်ငိုၼ်းမၢၼ်ႈ 2,200,000 ပျႃး(သၢဝ်းသွင်သႅၼ်) ၸွႆႈထႅမ်ပၼ် ထိုင်တီႈ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ပိူဝ်ႇတႃႇ ႁႂ်ႈပဵၼ်ႁႅင်းၸႂ် လွင်ႈၵမ်ႉၸွႆႈထႅမ်တီႈ ၵေႃႉသိုၵ်းၶဝ် ဝႃႈၼႆ ၊ ၼႂ်းငိုၼ်းမၢၼ်ႈ သၢဝ်းသွင်သႅၼ်ပျႃး ၼၼ်ႉ ယူႇတီႈသုၼ်ႇတူဝ် ၼၢင်းသူၺ်ႇသႃႇ ဝဵင်းတၢင်ႉယၢၼ်း ၶဝ်ႈႁူမ်ႈၸွႆႈထႅမ်ပႃး ငိုၼ်းၶႄႇ 600 ယွၼ်ႇ ၼႆယဝ်ႉ။ ၼွၵ်ႈလိူဝ်သေၼၼ်ႉ ၼႂ်းဝၼ်းထီႉ 23 July 2019 ၵူၺ်းၼင်ႇၵဝ်ႇ ယူႇတီႈ ၼၢင်းၶမ်းၽွင် လႆႈတၢင်တူဝ် ၸုမ်းတႆးၽွမ်ႉၵၼ်သေ ဢဝ်ငိုၼ်းမၢၼ်ႈ 2,000,000 ပျႃး (သၢဝ်းသႅၼ်) ၵႂႃႇလူႇတၢၼ်းပၼ်တီႈ ၸဝ်ႈၶူးပၺ်ႇၺႃႇသႃႇမိ ပိူဝ်ႈတႃႇတေၵေႃႇသၢင်ႈ ၵျွင်းလူင် တိူၵ်ႈသွၼ်ထမ်းၵၢင်ဝဵင်း ပွၵ်ႉမၢႆ (4) ဝဵင်းတၢင်ႉယၢၼ်း ၸိုင်ႈတႆးပွတ်းႁွင်ႇ ဝႃႈၼႆ ၊ ယူႇတီႈ ၸဝ်ႈၶူးပၺ်ႇၺႃႇသႃႇမိ ၸဝ်ႈၵွၼ်းဝတ်ႉ တိူၵ်ႈသွၼ်ထမ်းၵၢင်ဝဵင်းၵေႃႈ ပၼ်ၶေႃႈဢေႃးဝႃႇတထိုင် ၽူႈမီးၼမ်ႉၸႂ် ၸေတၼႃႇ ၽိူၵ်ႇၸိုၼ်ႈၶၢဝ်သႂ်ၶဝ် တင်းသဵင်ႈ ႁႂ်ႈယူႇလီၵိၼ်ဝၢၼ် ၵၢင်းယၢၼ် ၽေးၶဵၼ် လႄႈ ႁဵတ်းၵၢၼ်ၶိုၼ်ႈယႂ်ႇ မႂ်ႇသုင်သေၵမ်းၼႆ ယူႇယဝ်ႉ။ သင်ဝႃႈၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်း လူႇတၢၼ်း ဝတ်ႉဝႃးၽႃသိူဝ်ႇ လႄႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး ပေႃးၼႆၸိုင် ၵပ်းသိုပ်ႇလႆႈတီႈ ID WeC. ႁတ်းႁၢၼ် SAIHAN334410 လႄႈ ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် ၸၢႆးႁၵ်ႉၶိူဝ်း မၢႆၽူင်းၶႄႇ 159 1175 7049 ၊ ယိင်းဢွၼ်ႇ မၢႆၽူင်းၶႄႇ 133 7774 6884 လႄႈ ၸၢႆးၶိူဝ်းႁၢၼ် မၢႆၽူင်းမၢၼ်ႈ 099 6021 7636 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-26T15:27:27

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%b5%e1%80%b1%e1%82%83%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2%e1%82%86%e1%80%b8-%e1%80%9c%e1%82%84%e1%82%88-%e1%81%be%e1%80%ad/

ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းပၢင်ႇသၢႆး ၸတ်းႁဵတ်း ပၢင်လဵၼ်ႈမၢၵ်ႇၼင်

ၼင်ႇႁိုဝ်ၵူၼ်းၼုမ်ႇတႆးၵူႈတီႈတီႈ ပေႃးတေမိုတ်ႈၵိုဝ်း ၸမ်ၸႂ်ၶဝ်ႈဢွၵ်ႇၵၼ်ၼၼ်ႉ ၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းပၢင်ႇသၢႆး ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ လႆႈၽိတ်ႈမွၵ်ႇ ၸုမ်းၵူၼ်းၼုမ်ႇ ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး လႄႈ ၸုမ်းၵူၼ်းၼုမ်ႇ ၼုမ်ႇႁႅင်းသႂ်ထုင်ႉမၢဝ်း သေ ၸတ်းႁဵတ်း ပၢင်လဵၼ်ႈမၢၵ်ႇၼင်ႇ တီႈဝၢင်းမၢၵ်ႇၼင်ၵူၼ်းၼုမ်ႇ ဝဵင်းပၢင်ႇသၢႆး ဝႃႈၼႆ။ ပၢင်လဵၼ်ႈမၢၵ်ႇၼင်ၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 25 July 2019 ယၢမ်းဝၢႆးဝၼ်း 02 : 00 မူင်း ဝႃႈၼႆ ၊ ဝၢႆးသေ လဵၼ်ႈမၢၵ်ႇၼင်ယဝ်ႉ မီးၶပ်းမၢႆ ႁူပ်ႉထူပ်းဢုပ်ႇၵုမ်ၵၼ်သေ ၸိူဝ်းပဵၼ်ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်း ပၼ်တၢင်းႁူႉ ၽွၼ်းလီ ဢၼ်လႆႈလဵၼ်ႈမၢၵ်ႇၼင် ၸွမ်းၵၼ်ၼႆ ယူႇယဝ်ႉ။ ၸွမ်းၼင်ႇ လႆႈၸတ်းႁဵတ်း ပၢင်လဵၼ်ႈမၢၵ်ႇၼင်ၼႆႉ ယူႇတီႈၸုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းပၢင်ႇသၢႆးသေ မီးယိူင်းဢၢၼ်းယူႇ လၢႆလၢႆၶေႃႈ – 1(တႃႇႁႂ်ႈမိုတ်ႈၵိုဝ်းၵၼ် ၊ 2(တႃႇႁႂ်ႈမီးလွင်ႈမေႃၶဝ်ႈဢွၵ်ႇၵၼ် ၊ 3(တႃႇႁႂ်ႈမီးလွင်ႈၸမ်ၸႂ်ၵၼ် ၊ 4(ႁႂ်ႈမီး ၼမ်ႉၸႂ်မဵတ်ႉတႃႇ မေႃႁူမ်ႈႁႅင်း ႁၵ်ႉႁွမ်ၵၼ်ၵႂႃႇ ၸူဝ်ႈယၢဝ်းၶၢဝ်းႁိုင် ၼႆယဝ်ႉ။ ဝၢႆးသေ ၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းယဝ်ႉ မီးပၢင်လဵင်ႉလူ ၵိၼ်ၶဝ်ႈႁူမ်ႈမူႇၵၼ် တီႈႁူင်းလဵင်ႉလူ ပွၵ်ႉ(4) ဝဵင်းပၢင်ႇသၢႆးသေ ဢၼ်ပဵၼ် ၸုမ်းၵူၼ်းၼုမ်ႇတႆး ဝဵင်းပၢင်သၢႆးၵေႃႈ လႆႈႁၢင်ႈႁႅၼ်း ၶိူင်ႈတွႆႇတိုင်ႈ သေ ႁွင်ႉၵႂၢမ်း သူင်သိူဝ်း မူၼ်ႈၸႂ်ပၼ်ၵႂႃႇ ၼႂ်းပၢင်ၵိၼ်ၶဝ်ႈႁူမ်ႈမူႇ တေႃႇပေႃးႁွတ်ႈထိုင် ၵၢင်ၶမ်ႈ 08 : 00 မူင်း ၸင်ႇယဝ်ႉတူဝ်ႈလီငၢမ်းၼႆ လႆႈႁူႉၸွမ်းၶေႃႈမုၼ်းၶၢဝ်ႇ မီးၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-26T11:15:51

https://taifreedom.com/%e1%80%84%e1%80%9d%e1%80%ba%e1%82%88%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%9c%e1%80%bd%e1%82%86%e1%80%90%e1%82%86%e1%80%b8%e1%80%9c%e1%82%85%e1%80%84%e1%80%ba%e1%80%b8-%e1%81%b8/

ငဝ်ႈၸိုင်ႈလွႆတႆးလႅင်း ၸတ်းႁဵတ်း ပၢင်ႁူမ်ၸူမ်းဝၼ်းၵိူတ်ႇ ၸဝ်ႈမုၼ်ယႂ်ႇ ၶုၼ်ႁေႃၶမ်းၸိုင်ႈထႆး

မိူဝ်ႈဝၼ်းထီႉ 25/07/2019 ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး လႆႈၸတ်းႁဵတ်း ပၢင်ႁူမ်ၸူမ်း ဝၼ်းၵိူတ်ႇ ၸဝ်ႈမုၼ်ယႂ်ႇၶုၼ်ႁေႃၶမ်းၸိုင်ႈထႆး ဢႃႇယုၸဝ်ႈၶူပ်းထူၼ်ႈ (67) ဝႃႇသႃ မီးႁူဝ်ပဝ်လူင် ၸွမ်သိုၵ်းလူင်ယွတ်ႈသိုၵ်းလႄႈ ၽူႈယႂ်ႇၵူၼ်းလူင် ၵေႃႉသိုၵ်း ၵေႃႉႁၢၼ် ဢိၵ်ႇတင်း ပေႃႈမႄႈၵူၼ်းမိူင်းလႄႈ လုၵ်ႈႁဵၼ်းႁူင်းႁဵၼ်းၸိူဝ်ႉၸၢတ်ႈ ၶဝ်ႈႁူမ် ၸူမ်းၸွမ်းတင်းၼမ်။ ထိုင်မႃးၶၢဝ်းယၢမ်း 17:00 မူင်း ႁူဝ်ပဝ်ႈလူင် ၸွမ်သိုၵ်းလူင်ယွတ်ႈသိုၵ်း လႆႈပိုတ်ႇဢုပ်းမွၵ်ႇ လႄႈ ဢၢၼ်ႇၵၢဝ်ႇၵႂၢမ်းယွၼ်းသူးပၼ် ၸဝ်ႈမုၼ်ယႂ်ႇ ၶုၼ်ႁေႃၶမ်း မႁႃဝၶျိရႃလူင်ၵွၼ် (Maha Vajiralongkorn) ပႃးထူၼ်ႈ (10) ဢၼ်ဢႃယုၸဝ်ႈ ၶူပ်းထူၼ်ႈ (67) ဝႃႇသႃၵႂႃႇဢွင်ႈတီႈ ပၢင်ႁူမ်ႈ ၶုၼ်သၢင်ႇတူၼ်ႈႁူင်း။ ႁူဝ်ပဝ်ႈလူင် ၸွမ်သိုၵ်းလူင်ယွတ်ႈသိုၵ်း ဢၢၼ်ႇၵၢဝ်ႇယွၼ်းသူးဝႃႈ ၸဝ်ႈမုၼ်ယႂ်ႇ ၶုၼ်ႁေႃၶမ်းႁဝ်း ပဵၼ်ၽူႈဢွၼ်ႁူဝ်လီ ဢၼ်ၶိုၵ်ႉၶမ်ႇ မီးၸႂ်ြတႃး ၽႃႇၵၢင်ဝၢင်းၶိုင်ႈသေ ထႅမ်ထၢပ်ႈပႃႇရမီႇမႃး မီးဝိၸႃႇၺၢၼ်ႇ ဝူၼ်ႉၵႂၢင်ႈႁၼ်ၵႆလႄႈ ႁဝ်းၶႃႈ ၽူႈမီးၸၼ်ႉ ဢိၵ်ႇၵေႃႉသိုၵ်း ၵေႃႉႁၢၼ်လႄႈ ပေႃႈမႄႈၵူၼ်းမိူင်း တင်းသဵင်ႈ ၼပ်ႉယမ် ဢဝ်ၵုင်ႇမုၼ် ယွၼ်းသူးပၼ် ႁႂ်ႈၸဝ်ႈမုၼ်ယႂ်ႇၶုၼ်ႁေႃၶမ်း မီးဢႃႇယုယိုၼ်းယၢဝ်း ၼႆယူႇယဝ်ႉ။ ဝၢႆးသေ ႁူဝ်ႈပဝ်ႈလူင် ၸွမ်သိုၵ်းလူင်ယွတ်ႈသိုၵ်း လႆႈဢၢၼ်ႇၵၢဝ်ႇၵႂၢမ်းယွၼ်းသူးယဝ်ႉ တူဝ်ႈၵႂႃႇၼၼ်ႉ လႆႈသိုပ်ႇပိုတ်ႇၾဵင်းၵႂၢမ်း သတုတီ ၸွမ်ရႃးၶျႃးသေ ၽူႈမီးပုၼ်ႈၽွၼ်း ဢွၼ်ၼပ်ႉယမ် ၸဝ်ႈမုၼ်ယႂ်ႇ ၶုၼ်ႁေႃၶမ်း ၸိုင်ႈထႆးသေ ပၢင်ၵႅဝ်ႈယဝ်ႉတူဝ်ႈၵႂႃႇ ၼႆယဝ်ႉ။ ဝၼ်းၵိူတ်ႇၶုၼ်ႁေႃၶမ်းထႆး ပႃးထီႉ 10 ဢႃႇယုၸဝ်ႈၶူပ်ႈတဵမ် 67 ဝႃႇသႃ တေပဵၼ်ၼႂ်းဝၼ်းထီႉ 28 July ၼႆႉလႄႈ ယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႆႈဢဝ်တိုဝ်ႉတၢင်း ဝၼ်းထီႉ 25 July သေ ၸတ်းႁဵတ်းလူင်ႈၼႃႈ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-26T11:02:03

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%9d%e1%81%a2%e1%81%bc%e1%80%ba%e1%82%88%e1%81%b8%e1%81%a2%e1%80%9d%e1%80%ba%e1%80%b8%e1%80%9c%e1%82%83%e1%80%b8%e1%82%81%e1%80%b0%e1%82%87-%e1%81%ba/

ၵူၼ်းဝၢၼ်ႈၸၢဝ်းလႃးႁူႇ ၺႃးသိုၵ်းမၢၼ်ႈ ပေႃႉထုပ်ႉ ယွၼ်ႉသိုဝ်ႉၶဝ်ႈသၢၼ် ၼႂ်းမိူင်းပဵင်း ၸိုင်ႈတႆးပွတ်းဢွၵ်ႇ

ၵူၼ်းဝၢၼ်ႈၸၢဝ်းလႃးႁူႇ ၺႃးသိုၵ်းမၢၼ်ႈ ပေႃႉထုပ်ႉ ယွၼ်ႉသိုဝ်ႉၶဝ်ႈသၢၼ် ၼႂ်းမိူင်းပဵင်း ၸိုင်ႈတႆးပွတ်းဢွၵ်ႇ

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇတၢင်ႇၸုမ်း']

2019-07-25T17:23:08

https://taifreedom.com/%e1%82%81%e1%80%ad%e1%80%b0%e1%80%9d%e1%80%ba%e1%80%b8%e1%80%99%e1%80%ad%e1%81%bc%e1%80%ba%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b6%e1%82%84/

ႁိူဝ်းမိၼ်တပ်ႉသိုၵ်းၶႄႇ လႄႈ ရႃးသျႃး ပူၼ်ႉပႅၼ်မိၼ်ၶဝ်ႈၵႂႃႇ ၼႂ်းဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း

မိူဝ်ႈဝၼ်းထီႉ 23 July 2019 ၽွင်းလူင် ၽၢႆႇၼွၵ်ႈမိူင်း မိူင်းၵူဝ်းရီးယႃးၸၢၼ်း လၢတ်ႈဝႃႈ ႁိူဝ်းမိၼ်တပ်ႉသိုၵ်းရႃးသျႃး 3 လမ်း လႄႈ ႁိူဝ်းမိၼ် တပ်ႉသိုၵ်းၶႄႇ 2 လမ်း ပူၼ်ႉပႅၼ်မိၼ်ၶဝ်ႈၵႂႃႇ ၼႂ်းဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ မိူဝ်ႈဝၼ်းထီႉ 23 July 2019 ၼၼ်ႉ တပ်ႉသိုၵ်း ၵူဝ်းရီးယႃးၸၢၼ်း ႁွင်ႉ ၽူႈမီးပုၼ်ႈၽွၼ်း ၶႄႇ ဢိၵ်တင်း ရႃးသျႃးသေ ပၼ်ၾၢင်ႉယူႇၼႆယဝ်ႉ။ ၽူႈမီးပုၼ်ႈၽွၼ်း ၽၢႆႇၵႅတ်ႇၶႄ ၵူဝ်းရီးယႃးၸၢၼ်း လၢတ်ႈဝႃႈ ႁိူဝ်းမိၼ် တပ်ႉသိုၵ်း ရႃးသျႃး လမ်းၼိုင်ႈ ဢၼ်ပူၼ်ႉပႅၼ် မိၼ်ၶဝ်ႈၵႂႃႇၼၼ်ႉ ၽၢႆႇၵႅတ်ႇၶႄ သၢႆၵၢင်ႁၢဝ် ၵူဝ်းရီးယႃးၸၢၼ်း လႆႈပိုတ်းယိုဝ်း ပၼ်ၾၢင်ႉ ၼပ်ႉႁူဝ်ပၢၵ်ႇၵမ်း ဝႃႈၼႆ။ သိုပ်ႇလၢတ်ႈထႅင်ႈဝႃႈ မိူဝ်ႈဝၼ်းထီႉ 23 July 2019 ယၢမ်းၵၢင်ၼႂ် 09 : 00 မူင်းၼၼ်ႉ ႁိူဝ်းမိၼ် ရႃးသျႃးလမ်းၼိုင်ႈ ပူၼ်ႉပႅၼ်မိၼ်ၶဝ်ႈၵႂႃႇထႅင်ႈ ပွၵ်ႈၵမ်းသွင် ၼႂ်းဢွင်ႈတီႈ ၵုၼ်တေႃႉတူဝ်ႇ ဢၼ်ၵူဝ်းရီးယႃးၸၢၼ်း သိမ်းဝႆႉၼၼ်ႉ ဝႃႈၼႆ ၊ ၵုၼ်ဢၼ်ၵူဝ်းရီးယႃးၸၢၼ်း သိမ်းဝႆႉၼႆႉ ၽၢႆႇၵျႃႇပၢၼ်ႇၵေႃႈဝႃႈ ၶဝ်ႈပဵၼ်ၸဝ်ႈၶွင် ၼႆယဝ်ႉ။ ၽွင်းလူင် ၽၢႆႇၼွၵ်ႈမိူင်း မိူင်းၶႄႇတႄႉလၢတ်ႈဝႃႈ ဢွင်ႈတီႈ ၽၢႆႇၵႅတ်ႇၶႄ သၢႆၵၢင်ႁၢဝ်ၵူဝ်းရီးယႃးၸၢၼ်း လၢတ်ႈၼႆႉ ဢမ်ႇၸႂ်ႈဢွင်ႈတီႈ ၽွင်းငမ်းၶွင် ၵူဝ်းရီးယႃးၸၢၼ်း ၊ ၵူၺ်းပဵၼ် ဢွင်ႈတီႈၽွင်းငမ်းၶွင် ၵူႈမိူင်းမိူင်း ၼႆယဝ်ႉ။ ၽၢႆႇရႃးသျႃးၵေႃႈလၢတ်ႈဝႃႈ ဢမ်လႆႈပူၼ်ႉပႅၼ် ၶဝ်ႈၼႂ်းဢွင်ႈတီႈ ၽွင်းငမ်းၶွင် ၵူဝ်းရီးယႃးၸၢၼ်း ၊ လႆႈၽိုၵ်းၵၢၼ် သိုၵ်း ၼႂ်းဢွင်ႈတီႈ ၽွင်းငမ်းၶွင် ၵူႈမိူင်းမိူင်းၵူၺ်း ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-07-25T17:15:04

https://taifreedom.com/%e1%80%9e%e1%80%84%e1%80%ba%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba-%e1%81%b8%e1%80%90%e1%80%ba%e1%80%b8%e1%82%81%e1%80%b5/

သင်ႇၶၸဝ်ႈ ဢွၼ်ႁူဝ် ၸတ်းႁဵတ်းပၢင်လူႇတၢၼ်း ယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ

မိူဝ်ႈဝၼ်းထီႉ 23 July 2019 သင်ႇၶၸဝ်ႈ ဢွၼ်ႁူဝ်ၸတ်းႁဵတ်း ပၢင်လူႇတၢၼ်း ယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ တီႈထမ်ႈမိူင်းၵႅတ်ႈ ၼႂ်းၸႄႈဝဵင်းမိူင်းသၢတ်ႇ ၸိုင်ႈတႆးပွတ်းၸၢၼ်း မီးသင်ၶၸဝ်ႈ လႄႈ ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်လူႇတၢၼ်းယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉၼႆႉ ၸဝ်ႈသြႃႇလူင် ပိင်ႇၺႃႇၼၼ်ႇတ ႁူဝ်ပဝ်ႈသင်ႇၶၸိုင်ႈတႆး ဝတ်ႉထၢတ်ႈတေႃႇ ဝဵင်းလွႆလႅမ် ၊ ၸဝ်ႈသြႃႇ ဝီႉၸႃႉရၼ ဝတ်ႉပိတၵၢတ်ႈ ဝဵင်းပၢင်လူင် ၊ သင်ႇၶၸဝ်ႈ ၸၼ်ႉၸွမ် ပုတ်ႉထၸိုင်ႈတႆး ဢွၼ်ႁူဝ်လူႇတၢၼ်းၵႂႃႇ ၼႆယဝ်ႉ။ ၼႂ်းဝၼ်းထီႉ 23 July 2019 ၼၼ်ႉ သင်ႇၶၸဝ်ႈ လႄႈ ပီႈၼွင်ႉၶႅၵ်ႇတီႈၸမ်တီႈၵႆ ဢွၼ်ၵၼ်လွတ်ႈႁေႃး ပရိတ်ႈလူင် 11 သုၵ်ႈ လႄႈ ဝႆႈၽြႃးယွၼ်းသူးပၼ် ၸဝ်ႈပေႃႈသိၼ်ထမ်း ဝုၼ်းၸုမ်ႉ ႁႂ်ႈယူႇလီ ဢႃႇယုယိုၼ်းယၢဝ်း လွတ်ႈၽေးၶဵၼ် ၼႆယဝ်ႉ။ ၼႂ်းဝၼ်းထီႉ 24 July 2019 သမ်ႉ ဢွၼ်ၵၼ် တၢင်ႇဢၼေႇၵၸႃႇ ၽြႃးပဵၼ်ၸဝ်ႈ ၊ လူႇၸွမ်းတေႃႇ ၽြႃးပဵၼ်ၸဝ်ႈ ၊ လွတ်ႈႁေႃးပရိတ်ႈလူင် 11 သုၵ်ႈ လႄႈ လွတ်ႈႁေႃး ဢုႉပႃႇတ တၢၼ်ႇတီႉ ၸိင်ႇတႃႇမၼီႉ သေ လူႇတၢၼ်းယၢတ်ႇၼမ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-25T17:03:22

https://taifreedom.com/%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87%e1%81%b5%e1%80%95%e1%80%b0%e1%82%87-%e1%80%90%e1%80%ad%e1%81%ba%e1%80%bd%e1%80%95%e1%80%ba%e1%80%b8/

မိူင်းသိင်ႇၵပူႇ တိၺွပ်းလႆႈ ငႃးၸၢင်ႉ ဢၼ်မီးၵႃႈၶၼ် ငိုၼ်းတေႃႇလႃႇ 12.9 လၢၼ်ႉ

မိူဝ်ႈဝၼ်းထီႉ 23 July 2019 ၽူႈမီးပုၼ်ႈၽွၼ်း မိူင်းသိင်ႇၵပူႇ ပိုၼ်ၽၢဝ်ႇဝႃႈ တိၺွပ်းလႆႈ ငႃးၸၢင်ႉ ၸမ်မွၵ်ႈ 9 တၢၼ်ႇ ဢၼ်လၵ်ႉတၢင်ႇၶဝ်ႈမႃးၸွမ်း ၵုၼ်ႇၵႃႉၶၢႆ ဝႃႈၼႆ ၊ ငႃးၸၢင်ႉ ဢၼ်တိၺွပ်းလႆႈၼႆႉ တေတတ်းဢဝ်မႃးတီႈ ၸၢင်ႉ မွၵ်ႈ 300 တူဝ် ၼႆယဝ်ႉ။ ငႃးၸၢင်ႉဢၼ်တိၺွပ်းလႆႈၼႆႉ လုၵ်ႉတၢင်း မိူင်းၵုၼ်ႇတူဝ်ႇ တီႇမူဝ်ႇၵရတ်ႉတိတ်ႉတမ်ႇမတ တၢင်ႇၶဝ်ႈမႃးသေ လုၵ်ႈတီႈသိင်ႇၵပူႇ တေၶိုၼ်းသူင်ႇၵႂႃႇ ဝႅပ်ႉၼမ်း ၼႆယဝ်ႉ ၊ ၼႂ်းတိူၵ်ႈၵုၼ်ႇၵႃႉၶၢႆ ဢၼ်လၵ်ႉတၢင်ႇ ၶဝ်ႈမႃး ၸိူဝ်းၼၼ်ႉ လႆႈၵူတ်ႇထတ်းႁၼ်ပႃး ၵဵတ်းလိၼ်ႈ ဝႃႈၼႆ။ ၽွင်ႈမိူဝ်ႈၽူႈမီးပုၼ်ႈၽွၼ်း ၵူတ်ႇထတ်းၼၼ်ႉ လႆႈႁၼ်ငႃးၸၢင်ႉ 8.8 တၢၼ်ႇ ၼႂ်းတိူၵ်ႈၵုၼ်ႇၵႃႉၶၢႆဢၼ်ၼိုင်ႈဝႃႈၼႆ ၊ ငႃးၸၢင်ႉၸိူဝ်းၼႆႉ မီးၵႃႈၶၼ် ငိုၼ်းတေႃႇလႃႇ 12.9 လၢၼ်ႉ သေ ပဵၼ်ငႃးၸၢင်ႉ ဢၼ်တိၺွပ်းလႆႈ ၼမ်သေပိူၼ်ႈ ၼႂ်းမိူင်းသိင်ႇၵပူႇၼႆ ၸုမ်းသူၼ်သတ်းၸိူဝ်ႉၸၢတ်ႈ ၊ ၸုမ်းၵူတ်ႇထတ်းၵူၼ်းၶဝ်ႈမိူင်း လႄႈ ၽၢႆႇၶွၼ်ႇ ၊ ၸုမ်းၽူႈမီးပုၼ်ႈၽွၼ်း ၽၢႆႇၵူတ်ႇထတ်းလႅၼ်လိၼ် ႁူမ်ႈႁွမ်းၵၼ် ပိုၼ်ၽၢဝ်ႇၵႂႃႇ ၼႆယဝ်ႉ။ ငႃးၸၢင်ႉဢၼ်တိၺွပ်းလႆႈၼႆႉ လၢမ်းဝႆႉဝႃႈ တေဢဝ်မႃးတီႈ ၸၢင်ႉဢႃႇၽရိၵ မွၵ်ႈ 300 တူဝ် ၼႆယဝ်ႉ ၊ ၼွၵ်ႈလိူဝ်သေ ငႃးၸၢင်ႉယဝ်ႉ တိၺွပ်းလႆႈ ၵဵတ်းလိၼ်ႈ ၼမ်ႉၼၵ်း 11.8 တၢၼ်ႇ ၊ မီးၵႃႈၶၼ် ငိုၼ်းတေႃႇလႃႇ 35.7 လၢၼ်ႉသေ လၢမ်းဝႆႉတႄႉ တေဢဝ်မႃးတီႈ ၵဵတ်းလိၼ်ႈ မွၵ်ႈ 2000 တူဝ် ၼႆယဝ်ႉ။ ၶေႃႈမုၼ်း – ELEVEN တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-07-24T15:16:34

https://taifreedom.com/%e1%80%9e%e1%80%84%e1%80%ba%e1%82%87%e1%81%b6%e1%81%b8%e1%80%9d%e1%80%ba%e1%82%88-%e1%80%a2%e1%80%bd%e1%81%bc%e1%80%ba%e1%82%81%e1%80%b0%e1%80%9d%e1%80%ba%e1%80%95%e1%80%ad%e1%80%af%e1%80%90%e1%80%ba/

သင်ႇၶၸဝ်ႈ ဢွၼ်ႁူဝ်ပိုတ်ႇၽုၺ်ႇ ပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ တီႈဝတ်ႉၽွင်ႇတေႃႇဢူး ဝဵင်းလိူဝ်ႇ

ၼင်ႇႁိုဝ်ၾိင်ႈငႄႈလိၵ်ႈလၢႆး ၵႂၢမ်းလၢတ်ႈတႆး ပေႃးတေဢမ်ႇႁၢႆၼၼ်ႉ ၼႂ်းၶၢဝ်းတၢင်း ပီႊ 2019 – 2020 ၼႆႉ သင်ၶၸဝ်ႈ ဢွၼ်ႁူဝ်ၼမ်းၼႃႈသေ ၸိူဝ်းပဵၼ်ၸုမ်းလုၵ်ႈႁဵၼ်း ဝတ်ႉၽွင်ႇတေႃႇဢူး တီႈဝဵင်းလိူဝ်ႇ ပိုတ်ႇၽုၺ်ႇ ပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ၼႆယဝ်ႉ။ ပၢင်သွၼ် လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ၼႆႉ လႆႈပိုတ်ႇၽုၺ်ႇၵႂႃႇ ၼႂ်းဝၼ်းသဝ် လႄႈ ဝၼ်းဢႃးတိတ်ႉ ၼႆယဝ်ႉ ၊ လုၵ်ႈႁဵၼ်း ၸိူဝ်းဢၼ်ၶိုၼ်ႈႁဵၼ်းတီႈ ႁူင်းႁဵၼ်းထမ်ႇမ တွၼ်ႈတႃႇ ၼႂ်းဝၼ်းဢႃးတိတ်ႉတႄႉ မီးလုၵ်ႈႁဵၼ်း ၸၼ်ႉငဝ်ႈ 38 ၵေႃႉ ၊ ၸၼ်ႉၼိုင်ႈ 46 ၵေႃႉ ႁူမ်ႈတင်းသဵင်ႈ မီး 84 ၵေႃႉ ၼႆယဝ်ႉ။ လုၵ်ႈႁဵၼ်း ၸိူဝ်းဢၼ်ၶိုၼ်ႈႁဵၼ်းတီႈ ႁူင်းႁဵၼ်းထမ်ႇမ တွၼ်ႈတႃႇဝၼ်းသဝ်သမ်ႉ မီးလုၵ်ႈႁဵၼ်း ၸၼ်ႉငဝ်ႈ 15 ၵေႃႉ ၊ ၸၼ်ႉၼိုင်ႈ 27 ၵေႃႉ ၊ ၸၼ်ႉသွင် 17 ၵေႃႉ ၊ ၸၼ်ႉသၢမ် 23 ၵေႃႉ ၊ ၸၼ်ႉသီႇ 29 ၵေႃႉ ႁူမ်ႈတင်းသဵင်ႈ မီး 111 ၵေႃႉ ၼႆယဝ်ႉ။ ယိူင်းဢၢၼ်းတႄႉ ၶႂ်ႈႁႂ်ႈၼေႃႇတႅၼ်းၶိူဝ်း ၼုမ်ႇႁၢႆးၸၢႆးယိင်းတႆး တင်းသဵင်ႈ ႁူႉမေႃလိၵ်ႈလၢႆးတႆး လႄႈ ၼင်ႇႁိုဝ် ၽႃႇသႃႇၵႂၢမ်းလၢတ်ႈ လိၵ်ႈလၢႆးတႆး ပေႃးတေဢမ်ႇႁၢႆ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် မီးလွင်ႈၶႂ်ႈၸွႆႈထႅမ် မိူၼ်ၼင်ႇ ငိုၼ်းတွင်း ၊ ပပ်ႉ ၊ ၵမ်တႅမ်ႈ လႄႈ ၶိုင်ႈၸႂ်ႉတိုဝ်း ၼႂ်းပၢင်သွၼ်လိၵ်ႈလၢႆးတႆး လႄႈ ႁူင်းႁဵၼ်းထမ်ႇမ ပေႃးၼႆၸိုင် ၵပ်းသိုပ်ႇလႆႈတီႈ ၸဝ်ႈၶူးဝိသုတ်ႉထ ႁူင်းႁဵၼ်း ပၵ မုၼ်ၸဝ်ႈၵုမ်းထိင်း ဝတ်ႉၽွင်ႇတေႃႇဢူး ၊ သဵၼ်ႈတၢင်း 19 ၊ ၼႂ်းၵႄႈသဵၼ်ႈတၢင်း 59-60 ၊ ဝဵင်းဢွင်ႇမေႇတႃႇသၢၼ်ႇ တိူင်းဝဵင်းလိူဝ်ႇ မၢႆၽူင်း 09266698792 ၼႆႉလႆႈယူႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-24T13:30:08

https://taifreedom.com/%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8%e1%80%ad%e1%80%af%e1%80%84%e1%80%ba%e1%82%88%e1%80%90%e1%82%86%e1%80%b8-rcss-ssa-%e1%80%a2%e1%80%9d/

တပ်ႉသိုၵ်းၸိုင်ႈတႆး RCSS/SSA ဢဝ်ၽႃႈၵၢင် ၸွႆႈထႅမ်ပၼ် ပေႃႈမႄႈပီႈၼွင်ႉၵူၼ်းမိူင်း

မိူဝ်ႈၼႆႉ ဝၼ်းထီႉ 24 July 2019 ၽွင်းၾူၼ်တူၵ်း မိူင်းမိုတ်းမူဝ်းတၼ်ယူႇၼၼ်ႉ ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA လႆႈဢဝ်ၽႃႈၵၢင် ဢမ်ႇၼၼ် သုတ်း တင်းၼမ် ၵႂႃႇၸႅၵ်ႇ ၸွႆႈထႅမ်ပၼ် ပေႃႈမႄႈပီႈၼွင်ႉၵူၼ်းမိူင်း တႃႇ 5 ဝၢၼ်ႈ ၼႂ်းၸႄႈဝဵင်းႁူဝ်ပူင်း လႄႈ ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း။ ၶၢဝ်းၼႆႉ ယုင်း ၼမ်လိူင်ႇမႃးယဝ်ႉသေ ၶႂ်ႈႁႂ်ႈပေႃႈမႄႈပီႈၼွင်ႉၵူၼ်းမိူင်း လႆႈလွတ်ႈၽေးတၢင်းပဵၼ် ၼၢဝ် (ၵူႈလွင်ႈလွင်ႈ) ဢၼ်တိတ်းၸပ်းမႃးၸွမ်း ယုင်း (ၵူႈသႅၼ်းသႅၼ်း) ၵေႃႈပိူင်ၼိုင်ႈ ၶႂ်ႈႁႂ်ႈၵူၼ်းမိူင်းႁဝ်း လႆႈယူႇၸွမ်း ၵူၼ်းၼႂ်းမုင်ႉႁေႃႁိူၼ်းၽႂ်မၼ်း ၼင်ႇမူၼ်ႈမူၼ်ႈသိူဝ်းသိူဝ်း လူၺ်ႈဢမ်ႇမီးတၢင်းပဵၼ်ၶီငဝ်သင်ၼႆသေ လႆႈဢဝ်ၽႃႈၵၢင်ၵႂႃႇၸႅၵ်ႇ ၸွႆႈထႅမ်ပၼ် ယူႇယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-23T15:39:19

https://taifreedom.com/%e1%80%9a%e1%80%bd%e1%81%bc%e1%80%ba%e1%82%89%e1%80%90%e1%81%a2%e1%80%84%e1%80%ba%e1%80%b8%e1%80%95%e1%80%b5%e1%81%bc%e1%80%ba-%e1%81%b6%e1%82%86%e1%82%88%e1%80%9d%e1%80%90%e1%80%ba%e1%80%b8-h1n1/

ယွၼ်ႉတၢင်းပဵၼ် ၶႆႈဝတ်း H1N1 လႄႈ မီးၵူၼ်းတၢႆ 65 ၵေႃႉယဝ်ႉ

ၽွင်းလူင် ၽၢႆႇယူႇလီ ပိုၼ်ၽၢဝ်ႇဝႃႈ ၼႂ်းၸိုင်ႈမိူင်းႁူမ်ႈတုမ် မျၢၼ်ႇမႃႇၼႆႉ ယွၼ်ႉတိတ်းၸပ်း တၢင်းပဵၼ်ၶႆႈဝတ်း H1N1 သေ တေႃႇထိုင်ဝၼ်းထီႉ 21 July 2019 ၼႆႉ မီးၵူၼ်းတၢႆယဝ်ႉ 65 ၵေႃႉ ဝႃႈၼႆ။ ၵူၼ်းဢၼ်တိတ်းၸပ်း တၢင်းပဵၼ်ၶႆႈဝတ်း H1N1 သေ တၢႆၵႂႃႇၸိူဝ်းၼၼ်ႉ ၼႂ်းတိူင်းတႃႈၵုင်ႈ မီး 52 ၵေႃႉ ၊ တိူင်းဢေႇယႃႇဝတီႇ 4 ၵေႃႉ ၊ တိူင်းပႃႇၵိူဝ်(ပၵူဝ်း) 2 ၵေႃႉ ၊ တိူင်းသၵႅင်း 2 ၵေႃႉ ၊ တိူင်းမၵူၺ်း 1 ၵေႃႉ ၊ မိူင်းမွၼ်း 3 ၵေႃႉ လႄႈ မိူင်းၶၢင် 1 ၵေႃႉ ၼႆယဝ်ႉ။ ၼႂ်းၸိုင်ႈမိူင်းႁူမ်ႈတုမ် ပတ်ႉပိုၼ်ႉၼႆႉ ၵူၼ်းဢၼ်လႆႈ ၸပ်းတၢင်းပဵၼ်ၶႆႈဝတ်း H1N1 မီး 349 ၵေႃႉ ၊ ၵူၼ်းဢၼ်ထၢင်ႇထိူမ်ဝႃႈ ၸပ်းတၢင်းပဵၼ်ၶႆႈဝတ်း H1N1 သမ်ႉမီး 824 ၵေႃႉ ဝႃႈၼႆ ၊ ႁူဝ်ၼပ်ႉၵူၼ်း ဢၼ်ထၢင်ႇထိူမ် တိတ်းၸပ်းတၢင်းပဵၼ် လႄႈ ၵူၼ်းဢၼ်ၸပ်းတၢင်ပဵၼ်ၼႆႉ ဝၼ်းၼိုင်ႈယဝ်ႉဝၼ်းၼိုင်ႈ ၼမ်ၶိုၼ်ႈမႃး တိတ်းတိတ်း ၼႆယဝ်ႉ။ ၼွၵ်ႈလိူဝ်သေ မိူင်းၶျၢင်း ဢိၵ်ႇတင်း မိူင်းတႆးပွတ်းဢွၵ်ႇယဝ်ႉ ၼႂ်းတိူင်း လႄႈ ၸႄႈမိူင်း ဢၼ်ၵိုတ်းလိူဝ်ၼၼ်ႉ လႆႈထူပ်းႁၼ် ၸိူဝ်ႉမႅင်း H1N1 သေ ဢၼ်လႆႈထူပ်းႁၼ် ၸိူဝ်ႉမႅင်း လႄႈ လႆႈတၢႆၼမ်သေပိူၼ်ႈၼႆႉ ပဵၼ်ၼႂ်းတိူင်း တႃႈၵုင်ႈ ၼႆယဝ်ႉ။ ၸႄႈဝဵင်း ဢၼ်မီးၵူၼ်းတိတ်းၸပ်း တၢင်းပဵၼ်ၶႆႈဝတ်း H1N1 ၼမ်လိူဝ်သေပိူၼ်ႈ ၼႂ်းတိူင်းတႃႈၵုင်ႈတႄႉ ပဵၼ် တၵူင်ႇမဵဝ်ႉတိတ်ႉ ပွတ်းၸၢၼ်း ၊ လႅင်ႇတႃႇယႃႇ လႄႈ ၸႄႈဝဵင်း တိၼ်ႇၵၼ်းၵျုၼ်း ပဵၼ်ဢွင်ႈတီႈ ဢၼ်ၵူၼ်းယူႇ ၼမ်ၼႃႇ ၵိုၼ်းၶွၼ်ႈၼၼ်ႉ ဝႃႈၼႆ။ တၢင်းပဵၼ် ၶႆႈဝတ်း H1N1 ၼႆႉ ၵူၼ်းတိတ်းၸပ်းတၢင်းပဵၼ် ၼမ်မႃးၵူႈပီႊပီႊသေ ၵူၼ်းထဝ်ႈၵူၼ်းၵႄႇ ၊ လုၵ်ႈဢွၼ်ႇႁႃႈၶူပ်ႇလူင်းတႂ်ႈ လႄႈ ၵူၼ်းမီး တၢင်းပဵၼ်ၶၢဝ်းႁိုင်ၶဝ် ၸိူဝ်းၼၼ်ႉ ၸၢင်ႈတိတ်းၸပ်း တၢင်းပဵၼ်ၶႆႈဝတ်း H1N1 ၼႆႉၼမ်ႉလိူဝ်ပိူၼ်ႈ ၼႆယဝ်ႉ။ ၶေႃႈမုၼ်း – DVBတႆးလွတ်ႈလႅဝ်း

['ပၢႆးယူႇလီ', 'ၶၢဝ်ႇ', 'ၵူႈလွင်ႈလွင်ႈ']

2019-07-23T15:33:46

https://taifreedom.com/%e1%81%b6%e1%80%b1%e1%82%83%e1%82%88%e1%80%95%e1%80%ad%e1%80%af%e1%81%bc%e1%80%ba%e1%81%bd%e1%81%a2%e1%80%9d%e1%80%ba%e1%82%87-%e1%81%b6%e1%80%bd%e1%80%84%e1%80%ba%e1%82%87%e1%80%9e%e1%80%ae-2/

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ပၢင်ၵုမ် (6) လိူၼ် ပွၵ်ႈၵမ်း (1) ပီႊ 2019

ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ၵဵဝ်ႇလူၺ်ႈလွင်ႈ ပၢင်ၵုမ် (6) လိူၼ် ပွၵ်ႈၵမ်း (1) ပီႊ 2019

['လိၵ်ႈပိုၼ်ၽၢဝ်ႇ', 'ၶေႃႈပိုၼ်ၽၢဝ်ႇ RCSS']

2019-07-22T15:40:16

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%81%b5%e1%80%b5%e1%80%95%e1%80%ba%e1%80%b8%e1%80%9e%e1%80%ad%e1%80%af%e1%81%b5/

သိုၵ်းပလွင်ႈ TNLA ၵဵပ်းသိုၵ်းဢမ်ႇလႆႈ လႄႈ ဢဝ်ယႃႈမိူဝ်ႇ လဵင်ႉၵူၼ်းမိူင်း ၵေႃႉၼိုင်ႈတၢႆ

ၼႂ်းလိူၼ် July 2019 ၼႆႉ သိုၵ်းပလွင်ႈ TNLA ၵဵပ်းသိုၵ်းမႂ်ႇ တီႈဝၢၼ်ႈၺွင်ႇသွႆႈ ဢိူင်ႇပၢင်ၶႅမ် ၼႂ်းၸႄႈဝဵင်း ၼမ်ႉတူႈသေ ၵဵပ်းသိုၵ်း ဢမ်ႇလႆႈမိူၼ်ၼင်ႇ ၵၢင်ၸႂ်ၶႂ်ႈပဵၼ် လႄႈ ဢဝ်ယႃႈမိူဝ်ႇလဵင်ႉ ၵူၼ်းမိူင်းၵေႃႉၼိုင်ႈ လႆႈတၢႆ ၼႆယဝ်ႉ။ ၵဵဝ်ႇၵပ်းလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈ လၢတ်ႈၼႄဝႃႈ ၸုမ်းသိုၵ်းပလွင်ႈ TNLA ၶဝ်ႈမႃးၼႂ်းမူႇဝၢၼ်ႈသေ တွင်ႈထၢမ်မႄႈပႃႈ ၵေႃႉၼိုင်ႈ ၸိုဝ်ႈႁွင်ႉဝႃႈ ပႃႈလွႆ ဢႃႇယု 62 ပီႊ ၊ သိုၵ်းပလွင်ႈ TNLA ထၢမ်ပႃႈလွႆဝႃႈ ပႃႈလွႆမီးလုၵ်ႈ လၢႆၵေႃႉ မိူဝ်ႈလဵဝ်ၶဝ်သမ်ႉ မီးဝႆႉတီႈလႂ် ၊ ပႃႈလွႆၵေႃႈ ယွၼ်ႉၵူဝ်ၵေႃႈ ပိူင်ၼိုင်ႈလႄႈ လႆႈမွၵ်ႇလၢတ်ႈၵႂႃႇသိုဝ်ႈသိုဝ်ႈဝႃႈ မီးသီႇၵေႃႉ လုၵ်ႈၸၢႆးသၢမ်ၵေႃႉ လုၵ်ႈယိင်းၼိုင်ႈၵေႃႉ မိူဝ်ႈလဵဝ်ၶဝ်ႁဵတ်းၵၢၼ်ယူႇ ၼႂ်းမိူင်းၶႄႇ ၼႆယဝ်ႉ။ လုၵ်ႈၸၢႆးပႃႈလွႆ ဢမ်ႇမီးဝႆႉတီႈႁိူၼ်း လႄႈ သိုၵ်းပလွင်ႈ TNLA ၵေႃႈ ဢမ်ႇၸၢင်ႈႁဵတ်းႁိုဝ် ႁွင်ႉဢဝ်ၵႂႃႇႁဵတ်း သိုၵ်းၶဝ် ၊ ၶိုၼ်းတဵၵ်းတဵင် ဢထမ်ႇမ ယွၼ်းငိုၼ်းပႃႈလွႆ 5 သႅၼ်ပျႃး ပႃႈလွႆၵေႃႈဝႃႈ ဢမ်ႇမီးၶႃႈ ၊ သိုၵ်းပလွင်ႈ ၶိုၼ်းသိုပ်ႇလၢတ်ႈတီႈ ပႃႈလွႆႈဝႃႈ တေၵိၼ် မၢၵ်ႇၵွင်ႈႁႃႉ ယႃႈမိူဝ်ႇၼႆသေ သိုၵ်းပလွင်ႈ TNLA ဢဝ်ၼမ်ႉယႃႈမိူဝ်ႇ သႂ်ႇၵွၵ်းမႃး ၸူးပႃႈလွႆ ထၢင်ႇဝႃႈပႃႈလွႆ ဢမ်ႇႁတ်းၵိၼ် ၊ ပႃႈလွႆၵေႃႈ ၸၵ်ႉဢဝ်ၵွၵ်း ယႃႈမိူဝ်ႇ ဢိုၵ်ႉၵိၼ်ၵမ်းလဵဝ်သေ လႆႈတၢႆၵႂႃႇ ၽၢႆႇၼႃႈ သိုၵ်းပလွင်ႈ TNLA ၼႆယဝ်ႉ။ မိူဝ်ႈဝၼ်းထီႉ 5 June 2019 ၼၼ်ႉၵေႃႈ သိုၵ်းပလွင်ႈ TNLA တဵၵ်းတဵင်ပေႃႈမႄႈၵူၼ်းမိူင်း ဝၢၼ်ႈႁူၺ်ႈ ဢိူင်ႇဝၢၼ်ႈပိုၼ်ႉ ႁႂ်ႈႁႃၽၵ်းယိူဝ်ႈၼင်းၶဵဝ်သေယဝ်ႉ သူင်ႇထိုင်တပ်ႉ TNLA တီႈဝၢၼ်ႈၶိုမ်းၵဝ်ႇ ဢိူင်ႇၶိုမ်းမႂ်ႇ ဝဵင်းမိူင်းငေႃႉ ၸႄႈတွၼ်ႈ ၵျွၵ်ႉမႄး ၸိုင်ႈတႆးပွတ်းႁွင်ႇ မိူၼ်ၵၼ်။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-20T15:12:36

https://taifreedom.com/%e1%82%81%e1%80%b0%e1%80%9d%e1%80%ba%e1%81%bc%e1%80%95%e1%80%ba%e1%82%89%e1%80%99%e1%80%af%e1%81%bc%e1%80%ba%e1%81%b8%e1%80%9d%e1%80%ba%e1%82%88-%e1%80%9b%e1%80%b0%e1%80%9d%e1%80%ba%e1%82%87%e1%80%99/

ႁူဝ်ၼပ်ႉမုၼ်ၸဝ်ႈ ရူဝ်ႇမၼ်ႇၵႅတ်ႉတလိတ်ႉ မိူင်းမၢၼ်ႈ ၼမ်လိူဝ်သေပိူၼ်ႈ ၼႂ်းလုမ်ႈၾႃႉ

ႁွင်ႈၵၢၼ်ၽၢႆႇၶူၼ်ႉၶႂႃႉ ၵဵဝ်ႇၵပ်းလွင်ႈသႃႇသၼႃႇ ၸၼ်ႉၸွမ် Georgetown ဢၼ်မီး တီႈမိူင်းဢမေႇရီႇၵၢၼ်ႇ ပိုၼ်ၽၢဝ်ႇဝႃႈ ၼႂ်းလုမ်ႈၾႃႉၼႆႉ ၽူႈၶဝ်ႈသႃႇသၼႃႇ ၶရိတ်ႉ ရူဝ်ႇမၼ်ႇၵႅတ်ႉတလိတ်ႉ ႁူဝ်ၼပ်ႉမုၼ်ၸဝ်ႈ ၼမ်လိူဝ် သေပိူၼ်ႈ ၼႂ်းလုမ်ႈၾႃႉ ပဵၼ်မိူင်းမၢၼ်ႈ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ မိူင်းမၢၼ်ႈၼႆႉ ႁူဝ်ၼပ်ႉၵူၼ်းၶဝ်ႈ သႃႇသၼႃႇ ၵႅတ်ႉတလိတ်ႉ မီး 7 သႅၼ်ပၢႆသေ ပေႃးတူၺ်းၼႂ်း ႁူဝ်ၼပ်ႉၵူၼ်းမိူင်း ၼၼ်ႉ မီးၼိုင်ႈပိူဝ်းသဵၼ်း(1%)ၵူၺ်း ဝႃႈၼႆ ၊ ၵူၺ်းၵႃႈ တီႈဝတ်ႉ ၵႅတ်ႉတလိတ်ႉ ၼႂ်းပီႊဢၼ်ပူၼ်ႉမႃးၼၼ်ႉ မီးရႁၢၼ်းမႂ်ႇ ဢၼ်တၢင်ႇပၼ် ၵုင်ႇသိၵ်ႈၶႃႇ 83 ပႃး ၊ တီႈမိူင်းပႄႇၵျီႇယၼ်ႇတႄႉ ရႁၢၼ်းမႂ်ႇ မီး 19 ပႃးၵူၺ်း ၼႆယဝ်ႉ။ ႁူဝ်ၼပ်ႉမုၼ်ၸဝ်ႈ ရူဝ်ႇမၼ်ႇၵႅတ်ႉတလိတ်ႉ ၼမ်လိူဝ်သေပိူၼ်ႈၼႆႉ ပေႃးမိူင်းမၢၼ်ႈယဝ်ႉ မိူင်းထႆး ပဵၼ်ထီႉသွင် ၊ မိူင်းတူဝ်ႇၵူဝ်ႇ ပဵၼ်ထီႉသၢမ်သေ ၽၢႆႇလင်ၶဝ်သမ်ႉ ပဵၼ်မိူင်း ဝႅတ်ႉၼၢမ်း လႄႈ ပင်းၵလႃးတဵတ်ႉ ဝႃႈၼႆ ၊ မုၼ်ၸဝ်ႈ ရူဝ်ႇမၼ်ႇ ၵႅတ်ႉတလိတ်ႉ ၼမ်လိူဝ်သေပိူၼ်ႈ ႁႃႈမိူင်းၼႆႉ 4 မိူင်း ပဵၼ်မိူင်း ဢၼ်မီးၼႂ်းၵုၼ် ဢေးသျႃး ၼႆယဝ်ႉ။ ၼႂ်းၵုၼ် ဢေးသျႃးၼႆႉ ၽူႈၶဝ်ႈသႃႇသၼႃႇ ၵႅတ်ႉတလိတ်ႉ မီး 3 ပိူဝ်းသဵၼ်း(3%)ၵူၺ်း သေတႃႉ မိူင်းဢၼ်မီးၼႂ်းၵုၼ် ဢေးသျႃး 48 မိူင်းၼၼ်ႉ ၽလိပ်ႉပိၼ်းသ် လႄႈ တီႇမေႃးပွတ်းဢွၵ်ႇ သွင်မိူင်းၵူၺ်း ပဵၼ်ၽူႈၶဝ်ႈ သႃႇသၼႃႇ ၶရိတ်ႉ လူဝ်ႇမၼ်ႇ ၵႅတ်ႉတလိတ်ႉ ၼမ်ႉလိူဝ်သေပိူၼ်ႈ ဝႃႈၼႆ။ မုၼ်ၸဝ်ႈ ၵႃႇတီႇၼႄႇ လူးဝိတ်ႉ ဢၼ်တူဝ်ၼီႇယူဝ်ႇ ဝဵင်းမၼီႇလႃႇ လၢတ်ႈဝႃႈ ၶၢဝ်းတၢင်းၼႃႈ သႃႇသၼႃႇ လူဝ်ႇ မၼ်ႇၵႅတ်ႉတလိတ်ႉ ၼႆႉ မီးၼႂ်းၵုၼ်ဢေးသျႃး ဝႃႈၼႆ ၊ ၼွၵ်ႈလိူဝ်သေၼၼ်ႉ တီႈမိူင်း ဢိၼ်းတီးယႃး လႄႈ မိူင်းၵဝ်းလီၸၢၼ်းၼႆႉ ၽူႈၶဝ်ႈၽႃႇသႃႇ ၵႅတ်ႉတလိတ်ႉ ဢမ်ႇမီးၼမ်သေတႃႉ ပဵၼ်မိူင်းဢၼ်သူင်ႇ ၽူႈပိုၼ်ၽႄႈ ၽႃႇသႃႇ ၼမ်သေပိူၼ်ႈ ၼႆယဝ်ႉ။ ၶေႃႈမုၼ်း – RFA တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ', 'ၶၢဝ်ႇၼွၵ်ႈမိူင်း']

2019-07-20T14:30:08

https://taifreedom.com/%e1%80%90%e1%81%a2%e1%80%84%e1%80%ba%e1%80%b8%e1%82%81%e1%81%b5%e1%80%ba%e1%82%89-%e1%80%99%e1%80%b1%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%80%9e%e1%80%ad%e1%80%af%e1%81%b5%e1%80%ba/

တၢင်းႁၵ်ႉ မေးၵူၼ်းသိုၵ်း

ၼၢင်းယိင်း ၼၢင်းယိင်း ႁူဝ်ၸႂ်ဢွၼ်ႇၼၢင်းယိင်းၼႆႉ ၵေႃႉလႂ်ၵေႃႈတိုၼ်းၶႂ်ႈလႆႈ လွင်ႈဢုၼ်ႇၸႂ် တီႈၵေႃႉႁၵ်ႉ သင်လႆႈ တႄႇၼႃႈႁိူၼ်းယဝ်ႉၼၼ်ႉ ယိုင်ႈၶႅၼ်းဝူၼ်ႉဝႃႈ တၢင်းၸႂ်ယႂ်ၼၼ်ႉ ပဵၼ်ၸဝ်ႈၽူဝ် ၽၢၼ်ႁိုဝ်မီးၵေႃႈ ၶႂ်ႈယူႇၸမ်ၵၼ်သေ ပူၵ်းပွင်ၼႃႈႁိူၼ်း ၸွႆႈၵၼ်လုမ်းလႃးလုၵ်ႈဢွၼ်ႇ တေႃႇၶဝ်ပေႃးပေႉတူဝ် ၼႆသေတႃႉ ဢမ်ႇၸႂ်ႈဝႃႈ ၼႂ်းၵမ်ႇၽႃႇလူင်ၼႆႉ မီးႁဝ်းပေႃႈမႄႈလုၵ်ႈ ပူႇဢွၵ်ႇၵူၺ်း ၊ ၵွပ်ႈဝႃႈတူင်ႇဝူင်းၵူၼ်းၵေႃႈ ႁဝ်းတေလႆႈၶဝ်ႈ ၵၢၼ်ႁႃလဵင်ႉတွင်ႉႁဝ်းတေလႆႈႁဵတ်း ဢၼ်လမ်ႇ လွင်ႈသုတ်းၼႆႉ “ပုၼ်ႈၽွၼ်း” ၵူၼ်းၵူႈၵေႃႉ ၵိူတ်ႇ ဢွၵ်ႇတွင်ႉမႄႈမႃး တိုၼ်းမီးၼႃႈၵၢၼ် ပုၼ်ႈၽွၼ်း တဵင်ႇဝႆႉၼိူဝ်ႁူဝ်မႃႇၵူႈၵေႃႉ ၊ ၵိူတ်ႇၼႂ်းၽႅၼ်ႇလိၼ်လႂ် ပဵၼ်ၸိူဝ်ႉၶိူဝ်းသင်ၵေႃႈ ၵႃႈတေလႆႈႁပ်ႉပုၼ်ႈၽွၼ်း တႃႇတေတွပ်ႇတႅၼ်း သၢႆႈၼီႈၸူးတႃႇၽႅၼ်ႇလိၼ် ၊ ၸိူဝ်ႉၶိူဝ်း၊ သၢႆလိူတ်ႈၽႂ်မၼ်း။ ၵုင်ႇမုၼ်ၸိူဝ်ႉၶိူဝ်းဝၢၼ်ႈမိူင်းၸိူဝ်ႉၸၢတ်ႈႁဝ်းၼႆႉယႂ်ႇတႄႉတႄႉၵူႈၵေႃႉတေလႆႈၸွႆႈၵၼ်သၢႆၶိုၼ်းၸိူင်ႉၼင်ႇၵႂၢမ်းပူႇမွၼ်ႇ ၼၢႆးယႃႈႁဝ်းမီးဝႆႉ “ပီႈႁၢမ်ငဝ်ႈၼွင်ႉႁၢမ်ပၢႆ ၊ ၼူၵ်ႉၸွၵ်ႇပေႉၶႃးၵေႃႈဢဝ်ၶႃး ၸၢင်ႉငႃးပေႉတုမ်ၵေႃႈ ဢဝ်တုမ် ၊ ပီႈႁူႉ1 ၼွင်ႉႁူႉသွင် ၸွႆႈၵၼ်ပွင်ၸိူဝ်ႉၶိူဝ်း ၼႆၼၼ်ႉ ႁဝ်းလုၵ်ႈလၢၼ်တႆး ၼိူဝ်ႉလိူတ်ႈၸိူဝ်ႉ ၶိူဝ်းတႆး ႁူႉၵႃႈတေလႆႈ ဢွၼ်ၵၼ် ပူၵ်းပွင်ၸိူဝ်ႉၸၢတ်ႈ ဝၢၼ်ႈမိူင်း ၵႅတ်ႇၶႄႁေႉၵင်ႈၽေး ဢၼ်တေမႃးယႃႉ ၵဝ်းၼႂ်း ၸိူဝ်ႉၶိူဝ်းၽႅၼ်ႇလိၼ်တႆးႁဝ်းၼႆႉ ၵူႈၵေႃႉ ဢမ်ႇဝႃႈယိင်း ဢမ်ႇဝႃႈၸၢႆး။ ပီႈ..ဝၼ်းၼၼ်ႉၼႃႈႁိူၼ်းႁႃး တိုၵ်ႉၸင်ႇႁႃတေႇ ပႆႇတၼ်းႁိုင် ပီႈတင်းၼွင်ႉႁၵ်ႉၵၼ်ယင်းပႆႇပိူင်ႈ ၵူၺ်း ၵႃႈ ၵွပ်ႈၸႂ်ႁၵ်ႉၸိူဝ်ႉၶိူဝ်း ဝၢၼ်ႈမိူင်း ပီႈယႂ်ႇႁႅင်းၼႃႇလႄႈ ႁႃးသွင်လႆႈယၢၼ်ၵၼ် ယူႇၵေႃႉတီႈသေတႃႉ ၶၢဝ်းယၢမ်းႁိုင်ၵေႃႈယႃႇ ၼွင်ႉဢမ်ႇလိုမ်း ၼွင်ႉဢမ်ႇၸႂ်လမ်သင်တေႃႇပီႈ ဢမ်ႇၼေးယွၼ်ႉၵၢၼ် ဝၢၼ်ႈမိူင်း သင်ၼွင်ႉပွင်ႇၸႂ်ၼွင်ႉၵေႃႈမီးပုၼ်ႈၽွၼ်း ၼင်ႇၵဝ်ႇလူးတႃႇၸိူဝ်ႉ ၶိူဝ်းႁဝ်း။ ၼွင်ႉဢမ်ႇၸၢင်ႈၵႂႃႇ ဢဝ်တူဝ်တုၵ်ႉယၢပ်ႇ ႁၢပ်ႇၵၢၼ်ပဵၼ်သိုၵ်း ၸိူင်ႉၼင်ႇပီႈသေတႃႉ တေယူႇတီႈႁိူၼ်းသေ ႁဵတ်းၵၢၼ်ၸိူဝ်ႉၶိူဝ်း ပူၵ်းပွင်ဝၢၼ်ႈမိူင်းႁဝ်း ႁႂ်ႈၶိုၼ်ႈယႂ်ႇႁိူဝ်ႈႁိူင်း ၸွႆႈပူၵ်းပွင်ၼမ်ႉၵတ်ႉ လုၵ်ႈဢွၼ်ႇႁုၼ်ႈမႂ်ႇ ႁႂ်ႈၶဝ်မေႃႁၵ်ႉၸိူဝ်ႉၸၢတ်ႈ ႁႂ်ႈၶဝ်မေႃႁူႉပုၼ်ႈၽွၼ်း ႁႂ်ႈၶဝ်မေႃႁူႉဝႃႈ ဢမ်ႇၸႂ်ႈတႆးႁဝ်းၵူၺ်း ဢၼ်လႆႈ ႁဵတ်းသိုၵ်း တေႃႈၼင်ႇမိူင်းဢၼ်ပိူၼ်ႈ လွတ်ႈလႅဝ်းၵွၼ်းၶေႃ ဝၢၼ်ႈမိူင်းပိူၼ်ႈ ၶိုၼ်ႈယႂ်ႇယဝ်ႉၼၼ်ႉ ပိူၼ်ႈယင်းၵဵပ်းသိုၵ်းယူႇ ပိူၼ်ႈယင်းလႆႈႁဵတ်းၵၢၼ် ၸိူဝ်ႉၸၢတ်ႈယူႇ ပိူၼ်ႈၵႅတ်ႇၶႄ ႁေႉၵင်ႈ ၽေးၶဵၼ်ပၼ် ဝၢၼ်ႈမိူင်းပိူၼ်ႈ။ ဢမ်ႇမႆႈၸႂ်သူပီႈႁႃႉ ၼႆတႄႉ ႁိုဝ်တေၸႂ်ႈ မၢင်ပွၵ်ႈၼွၼ်းပေႃးဢမ်ႇလပ်း ယိုင်ႈႁၼ် ၶၢဝ်ႇမီးပၢင်တိုၵ်း ပဵၼ်တီႈပီႈယူႇႁႃႉ ဢမ်ႇၸႂ်ႈၵေႃႈတို ၼ်းမႆႈၸႂ်ၼႅတ်ႈလၢႆႈမွၵ်ႇမေႃႈၼမ်ႉ တိူင်ႇၵၢဝ်ႇယွၼ်းသူး ႁႂ်ႈပီႈလွတ်ႈၽေးၶဵၼ် လွတ်ႈၽေးၼႆ တႃႇသေႇယဝ်ႉ။ ဢမ်ႇမီးပၢင်တိုၵ်းၵေႃႈ မႆႈၸႂ်ဝႃႈ ပီႈတေယူႇသဝ်းၸိူင်ႉႁိုဝ် တေၵိၼ်ၸိူင်ႉႁိူဝ် လႆႈၵိၼ်ဢိမ်ႇၵိၼ်ဝၢၼ်ယူႇႁႃႉ ယူဝ်ပီႈလႆႈ ၼွၼ်းၼိူဝ်လိၼ် ၵိၼ်ၼိူဝ်တွင် လႆႈၵွတ်ႇၵွင်ႈပႂ်ႉယၢမ်းတၢၵ်ႇလႅတ်ႇ ၊ ယမ်းၾူၼ်ယူႇႁိုဝ်ၼေႃ။ ပဵၼ်ၼၼ်သေတႃႉ ၸႂ်ဢၼ်ဝႃႈ ႁႂ်ႈပီႈပွႆႇပႅတ်ႈၼႃႈၵၢၼ် ပုၼ်ႈၽွၼ်းသေ ၵွင်လင်ပႅတ်ႈမုၵ်ႉၸုမ်း ၵွင်လင် ပႅတ်ႈၸိူဝ်ႉၶိူဝ်းၼၼ်ႉတႄႉ ၼႂ်းၸႂ်ၼႆႉ တိုၼ်းဢမ်ႇတွၼ်ႉဝူၼ်ႉမႃး ၶွႆပိူၼ်ႈလႆႈယူႇ ပဵၼ်ႁိူၼ်းမူၼ်းၼႆသေတႃႉ ၵၢင်ၸႂ်ၼွင်ႉ ၵေႃႉပဵၼ်မေးၵူၼ်းသိုၵ်းၼႆႉ တေဝႆႉသႅတ်ႇၸႃႇ မၼ်ႈၵိုမ်းတေႃႇပီႈယွၼ်ႉ ယိူင်းဢၢၼ်းပီႈလႄႈ ၼွင်ႉမီးတီႈလဵဝ် ယိူင်းမၢႆပဵၼ်ဢၼ်လဵဝ် ႁႂ်ႈမိူင်းႁဝ်း လွတ်ႈလႅဝ်းၵတ်းယဵၼ် တႃႇႁႂ်ႈလုၵ်ႈလၢၼ်ႁဝ်း လႆႈယူႇလီၵိၼ်လီ မီးသုၼ်ႇလႆႈသုၼ်ပဵၼ် မီးသုၼ်ႇပူၵ်းပွင် ၸိူဝ်ႉၸၢတ်ႈ ၊ ဝၢၼ်ႈမိူင်း ၊ လိၵ်ႈလၢႆး ၊ ၾိင်ႈထုင်း ႁဝ်းလႆႈတဵမ်တီႈ ၼၼ်ႉၼင်ႇၵၼ်လႄႈ ၸႂ်ထိုင်ၵေႃႈ တေယိူၼ်ႉဢဝ် တေၶတ်းၸႂ်ပဵၼ်ၵေႃႉယိင်း ၵတ်ႉၶႅၼ်ႇ ၸုၵ်းမၼ်ႈၼိူဝ် သဵၼ်ႈတၢင်းႁၵ်ႉႁႃး တိုၼ်းဢမ်ႇပိူင်ႈဢမ်ႇၸၢင်။ ၶေႃႈၵႂၢမ်းဢၼ်ပီႈၵႆႉၵႆႉ သင်ႇလၢတ်ႈမႃးတႃႇ “ပီႈႁူႉဝႃႈ ၼႃႈႁိူၼ်းႁဝ်းလႆႈသႃႇ ၵူၺ်းၼႃႇ ပီႈတေၵွတ်ႇၵႆႇ ထွမ်ႇသဵင်ပေႃႈမႄႈ ၵူၼ်းမိူင်းႁဝ်းႁွင်ႉႁႆႈ တိုၼ်ႇၵူဝ်ယွၼ်ႉ ၶဵၼ်မႃးတဵၵ်းတဵင်ပေႉၵိၼ် လူလၢႆဢမ်ႇလႆႈယဝ်ႉ ပဵၼ်ပုၼ်ႈၽွၼ်းပီႈ တေလႆႈၵႂႃႇႁၢပ်ႇၵၢၼ် ႁေႉၵင်ႈဝၢၼ်ႈမိူင်း ပဵၼ်ပုၼ်ႈၽွၼ်းၼွင်ႉယူႇ ထိင်းၶိူဝ်း ပဵၼ်ပုၼ်ႈ ၽွၼ်းႁႃးၼင်ႇၵၼ် ၸႂ်လဵၵ်ႉၵေႃႈယိူၼ်ႉဢဝ် ၽွင်းပီႈထိင်းမိူင်း ၼွင်ႉတေ ထိင်းၶိူဝ်းႁဝ်းၵႂႃႇ ၸိူဝ်ႉၸၢတ်ႈ ဝၢၼ်ႈမိူင်းႁဝ်း တေၶိုၼ်ႈယႂ်ႇ တေတူၵ်းတႅမ်ႇ မၢၵ်ႈမီးႁိုဝ်ၵွတ်းၽၢၼ် လွတ်ႈလႅဝ်းႁိုဝ် ၶၢမ်ႇယူႇတႂ်ႈ ဢႃႇၼႃႇၽူႈၶႂၢၵ်ႈမိူင်း တေပဵၼ်ၸိူင်ႉႁိုဝ်ၵေႃႈ ယူႇတီႈလွင်ႈႁဵတ်းသၢင်ႈ ၵူၼ်းဢၼ်ယူႇၼိူဝ်ၽႅၼ်ႇလိၼ်ၼၼ်ႉႁဵတ်းသၢင်ႈမၼ်း ဢမ်ႇလႆႈယူႇတီႈၵၢမ်ႇၸႃႇတႃႇ ဝၢၼ်းမိူင်းသင် ပွင်ႇၸႂ်လႄႈၼႃႈ။ ၼွင်ႉပွင်ႇၸႂ်လႄႈ ႁဵတ်းသၢင်ႈၸွမ်းယူႇ ၵွပ်ႈတႃႇႁဝ်းတေမီး ၽႅၼ်ႇလိၼ်ဝၢၼ်ႈမိူင်းယူႇသဝ်းတေႃႇႁၢၼ်ႉၼႆႉ ပူႇၼွၼ်ႇၼၢႆးယႃႈႁဝ်း ဢဝ်ၼိူဝ်ႉလိူတ်ႈသၢႆၸႂ်ၵႅတ်ႇၶႄႁေႉၵင်ႈဝႆႉမႃး ၶၢမ်ႇတုၵ်ႉၶၢမ်ႇယၢပ်ႇသေ ထိင်းသိမ်းမႃးဝႆႉပၼ် ႁဝ်းၸိူဝ်းပဵၼ်လုၵ်ႈလၢၼ်ၶဝ် ၶေႃႈယိူင်းဢၢၼ်းလႄႈ တၢင်းမုင်ႈမွင်းၶွင်ၶဝ်တႄႉ ယႃႇႁႂ်ႈလုၵ်ႈလၢၼ်ၶဝ် ယႃႇႁႂ်ႈၸိူဝ်းႁဝ်း ႁၵ်းလင်တေႃႇ ၽႅၼ်ႇလိၼ်ဝၢၼ်ႈမိူင်း ႁဝ်းၼႆႉၵူၺ်းၼႆၵေႃႈပွင်ႇၸႂ်လႄႈ တေသိုပ်ႇသပ်းလႅင်းၼေ ၼွင်ႉယိင်းၼွင်ႉၸၢႆး ၼေႃႇတႅၼ်းၶိူဝ်း ႁဝ်းၵႂႃႇယူႇ။ ပီႈ.တႃႇသူတေ လွတ်ႈၽေး ႁဵတ်းၵၢၼ်ၵေႃႉသိုၵ်း ႁၢပ်ႇၵၢၼ်ၸိူဝ်ႉၸၢတ်ႈႁဝ်းၵႂႃႇၼၼ်ႉ ႁဝ်းယူႇတီႈႁိူၼ်း သေ ယွၼ်းသူးႁႂ်ႈ ၸဝ်ႈဝၢၼ်ႈၸဝ်ႈမိူင်းႁဝ်း ၸွမ်းၵုမ်ႉ ၸွမ်းလုမ်းလႃး ၵႅတ်ႇၶေပၼ်ႁႂ်ႈ သူလွတ်ႈ လွတ်ႈၶဵၼ် လွတ်ႈတၢင်းပဵၼ် ႁႂ်ႈသူႁဵတ်းၵၢၼ် ထိုင်တီႈယိူင်းဢၢၼ်း ႁႂ်ႈဝၢၼ်ႈမိူင်းႁဝ်းၸဵဝ်း ၵတ်းယဵၼ်လွတ်ႈလႅဝ်း ဝၢႆးမိူင်းႁဝ်းလီမႃးၶိုၼ်းၸိုင် ႁႂ်ႈပီႈလႄႈၼွင်ႉ လႆႈၶိုၼ်းယူႇႁူမ်ႈၵၼ်သေ ၵူၺ်း ၵႃႈမိူဝ်ႈလဵဝ်တႄႉ ၸွမ်းၼင်ႇပုၼ်ႈၽွၼ်းႁႃး ၼႃႈၵၢၼ်ႁႃးမီးၼၼ်ႉ ၶတ်းၸႂ်ႁဵတ်းႁႂ်ႈထိုင်တီႈၵွၼ်ႇ။ ၵႂၢမ်းၵူၼ်းယႃႉၵူၼ်းၵဝ်း မီးမႃးၸိူင်ႉႁိုဝ်ၵေႃႈယဝ်ႉ ႁႃးယႃႇပေသူၼ်ၸႂ် တၢင်းႁၵ်ႉၼႃႈႁိူၼ်းဝႆႉထိသွင် ပွင်ၵၢၼ်ဝၢၼ်ႈမိူင်း ဝႆႉထိၼိုင်ႈ ယွၼ်ႉၽၢတ်ႇၵၼ်ၵႆ ၼႂ်းၼႃႈႁိူၼ်းႁႃး ပႆႇမီးလုၵ်ႈလၢင်းပႆႇမီး ၼေႃႇ တႅၼ်းၶိူဝ်းလႄႈ သင်ႁိမ်းပီႈယူႇသဝ်းၼၼ်ႉ မီးၵေႃႉယိင်းလီတႄႉ ပဵၼ်မႄႈၸဝ်ႈႁိူၼ်း မေႃပွင်ႇၸႂ် လွင်ႈၼႃႈႁိူၼ်းႁဝ်း ပုၼ်ႈၽွၼ်းႁဝ်းႁၵ်ႉပီႈ ၊ ယွမ်းႁၢပ်ႇၼႃႈႁိူၼ်းႁဝ်းလႆႈယူႇ ၸိုင်ၼွင်ႉ ဝၢင်းၶႂၢင်ႉပၼ် ႁႂ်ႈပီႈတေႇၼႃႈႁိူၼ်း မီးလုၵ်ႈလၢင်း ႁူမ်ႈၵၼ်လႆႈယူႇ ၼွင်ႉယွမ်းႁပ်ႉမၼ်းလႆႈယူႇ ယႃႇသွၼ်ႇဝႃႈ ၽိတ်းသိၼ် ယွၼ်ႉဝၢင်းၶႂၢင်ႉပၼ်။ ၼွင်ႉပၼ်ၶႂၢင်ႉ ၸိူင်ႉၼႆဢမ်ႇၸႂ်ႈဝႃႈ ၼွင်ႉဢၢၼ်းၵဝ်းၵေႃႉမႂ်ႇ ဢမ်ႇၸႂ်ႈဝႃႈ ဝႃႈၶိတ်ႈ ၵွပ်ႈပဵၼ်တႃႇၽႄႈၸိူဝ်ႉၶိူဝ်းႁဝ်း ထႅင်ႈၵူၺ်းၼႃႇ ပီႈႁၵ်ႉၼွင်ႉလိူဝ်မၼ်းႁႃႉ ႁၵ်ႉလိူဝ်ၼွင်ႉၵေႃႈ ဢမ်ႇပဵၼ်သင် သွၼ်ႇႁႂ်ႈၼႂ်းၼႃႈႁိူၼ်းႁဝ်း မီးၼေႃႇတႅၼ်းၶိူဝ်းမႃးၵူၺ်း ၼွင်ႉႁၢၼ်ႉၸႂ်ယဝ်ႉၵၢင်ၸႂ် ၼွင်ႉၵေႃႉပဵၼ်မေးပီႈ ၵူၼ်းသိုၵ်းတႄႉ မီးတႃႇၸိူဝ်ႉၶိူဝ်း ဝၢၼ်ႈမိူင်းႁဝ်း တေဢမ်ႇႁၢႆ ႁႂ်ႈၸိူဝ်ႉၸၢတ်ႈ ႁဝ်း ၶိုၼ်ႈယႂ်ႇၵႂႃႇ မိူဝ်းၼႃႈၼၼ်ႉလႄႈ ၼင်ႇႁဵတ်းပဵၼ်လႆႈ တေၸွႆႈၸွမ်းၽၢႆႇလင်ပီႈဢေႃႈ။ ပၢႆၵမ်-ႁွမ်သႂ်ဝၼ်းတႆးလွတ်ႈလႅဝ်း

['ပွင်ႈၵႂၢမ်း', 'ၵူႈလွင်ႈလွင်ႈ']

2019-07-20T13:49:41

https://taifreedom.com/%e1%80%90%e1%80%ad%e1%80%af%e1%81%b5%e1%80%ba%e1%82%89%e1%80%9e%e1%80%ad%e1%80%af%e1%80%95%e1%80%ba%e1%82%87%e1%80%99%e1%80%ae%e1%80%b8%e1%80%95%e1%81%a2%e1%80%84%e1%80%ba%e1%80%90%e1%80%ad%e1%80%af/

တိုၵ်ႉသိုပ်ႇမီးပၢင်တိုၵ်းႁၢဝ်ႈႁႅင်း တီႈမိူင်းရၶႅင်ႇ ပွတ်းႁွင်ႇ

တပ်ႉမတေႃႇမၢၼ်ႈ လႄႈ တပ်ႉသိုၵ်းရၶႅင်ႇ (AA) တိုၵ်ႉသိုပ်ႇမီးပၢင်တိုၵ်းၵၼ်ႁၢဝ်ႈႁႅင်းယူႇ တီႈၸႄႈဝဵင်း ပူးတီးတွင်ႇ ၊ ပုင်ႇၼႃးၵျႃၼ်း၊ မျွၵ်ႉဢူး၊ ဢၢမ်း မိူင်းရၶႅင်ႇပွတ်းႁွင်ႇ ၸိူဝ်းၼႆႉ ဝႃႈၼႆ။ ၶၢႆႇသုၶ ၽူႈဢဝ်ႈပုၼ်ႈၽွၼ်းၽၢႆႇပွင်ႇၶၢဝ်ႇ AA လၢတ်ႈဝႃႈ မိူဝ်ႈလိူၼ်ၵျူႇလၢႆႇ ဝၼ်းထီႉ 17 ၼၼ်ႉလႆႈ ပဵၼ်ပၢင်တိုၵ်းၵၼ် ႁၢဝ်ႈႁႅင်းၸွမ်းတူၼ်းလွႆ ႁိမ်းဝၢၼ်ႈၵၢၼ်ႇပိၼ်ႇ ၸႄႈဝဵင်းပူးတီးတွင်ႇသေ တင်းသွင်ၽၢႆႇ မီးလွင်ႈဝၢတ်ႇၸဵပ်း လူႉတၢႆယူႇၼႆယဝ်ႉ။ ၶၢႆႇသုၶ လႆႈလၢတ်ႈၸုမ်းၶၢဝ်ႇ ဢေႇရႃႇဝတီႇဝႃႈ “ပၢင်တိုၵ်းၼႆႉပဵၼ်တီႈၸွမ်းတူၼ်းလွႆး ႁိမ်းဝၢၼ်ႈၵၢၼ်ႇပိၼ်ႇ ဢေႃႈ ၊ ႁႅင်းသိုၵ်းတပ်ႉမတေႃႇမၢၼ်ႈ မွၵ်ႈ 150 ၼႆႉ ၶဝ်ႈမႃးလေႃႇတိုၵ်း တီႈဢၼ်ႁဝ်းၶႃႈမီးယူႇလႄႈ ဢၼ်ပဵၼ်ၸုမ်း ၵူဝ်ႇမၢၼ်ႇတူဝ်ႇ ႁဝ်းၶႃႈၵေႃႈ လႆႈၶဝ်ႈလေႃႇ ၼႂ်းၵႄႈၵၢင်မၼ်းပႅတ်ႈၶႃႈဢေႃႈ ၊ ပၢင်တိုၵ်းၼႆႉ ၶႂ်ႈႁၢဝ်ႈႁႅင်းဝႆႉဢေႃႈ ၊ တႄႇၸဵမ်မိူဝ်ႈဝၢႆးဝၼ်း 2:00 မွင်း တေႃႇထိုင်ၵၢင်ၶမ်ႈ 9:00 မွင်းၼႆႉတႄႉ မင်ၵၼ်ယူႇတိၵ်းတိၵ်းၶႃႈယဝ်ႈ” ဝႃႈၼႆ။ ၶၢႆႇသုၶ ဝႃႈ ပၢင်တိုၵ်းဢၼ်ပဵၼ်တီႈ ၼႂ်းၸႄႈဝဵင်းပူးတီးတွင်ႇၼၼ်ႉ တပ်ႉမတေႃႇမၢၼ်ႈ လႆႈမၢတ်ႇၸဵပ်း လူႉယႂ်ႇတၢႆၼမ်သေ ၽၢႆႇတပ်ႉ AA တႄႉလႆႈလူႉတၢႆ 2 ၵေႃႉ၊ တီႈႁိမ်းႁွမ်းဝၢၼ်ႈၵၢၼ်ႇပိၼ်ႇ ၼၼ်ႉၵေႃႈ တိုၵ်ႉသိုပ်ႇပဵၼ် ပၢင်တိုၵ်းၵၼ်ယူႇ ၼႆယဝ်ႉ။ ပၢင်တိုၵ်းဢၼ်ပဵၼ်တီႈ ၸႄႈဝဵင်းပူးတီးတွင်ႇ ၼၼ်ႇၵေႃႈ တပ်ႉမတေႃႇမၢၼ်ႈၶဝ် လႆႈဢဝ်မၢၵ်ႇလူင် ယိုဝ်းသႂ်ႇသေ လႆႈႁၼ်ဢဝ်ႁိူဝ်းမိၼ် ႁေႇလီႇၵွပ်ႇတိူဝ်ႇ ၸွႆႈတိုၵ်းပႃးယူႇ ၼႆယဝ်ႉ။ ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူး ၵေႃႈလႆႈလၢတ်ႈဝႃႈ လွင်ႈဢၼ်တင်းသွင်ၽၢႆႇ လႆႈပဵၼ်ပၢင်တိုၵ်းၵၼ် တီႈႁိမ်းဝၢၼ်ႈၵၢၼ်ႇပိၼ်ႇ လႄႈ လႅၼ်လိၼ်ၸႄႈမိူင်းၶျၢင်း မိူဝ်ႈဝၼ်းထီႉ 17 July 2019 ၼၼ်ႉ ပဵၼ်ဢၼ်မၢၼ်ႇမႅၼ်ႈယူႇ ၼႆယဝ်ႉ။ “မိူဝ်ႈဝၼ်းထီႉ 17 July 2019 လႆႈပဵၼ်ပၢင်တိုၵ်းၵၼ်ၵႂုႇ တီႈႁိမ်းဝၢၼ်ႈၵၢၼ်ႇပိၼ်ႇ ၸႄႈဝဵင်းပူးတီးတွင်ႇ ဢေႃႈ ၊ တၢင်းႁိုင်မွၵ်ႈ 3 ၸူဝ်ႈမူင်း ၊ တီႈၼၼ်ႈၼၼ်ႉ ပဵၼ်တီႈၸုမ်း AA ၶဝ်ၵႂုႇမႃးတူင်ႉၼိုင် ၊ ႁုပ်ႈသိမ်းလႆႈတူဝ်တၢႆ လႄႈ ၶိူင်ႈၵွင်ႈၵၢင်ႇ AA ၶဝ်ယူႇ ၊ ၽၢႆႇၶႃႈၶဝ်ၵေႃႈ မီးလွင်ႈဝၢတ်ႇၸဵပ်းယူႇ ၼင်ႇၵဝ်ႇၶႃႈ ၵူၺ်းၵႃႈ ပႆႇလႆႈႁူႉသဵၼ်ႈမၢႆမၼ်း တႅတ်ႈၼႅတ်ႈၶႃႈ” ၼႆ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈၵႂုႇတီႈ ၸုမ်းၶၢဝ်ႇ ဢေႇရႃႇဝတီႇၼင်ႇၼႆ။ ၵူၼ်းၼႂ်းပိုၼ်ႉတီႈလၢတ်ႈဝႃႈ ၵွၼ်ႇၼႃႈၼႆႉၵေႃႈ တင်းသွင်ၽၢႆလႆႈပဵၼ်ပၢင်တိုၵ်းၵၼ် တီႈၼႂ်းၸႄႈဝဵင်းပူးတီး တွင်ႇၼၼ်ႉႁၢဝ်ႈႁႅင်းသေ မိူဝ်ႈဝၼ်းထီႉ 17 July 2019 ၵေႃႈ လႆႈပဵၼ်ပၢင်တိုၵ်းၵၼ် တီႈဝၢၼ်ႈဢူးယိၼ်ႇသႃႇ လႄႈ ဝၢၼ်ႈၶျိတ်ႉၶျုး လႆႈထုၵ်ႇဢဝ်ၾႆးၽဝ်ႁိူၼ်ႈပႅတ်ႈ 2 လင် ၼႆယဝ်ႉ။ “မိူဝ်ႈဝၼ်းထီႉ 18 July 2019 လႆႈပဵၼ်ပၢင်တိုၵ်းၵၼ် ၼႂ်းၵႄႈၵၢင် ဝၢၼ်ႈဢူးယိၼ်ႇသႃႇ လႄႈ ဝၢၼ်ႈၶျိတ်ႉၶျႃးၸၢၼ်း လႆႈႁူႉၼင်ႇၼႆ ၊ ႁိူၼ်းၼွင်ႉၸၢႆးၶႃႈ မွင်ႇဢေးၶိၼ်ႇ လႄႈ ႁိူၼ်းမွင်ႇသႃႇၺုၼ်ႉ ၶဝ်သွင်လင် ဢၼ်မီးၼႂ်းဝၢၼ်ႈၶျိတ်ႉၶျုး ၸၢၼ်းၼၼ်ႉ လႆႈထုၵ်ႇဢဝ်ၾႆးၽဝ် ၊ ဢၼ်ပဵၼ် ၵူၼ်းဝၢၼ်ႈၶဝ်လၢတ်ႈတႄႉ တပ်ႉမတေႃႇမၢၼ်ႈၶဝ် ၶဝ်ႈမႃးၼႂ်းဝၢၼ်ႈသေ ဢမ်ႇႁိုင်သင်ၵေႃႈ ၾႆးၵေႃႈမႆႈႁိူၼ်းလႄႈ ၶဝ်ဢွၼ်ၵၼ်ဝႃႈ ပဵၼ်တပ်ႉမတေႃႇမၢၼ်ႈၶဝ်ၽဝ်ၵူၺ်း” ၼႆ တႅၼ်းၽွင်း တၢင်ၵူၼ်းမိူင်း ၸႄႈဝဵင်းပူးတီးတွင်ႇ ဢူးဢွင်ႇတွင်းသူၺ်ႇ လၢတ်ႈတီႈၸုမ်းၶၢဝ်ႇဢေႇရႃႇဝတီႇၼင်ႇၼႆ။ ယွၼ်ႉသၢႆသိုၵ်း တပ်ႉမတေႃႇမၢၼ်ႈ ၶဝ်ႈမႃးႁွတ်ႈယၢမ်းၵၢင်ၶမ်ႈ လႄႈ ဢၼ်ပဵၼ်ဝၢၼ်ႈၶျိတ်ႉၶျႃးၸၢၼ်းၶဝ် လႆႈဢွၵ်ႇပၢႆႈသေ ၼႂ်းဝၢၼ်ႈၼၼ်ႉၵူၺ်း ၵိုတ်းမႄႈထဝ်ႈဢႃႇယု 90 ၵေႃႉၼိုင်ႈလႄႈ ၵူၼ်းမီးပၼ်ႁႃ တၢင်းဢွၵ်းဢေႃ သွင်ၵေႃႉၵူၺ်းၼႆ ဢူးဢွင်ႇတွင်းသူၺ်ႇ သိုပ်ႇလၢတ်ႈၼင်ႇၼႆ။ ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူး ဝႃႈ ယူႇတီႈတပ်ႉမတေႃႇ ပဵၼ်ဝႆႉၸုမ်းဢၼ်ပွင်သၢင်ႈ လွင်ႈငမ်းယဵၼ်ၸႄႈ မိူင်းရၶႅင်ႇယူႇ လႄႈ လွင်ႈဝႃႈ ႁဵတ်းလွင်ႈဢမ်ႇလီ ႁၢႆႉၸႃႉတေႃႇ ၵူၼ်းမိူင်းၼႂ်းပိုၼ်ႉတီႈၼၼ်ႉ ႁဝ်းၶႃႈဢမ်ႇမီး ၶႃႈ ၼႆယဝ်ႉ။ “တွၼ်ႈတႃႇတေၼိမ်သဝ်းၵတ်းယဵၼ်ၼၼ်ႉ ႁဝ်းၶႃႈပဵၼ်ဝႆႉၸုမ်း ဢၼ်ပွင်သၢင်ႈယူႇၸုမ်းၼိုင်ႈ ၊ ယွၼ်ႉပိူဝ်ႈ ၸိူင်ႉၼၼ် တႃႇတေႁဵတ်းလွင်ႈႁၢႆႉၸႃႉ တေႃႇၵူၼ်းမိူင်းၼႂ်းပိုၼ်ႉတီႈၼၼ်ႉ ဢမ်ႇႁဵတ်းၶႃႈ ၊ ဢၼ်ဝႃႈဢဝ်ၾႆး ၽဝ်ႁိူၼ်းၼၼ်ႉၵေႃႈ ပဵၼ်လွင်ႈမၢပ်ႇၼႄးၵၼ်ၵူၺ်းၶႃႈ” ၼႆ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈတီႈ ၸုမ်းၶၢဝ်ႇဢေႇရႃႇဝတီႇ ၼင်ႇၼႆ။ ပေႃးတင်းဝႃႈ ၵူၼ်းမိူင်းၼႂ်းပိုၼ်ႉတီႈဢၼ်ပဵၼ်ပၢင်တိုၵ်းၵၼ်ယူႇၼႆႉတင်းတိုၵ်ႉၵမ်ႉထႅမ်ၸုမ်း AA ယူႇတေႉ ပၢင်တိုၵ်းၵေႃႈတေသိုပ်ႇမီးယူႇတိၵ်းတိၵ်းၶႃႈယဝ်ႈ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈၼင်ႇၼႆ။ မိူဝ်ႈ ဝၼ်းထီႉ 18 July ယၢမ်းၵၢင်ၼႂ် 10 မွင်းပၢႆၼၼ်ႉၵေႃႈ တပ်ႉမတေႃႇမၢၼ်ႈလႄႈ AA လႆႈပဵၼ်ပၢင်တိုၵ်းၵၼ် တီႈႁိမ်းဝၢၼ်ႈမႄးႀၢၼ်ႇၵျူဝ်း ၸႄႈဝဵင်းဢၢမ်း။ ဢူးၶၢႆႇႀုၶ လၢတ်ႈဝႃႈ ၼႂ်းပၢင်တိုၵ်းၼၼ်ႉ တပ်ႉမတေႃႇမၢၼ်ႈလႆႈႁၼ်တူၵ်းသုမ်း 20 ၵေႃႉၼႆယဝ်ႉ။ ၸဝ်ႈသိုၵ်းလူင် ဝိၼ်းၸေႃႇဢူး လၢတ်ႈဝႃႈ လွင်ႈဝႃႈပဵၼ်ပၢင်တိုၵ်းတီႈ ၼႂ်းၸႄႈဝဵင်းဢၢမ်းၼႆႉတေႉပႆႇလႆႈႁူႉ ၶၢဝ်ႇၼႆယဝ်ႉ။ ဝၢၼ်ႈမႄးႀၢၼ်ႇၵျူဝ်း ၸႄႈဝဵင်းဢၢမ်း ၼၼ်ႉ ၸမ်ၸႄႈဝဵင်းမေႇပူင်ႇလႄႈ ၵူၼ်းဝၢၼ်ႈၵူၼ်းသူၼ်ၼႂ်းၸႄႈ ဝဵင်းမေႇပူင်ႇ ၶဝ်လႆႈငိၼ်းသဵင်ၵွင်ႈဢွၼ်ႇၵွင်ႈလူင်ယူႇၼႆယဝ်ႉ။ ၵူၼ်းဝၢၼ်ႈၵၢၼ်းထွင်းၵျီး ၼႂ်းၸႄႈဝဵင်းမေႇပူင်ႇၼၼ်ႉ ယွၼ်ႉလႆႈမႆႈၸႂ် လႄႈ လႆႈပိၵ်ႉလၢၼ်ႉၵၼ်ဝႆႉ ၼႆ ၵူၼ်းဝၢၼ်ႈၵၢၼ်းထွင်းၵျီး လၢတ်ႈၼင်ႇၼႆ။ ၽူႈဢုပ်ႉပိူင်ႇၸႄႈဝဵင်းဢၢမ်း ဢူးၵူဝ်ႇၵူဝ်ႇမႅတ်ႈဝႃႈ လွင်ႈလႆႈပဵၼ်ပၢင်တိုၵ်း ႁိမ်းဝၢၼ်ႈမႄးႀၢၼ်ႇၵျူဝ်း ၼၼ်ႉဢမ်ႇၸႂ်ႈ ႁဝ်းၶႃႈႁဵတ်းလွင်ႈၵႂၢတ်ႇလၢင်ႉၼႃႈလိၼ်ၵူၺ်းၶႃႈ ၼႆယဝ်ႉ။ မိူဝ်ႈဝၼ်းထီႉ 16 July 2019 ၼၼ်ႉၵေႃႈ သၢႆသိုၵ်းတပ်ႉမတေႃႇမၢၼ်ႈ ဢဵၼ်ႁႅင်းသိုၵ်း 100 ပၢႆ လႆႈထုၵ်ႇမူၵ်းတိုၵ်း တီႈၵႄႈၵၢင်ဝၢၼ်ႈၵၼၢၼ်းမႄး လႄႈ ၶမီးၵျိမ်းၶျွင်း ၸႄႈဝဵင်းပုင်ႇၼႃးၵျုၼ်း သေ ႁိမ်းဝၢၼ်ႈဢူၵ်ႉၽူဝ်ႇ ၼႂ်းၸႄႈဝဵင်းမျွၵ်ႉဢူးၼၼ်ႉၵေႃႈ တပ်ႉ AA လႆႈမူၵ်းတိုၵ်းတပ်ႉမတေႃႇမၢၼ်ႈလႄႈ တပ်ႉမတေႃႇမၢၼ်ႈ လႆႈမီးလွင်ႈတူၵ်းသူမ်း 30 ပၢႆ ၼႆ ၶၢႆႇသုၶ လၢတ်ႈ။ “မိူဝ်ႈဝၼ်းထီႉ 17 July 2019 တီႈၸႄႈဝဵင်းပုင်ႇၼႃးလႄႈ ၸႄႈဝဵင်းမျွၵ်ႉဢူးၼၼ်ႉ ၸုမ်းႁဝ်းၶႃႈ လႆႈမူၵ်းတိုၵ်းသၢႆသိုၵ်း တပ်ႉမတေႃႇမၢၼ်ႈဢေႃႈ ၊ တီႈၼၼ်ႈၼၼ်ႉ တူၵ်းသုမ်းဢမ်ႇယွမ်း 30 ၵေႃႉၶႃႈယဝ်ႈ ၊ ဢၼ်မၢတ်ႇၸဵပ်းၵေႃႈမီးၼမ် ၊ ယၢမ်းလဵဝ်ၼႆႉတေႉ ဢမ်ႇပႆႇလၢတ်ႈလႆႈ သဵၼ်ႈမၢႆတႅတ်ႈၼႅတ်ႈမၼ်းၶႃႈ ” ၼႆ ၶၢႆႇသုၶ လၢတ်ႈ။ ဢၼ်ပဵၼ် ၽူႈတၢင်လၢတ်ႈ ငဝ်ႈငုၼ်းတိူင်းသိုၵ်းဝၼ်းတူၵ်း ၸဝ်ႈသိုၵ်းလူင် ဝိၼ်းၸေႃႇဢူးတေႉတွပ်ႇ လၢတ်ႈၵႂႃႇဝႃႈ မိူဝ်ႈဝၼ်းထီႉ 16 July 2019 တီႈ ၸႄႈဝဵင်းပုင်ႇၼႃးၵျုၼ်းလႄႈ ၸႄႈဝဵင်းမျွၵ်ႉဢူးၼၼ်ႉ ဢမ်ႇမီးပၢင်တိုၵ်းသင် ၼႆယဝ်ႉ။ လိူဝ်ၼၼ်ႉတီႈ ပီႇတွင်ႇ ၸႄႈဝဵင်းပလၢတ်ႉဝ ၸႄႈမိူင်းၶျၢင်းၼၼ်ႉၵေႃႈ တပ်ႉမတေႃႇမၢၼ်ႈလႄႈ AA တင်းသွင်ၽၢႆႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်းၼႆ ၽူႈဢဝ်ပုၼ်ႈၽွၼ်းပွင်ႇၶၢဝ်ႇ ၶၢႆႇသူႉၶ လၢတ်ႈၼင်ႇ ၼႆယဝ်ႈ။ ၸၢႆးၼုမ်ႇၶိူဝ်းၶေႃႈမုၼ်းတီႈ – Irrawaddyတႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-07-19T15:13:59

https://taifreedom.com/%e1%81%b8%e1%81%a2%e1%82%86%e1%80%b8%e1%80%a2%e1%80%bd%e1%81%bc%e1%80%ba%e1%82%87-%e1%80%a2%e1%82%83%e1%82%87%e1%80%9a%e1%80%af-16-%e1%80%95%e1%80%ae%e1%82%8a-%e1%81%b6%e1%80%ad%e1%80%af%e1%81%bc/

ၸၢႆးဢွၼ်ႇ ဢႃႇယု 16 ပီႊ ၶိုၼ်ႈႁဵတ်းၵၢၼ်လီၵူႉသူဝ်ႇ တီႈၼိူဝ်ဝတ်ႉ လႄႈ လႆႈၵိုင်ႉၵၢင်ႉတူၵ်းလူင်းလူႉတၢႆ

ပေႃႈမႄႈၵူၼ်းမိူင်း ၼႂ်းပိုၼ်ႉတီႈ ဢွၼ်ၵၼ်ႁဵတ်းလိူမ်ႈလႆႇ လွင်ႈမူတ်းသႂ် တီႈဝတ်ႉသႂ်လႅင်းထမ်း ဢၼ်မီးၼႂ်းၵႄႈၵၢင် ဝၢၼ်ႈၵုၼ်ၵူင်း လႄႈ ဝၢၼ်ႈသေႃႇတေႃး ဢိူင်ႇမိူင်းပဵင်း ၸႄႈဝဵင်းႁူဝ်ပူင်း သေ မီးၸၢႆးဢွၼ်ႇ ၵေႃႉၼိုင်ႈ လႆႈၵိုင်ႉၵၢင်ႉတူၵ်းလူင်း ဝတ်ႉၵျွင်းမုၼ်ၸဝ်ႈ လႄႈ လႆႈသဵင်ႈသၢၵ်ႈၵႂႃႇမိူဝ်ႈၼႆႉ ဝႃႈၼႆ။ မိူဝ်ႈဝႃးဝၼ်းထီႉ 18 July 2019 ယၢမ်းၵၢင်ဝၼ်း 11:00 မူင်းၼၼ်ႉ ၸိူဝ်းပဵၼ်ၵူၼ်းၸၢႆး ဢႃႇယုယႂ်ႇ ၵမ်ႈၽွင်ႈ ၶိုၼ်ႈႁဵတ်းလိူမ်ႈလႆႇ ၽဵဝ်ႈၶီႈၼူၵ်ႉ ၶီႈၼူ တီႈၼိူဝ်ၵျွင်း လႄႈ ၸၢႆးလၢဝ်မိူင်း ဢႃႇယု 16 ပီႊ မီးၵၢင်ၸႂ် ၶႂ်ႈႁဵတ်းၵၢၼ်လီၵူႉသူဝ်ႇၼႆသေ လႆႈၶိုၼ်ႈၵႂႃႇႁဵတ်းလိူမ်ႈလႆႈၸွမ်းပိူၼ်ႈ လႆႈၵိုင်ႉၵၢင်ႉၵႂႃႇယဵပ်းၺႃး (မႅတ်ႉၼႃႇၸႅတ်ႉ) သေ တူၵ်းလူင်းၵျွင်း ၼႆယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈၼႄဝႃႈ မိူဝ်ႈ ၸၢႆးလၢဝ်မိူင်း ၶိုၼ်ႈၵႂႃႇၼၼ်ႉ ၽႂ်ဢမ်ႇတၼ်းႁၼ် လႄႈ ၽႂ်ဢမ်ႇလႆႈႁွင်ႉၶိုၼ်ႈၵႂႃႇၶႃႈ ၊ မၼ်းတေမီးၵၢင်ၸႂ် ၶႂ်ႈႁဵတ်းၵၢၼ်လီၵူႉသူဝ်ႇသေ လႆႈၶိုၼ်ႈၵႂႃႇႁင်းမၼ်းၵူၺ်း ၊ ဢွင်ႈတီႈမၼ်းၸၢႆး တူၵ်းလူင်းၼၼ်ႉ တင်းသုင်မီး 28 ပေႇ ပဵၼ်ၵျွင်းၼိုင်ႈၸၼ်ႉ ၊ ၵူၼ်းၼႂ်းပိုၼ်ႉတီႈ လႆႈဢဝ်တူဝ်မၼ်းၸၢႆး သူင်ႇၵႂႃႇယူတ်းယႃ တီႈႁူင်းယႃ ၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ယူႇ ၊ ယွၼ်ႉမၼ်းၸၢႆး လႆႈတင်းၸဵပ်းႁၢဝ်ႈႁႅင်း လႄႈ လႆႈသဵင်ႈသၢၵ်ႈၵႂႃႇ မိူဝ်ႈၼႆႉ ဝၼ်းထီႉ 19 July 2019 ယၢမ်းၵၢင်ၼႂ်ၸဝ်ႉ 12:02 မူင်း ဢွင်ႈတီႈႁူင်းယႃ ၼႆၶႃႈ ၊ မိူဝ်ႈၼႆႉယၢမ်းၵၢင်ဝၼ်း 14:00 မူင်း ပေႃႈမႄႈပီႈၼွင်ႉ ၸၢႆးလၢဝ်မိူင်း လႄႈ ၵူၼ်းမိူင်းၼႂ်းပိုၼ်ႉတီႈ ဝၢၼ်ႈသေႃႇတေႃး ဝၢၼ်ႈၵုၼ်ၵူင်း လႆႈဢဝ်ၶၢပ်ႈတူဝ် ၸၢႆးလၢဝ်မိူင်း ၵႂႃႇၽဝ်ဢွင်ႈတီႈ ပႃႇၸႃႉၸၢဝ်းၶိူဝ်း ဝဵင်းတူၼ်ႈတီး ၶႃႈဢေႃႈ ၊ ပေႃးၽဝ်ၶၢပ်ႈတူဝ်ယဝ်ႉ တေတူၺ်းဢွင်ႈတီႈ သၢင်ႇထုၵ်ႇသေ ႁႅၼ်းလူႇတၢၼ်းပၼ် ၸၢႆးလၢဝ်မိူင်း ၼႆ လၢတ်ႈၼႄၼင်ႇၼႆ။ ၸၢႆးလၢဝ်မိူင်း ဢႃႇယု 16 ပီႊ ပဵၼ်လုၵ်ႈၸၢႆး လုင်းထုၼ်းဢေး + ပႃႈမေႇ ယူႇဝၢၼ်ႈၵုၼ်ၵူင်း ၼႆယဝ်ႉ ၊ ဝတ်ႉၵျွင်းမုၼ်ၸဝ်ႈ ဝတ်ႉသႂ်လႅင်းထမ်းၼႆႉ ပဵၼ်ၵူၼ်းမိူင်း ၼႂ်းဝၢၼ်ႈသေႃႇတေႃး လႄႈ ဝၢၼ်ႈၵုၼ်ၵူင်း ဢိူင်ႇမိူင်းပဵင်း ၸႄႈဝဵင်းႁူဝ်ပူင်း ႁူမ်ႈၵၼ်ၵေႃႇသၢင်ႈ ႁဵတ်းဝတ်ႉၵျွင်းၶိုၼ်ႈမႃး ၼႆ လႆႈႁူႉၸွမ်းမီးၼင်ႇၼႆ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-19T13:57:49

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%9a%e1%80%ad%e1%80%af%e1%80%9d%e1%80%ba%e1%80%b8%e1%80%90%e1%80%b0%e1%81%b5%e1%80%ba/

ဢမေႇရီႇၵၢၼ်ႇ ယိုဝ်းတူၵ်း တရူၼ်း ဢီႇရၼ်ႇ

မိူဝ်ႈဝၼ်းထီႉ 18 July 2019 ၸွမ်ၸိုင်ႈ ဢမေရီႇၵၢၼ်ႇ တူဝ်ႇၼႄႇထရႅမ်ႉ လၢတ်ႈဝႃႈ ႁိူဝ်းသၢင်းၽေႃး တပ်ႉၼမ်ႉ ဢမေႇရီႇၵၢၼ်ႇ လႆႈယိုဝ်းတူၵ်းပႅတ်ႈ Drone(တရူၼ်း) ဢီႇရၼ်ႇ တီႈၼမ်ႉႁေႃႇမုတ်ႉ ပၢင်ႇလၢႆပႃႇသႅၼ်း ၼႆယဝ်ႉ။ ၸွမ်ၸိုင်ႈ တူဝ်ႇၼႄႇထရႅမ်ႉ လၢတ်ႈၼႄသိုဝ်ႇၶၢဝ်ႇဝႃႈ Drone(တရူၼ်း) ဢီႇရၼ်ႇၼႆႉ မိၼ်ၸမ်ႁိူဝ်းသၢင်းၽေႃး ဢမေရီႇၵၢၼ်ႇ USS Boxer မႃးမွၵ်ႈ 900 မီႇတႃႇ ၊ ပၼ်ၾၢင်ႉယူႇ တိၵ်းတိၵ်းသေတႃႉ ၽၢႆႇဢီႇရၼ်ႇ ဢမ်ႇသူၼ်ၸႂ် ၊ ထႅင်ႈလွင်ႈၼိုင်ႈၵေႃႈ ၸၢင်ႈပဵၼ်ၶဵၼ်တေႃႇ တပ်ႉၼမ်ႉ ဢိၵ်ႇတင်း ႁိူဝ်းသၢင်းၽေႃး ၶွင်ဢမေႇရီႇၵၢၼ်ႇ လႄႈ ၸင်ႇလႆႈယိုဝ်းတူၵ်းပႅတ်ႈ ၼႆယဝ်ႉ။ သိုပ်ႇလၢတ်ႈထႅင်ႈဝႃႈ လႆႈယိုဝ်းတူၵ်းပႅတ်ႈ Drone ၶွင်ဢီႇရၼ်ႇၼၼ်ႉ ၵမ်းလဵဝ် ဝႃႈၼႆ ၊ လွင်ႈပိူင်ပဵၼ်ၼႆႉ ပဵၼ်လွင်ႈဢၼ်ၼိုင်ႈ ဢီႇရၼ်ႇ ႁဵတ်းၶဵၼ်တေႃႇ ႁိူဝ်းသၢင်းၽေႃး ဢၼ်ၵႂႃႇမႃး ၼႂ်းလႅၼ်လိၼ်ၼမ်ႉ ၵူႈမိူင်းမိူင်း ၼႆယဝ်ႉ။ တူဝ်ႇၼႄႇထရႅမ်ႉ သိုပ်ႇလၢတ်ႈထႅင်ႈဝႃႈ ၵဵဝ်ႇၵပ်းလွင်ႈပိူင်ပဵၼ်ၼႆႉသေ ၽၢႆႇဢီႇရၼ်ႇတႄႉၵေႃႈ ဢမ်ႇပႆႇမီးလွင်ႈလၢတ်ႈတုမ်ႉ တွပ်ႇသင်သေတႃႉ ယွၼ်ႉပဵၼ်လွင်ႈႁဵတ်းသၢင်ႈ သၢၼ်ၶတ်း လွင်ႈလွတ်ႈလႅဝ်းၵႂႃႇမႃး ဢိၵ်ႇတင်း ၵၢၼ်တေႃႉသူင်ႇၵႃႉၶၢႆ လုမ်ႈ ၾႃႉ လႄႈ ၵူႈမိူင်းမိူင်း ထုၵ်ႇလီသၢၼ်ၶတ်း ဢီႇရၼ်ႇၵႂႃႇ ၼႆယဝ်ႉ။ ၽွင်းလူင်ၽၢႆႇၵႅတ်ႇၶႄ ဢမေႇရီႇၵၢၼ်ႇတႄႉလၢတ်ႈဝႃႈ လွင်ႈပိူင်ပဵၼ်ၼႆႉ လႆႈပဵၼ်ၵႂႃႇမွၵ်ႈ 10 : 00 မူင်း ယၢမ်းၵၢင်ၼႂ် ဝႃႈၼႆသေ တႃႇလွင်ႈလွတ်ႈၽေး USS Boxer လႄႈ ၸင်ႇလႆႈယိုဝ်းတူၵ်းပႅတ်ႈ Drone ဢီႇရၼ်ႇ ၼႆယဝ်ႉ။ ၵဵဝ်ႇၵပ်းလွင်ႈဢၼ်ႇ လႆႈပဵၼ်ၵႂႃႇၼႆႉ ၼႂ်းပိုၼ်ႉတီႈ ဢမေရီႇၵၢၼ်ႇ လႄႈ ဢီႇရၼ်ႇ တင်းသွင်မိူင်း တေပဵၼ်မႃး လွင်ႈၶဵင်ႈၶႅင်တေႃႇ ၵၼ်ႁၢဝ်ႉႁႅင်း ၼႆယဝ်ႉ ၊ မိူဝ်ႈလိူၼ်ပူၼ်ႉမႃးၼၼ်ႉၵေႃႈ ၽၢႆႇဢီႇရၼ်ႇ ယိုဝ်းတူၵ်းပႅတ်ႈ Drone ဢမေႇရီႇၵၢၼ်ႇ လမ်းၼိုင်ႈ ၊ ၽွင်းမိူဝ်ႈ ၽၢႆႇဢမေႇရီႇၵၢၼ်ႇ ၸမ်တေတုမ်ႉတွပ်ႇၶိုၼ်းၼၼ်ႉ ယွၼ်ႉဢမ်ႇၶႂ်ႈႁႂ်ႈ ၽၢႆႇဢီႇရၼ်ႇ မီးလွင်ႈလူႉသုမ်းဢႃႈသၢၵ်ႈလႄႈ ၸွမ်ၸိုင်ႈ တူဝ်ႇၼႄႇထရႅမ်ႉ ဢွၵ်ႇၶေႃႈသင်ႇ ၵိုတ်းလိုဝ်ႈဝႆႉ လႄႈ လွင်ႈပဵၼ်ပၼ်ႁႃတေႃႇၵၼ် တင်းသွင်ၽၢႆႇၵေႃႈ လႆႈၵိုတ်း လိုဝ်ႈၵႂႃႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ', 'ၶၢဝ်ႇၼွၵ်ႈမိူင်း']

2019-07-18T16:36:06

https://taifreedom.com/%e1%81%b5%e1%80%b1%e1%82%83%e1%82%89%e1%81%b5%e1%81%bc%e1%80%ba/

ၵေႃႉၵၼ်

ၵေႃႉၵၼ်

['ဝွၵ်း', 'မႃႊထီႊမီႊတီႊယိူဝ်ႊ']

2019-07-18T13:11:01

https://taifreedom.com/%e1%80%a2%e1%80%ad%e1%81%b8%e1%80%ba%e1%80%b7%e1%80%9e%e1%80%9b%e1%80%b1%e1%80%b8-%e1%80%a2%e1%80%99%e1%80%ba%e1%82%87%e1%80%a2%e1%80%bd%e1%81%b5%e1%80%ba%e1%82%87%e1%80%95%e1%81%bc%e1%80%ba%e1%80%9d/

ဢိၸ့်သရေး ဢမ်ႇဢွၵ်ႇပၼ်ဝီႇၸႃႇ ၽူႈမီးၸၼ့်သိုၵ်းမၢၼ်ႈ တႃႇၶဝ်ႈႁူမ်ႈပၢင်ၼႄၵွင်ႈၵၢင်ႇ

ၸွမ်ၽွင်းလူင် ၽၢႆႇၵပ်းသိုပ်ႇၼွၵ်ႈမိူင်း ဢိၸ့်သရေး ပိုၼ်ၽၢဝ်ႇဝႃႈ လႆႈပိၵ့်ပႅတ်ႈ ဝႂ်ၶႂၢင့်ၶဝ်ႈမိူင်း ၽၢႆႇၽူႈမီး ၸၼ့်ၼႂ်းသိုၵ်းမၢၼ်ႈ ၸိူဝ်းတေၵႂႃႇၶဝ်ႈႁူမ်ႈ ပၢင်ၼႄၵွင်ႈၵၢင်ႇ ဢၼ်တေၸတ်းႁဵတ်းတီႈမိူင်း ဢိၸ့်သရေး ၼႆယူႇယဝ့်။ လၢတ်ႈဝႃႈ “ယွၼ့်ပိူဝ်ႈ တပ့်သိုၵ်းမၢၼ်ႈ လႆႈၶၢမ်ႇၺႃးတၢမ်ႇ ၵူႈမိူင်းမိူင်းပိၵ့်ပႅတ်ႈ လွင်ႈၵၢၼ်သိုဝ့်ၶၢႆၵွင်ႈၵၢင်ႇ လႄႈ ၸင်ႇလႆႈပိၵ့်ပႅတ်ႈ” ၼႆယဝ့်။ ဝၢႆးသေမိူင်းဝၼ်းတူၵ်း လႆႈပိၵ့်ပႅတ်ႈ လွင်ႈသိုဝ့်ၶၢႆ ၶိူင်ႈၵွင်ႈၵၢင်ႇၼၼ့် ဢိၸ့်သရေးၶဝ် ၸင်ႇဢမ်ႇပၼ်ၶႂၢင့် ႁဵတ်းဝီႇၸႃႇၼိူဝ် ၽူႈမီးၸၼ့် တပ့်သိုၵ်းမၢၼ်ႈ ၶဝ်ယူႇယဝ့်။ မိူဝ်ႈပူၼ့်မႃးၼႂ်းႁူဝ်လိူၼ် June ၵေႃႈ ဢိၸ့်သရေးၶဝ် လႆႈၸတ်းႁဵတ်းပၢင်ၼႄၶိူင်ႈၵွင်ႈၵၢင်ႇ ႁႄ့ၵင်ႈဝၢၼ်ႈမိူင်း ဢၼ်ပိုတ်ႇၼႄဝႆ့ တီႈဝဵင်းလူင် Tel Aviv ၼၼ့် ၽၢႆႇၽူႈမီးၸၼ့် ၼႂ်းတပ့်သိုၵ်းမၢၼ်ႈၶဝ် ယၢမ်ႈလႆႈၵႂႃႇၶဝ်ႈႁူမ်ႈ လဵပ်ႈႁဵၼ်းပႃး ယူႇယဝ်ႉၼႆ လႆႈႁၼ်ၼႂ်းၶၢဝ်ႇ ပိုၼ်ႉတီႈ DVB ဢွၵ်ႇဝႆႉ ဝၼ်းထီႉ 17 July 2019 ၼင်ႇၼႆ။ ပိၼ်ႇတႅမ်ႈ – သႅင်ၸွမ်မိူင်းတႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၵူႈလွင်ႈလွင်ႈ', 'ၶၢဝ်ႇ']

2019-07-17T17:43:21

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-6/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ

ၸွမ်းၼင်ႇ တၢင်းယိူင်းဢၢၼ်း ၸုမ်းတႆးၽွမ်ႉႁူမ်ႈၸွႆႈၸိူဝ်ႉၸၢတ်ႈ ဢၼ်မီးယူႇၼႂ်း ၸိုင်ႈမိူင်းၶႄႇၼၼ်ႉသေ ဢဝ်ၶူဝ်းၶွင်ၸႂ်ႉ ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 9 July 2019 ဢၼ်ပဵၼ် ၽူႈမီးပုၼ်ႈၽွၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ လႆႈသိုဝ်ႉၶူဝ်းၶွင်ၸႂ်ႉ မိူၼ်ၼင်ႇ ၽႃႈယၢင်ၶဵဝ် ၊ သိူဝ်ႈသုပ်းလၢႆးၶဵဝ်ၶႅၼ်ပွတ်း 500 ၽိုၼ် သၢင်ႉငိုၼ်းၶႄႇ 4275 ယွၼ်ႇ ဢိၵ်ႇတင်း ငိုၼ်းမၢၼ်ႈ 310,000 ပျႃးသေ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ လုမ်းၵပ်းသၢၼ် ပၢႆးမၢၵ်ႈမီး RCSS/SSA ဝဵင်းမူႇၸေႊ ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း လုမ်းၵပ်းသၢၼ် ပၢႆးမၢၵ်ႈမီး RCSS/SSA ဝဵင်းမူႇၸေႊၵေႃႈ သိုပ်ႇဢဝ်ငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ဢၼ်လႆႈႁပ်ႉဝႆႉၼၼ်ႉသေ ၶိုၼ်းသိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇၵႂႃႇ ယဝ်ႉတူဝ်ႈလီငၢမ်း ယူႇယဝ်ႉ။ ၽူႈမီးၼမ်ႉၸႂ် ၸေႇတၼႃႇ ၽိူၵ်ႇၸိုၼ်ႈၶၢဝ်သႂ် ၸွႆႈထႅမ်ငိုၼ်း သိုဝ်ႉၶူဝ်းၶွင်ၸႂ်ႉပၼ် ၵေႃႈသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ ပဵၼ်ၸုမ်းသၢႆၼမ်ႉမၢဝ်း ဝဵင်းမူႇၸေႊ 831 ယွၼ်ႇ ၊ ၸုမ်းၶၢဝ်ႇတႆး ဢိၵ်ႇႁူမ်ႈၸွႆႈၸိူဝ်ႉၸၢတ်ႈ 500 ယွၼ်ႇ ၊ ၸၢႆးၵၢၼ်ႈငိုၼ်းယီႊထုၼ်း ဝဵင်းမူႇၸေႊ 500 ယွၼ်ႇ ၊ ၸၢႆးသၢမ်ထုၼ်း လႄႈ ၼၢင်းသူၺ်ႇယူင်ႇ ထုင်ႉမၢဝ်း 300 ယွၼ်ႇ ၊ ၸၢႆးၾတ်း မႄႈသၢႆ မႆႉႁုင်းၶူၼ် မိူင်းထႆး 200 ယွၼ်ႇ ၊ သိူင်ႇႁၢႆႊသူၺ်ႇ + ယိင်းၶမ်းၼူၼ်း ဝဵင်းတၢင်ႉယၢၼ်း 150 ယွၼ်ႇ ၊ ၸၢႆးဢွမ်ၾႃႉ ဝဵင်းမိူင်းၵုတ်ႈ 130 ယွၼ်ႇ ၊ ၼၢင်းဢေးၶမ်း လႃႈသဵဝ်ႈ 100 ယွၼ်ႇ ၊ မူင်ႊသိင်း မိူင်းလႃႊ 100 ယွၼ်ႇ ၊ ပီႈၼွင်ႉတႆးထုင်ႉမၢဝ်း 100 ယွၼ်ႇ ၊ မွင်ႇၵျေႃႇ လႄႈ ၼၢင်းထွၼ်း ၼမ်ႉၶမ်း 100 ယွၼ်ႇ ၊ ၼၢင်းထွၼ်း ၼမ်ႉၶမ်း 100 ယွၼ်ႇ ၊ ၸၢႆးၶမ်းလူႇ ဝဵင်းတၢင်ႉယၢၼ်း 100 ယွၼ်ႇ ၊ ၸၢႆးၸိုၼ်ႈမိူင်း မိူင်းမၢဝ်း 100 ယွၼ်ႇ ၊ ႁႃႊထၢႆ ၵိုဝ်မႃႉ 100 ယွၼ်ႇ ၊ ပီႈၼွင်ႉတႆး တႂ်ႈၶူင်း 100 ယွၼ်ႇ ဢိၵ်ႇတင်း ၽူႈမီးၼမ်ႉၸႂ် ၸေႇတၼႃႇၶဝ်ထႅင်ႈ လၢႆလၢႆၵေႃႉ လႆႈၶဝ်ႈႁူမ်ႈ ၸွႆႈထႅမ်ငိုၼ်းတွင်း တင်းၼမ် ၼႆယဝ်ႉ။ ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ၸွႆႈထႅမ်ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 26 ယဝ်ႉလႄႈ မိူဝ်ႈပွၵ်ႈၵမ်း 25 ၼၼ်ႉၵေႃႈ လႆႈၸွႆႈထႅမ် ၶူဝ်းၶွင်ၸႂ်ႉ မိူၼ်ၼင်ႇ ၽႃႈယၢင်ၶဵဝ် ဢိၵ်ႇတင်း ငိုၼ်းတွင်း ၸဵမ်ၸိူဝ်းၼႆႉ သူင်ႇထိုင်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈ သိုၵ်း ၸိုင်ႈတႆးပွတ်းႁွင်ႇ ၼႆယဝ်ႉ။ သင်ဝႃႈ ၽူႈမီးၼမ်ႉၸႂ် ၸေႇတၼႃႇ ႁၵ်ႉၸိူဝ်ႉၸၢတ်ႈႁဝ်းၶဝ် ၶႂ်ႈႁူမ်ႈငိုၼ်းၸွႆႈထႅမ် ၸွမ်းထႅင်ႈပေႃးၼႆၸိုင် ၵပ်းသိုပ်ႇလႆႈတီႈၽူႈႁပ်ႉငိုၼ်း ၸုမ်းတႆးၽွမ်ႉႁူမ်ႈ ၸွႆႈၸိူဝ်ႉၸၢတ်ႈ ယိင်းၼွင်ႉလၢဝ် Wechat ID-loir758758 လႆႈယူႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-17T17:23:10

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%bc%e1%80%af%e1%80%99%e1%80%ba%e1%82%87%e1%80%9c%e1%80%bd%e1%81%b5%e1%80%ba%e1%82%89%e1%81%b8%e1%80%bd%e1%81%b5%e1%80%ba%e1%82%87%e1%80%9d%e1%81%bc/

ၵူၼ်းၼုမ်ႇလွၵ်ႉၸွၵ်ႇဝၼ်းမိူဝ်ႈၼႆႉ ၽူၵ်ႇတူၼ်ႈမႆႉတႃႇလုၵ်ႈလၢၼ်မိူဝ်းၼႃႈ

မိူဝ်ႈဝၼ်းထီႉ 16 လိူၼ် 7 ပီႊ 2019 (ၼႂ်းဝၼ်းၶဝ်ႈဝႃႇ လိူၼ်ပႅတ်ႇမူၼ်း) ၼႆႉ ၵေႃႁူမ်ႈသၢင်ႈၵူၼ်းၼုမ်ႇတႆး ဝဵင်းလွၵ်ႉၸွၵ်ႇ ယိူင်းဢၢၼ်း တႃႇ ႁႂ်ႈၵူၼ်းၼုမ်ႇၵူႊတီႈ လႆႈမႃးႁူပ်ႉၵၼ်သေ ႁႂ်ႈမီးလွင်ႈၸမ်ၸႂ်လိူဝ်ႇမႃး တႃႇသိုပ်ႇႁဵတ်းသၢင်ႈၼႃႈၵၢၼ်မိူဝ်းၼႃႈ ဝႃႈၼင်ႇၼႆသေ လႆႈ ဢွၼ်ႁူဝ်ၼမ်းၼႃႈ ၵူၼ်းၼုမ်ႇၼႂ်းဝဵင်းလွၵ်ႉၸွၵ်ႇသေ ၽုၵ်ႈတူၼ်ႈမႆႉဝႃႈၼႆ။ ပၢင်ၽုၵ်ႇတူၼ်ႈမႆႉၼႆႉ တႄႇယၢမ်းၵၢင်ၼႂ် 08:00 မူင်း တေႃႇထိုင် ယၢမ်းၵၢင်ဝၼ်းတဵင်ႈ 12:00 မူင်း ဢွင်ႈတီႈ ဝတ်ႉၵျွင်းတွင်ႇၽီႇလႃႇ ဝဵင်းလွၵ်ႉၸွၵ်ႇ ၸိုင်ႈတႆးပွတ်းၸၢၼ်း မီးၵူၼ်းၼုမ်ႇ 38ၵေႃႉ ၸိူဝ်းယူႇၼႂ်းဝၢၼ်ႈ ဢၼ်မီးၼႂ်းၸႄႈဝဵင်းလွၵ်ႉၸွၵ်ႇ ၶဝ်ႈႁူမ်ႈၽုၵ်ႇတူၼ်ႈမႆႉ 300 တူၼ်ႈ ၵႂႃႇဝႃႈၼႆ။ တူၼ်ႈမႆႉဢၼ်လႆႈ ၽုၵ်ႇသွမ်ႈၵႂႃႇၸိူဝ်းၼၼ်ႉ မီးယူႇ 4 မဵဝ်း – တူၼ်ႈမွၵ်ႇၵွၼ် ၊ တူၼ်ႈမႆႉတီးတွၵ်ႈ ၊ တူၼ်ႈမႆႉယူမ်း လႄႈ တူၼ်ႈမႆႉၶႃႇတေႃႇမီႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-17T13:30:41

https://taifreedom.com/%e1%80%a2%e1%80%99%e1%80%b1%e1%82%87%e1%80%9b%e1%80%ae%e1%82%87%e1%81%b5%e1%81%a2%e1%81%bc%e1%80%ba%e1%82%87-%e1%80%a2%e1%80%9d%e1%80%ba%e1%80%90%e1%81%a2%e1%80%84%e1%80%ba%e1%80%b8%e1%81%bd%e1%80%ad/

ဢမေႇရီႇၵၢၼ်ႇ ဢဝ်တၢင်းၽိတ်း ပိၵ်ႉႁႄႉႁၢမ်ႈ ၽူႈဢွၼ်ႁူဝ် တပ်ႉသိုၵ်းမၢၼ်ႈ 4 ၵေႃႉ

မိူဝ်ႈဝၼ်းထီႉ 16 July 2019 ႁွင်ႈၵၢၼ် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇပိုၼ်ၽၢဝ်ႇၵႂႃႇဝႃႈ ဢဝ်တၢင်းၽိတ်း ပိၵ်ႉႁႄႉႁၢမ်ႈ လွင်ႈဢွၵ်ႇၶၢဝ်းတၢင်းၵႂႃႇမႃး ၼႂ်းမိူင်းဢမေႇရီႇၵၢၼ်ႇ ၼိူဝ်ၽူႈဢွၼ်ႁူဝ် တပ်ႉသိုၵ်းမၢၼ်ႈ 4 ၵေႃႉ ပႃးၸဵမ် ၸွမ်ၸိၵ်းသိုၵ်း မိၼ်းဢွင်ႇလႅင်ႇ လႄႈ ဢိၵ်ႇတင်း ပီႈၼွင်ႉၸိူဝ်ႉၶိူဝ်း ၵူၼ်းၼႂ်းၼႃႈႁိူၼ်းၶဝ် ယွၼ်ႉပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ၼႂ်းမိူင်းမၢၼ်ႈ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ လႆႈဢဝ်တၢင်းၽိတ်း ၸွမ်ၸိၵ်းသိုၵ်း မိၼ်းဢွင်ႇလႅင်ႇ ၊ ၵႅမ်ၸွမ်ၸိၵ်းသိုၵ်း သူဝ်းဝိၼ်း ၊ ၸွမ်ႁၢၼ် တၢၼ်းဢူး လႄႈ ၸွမ်ႁၢၼ်ဢွင်ႇဢွင်ႇ ယွၼ်ႉၶဝ်ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်း ႁၢဝ်ႉႁႅင်း လႄႈ ႁႅမ်တၢႆ ၽဵဝ်ႈမူၺ်ႉ ၵူၼ်းၶိူဝ်း လူဝ်ႇႁိၼ်ႇၵျႃႇ ၼႂ်းၸႄႈမိူင်း ရၶႅင်ႇ ပွတ်းႁွင်ႇၼၼ်ႉ ဝႃႈၼႆ။ ၸွမ်းၼင်ႇမၢႆမီႈ ႁွင်ႈၵၢၼ် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇ တမ်းဝၢင်းမၵ်းမၼ်ႈဝႆႉၼၼ်ႉသေ ၽူႈမီးပုၼ်ႈၽွၼ်း လူင်ပွင်ၸိုင်ႈ ဢိၵ်ႇတင်း ပီႈၼွင်ႉၸိူဝ်ႉၶိူဝ်း ၵူၼ်းၼႂ်းၼႃႈႁိူၼ်းၶဝ် သင်ဝႃႈ ၵဵဝ်ႇၵပ်းၶဝ်ႈပႃးၸွမ်း လွင်ႈၵိၼ်သူး ၵိၼ်လၢပ်ႈ ၊ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်း ႁၢဝ်ႉႁႅင်း ပေႃးၼႆၸိုင် တေဢဝ်တၢင်းၽိတ်း ပိၵ်ႉႁႄႉႁၢမ်ႈ လွင်ႈဢွၵ်ႇၶၢဝ်းတၢင်း ၵႂႃႇမႃး ၼႂ်းမိူင်းဢမေရီႇၵၢၼ်ႇ ၼႆယဝ်ႉ ၊ ၸွမ်းၼင်ႇမၢႆမီႈၼႆႉသေ ယူႇတီႈၽွင်းလူင် ၽၢႆႇၼွၵ်ႈမိူင်း မိူင်းဢမေႇရီႇၵၢၼ်ႇ ဢဝ်တၢင်းၽိတ်း ၽူႈဢွၼ်ႁူဝ် တပ်ႉသိုၵ်းမၢၼ်ႈ မိူဝ်ႈလဵဝ်ၼႆႉ တေလႆႈပိုၼ်ၽၢဝ်ႇပၼ် ႁႂ်ႈၵူၼ်းမိူင်းႁူႉႁၼ်ၼမ် ဢမ်ႇၼၼ် တေလႆႈပိုၼ်ၽၢဝ်ႇၵႂႃႇ ႁင်းၶေႃၶေႃ ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၸိုင်ႈမိူင်းဢမေႇရီႇၵၢၼ်ႇ ဢၼ်လႆႈဢဝ်တၢင်းၽိတ်းၼိူဝ် ၽူႈဢွၼ်ႁူဝ် တပ်ႉသိုၵ်းမၢၼ်ႈ ႁႂ်ႈၵူၼ်းမိူင်းႁူႉႁၼ်ၼမ်ၼႆႉ ပဵၼ်မိူင်း ဢွၼ်တၢင်းသုတ်း ၼႆယဝ်ႉ ၊ ၵဵဝ်ႇၵပ်းလွင်ႈ ပူၼ်ႉပႅၼ် သုၼ်ႇလႆႈသုၼ်ႇပဵၼ်ၵူၼ်းသေ ယူႇတီႈလူင်ပွင်ၸိုင်ႈမိူင်းမၢၼ်ႈ ဢမ်ႇဢဝ်တၢင်းၽိတ်းၼိူဝ် ၽူႈမီးပုၼ်ႈၽွၼ်းၶဝ်ၼၼ်ႉ ပဵၼ်လွင်ႈလီမႆႈၸႂ်တေႉတေႉ ဝႃႈၼႆ ၊ ၼွၵ်ႈလိူဝ်သေၼၼ်ႉ ၶၢဝ်ႇဢၼ်တပ်ႉသိုၵ်းမၢၼ်ႈ ပူၼ်ႉပႅၼ်သုၼ်ႇလႆႈသုၼ်ႇပဵၼ်ၵူၼ်းၵေႃႈ ၵႆႉၵႆႉလႆႈငိၼ်း ၼႆယဝ်ႉ။ ပိူင်တႅၵ်ႈမၼ်းတႄႉၵေႃႈ လွင်ႈဢၼ် လုၵ်ႈတပ်ႉသိုၵ်ႈမၢၼ်ႈ ပူၼ်ႉပႅၼ်ၶႃႈႁႅမ်တၢႆ ၵူၼ်းဝၢၼ်ႈဢိၼ်းတိင်ႇၼၼ်ႉ လႆႈတူၵ်းၶွၵ်ႈ မွၵ်ႈၸူဝ်ႈလိူၼ်ၼိုင်ႈၵူၺ်း ဢဝ်ၶေႃႈသင်ႇ ၸွမ်ၸိၵ်းသိုၵ်း မိၼ်းဢွင်ႇလႅင်ႇသေ ၶိုၼ်းပွႆႇပၼ် ၊ ၵူၺ်းၵႃႈ ၽူႈသိုဝ်ႇၶၢဝ်ႇ ဢၼ်လၢတ်ႈဢွၵ်ႇလွင်ႈ ၵူၼ်းဝၢၼ်ႈဢိၼ်းတိင်ႇ ထုၵ်ႇၶႃႈႁႅမ်တၢႆၼၼ်ႉသမ်ႉ လႆႈထုၵ်ႇတူၵ်းၶွၵ်ႈ ပဵၼ်ပီႊပၢႆ ၼႆယဝ်ႉ။ ၶေႃႈမုၼ်း – RFA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T15:33:03

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%82%81%e1%80%b0%e1%80%99%e1%80%ba%e1%82%88%e1%80%91%e1%80%af%e1%80%84%e1%80%ba%e1%82%89%e1%80%99%e1%81%a2/

ၸုမ်းၽွမ်ႉႁူမ်ႈထုင်ႉမၢဝ်း ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် ပွၵ်ႈၵမ်း 5

ၸုမ်းၽွမ်ႉႁူမ်ႈထုင်ႉမၢဝ်း ၸတ်းႁဵတ်းပၢင်ႁူပ်ႉထူပ်း ဢုပ်ႇၵုမ်ၵၼ် ပွၵ်ႈၵမ်း 5 ဢွင်ႈတီႈ လုမ်းၵေႃလိၵ်ႈလၢႆး လႄႈ ၾိင်ႈငႄႈတႆး ဝဵင်းပၢင်ႇသၢႆးသေ မီးၵူၼ်းၶိုၼ်ႈႁွတ်ႈ 140 ပၢႆ လႄႈ ၼႂ်းပၢင်ၵုမ် ၼၼ်ႉ ဢုပ်ႇဢူဝ်း လႆႈၶေႃႈတႅပ်းတတ်းၵႂႃႇ 4 ၶေႃႈ ဝႃႈၼႆ။ ပၢင်ၵုမ် ၸုမ်းၽွမ်ႉႁူမ်ႈ ထုင်ႉမၢဝ်း ပွၵ်ႈၵမ်း 5 ၼႆႉ လႆႈၸတ်းႁဵတ်းၵႂႃႇ ၼႂ်းဝၼ်းထီႉ 13 July 2019 ယၢမ်းၵၢင်ၼႂ် 09:30 မူင်း ထိုင်ဝၢႆးဝၼ်း 12:30 မူင်း သေ ၼႂ်းၼၼ်ႉမီးတူဝ်တႅၼ်း ၸုမ်းၽွမ်ႉႁူမ်ႈထုင်ႉမၢဝ်း ဝဵင်းပၢင်ႇသၢႆး ၊ ဝဵင်းမူႇၸေႊ ၊ ဢိူင်ႇ 19 ဝၢၼ်ႈ ၊ ဝဵင်းၼမ်ႉၶမ်း ၊ ထုင်ႉလွႆႁူဝ်သိူဝ် ၶိုၼ်ႈႁွတ်ႈ ဢုပ်ႇဢူဝ်း ၸွမ်းၼင်ႇ ၶပ်ႉမၢႆၸႅၼ်ႇပၢင်ၵုမ် မီးဝႆႉၼၼ်ႉ သေ လႆႈၶေႃႈတႅပ်းတတ်း 4 ၶေႃႈ ၼႆယူႇယဝ်ႉ။ ယိူင်းဢၢၼ်းဢၼ်လႆႈၸတ်းႁဵတ်း ပၢင်ၵုမ် ၸုမ်းၽွမ်ႉႁူမ်ႈထုင်ႉမၢဝ်း ပွၵ်ႈၵမ်း 5 မီးယူႇ 3 ၶေႃႈ (1) တႃႇႁႂ်ႈတႆးႁဝ်းမီးလွင်ႈၽွမ်ႉႁူမ်ႈ ပဵၼ်ၼမ်ႉၼိုင်ႈၸႂ်လဵဝ်ၵၼ် ၊ (2) တႃႇၵႅတ်ႇၶႄ ၼမ်ႉလိၼ်ႁိၼ်ၽႃ မိူင်းတႆး လႄႈ သုၼ်ႇလႆႈသုၼ်ႇပဵၼ်ၵူၼ်း ႁႂ်ႈတဵမ်ထူၼ်ႈ ၊ (3) တႃႇႁႂ်ႈလႆႈပူၵ်းပွင် ၵၢၼ်ႁုၼ်ႈမုၼ်းလႅင်း ၶိုၼ်းယႂ်ႇ ဝႃႈၼႆ။ ဝၢႆးသေ ပၢင်ၵုမ်ယဝ်ႉတူဝ်ႈၵႂႃႇယဝ်ႉၼၼ်ႉ ၽူႈၶိုၼ်ႈႁွတ်ႈ ၼႂ်းပၢင်ၵုမ် လႆႈထၢႆႇၶႅပ်းႁၢင်ႈ ႁႂ်ႈပဵၼ်တီႈမၢႆတွင်း ၵိုၵ်းပိုၼ်းၵႂႃႇ သေ ၵိၼ်ၶဝ်ႈႁူမ်ႈမူႇ ၸွမ်းၵၼ်ၵႂႃႇၼႆယူႇယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T15:24:22

https://taifreedom.com/%e1%81%b8%e1%80%af%e1%80%99%e1%80%ba%e1%80%b8%e1%80%90%e1%82%86%e1%80%b8%e1%81%bd%e1%80%bd%e1%80%99%e1%80%ba%e1%82%89%e1%81%b5%e1%81%bc%e1%80%ba-%e1%81%b8%e1%80%bd%e1%82%86%e1%82%88%e1%80%91%e1%82%85/

ၸုမ်းတႆးၽွမ်ႉၵၼ် ၸွႆႈထႅမ်ငိုၼ်း သဵင်သၼ်လွႆ လႄႈ ဝတ်ႉၵျွင်းမုၼ်ၸဝ်ႈ တီႈဝဵင်းတၢင်ႉယၢၼ်း

ၸုမ်းတႆးၽွမ်ႉၵၼ် တုင်းလူႇၶၢမ်ႇငိုၼ်းတွင်း တီႈၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် လုမ်းၽိုၼ်ၶၢဝ်ႇ သဵင်သၼ်လွႆ လႄႈ ၸွႆႈထႅမ် လူႇတၢၼ်းပၼ်ငိုၼ်း တီႈဝတ်ႉၵျွင်း မုၼ်ၸဝ်ႈ ဝၢၼ်ႈပဵင်းမူင်ႈ ဢိူင်ႇၼႃးႁုၵ်ႇ ၸႄႈဝဵင်းတၢင်ႉယၢၼ်း ၼႆယဝ်ႉ။ မိူဝ်ႈဝၼ်းထီႉ 11 July 2019 ၽူႈမီးပုၼ်ႈၽွၼ်း ၸုမ်းတႆးၽွမ်ႉၵၼ် လႆႈဢဝ်ငိုၼ်းမၢၼ်ႈ 860,000 ပျႃး ဢၼ်တုင်း လူႇၶၢမ်ႇလႆႈတီႈ ၽူႈမီးၼမ်ႉၸႂ်ၸေႇတၼႃႇၶဝ် ၵူႈတီႈတီႈၼၼ်ႉသေ ၸွႆႈထႅမ်ပၼ် လုမ်းၽိုၼ်ၶၢဝ်ႇ သဵင်သၼ်လွႆ တႃႇႁႂ်ႈပဵၼ် လွင်ႈၵမ်ႉၸွႆႈထႅမ် ႁဵတ်းဢွၵ်ႇ လိၵ်ႈပိုၼ်ၽၢဝ်ႇ ၼႆယဝ်ႉ ၊ ဝၼ်းထီႉ 10 July 2019 သမ်ႉ လႆႈဢဝ်ငိုၼ်း 1,100,000 ပျႃး လူႇတၢၼ်းပၼ်တီႈ ၸဝ်ႈၼင်ႈၵျွင်း ဝၢၼ်ႈပဵင်းမူင်ႈ တႃႇမႄးၵေႃႇသၢင်ႈ ၵျွင်းမႂ်ႇ ဝႃႈၼႆ။ ၸုမ်းတႆးၽွမ်ႉၵၼ် တၢင်တူဝ် ၽူႈမီးၼမ်ႉၸႂ် ၸေႇတၼႃႇ ၶဝ်သေ ဢဝ်ငိုၼ်းလူႇတၢၼ်းပၼ်တီႈ ဝတ်ႉၵျွင်းမုၼ်ၸဝ်ႈ ဝၢၼ်ႈပဵင်းမူင်ႈ တေလႆႈဝႃႈပွၵ်ႈၼႆႉ ပဵၼ်ပွၵ်ႈၵမ်း 2 ယဝ်ႉ ဝႃႈၼႆ ၊ မိူဝ်ႈပွၵ်ႈၵမ်း 1 ၼၼ်ႉ လႆႈလူႇတၢၼ်းငိုၼ်း 1,000,000 ပျႃး ၼႆယဝ်ႉ။ သင်ဝႃႈ ပီႈၼွင်ႉတီႈၸမ်တီႈၵႆ ၶႂ်ႈၸွႆႈထႅမ် ငိုၼ်းတွင်း တီႈဝတ်ႉဝႃးၽႃသိူဝ်ႇ လႄႈ ၸွႆႈထႅမ် တပ်ႉသိုၵ်းၸိုင်ႈတႆး ၸိူဝ်းမီးၼႂ်းၼႃႈသိုၵ်း ၼႆၸိုင် ၵပ်းသိုပ်ႇလႆႈတီႈ Wechat ID – SAIHAN334410 ဢမ်ႇၼၼ် ၵပ်းသိုပ်ႇ လႆႈတီႈမၢႆၾူင်းၶႄႇ ၸၢႆးႁၵ်ႉၶိူဝ်း 15,911,757,049 ၊ ယိင်းဢွၼ်ႇ 13,377,746,884 ၊ မၢႆၾူင်းမၢၼ်ႈ ၸၢႆးၶိူဝ်းႁၢၼ် 09,960,217,636 လႆႈယူႇဢေႃႈ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-15T14:23:19

https://taifreedom.com/%e1%80%95%e1%80%b1%e1%82%83%e1%82%88%e1%80%99%e1%82%84%e1%82%88%e1%80%95%e1%80%ae%e1%82%88%e1%81%bc%e1%80%bd%e1%80%84%e1%80%ba%e1%82%89%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad/

ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်း မူႇၸေႊ ၸတ်းႁဵတ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ

မိူဝ်ႈဝၼ်းထီႉ 14 July 2019 ယၢမ်းၵၢင်ၼႂ် 09 : 00 မူင်း ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်းမူႇၸေႊ ၸတ်းႁဵတ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈသိၼ်ထမ်းၶူးဝႃး ဝုၼ်းၸုမ်ႉ တီႈထမ်ႈၸဝ်ႈသိူဝ်ၶၢၼ်ႇၾႃႉ ထုင်ႉမၢဝ်း ဝႃႈၼႆ။ ၼႂ်းပၢင်လူႇတၢၼ်း ဝတ်ႉၵျွင်းသိမ်ႇ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉၼၼ်ႉ လႆႈတၢင်ႇသွမ်း ဢၼေႇၵၸႃႇ ၽြႃးပဵၼ်ၸဝ်ႈ ၊ လူႇတၢၼ်းသွမ်းတေႃႇ ၽြႃးပဵၼ်ၸဝ်ႈ ၊ လူႇတၢၼ်းသၢင်ႇၵၢၼ်းၶဝ်ႈဝႃႇ ၊ လွတ်ႈႁေႃး ပရိတ်လူင် 11 သုတ်ႈသေ ႁႂ်ႈၸဝ်ႈပေႃႈ သိၼ်ထမ်းၶူးဝႃး ဝုၼ်းၸုမ်ႉယူႇလီ ဢႃႇယုယိုၼ်းယၢဝ်း လွတ်ႈၽေးၶဵၼ် ၼႆယဝ်ႉ။ ၼင်ႇႁိုဝ်တေပဵၼ်မႃး ဝတ်ႉၵျွင်းသိမ်ႇ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉၼႆႉ ပေႃႈမႄႈပီႈၼွင်ႉ မၢၼ်ႈႁွင်းလွႆ ႁဵတ်းပဵၼ်ၸဝ်ႈ တႃႇၼ တီႈလိၼ် ၊ ယႃႈၶမ်းလႅင်းၶမ်း ပွၵ်ႉၵွင်းၼွင်မူႇၸေႊ ဢွၼ်ႁူဝ်လူႇတၢၼ်း ၊ ၼၢႆးမွၼ်ႇၵျွင်းၶမ်းမျႃႉယီႇ ပၢင်ႇၶမ်း ဝဵင်းမူႇၸေႊ ၊ ၽူႈမီးပုၼ်ႈၽွၼ်း ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ႁဵတ်းပဵၼ်ၸဝ်ႈတႃႇၼသေ လူႇတၢၼ်းၵႂႃႇ ဝႃႈၼႆ။ ၼႂ်းပၢင်လူႇတၢၼ်းၼၼ်ႉ ယိူင်းၸူးၼင်ႇႁိုဝ် ႁႂ်ႈပေႃးပဵၼ် ၵုသူဝ်ႇၽွၼ်းလီၼႆသေ လႆႈလူႇသွမ်းတေႃႇပၼ် 1(လူႇသွမ်းတေႃႇ ၽြႃးပဵၼ်ၸဝ်ႈ ၊ 2(သွမ်းယူႇလီသုင်းဝၢၼ် ၸဝ်ႈသိၼ်ထမ်း ၶူးဝႃး ဝုၼ်းၸုမ်ႉ ၊ 3(သွမ်းယူႇလီသုင်းဝၢၼ် ၸဝ်ႈသြႃႇ ဝီႉၸႃႇရၼ ပၢင်လင်း ၊ 4(သွမ်းလူႇလီသုင်းဝၢၼ် ၸဝ်ႈသြႃႇသုၶမ်း ၊ 5(သွမ်းယူႇလီသုင်းဝၢၼ် ၸဝ်ႈၶူးလူင် ထမ်ႇမသႃႇမိ ၊ 6(သွမ်း သင်ႇၶႃႈၸဝ်ႈ ၸိုင်ႈတႆး တင်းသဵင်ႈ ၊ 7(သွမ်းပေႃႈသႅင်လႃႈ မႄႈသႅင်လႃႈ ပေႃႈမႄႈ ၸဝ်ႈပေႃႈသိၼ်ထမ်းၶူးဝႃး ဝုၼ်းၸုမ်ႉ ၊ 8(ပေႃႈမႄႈ ၸဝ်ႈသြႃႇ သုႉၶမ်း ၊ 9(မႄႈထဝ်ႈၶမ်း မႄႈၸဝ်ႈယွတ်ႈသိုၵ်း ႁူဝ်ပဝ်ႈလူင် ၶွင်သီႇဢဝ်ၶိုၼ်းၸိုင်ႈတႆး (RCSS/SSA) ၊ 10(သွမ်းတေႃႇ လုၵ်ႈၼွင်ႉတပေး ၸဝ်ႈသိူဝ်ၶၢၼ်ႇၾႃႉ ဢၼ်လႆႈလူႇၼိူဝ်ႉလိူတ်ႈသၢႆၸႂ် တႃႇဝၢၼ်ႈမိူင်း ၊ 11(သွမ်းတေႃႇ ၽူႈဢၼ် လႆႈလူႇ ၼိူဝ်ႉလိူတ်ႈ တႃႇဝၢၼ်ႈမိူင်း ၼႂ်းမုၵ်ႉၸုမ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) ၊ 12(သွမ်းတေႃႇ ၸဝ်ႈတႃႇၼ ဢၼ်လႆႈလူႇ တီႈလိၼ်ၵိုၵ်းႁေႃ ၸဝ်ႈသိူဝ်ၶၢၼ်ႇၾႃႉ ၼႆယဝ်ႉ။ ဝၢႆးသေ လူႇသွမ်းတေႃႇပၼ် ၽူႈမီးၵုင်ႇမုၼ် လႄႈ ၽူႈႁၵ်ႉၸိူဝ်ႉၸၢတ်ႈ ဢၼ်လႆႈလူႇၼိူဝ်ႉလိူတ်ႈ သၢႆၸႂ်ၵႂႃႇယဝ်ႉၼၼ်ႉ သိုပ်ႇ ၵၢပ်ႈသွမ်း သင်ႇၶႃႇၸဝ်ႈ လႄႈ လဵင်ႉလူ ပီႈၼွင်ႉၶႅၵ်ႇ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈပၢင်လူႇတၢၼ်းသေ ဢွၼ်ၵၼ်လူႇတၢၼ်း ယၢတ်ႇၼမ်ႉၵႂႃႇ ၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-13T15:08:45

https://taifreedom.com/%e1%80%9b%e1%80%9e%e1%80%bb%e1%82%83%e1%80%b8-%e1%80%9e%e1%80%b0%e1%80%84%e1%80%ba%e1%82%87-rocket-%e1%81%b8%e1%80%9c%e1%80%b0%e1%80%90%e1%80%ba%e1%82%87-s-400-%e1%81%b5%e1%82%82%e1%82%83/

ရသျႃး သူင်ႇ Rocket (ၸလူတ်ႇ) S – 400 ၵႂႃႇတီႈ တူႇရၵီႇ

Rocket(ၸလူတ်ႇ) S – 400 ဢၼ်ရသျႃးႁဵတ်းဢွၵ်ႇၼၼ်ႉ မိူင်းရသျႃး သူင်ႇၵႂႃႇတီႈ မိူင်းတူႇရၵီႇ ဢၼ်ပဵၼ်မိူင်း ၽူႈၶဝ်ႈၸုမ်း လိၵ်ႈႁူမ်ႈမၢႆ NATO ပွတ်းႁွင်ႇ ဢတလၼ်ႇတဵၵ်ႉ ဝႃႈၼႆ ၊ တူႇရၵီႇၼႆႉ ပဵၼ်မိူင်းဢၼ် ၶဝ်ႈပႃးဝႆႉၼႂ်း ၸုမ်းဢူၺ်းလီ NATO မိူင်းၼိုင်ႈလႄႈ လွင်ႈဢၼ် ၶိူင်ႈလၢၵ်ႈၼၢၵ်ႈရသျႃး ၶဝ်ႈၵႂႃႇၼႂ်းမိူင်း ၸုမ်း NATO ၼၼ်ႉ ၼႂ်းၵႄႈ ဢမေႇရီႇၵၢၼ် လႄႈ တူရၵီႇ ၸၢင်ႈပဵၼ်ၶဵၼ်တေႃႇၵၼ် ၼႆယဝ်ႉ။ မိူဝ်ႈဝၼ်းထီႉ 10 July 2019 ၼၼ်ႉ ႁိူဝ်းမိၼ် ၽၢႆႇတေႃႉသူင်ႇ ရသျႃး တၢင်ႇဢဝ် Rocket(ၸလူတ်ႇ) S – 400 ၸုပ်ႈထီႉၼိုင်ႈ ဢၼ်မီးၵႃႈၶၼ် 2 . 2 ပီႇလီႇယၼ်ႇ ၵႂႃႇတီႈ တပ်ႉလူမ်း ဢၼ်မီးၽၢႆႇၼွၵ်ႈ ဝဵင်းဢိၼ်ႇၵႃႇယႃႇၼၼ်ႉ ၼႆယဝ်ႉ။ ၵဵဝ်ႇၵပ်းလွင်ႈ Rocket(ၸလူတ်ႇ) ရသျႃးၼႆႉ ဢမေႇရီႇၵၢၼ် ႁၼ်ထိုင်ဝႃႈ ၸၢင်ႈႁဵတ်းႁႂ်ႈ ၽၢႆႇၵႅတ်ႇၶႄ NATO ၼႂ်းမိူင်း တူႇရၵီႇ ယူပ်ႈယွမ်းၵႂႃႇ ၼႆယဝ်ႉ။ Mark Esper ၽွင်းလူင်ၽၢႆႇၵႅတ်ႇၶႄ ဢမေႇရီႇၵၢၼ်ႇလၢတ်ႈတီႈ သိုဝ်ႇၶၢဝ်ႇဝႃႈ တူႇရၵီႇ သိုဝ်ႉဢဝ် Rocket S – 400 ၶွင်ရသျႃးယူႇၼၼ်ႉ လႆႈႁူႉၸွမ်းယူႇ ၼႆယဝ်ႉ ၊ ၵွပ်ႈပိူဝ်ႈၼၼ် လွင်ႈၽၢႆႇႁဝ်းၶႃႈ တေဢမ်ႇၶၢႆ ႁိူဝ်းမိၼ် F – 35 ပၼ် တူႇရၵီႇၼၼ်ႉ တေဢမ်ႇလႅၵ်ႈလၢႆ ဝႃႈၼႆ ၊ ၵဵဝ်ႇၵပ်းလွင်ႈၼႆႉသေ Mark Esper ၽွင်းလူင် ၽၢႆႇၵႅတ်ႇၶႄ ဢမေႇရီႇၵၢၼ်ႇ တင်း Hulusi Akar ၽွင်းလူင် ၽၢႆႇၵႅတ်ႇၶႄ တူႇရၵီႇ သိုပ်ႇၽူင်းသေ ဢုပ်ႇဢူဝ်းၵၼ်ႁိုင် 30 မိၼိတ်ႉယူႇ ၼႆယဝ်ႉ။ တူႇရၵီႇ လၢတ်ႈဝႃႈ ယွၼ်ႉမိူင်းၶဝ်လူဝ်ႇ လႄႈ ၸင်ႇလႆႈသိုဝ်ႉ လၢၵ်ႈၼၢၵ်ႈ Rocket S – 400 ၼႆ ၽွင်းလူင်ၽၢႆႇ ၵႅတ်ႇၶႄ တူႇရၵီႇ လၢတ်ႈတီႈ ၽွင်းလူင်ၽၢႆၵႅတ်ႇၶႄ ဢမေႇရီႇၵၢၼ်ယူႇ ဝႃႈၼႆ ၊ ၼွၵ်ႈလိူဝ်သေၼၼ်ႉ Akar ၽွင်း လူင်ၽၢႆႇၵႅတ်ႇၶႄ တူရၵီႇလၢတ်ႈဝႃႈ လွင်ႈတႃႇတေသိုဝ်ႉ လၢၵ်ႈၼၢၵ်ႈ ၽၢႆႇၵႅတ်ႇၶႄ ၵၢင်ႁၢဝ် Patriot ၶွင်ဢမေႇ ရီႇၵၢၼ်ႇၼၼ်ႉၵေႃႈ တိုၵ်ႉဝူၼ်ႉဝႆႉယူႇ ၼႆယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၶၢဝ်ႇၼွၵ်ႈမိူင်း', 'ၶၢဝ်ႇ', 'ၵူႈလွင်ႈလွင်ႈ']

2019-07-13T14:13:45

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-5/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ပေႃႈမႄႈပီႈၼွင်ႉ ၵူၼ်းမိူင်း

ၸွမ်းၼင်ႇ ၵၢင်ၸႂ်ပေႃႈမႄႈပီႈၼွင်ႉ ၵူၼ်းမိူင်းမီးၼၼ်ႉသေ ဢဝ်ၶူဝ်းၶွင်ၸႂ်ႉ ၊ ၶွင်ၵိၼ်ယႅမ်ႉ ဢိၵ်ႇတင်း ငိုၼ်းတွင်း ၸွႆႈထႅမ်ပၼ် ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်း ဢၼ်ယူႇၽၢႆႇတႂ်ႈၵုမ်းၵမ် ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်း ၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 4 July 2019 ပေႃႈမႄႈပီႈၼွင်ႉၵူၼ်းမိူင်း ၼႂ်းၸႄႈဝဵင်း ၼမ်ႉၶမ်း ၸိုင်ႈတႆးပွတ်းႁွင်ႇ လႄႈ ပီႈၼွင်ႉၵူၼ်းမိူင်း ၼႂ်းလွႆၸေႊ မိူင်းဝၼ်း ၸေႊမိူင်းၶၢင် ဢဝ်ၶူဝ်းၶွင်ၸႂ်ႉ လႄႈ ၶွင်ၵိၼ်ယႅမ်ႉ မိူၼ်ၼင်ႇ ဢုပ်းသိတ်း/ပုင်းၸိတ်း လႄႈ ၶဝ်ႈသွႆးမမ ၊ ၶဝ်ႈမုၼ်း ဢိၵ်ႇတင်း ငိုၼ်းတွင်း ၵႂႃႇၸွႆႈထႅမ်ပၼ်ထိုင်တီႈ ၵေႃႉသိုၵ်း ၼႃႈတီႈဢုပ်ႉပိူင်ႇ 701 ထုင်ႉမၢဝ်းသေ ႁႂ်ႈလႆႈပဵၼ်ႁႅင်းၸႂ် လႄႈ လွင်ႈၵမ်ႉၸွႆႈထႅမ် တီႈၵေႃႉသိုၵ်းၶဝ် ၼႆယဝ်ႉ။ မိူဝ်ႈဝၼ်းထီႉ 5 July 2019 ၼၼ်ႉၵေႃႈ ပေႃႈမႄႈပီႈၼွင်ႉၵူၼ်းမိူင်း ထုင်ႉမၢဝ်း လႄႈ မိူင်းဝၼ်း ဢၼ်ယူႇသဝ်းၼႂ်းၸိုင်ႈမိူင်းၶႄႇ ဢဝ်ငိုၼ်းမၢၼ်ႈ 583,000 ပျႃး လႄႈ ငိုၼ်းၶႄႇ 1700 ယွၼ်ႇ ၸွႆႈထႅမ်ပၼ် ႁူင်းႁဵၼ်းၸိူဝ်ႉၸၢတ်ႈ တီႈငဝ်ႈၸိုင်ႈ လွႆတႆးလႅင်း ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-13T13:29:48

https://taifreedom.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%80%95%e1%80%9c%e1%80%bd%e1%80%84%e1%80%ba%e1%82%88-tnla-%e1%80%9c%e1%80%b1%e1%82%83%e1%82%87%e1%80%90%e1%80%ad%e1%80%af%e1%81%b5%e1%80%ba/

သိုၵ်းပလွင်ႈ TNLA လေႃႇတိုၵ်း RCSS/SSA ဝၢႆးလင် RCSS ႁူပ်ႉထူပ်း လူင်ပွင်ၸိုင်ႈ လႄႈ သိုၵ်းမၢၼ်ႈ

ဝၢႆးလင် ၶွင်ႇသီႇဢဝ်ၶိုၼ်းၸိုင်ႈတႆး လႄႈ ၽူႈတၢင်တူဝ်လူင်ပွင်ၸိုင်ႈမၢၼ်ႈ NRPC ဢိၵ်ႇတင်း ၸုမ်းငူပ်ႉငီႉ ဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် တီႈၼႄႇပျီႇတေႃႇယဝ်ႉၼၼ်ႉ သိုၵ်းပလွင်ႈ TNLA ၶိုၼ်ႈလေႃႇတိုၵ်း ပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA တီႈႁိမ်းဝၢၼ်ႈဝႃႈ ဢိူင်ႇဝၢၼ်ႈၸၢမ် ၸႄႈဝဵင်းၼမ်ႉတူႈ ၸိုင်ႈတႆးပွတ်းႁွင်ႇ။ မိူဝ်ႈၼႆႉ ဝၼ်းထီႉ 13 July 2019 ယၢမ်းၵၢင်ၼႂ် 06:36 မူင်း သိုၵ်းပလွင်ႈ Ta’ang National Liberation Army -TNLA ႁႅင်းသိုၵ်းတင်းၼမ် ၶိုၼ်ႈလေႃႇတိုၵ်းပိုတ်းယိုဝ်း ၶွင်ႇသီႇဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး Restoration Council of Shan State / Shan State Army – RCSS/SSA တီႈႁိမ်းဝၢၼ်ႈဝႃႈ ဢွၼ်တၢင်းသေ သွင်ၽၢႆႇလႆႈပဵၼ်ပၢင်တိုၵ်းၵၼ် ႁၢဝ်ႈႁႅင်းယူႇယဝ်ႉ ၊ ထိုင်ယၢမ်းၵၢင်ဝၼ်း 11:35 မူင်းၼႆႉၵေႃႈ သဵင်ၵွင်ႈသဵင်မၢၵ်ႇ တင်းသွင်ၽၢႆႇ ဢမ်ႇပႆႇယဵၼ်လူင်းသင် လႄႈ တိုၵ်ႉသိုပ်ႇပဵၼ်ပၢင်တိုၵ်းၵၼ် ႁၢဝ်ႈႁႅင်းဝႆႉယူႇ ဝႃႈၼႆ။ ၸွမ်းလူၺ်ႈ ၸဝ်ႈသင်ႇၶ လႄႈ ပေႃႈမႄႈပီႈၼွင်ႉၵူၼ်းမိူင်း တုၵ်းယွၼ်း ၼင်ႇႁိုဝ်ပၢင်တိုၵ်း ၼႂ်းမိူင်းတႆး တေလူတ်းယွမ်းလူင်း ၼႆၼၼ်ႉ RCSS/SSA လႆႈမီးလွင်ႈၵိုတ်းတိုၵ်းၵၼ်တင်း SSPP/SSA သေဢမ်ႇၵႃး ၼႂ်းၵႄႈၵၢင် သိုၵ်းပလွင်ႈ TNLA လႄႈ တပ်ႉသိုၵ်းၸိုင်ႈတႆး RCSS/SSA ပေႃးတေၵႄႈပၼ်ႁႃၵၼ်လႆႈၼၼ်ႉ ယူႇတီႈ RCSS/SSA ယိုတ်ႈမိုဝ်းပိုတ်ႇၽၵ်းတူ ၵူႈၶၢဝ်းယၢမ်းသေတႃႉ ယူႇတီႈၽၢႆႇ သိုၵ်းပလွင်ႈ TNLA မီးလွင်ႈပိုတ်ႇပၢင်တိုၵ်းၸူး RCSS/SSA မႃးယူႇတႃႇသေႇ ယူႇယဝ်ႉ။ ၶေႃႈယိူင်းဢၢၼ်း သိုၵ်းပလွင်ႈ TNLA ပိုတ်ႇပၢင်တိုၵ်းပိုတ်းယိုဝ်း တပ်ႉသိုၵ်းၸိုင်ႈတႆး RCSS/SSA ပွၵ်ႈၵမ်းၼႆႉ ဢမ်ႇပႆႇလႆႈႁူႉၸွမ်း ယူႇယဝ်ႉ။ တႆးလွတ်ႈလႅဝ်း

['ၵၢၼ်သိုၵ်း', 'ၶၢဝ်ႇ']

2019-07-12T16:23:05

https://taifreedom.com/rcss-%e1%80%9c%e1%82%84%e1%82%88-%e1%81%b8%e1%80%af%e1%80%99%e1%80%ba%e1%80%b8%e1%80%84%e1%80%b0%e1%80%95%e1%80%ba%e1%82%89%e1%80%84%e1%80%ae%e1%82%89%e1%80%a2%e1%80%af%e1%80%95%e1%80%ba%e1%82%87/

RCSS လႄႈ ၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ်

မိူဝ်ႈၼႆႉဝၼ်းထီႉ 12 July 2019 ယၢမ်းၵၢင်ၼႂ် 10:00 မူင်း ၶွင်ႇသီႇဢဝ်ၶိုၼ်းၸိုင်ႈတႆး (RCSS) လႄႈ ၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ႁူပ်ႉထူပ်းဢုပ်ႇဢူဝ်းၵၼ် ဢွင်ႈတီႈႁွင်ႈပၢင်ၵုမ် ပွင်းလွင်းယဵၵ်ႉတႃႇ ၼႂ်းတိူင်းသိုၵ်းမၢၼ်ႈ ၼေႇပျီႇတေႃႇ ၼႆယဝ်ႉ။ ၼႂ်းႁွင်ႈပၢင်ၵုမ်ၼၼ်ႉ ၽၢႆႇၶွင်ႇသီႇဢဝ်ၶိုၼ်းၸိုင်ႈတႆး (RCSS) မီး ၸွမ်ႁၢၼ် ပွင်ၶိူဝ်း ၊ ၸဝ်ႈသိုၵ်းလူင် ၸၢႆးငိုၼ်း ၊ ၸဝ်ႈသိုၵ်းလူင် ဢွင်ႇမျႃႉ ၊ ၸဝ်ႈသိုၵ်းလူင် သႅဝ်းႁၢၼ် ၊ ၸဝ်ႈသိုၵ်း တေႇဝိင်ႇ ၊ ၸဝ်ႈသိုၵ်း ၸၢႆးဢူး ၊ ၸဝ်ႈသိုၵ်း ၸၢႆႁၢၼ် ၊ ၸဝ်ႈႁၢၼ် ၸိူင်းသႅၼ်မႂ်ႇ လႄႈ ၽၢႆႇၸုမ်းငူပ်ႉငီႉဢုပ်ႇဢူဝ်း သိုၵ်းမၢၼ်ႈ ပဵၼ် ၸွမ်သိုၵ်း ယႃႇပျေႉ လႄႈ ၸွမ်သိုၵ်း တၢၼ်းထုၼ်းဢူး ဢွၼ်ႁူဝ်လုၵ်ႈၸုမ်းသေ ဢုပ်ႇဢူဝ်းၵၼ်ၵႂႃႇ ၵဵဝ်ႇလူၺ်ႈလွင်ႈၵၢၼ် တၢမ်းဝၢင်းၼႃႈတီႈ ၊ ၵၢၼ် JMC ၊ ၵၢၼ်သိုၵ်း ၸဵမ်ၸိူဝ်းၼႆႉယူႇယဝ်ႉ။ မိူဝ်ႈဝႃးဝၼ်းထီႉ 11 July 2019 ၼႆႉၵေႃႈ တူဝ်တႅၼ်း ၶွင်ႇသီႇဢဝ်ၶိုၼ်းၸိုင်ႈတႆး (RCSS/SSA) လႄႈ ၽူႈတၢင်တူဝ် လူင်ပွင်ၸိုင်ႈ သုၼ်ၵၢင်လွင်ႈငမ်းယဵၼ် လွင်ႈထုၵ်ႇမေႃပေႃးၵႂၢမ်း ၼႂ်းၸိူဝ်ႉၸၢတ်ႈ (NRPC) ႁူပ်ႉထူပ်း ဢုပ်ႇဢူဝ်းၵၼ် တီႈၼႄႇပျီႇတေႃႇ ၵဵဝ်ႇလူၺ်ႈ ၵၢၼ်ငမ်းယဵၼ် ၊ ၵၢၼ်ပူၵ်းပွင် ၊ ၵၢၼ်ၽဵဝ်ႈမူၺ်ႉ ယႃႈမဝ်းၵမ် ၊ လွင်ႈၵူၼ်းတူၵ်းၶွၵ်ႈ ၸိူဝ်းၼႆႉၼႆယဝ်ႉ။ တႆးလွတ်ႈလႅဝ်း

['ၶၢဝ်ႇ', 'ၵၢၼ်သိုၵ်း']

2019-07-12T16:29:12

https://taifreedom.com/%e1%80%95%e1%81%a2%e1%80%84%e1%80%ba%e1%80%9c%e1%80%b0%e1%82%87%e1%80%90%e1%81%a2%e1%81%bc%e1%80%ba%e1%80%b8%e1%80%95%e1%81%bc%e1%80%ba-%e1%81%b8%e1%80%9d%e1%80%ba%e1%82%88%e1%81%b5%e1%80%bd%e1%81%bc/

ပၢင်လူႇတၢၼ်းပၼ် ၸဝ်ႈၵွၼ်းၸိူင်း သဵင်ႈၵၢမ်ႇသုတ်းမုၼ် ၶွပ်ႈၶူပ်ႇ 28 ပီႊ

မိူဝ်ႈဝၼ်းထီႉ 11 July 2019 ယၢမ်းၵၢင်ၼႂ် မႄႈထဝ်ႈယႃႇ လႄႈ လုၵ်ႈလၢင်းတင်းသဵင်ႈ ၸတ်းႁဵတ်း ပၢင်လူႇတၢၼ်းပၼ် ၸဝ်ႈၵွၼ်းၸိူင်း (ႁိုဝ်) ၸဝ်ႈမူဝ်ႁိူင်း ဢၼ်လႆႈသဵင်ႈၵၢမ်ႇသုတ်းမုၼ် လပ်ႉလွႆငိုၼ်း/ၶမ်းၵႂႃႇ ၶွပ်ႈၶူပ်ႇ 28 ပီႊ တီႈလႅၼ်လိၼ် တႆး – ထႆး ၊ မီးၽူႈယႂ်ႇၵူၼ်းလူင် ၊ ၸဝ်ႈၼႃႈတီႈထႆး ၊ ပူႇၵၢင်ႉဝၢၼ်ႈ/ဢိူင်ႇ ၊ ၶူးသွၼ် လႄႈ လုၵ်ႈႁဵၼ်း ဢိၵ်ႇတင်း ပီႈၼွင်ႉၶႅၵ်ႇ တီႈၸမ်တီႈၵႆ ၶဝ်ႈႁူမ်ႈတင်းၼမ် ဝႃႈၼႆ။ ပၢင်ႁႅၼ်းလူႇတၢၼ်းပၼ် ၸဝ်ႈၵွၼ်းၸိူင်းၼႆႉ မီးယူႇသွင်တွၼ်ႈ ၶႃႈ ၊ တွၼ်ႈၼိုင်ႈ – ႁပ်ႉတွၼ်ႈပီႈၼွင်ႉၶႅၵ်ႇ တီႈၸမ်တီႈၵႆ ၸိူဝ်းမႃးၶဝ်ႈႁူမ်ႈ ပၢင်လူႇတၢၼ်းပၼ် ၸဝ်ႈၵွၼ်းၸိူင်း ၊ ထွမ်ႇထမ်းတြႃး တီႈႁိူၼ်း မႄႈထဝ်ႈယႃႇ ဢၼ်မီးတီႈ ဝၢၼ်ႈပဵင်းလူင် ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၸႄႈတွၼ်ႈၵဵင်းမႂ်ႇ ၸိုင်ႈထႆးဝႃႈၼႆ ၊ တွၼ်ႈသွင်သမ်ႉ မီးပၢင် ဝၢင်းၶူဝ်ႉမွၵ်ႇ ၼပ်ႉယမ် ဢူးမၢင်ႇ(ၶုမ်) ၸဝ်ႈၵွၼ်းၸိူင်း တီႈသၼ်လွႆဝဵင်းဢိၼ်း ဝၢၼ်ႈလၵ်းတႅင်ႇ ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၼႆယဝ်ႉ။ တီႈဢူးမၢင်(ၶုမ်) ၸၢဝ်ႈၵွၼ်းၸိူင်းၼၼ်ႉ ပေႃႈၶူးပၢႆးမိူင်း မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈ ၸဝ်ႈၵွၼ်းၸိူင်း မီးၸႂ်ႁၵ်ႉၸိူဝ်ႉၸၢတ်ႈ လႄႈ လႆႈဢွၼ်ႁူဝ် လုၵ်ႉၽိုၼ်ႉမႃး ၊ ၸဝ်ႈၶိုၼ်းသႂ် ၸႂ်ယဵၼ် မွၵ်ႇလၢတ်ႈၶေႃႈၵႂၢမ်း ၵဵဝ်ႇၵပ်းလွင်ႈ ဝၼ်းမိူဝ်ႈၼႆႉ ၶွင်ႇသီႇဢဝ်ၶိုၼ်းၸိုင်ႈတႆး RCSS/SSA ၵႂႃႇႁူပ်ႉထူပ်းဢုပ်ႇဢူဝ်း လွင်ႈငမ်းယဵၼ်ၵၼ် တင်း လူင်ႈပွင်ၸိုင်ႈမၢၼ်ႈ တီႈၼေႇပျီႇတေႃႇ ၊ ၵဵဝ်ႇၵပ်းလွင်ႈၼႆႉသေ သင်ၸဝ်ႈၵွၼ်းၸိူင်း ဢမ်ႇပႆႇလူႉသဵင်ႈ ပေႃးၼႆၸိုင် မၼ်းၸဝ်ႈၵေႃႈ တေၵမ်ႉထႅမ်ယူႇဝႃႈၼႆ ၊ ယွၼ်ႉပိူဝ်ႈဝႃႈ ၸဝ်ႈၵွၼ်းၸိူင်း ယၢမ်ႈသင်ႇသွၼ်ဝႆႉဝႃႈ ပေႃးၶႂ်ႈလႆႈ လွင်ႈၵတ်းယဵၼ် ပေႃးၼႆၸိုင်ႈ တေလႆႈဝႆႉၸႂ် ၽႃႇၵၢင်ဝၢင်းၶိုင်ႈ ၊ ပေႃးဝႆႉၸႂ် ၽႃႇၵၢင်ဝၢင်းၶိုင်ႈ ၼႆႉ မၼ်းပွင်ႇဝႃႈ လွင်ႈၽဵင်ႇပဵင်း သုၼ်ႇပုၼ်ႈပိူၼ်ႈၵေႃႈမီး သုၼ်ႇပုၼ်ႈႁဝ်းၵေႃႈမီး ပေႃးၼႆၸိုင် ၵူႈၽၢႆႇၽၢႆႇၵေႃႈ တေပဵင်းပေႃး ႁၢၼ်ႉၸႂ် လႄႈ တေၸၢင်ႈလႆႈ လွင်ႈၵတ်းယဵၼ် ၼႆယဝ်ႉ။ ဝၢႆးသေၽူႈယႂ်ႇၵူၼ်းလူင် မွၵ်ႇလၢတ်ႈၶေႃႈၵႂၢမ်းယဝ်ႉ ပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်ၼပ်ႉယမ် ၸဝ်ႈၵွၼ်းၸိူင်းတင်းသဵင်ႈ ဢွၼ်ၵၼ်ဝၢင်းၶူဝ်ႉမွၵ်ႇ ၊ ၸုၵ်းၼပ်ႉယမ် ၼိမ်တူဝ်ၼိမ်ၸႂ် 1 မိၼိတ်ႉသေ ၶုၵ်းၶူၼ်ႉဝူၼ်ႉထိုင် ၸဝ်ႈၵွၼ်းၸိူင်း ၼႆယဝ်ႉ။ ထိုင်မႃး ယၢမ်း 11 : 00 မူင်းၼၼ်ႉ ၵၢပ်ႈသွမ်းသင်ႇၶႃႇၸဝ်ႈ ၊ ယၢမ်း 11 မူင်ႈၶိုင်ႈသမ်ႉ လူႇတၢၼ်းယၢတ်ႇၼမ်ႉ လႄႈ လဵင်ႉလူပီႈၼွင်ႉၶႅၵ်ႇ ၸိူဝ်းမႃးၶဝ်ႈႁူမ်ႈ ပၢင်လူႇတၢၼ်း တင်းသဵင်ႈသေ ႁုပ်ႈသိမ်းပၢင်ၵႂႃႇ ၼႆယဝ်ႉ။ ၶႅပ်းႁၢင်ႈ – ၸုမ်းၶၢဝ်ႇၽူႈတွႆႇႁွၵ်ႈတႆးလွတ်ႈလႅဝ်း

['ၶၢဝ်ႇ', 'ၵူႈလွင်ႈလွင်ႈ']

2019-07-12T15:22:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%81%b5%e1%82%82%e1%82%83%e1%82%87%e1%80%9e%e1%80%ad%e1%80%af%e1%80%9d%e1%80%ba%e1%82%89%e1%81%b6/

ၵူၼ်းမိူင်းၵႂႃႇသိုဝ်ႉၶဝ်ႈသၢၼ် ၺႃးသိုၵ်းမၢၼ်ႈပေႃႉထုပ်ႉ

သိုၵ်းမၢၼ်ႈ တပ်ႉၶမယ 579 ၶဝ်ႈၵႂႃႇတီႈၼႂ်းဝၢၼ်ႈမိူင်းလႅင်း ဢိူင်ႇမိူင်းလႅင်း ၸႄႈဝဵင်းမိူင်းပဵင်း ၸႄႈတွၼ်ႈ မိူင်းသၢတ်ႇသေ ပေႃႉထုပ်ႉၸႅတ်ႈထၢမ် ၵူၼ်းမိူင်းၽၵ်းၵႃ ဢၼ်ဢမ်ႇမီးတၢင်းၽိတ်းသင် ၵေႃႉၼိုင်ႈၼႆယဝ်ႉ။ မိူဝ်ႈဝၼ်းထီႉ 06 July 2019 ယၢမ်းၵၢင်ၶမ်ႈ 18:00 မူင်း ၵူၼ်းဝၢၼ်ႈမိူင်းလႅင်း ၸိုဝ်ႈ ၸႃႇပေႃႉ ဢႃႇယု 32 ပီႊ တေၵႂႃႇႁႃ ဝၢၵ်ႇ ၼွၼ်းပႃးတီႈၼႂ်းထိူၼ်ႇၼႆ လႄႈ လႆႈၵႂႃႇသိုဝ်ႉၶဝ်ႈသၢၼ် ၼႂ်းဝၢၼ်ႈ ယဝ်ႉသေ မိူဝ်ႈပွၵ်ႈၶိုၼ်း တၢင်းႁိူၼ်း တႃႇႁႅၼ်းၶူဝ်းလဵင်းၶဝ်ႈထိူၼ်ႇၼၼ်ႉ ၵႂႃႇႁူပ်ႉၺႃး သိုၵ်းမၢၼ်ႈ တပ်ႉၶမယ 579 ႁႅင်းသိုၵ်း 20 ပၢႆ ဢၼ်မီးဝႆႉၼႂ်းဝၢၼ်ႈမိူင်းလႅင်း လႄႈ ထုၵ်ႇသိုၵ်းမၢၼ်ႈ ႁွင်ႉၸႅတ်ႈထၢမ်ပေႃႉထုပ်ႉ ၸွမ်းတူဝ် မၼ်းၸၢႆး ယူႇယဝ်ႉ။ ၵဵဝ်ႇၵပ်းလူၺ်ႈလွင်ႈၼႆႉသေ ၵူၼ်းၼႂ်းပိုၼ်ႉတီႈလၢတ်ႈၼႄဝႃႈ ၸႃႇပေႃႉ ၵႂႃႇသိုဝ်ႉၶဝ်ႈသၢၼ် 2 ပေႇ ယဝ်ႉ ပွၵ်ႈၶိုၼ်းတင်းႁိူၼ်းၼၼ်ႉ သိုၵ်းမၢၼ်ႈသမ်ႉႁၼ် လႄႈ ႁွင်ႉၸႅတ်ႈထၢမ် ပေႃႉထုပ်ႉၸွမ်းတူဝ် မၼ်းၸၢႆး ႁၢဝ်ႈႁႅင်းဝႆႉ ၊ သိုၵ်းမၢၼ်ႈၶဝ် ၵၢဝ်ႇၼႄးဝႃႈ ၸႃႇပေႃႉ သိုဝ်ႉၶဝ်ႈသၢၼ် တေသူင်ႇပၼ် သိုၵ်းတႆး ၼႆၶႃႈ ၊ သိုၵ်းမၢၼ်ႈ ပွႆႇတူဝ်မၼ်းၸၢႆး ပွၵ်ႈၶိုၼ်းတင်းႁိူၼ်း မိူဝ်ႈယၢမ်း 17:00 မူင်း ၊ ၸႃႇပေႃႉ ၼႆႉ မီးဢႃႇယု 32 ပီႊ ၸၢဝ်းလႃးႁူႇ ပဵၼ်လုၵ်ႈၸၢႆး လုင်းၸႃႇႁေႇ + ပႃႈၼႃးႁေႇ ယူႇဝၢၼ်ႈမိူင်းလႅင်း ဢိူင်ႇမိူင်းလႅင်း ၸႄႈဝဵင်းမိူင်းပဵင်း ၼႆ လၢတ်ႈၼႄၼင်ႇၼႆ။ သိုၵ်းမၢၼ်ႈ တပ်ႉၶမယ 579 ငဝ်ႈတပ်ႉ ပၵ်းဝႆႉတီႈ ဝဵင်းမိူင်းသၢတ်ႇ ယူႇၽၢႆႇတႂ်ႈၵုမ်းၵမ် ၽႅၼ်ၵၢၼ်ယၢၼ်ႇသိုၵ်း (ၸၵၶ) မၢႆ-14 ငဝ်ႈငုၼ်းတိူင်းသိုၵ်းသၢမ်ၸဵင်ႇ (တသၶ) ဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ တႆးလွတ်ႈလႅဝ်း

['သုၼ်ႇလႆႈသုၼ်ပဵၼ်ၵူၼ်း', 'ၶၢဝ်ႇ']

2019-07-12T14:16:08

https://taifreedom.com/trump-%e1%82%81%e1%81%a2%e1%80%84%e1%80%ba%e1%82%88%e1%82%81%e1%82%85%e1%81%bc%e1%80%ba%e1%80%b8-%e1%80%90%e1%82%83%e1%82%87%e1%80%90%e1%80%b1%e1%80%9e%e1%80%ad%e1%80%af%e1%80%95%e1%80%ba%e1%82%87/

Trump ႁၢင်ႈႁႅၼ်း တႃႇတေသိုပ်ႇပၼ်တၢမ်ႇ ၼိူဝ်ဢီႇရၢၼ်ႇ

မိူဝ်ႈဝၼ်းပုတ့် ပူၼ့်မႃးၼၼ့် ၸွမ်ၸိုင်ႈမိူင်း ဢမေႇရီႇၵၢၼ်ႇ Donald Trump လႆႈလၢတ်ႈၵႂႃႇဝႃႈ လွင်ႈပၼ် တၢမ်ႇပၢႆးၵႃႉၶၢႆ ၼိူဝ်ဢီႇရၢၼ်ႇ ဢမ်ႇႁိုင်ၼၢၼ်း တေလႆႈႁၼ်ထၢင်ႇၸႅင်ႈၼႆယူႇယဝ့်။ မိူဝ်ႈပီႊ 2015 ၸွမ်းလူၺ်ႈၵူႈမိူင်းမိူင်း မီးၶေႃႈယိူင်းဢၢၼ်း ၶႂ်ႈႁၢမ်ႈၶႂၢၵ်ႈႁဵတ်းဢွၵ်ႇ မၢၵ်ႇၼျူႇၶရီးယႃး လႄႈ လူင်ပွင်ၸိုင်ႈ မိူင်းဢီႇရၢၼ်ႇ တိုဝ်ၶႂၢၵ်ႈႁဵတ်းဢွၵ်ႇ လႄႈ ဢဝ်လွင်ႈဢၼ်ၼႆ့ ႁဵတ်းပဵၼ်ၼႃႈတိူဝ်ႈ ၵမ်ၵိၼ်း ယူႇၼၼ့်၊ ၸင်ႇလႆႈသိုပ်ႇၶႂၢၵ်ႈပၼ် တၢမ်ႇထႅင်ႈၼႆ ၸွမ်ၸိုင်ႈ Trump လႆႈလၢတ်ႈၵႂႃႇၼင်ႇၼႆယူႇ။ မိူဝ်ႈပီပူၼ့်မႃး ၸွမ်ၸိုင်ႈ Trump လႆႈၶူၼ့်သွၵ်ႈဢွၵ်ႇမႃး ၶေႃႈလႆႈၸႂ် ဢၼ်ပႃးဝႆ့ ၼႂ်းလိၵ်ႈၵိၼ်ၵႅၼ်ႇ လႄႈ ပူၼ့်လိူဝ်ၼိူဝ် ၶေႃႈမၵ်းတတ်း လႄႈ ဢီႇရၢၼ်ႇၶဝ်ၵေႃႈ ယွမ်းႁပ့်ၵႂႃႇဝႃႈ လႆႈဢဝ် ယူႇရေႇၼျဵမ့် မႃးႁဵတ်း လွင်ႈမူတ်းသႂ်ယူႇၼႆယဝ့်။ မိူဝ်ႈပူၼ့်မႃးသီႇပီ ၸွမ်းၼင်ႇၵူႈမိူင်းမိူင်း လႆႈႁူမ်ႈၵၼ် ႁဵတ်းၶေႃႈတူၵ်းလူင်း လွင်ႈၼျူႇၶရီးယႃး ၼႂ်းပၢၼ် ၸွမ်ၸိုင်ႈ Obama တင်းၸွမ်ၽွင်းလူင်ၼွၵ်ႈမိူင်း John Kerry ၶဝ်လူဝ်ႇတႅၼ်း ပၼ်ၶိုၼ်း ငိုၼ်း တီႈဢီႇရၢၼ်ႇ 150 Billion တေႃႇလႃႇ (သႅၼ်ႁႃႈမိုၼ်ႇလၢၼ့်လၢၼ့်) သေ လႆႈလူင်းလၢႆးမိုဝ်းၵႂႃႇယူႇယဝ့်။ လွင်ႈဢၼ် ဢီႇရၢၼ်ႇ လၵ့်လွမ် ႁဵတ်းလွင်ႈမူတ်းသႂ် ယူႇလေႇၼျဵမ့် ၼၼ့်ၵေႃႈ မိူၼ်ၵၼ်တင်းယႃႉလုၶေႃႈတူၵ်း လူင်းသေ ပဵၼ်လၢႆးႁဵတ်း ဢၼ်တႅမ်ႇယေႃႈ ၼႆ လႆႈႁၼ်ၸွမ်ၸိုင်ႈ Donald Trump ၸိၸမ်ႈၼႄၵႂႃႇၼႂ်း Twister မၼ်းၵႂႃႇၼင်ႇၼႆယဝ့်။ ပၢင်ၵုမ်လူင် IAEA ဢၼ်မီးၸိုဝ်ႈဝႃႈ ပၢင်ၵုမ်ၶိုၵ့်ၶၵ့် ၵူႈမိူင်းမိူင်း ၵဵဝ်ႇၵပ်းထၢတ်ႈႁႅင်း ဢၼုမျူႇ (Atomic Energy) ဢၼ်ႁဵတ်းတီႈဝဵင်းလူင် ၿီႇဢႅၼ်းၼႃႇ (Vienna) မိူင်းဢေႃးသတြေးယႃး ၼၼ့် မိူဝ်ႈၽွင်း ၽၢႆႇ ဢမေႇရီႇၵၢၼ်ႇဝႃႈ “ဢီႇရၢၼ်ႇၶဝ် ဢမ်ႇ မီးၶေႃႈဢၢင်ႈ တဵမ်ထူၼ်ႈ တႃႇတေတူဝ်းၶႂၢၵ်ႈ ႁႅင်းထၢတ်ႈ ဢၼုမျူႇ” ၼႆ ၸွမ်ၸိုင်ႈ Trump ၵေႃႈၸင်ႇလႆႈလၢတ်ႈၵႂႃႇ ၼင်ႇၼႆယဝ့် ၊ ဢိင်ႇၼိူဝ် ဢီႇရၢၼ်ႇ ႁဵတ်းသၢင်ႈ ယူႇယၢမ်းလဵဝ်ၼႆ့သေ ၼင်ႇႁိုဝ်တေၶိုၼ်းမိူၼ် ပၵ်းၵဝ်ႇပိူင်ၵဝ်ႇ လူင်ပွင်ၸိုင်ႈ ဢမေႇရီႇၵၢၼ်ႇ ၸင်ႇလႆႈ တုၵ်းယွၼ်းဝႃႈ ႁႂ်ႈထွႆပၼ် လွင်ႈႁဵတ်းသၢင်ႈ ၸိူဝ်းၼၼ့်ၵႂႃႇၼႆ လႆႈႁၼ်ၼႂ်းၶၢဝ်ႇ VOA ဢွၵ်ႇဝႆႉမိူဝ်ႈဝၼ်းထီႉ 11 July 2019 ၼင်ႇၼႆယူႇယဝ့်။ သႅင်ၸွမ်မိူင်း တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-11T16:26:45

https://taifreedom.com/%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%81%a2%e1%80%9d%e1%80%ba%e1%80%b8-%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%99%e1%81%a2%e1%81%bc%e1%80%ba%e1%82%88-%e1%81%b5/

ၵူၼ်းၸၢဝ်း မိူင်းမၢၼ်ႈ ၵမ်ႈၽွင်ႈ ထုၵ်ႇၺႃးတၢင်းၽိတ်း လိုပ်ႈဢွၵ်ႇမိူင်း သိင်ႇၵပူႇ(Singapore) ယွၼ်ႉပၼ်ႁႅင်း AA

မိူဝ်ႈဝၼ်းထီႉ 10 July 2019 ႁူင်ႈၵၢၼ် ၽွင်းလူင် ၽၢႆႇၼႂ်းမိူင်း သိင်ႇၵပူႇ(Singapore) ပိုၼ်ၽၢဝ်ႇၵႂႃႇဝႃႈ လႆႈဢဝ်တၢင်းၽိတ်း ၵူၼ်းၸၢဝ်းမိူင်းမၢၼ်ႈ ဢၼ်ယူႇသဝ်းဝႆႉတီႈ မိူင်းသိင်ႇၵပူႇ(Singapore)တင်းၼမ် ယွၼ်ႉပၼ် ႁႅင်း ၵမ်ႉထႅမ် ၸုမ်းယိပ်းၵွင်ႈၵၢင်ႇ ဢၼ်ၵေႃႇၵၢၼ်ႁၢႆႉၼိူဝ် လူင်ပွင်ၸိုင်ႈ မိူင်းမၢၼ်ႈ ဝႃႈၼႆ ၊ ထႅင်ႈလွင်ႈၼိုင်ႈၵေႃႈ ပဵၼ်လွင်ႈႁဵတ်းသၢင်ႈ ဢၼ်မီး ၽေးၶဵၼ် တႃႇလွင်ႈႁူမ်ႇလူမ်ႈ မိူင်းသိင်ႇၵပူႇ လႄႈ ၸင်ႇလႆႈဢဝ်တၢင်းၽိတ်း ၼႆယဝ်ႉ။ ၼႂ်းလိၵ်ႈပိုၼ်ၽၢဝ်ႇၼၼ်ႉ လၢတ်ႈဝႆႉဝႃႈ ၸွမ်းၼင်ႇၸွပ်ႇသွၵ်ႈ ၵူတ်ႇထတ်းႁၼ်ဝႃႈ ၵူၼ်းၸၢဝ်းမိူင်းမၢၼ်ႈ ၸုမ်းၼႆႉ သူၼ်းတုမ်ထႅမ်ႁႅင်း ၵူၼ်းၸၢဝ်းမိူင်းမၢၼ်ႈ ၵမ်ႈၽွင်ႈ တွၼ်ႈတႃႇတေၵမ်ႉထႅမ် ULA ၸုမ်းႁူမ်ႈႁႅင်း ၵၢၼ်မိူင်းရၶႅင်ႇ လႄႈ တပ်ႉသိုၵ်းရၶႅင်ႇ AA ဝႃႈၼႆ။ AA ၼႆႉ ပဵၼ်ၸုမ်းယိပ်းၵွင်ႈၵၢင်ႇ ဢၼ်သၢၼ်ၶတ်းၼိူဝ် လူင်ပွင်ၸိုင်ႈ မိူင်းမၢၼ် လႄႈ လူင်ပွင်ၸိုင်ႈ မိူင်းမၢၼ်ႈၵေႃႈ မၵ်းမၼ်ႈၶဝ် ပဵၼ်ၸုမ်းၵေႃႇၵၢၼ်ႁၢႆႉ ၼႆယဝ်ႉ ၊ မိူဝ်ႈလဵဝ် ၼႂ်းၵူၼ်းဢၼ်ထုၵ်ႇ ၵူတ်ႇထတ်း တိၺွပ်းၼၼ်ႉ ၵေႃႉ ၼိုင်ႈၼႆႉ ပဵၼ်ၵူၼ်း ၵဵဝ်ႇၵပ်းတင်း ၽူႈဢွၼ်ႁူဝ် AA ၵမ်းသိုဝ်ႈ ဢိၵ်ႇတင်း ပဵၼ်ၵူၼ်း ဢၼ်သူၼ်းတုမ် ၵူၼ်းၸၢဝ်း ရၶႅင်ႇ ဢၼ်မီးတီႈ သိင်ႇၵပူႇ လႄႈ ၸူႉတုမ်ငိုၼ်းၵွင်ၵၢင် တႃႇၵမ်ႉထႅမ် AA ၼႆယဝ်ႉ။ ၵူၼ်းဢၼ်ထုၵ်ႇ တိၺွပ်းတင်းသဵင်ႈၼႆႉ မိူဝ်ႈပႆႇႁိုင်သင်ၼၼ်ႉ ၸတ်းႁဵတ်း ပၢင်ပွႆး ဝၼ်းၵေႃႇတင်ႈ ULA ၶွပ်ႈၶူပ်ႇ 10 ပီႊ လႄႈ တပ်ႉသိုၵ်း AA တီႈသိင်ႇၵပူႇ ဝႃႈၼႆ ၊ တီႈၼႂ်းပၢင်ပွႆးၼၼ်ႉ ၼႄၾၢင်ႁၢင်ႈ ၼုင်ႈၶူဝ်း AA ဢိၵ်ႇတင်း သႂ်ႇ မိၵ်ႉမၢႆ AA သေ ယိပ်းပႃးၵွင်ႈပွမ် ၼႆယဝ်ႉ။ ၵူၼ်းဢၼ်ၶဝ်ႈႁူမ်ႈၸွမ်း လွင်ႈႁဵတ်းသၢင်ႈ ဢၼ်မီးလွင်ႈမႆႈၸႂ် တႃႇလွင်ႈႁူမ်ႇလူမ်ႈ မိူင်းသိင်ႇၵပူႇၼႆႉ တေႁုပ်ႈသိမ်း ဝႂ်ၶႂၢင်ႉၶဝ်ႈမိူင်းသေ တေလိုပ်ႈဢွၵ်ႇ မိူင်းသိင်ႇၵပူႇ ၼႆယဝ်ႉ။ မိူင်းသိင်ႇၵပူႇၼႆႉ ၵူၼ်းၸၢဝ်းမိူင်းမၢၼ်ႈ ယူႇသဝ်းဝႆႉတင်းၼမ်သေ ၵမ်ႉၼမ်ၼမ် ပဵၼ်ၵူၼ်း ၼပ်ႉထိုဝ်ႁဵတ်းၸွမ်း မၢႆမီႈ လႄႈ ပဵၼ်ၵူၼ်းဢၼ်ယူႇသဝ်း ႁဵတ်းၽွၼ်းလီတႃႇ မိူင်းသိင်ႇၵပူႇ ဝႃႈၼႆ ၊ ၵွပ်ႈၼႆလႄႈ ၼင်ႇႁိုင်တေ ဢမ်ႇတိူဝ်ႉၶိူၵ်ႈ တူင်ႇဝူင်းၵူၼ်းၸၢဝ်းမိူင်းမၢၼ်ႈ တင်းသဵင်ႈ ဢၼ်ယူႇသဝ်းၸွမ်းၵၼ်ၼၼ်ႉ တေလႆႈၾၢင်ႉၵႂႃႇ ၼႆ ယဝ်ႉ။ ၶေႃႈမုၼ်း – VOA တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']

2019-07-11T16:14:25

https://taifreedom.com/%e1%81%b5%e1%80%b1%e1%82%83%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8-%e1%80%90%e1%80%95%e1%80%ba%e1%82%89%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%81%b8-4/

ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်မီးၼႂ်းၼႃႈသိုၵ်း လႆႈႁပ်ႉတၢင်းၸွႆႈထႅမ်တီႈ ၸုမ်းႁႅင်းၸွႆႈၶိူဝ်း ၸိုင်ႈထႆး

ၸုမ်းႁႅင်းၸွႆႈၶိူဝ်း ဢၼ်မီယူႇတီႈ ၸႄႈတွၼ်ႈ သႃႇမုတ်ႇသႃၶွၼ်း ၸိုင်ႈထႆး တုင်းလူႇၶၢမ်ႇငိုၼ်းတွင်းတီႈ ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေယဝ်ႉ သိုပ်ႇဢဝ်ငိုၼ်း ၸွႆႈထႅမ်ပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ဝႃႈၼႆ။ မိူဝ်ႈဝၼ်းထီႉ 10 July 2019 ၸၢႆးသႅင်မိူင်း ၽူႈမီးပုၼ်ႈၽွၼ်း ၸုမ်းႁႅင်းၸွႆႈၶိူဝ်း ဢၼ်ပဵၼ်လုၵ်ႈၸုမ်း မုၵ်ႉၸုမ်း ၸၢဝ်းၶိူဝ်းတႆး လႆႈတၢင်တူဝ် ၽူႈမီးၼမ်ႉၸႂ် ၸေႇတၼႃႇၶဝ် ၵူႈတီႈတီႈသေ ဢဝ်ငိုၼ်းထႆး 10,000 ဝၢတ်ႇ ၵႂႃႇၸွႆႈထႅမ် ဢၢပ်ႈဝႆႉပၼ်တီႈ မုၵ်ႉၸုမ်းၸၢဝ်းၶိူဝ်းတႆး ဝဵင်းၵဵင်းမႂ်ႇ ၸိုင်ႈထႆး ပိူဝ်ႈတႃႇ ႁႂ်ႈၸွႆႈသိုပ်ႇသူင်ႇပၼ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ လႄႈ ႁႂ်ႈပဵၼ်ႁႅင်းၸႂ် လွင်ႈၵမ်ႉၸွႆႈ ထႅမ် တီႈၵေႃႉသိုၵ်းၶဝ် ဝႃႈၼႆ ၊ ယူႇတီႈ ၽူႈမီးပုၼ်ႈၽွၼ်း မုၵ်ႉၸုမ်းၸၢဝ်းၶိူဝ်းတႆးၵေႃႈ သိုပ်ႇဢဝ်ငိုၼ်း ၸုမ်းႁႅင်း ၸွႆႈၶိူဝ်း ဢၼ်လႆႈႁပ်ႉဝႆႉၼၼ်ႉ ၶိုၼ်းသိုပ်ႇသူင်ႇထိုင် ႁွတ်ႈၽႅဝ်တီႈၼႂ်းမိုဝ်း ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းသဝ်းဝႆႉ တီႈၼႂ်းၼႃႈသိုၵ်း ၸိုင်ႈတႆးပွတ်းႁွင်ႇ ယဝ်ႉတူဝ်ႈလီငၢမ်း ယူႇယဝ်ႉ။ ၸုမ်းႁႅင်းၸွႆႈၶိူဝ်း ၸွႆႈထႅမ် ၵေႃႉသိုၵ်း တပ်ႉသိုၵ်းၸိုင်ႈတႆး RCSS/SSA ၼႆႉ တေလႆႈဝႃႈ ပဵၼ်ပွၵ်ႈၵမ်း 3 ယဝ်ႉ ဝႃႈၼႆ ၊ မိူဝ်ႈပွၵ်ႈၵမ်း 1 လႄႈ 2 ၵေႃႈ ၸွႆႈထႅမ်ပွၵ်ႈၵမ်းလႂ် ငိုၼ်းထႆး 10,000 ဝၢတ်ႇ ႁူမ်ႈသၢမ်ပွၵ်ႈ 30,000 ဝၢတ်ႇ ၼႆယဝ်ႉ။ တႆးလွတ်ႈလႅဝ်း

['ၵူႈလွင်ႈလွင်ႈ', 'ၶၢဝ်ႇ']